
Hercules furens

Iuno


1Soror Tonantis (hoc enim solum mihi

nomen relictum est) semper alienum Iovem

ac templa summi vidua deserui aetheris

locumque caelo pulsa paelicibus dedi;

5tellus colenda est: paelices caelum tenent,

hinc Arctos alta parte glacialis poli

sublime classes sidus Argolicas agit;

hinc, qua tepenti vere labatur dies,

Tyriae per undas vector Europae nitet;

10illinc timendum ratibus ac ponto gregem

passim vagantes exerunt Atlantides.

ferro minax hinc terret Orion deos

suasque Perseus aureus stellas habet;

hinc clara gemini signa Tyndaridae micant

15quibusque natis mobilis tellus stetit.

nec ipse tantum Bacchus aut Bacchi parens

adiere superos: ne qua pars probro vacet,

mundus puellae serta Gnosiacae gerit,

sed vetera sero querimur * * *

* * * una me dira ac fera

20Thebana tellus nuribus a! sparsa impiis

quotiens novercam fecit! escendat licet

meumque victrix teneat Alcmene locum,

pariterque natus astra promissa occupet,

in cuius ortus mundus impendit diem

25tardusque Eoo Phoebus effulsit mari

retinere mersum iussus Oceano iubar.

non sic abibunt odia; vivaces aget

violentus iras animus et saevus dolor

aeterna bella pace sublata geret.

30Quae bella? quicquid horridum tellus creat

inimica, quicquid pontus aut aer tulit

terribile dirum pestilens atrox ferum,

fractum atque domitum est. superat et crescit malis

iraque nostra fruitur; in laudes suas

35mea vertit odia: dum nimis saeva impero,

patrem probavi, gloriae feci locum,

qua Sol reducens quaque deponens diem

binos propinqua tinguit Aethiopas face,

indomita virtus colitur et toto deus

40narratur orbe. monstra iam desunt mihi

minorque labor est Herculi iussa exequi,

quam mihi iubere: laetus imperia excipit,

quae fera tyranni iura violenta queant

nocere iuveni? nempe pro telis gerit

45quae timuit et quae fudit: armatus venit

leone et hydra, nec satis terrae patent:

effregit ecce limen inferni Iovis

et opima victi regis ad superos refert,

parum est reverti, foedus umbrarum perit:

50vidi ipsa, vidi nocte discussa inferum

et Dite domito spolia iactantem patri

fraterna, cur non Tinctum et oppressum trahit

ipsum catenis paria sortitum Iovi

Ereboque capto potitur et retegit Styga?

55patefacta ab imis manibus retro via est

et sacra dirae mortis in aperto iacent.

at ille, rupto carcere umbrarum ferox,

de me triumphat et superbifica manu

atrum per urbes ducit Argolicas canem.

60viso labantem Cerbero vidi diem

pavidumque Solem; me quoque invasit tremor,

et terna monstri colla devicti intuens

timui imperasse. levia sed nimium queror;

caelo timendum est, regna ne summa occupet

65qui vicit ima: sceptra praeripiet patri.

nec in astra lenta veniet ut Bacchus via:

iter ruina quaeret et vacuo volet

regnare mundo, robore experto tumet,

et posse caelum viribus vinci suis

70didicit ferendo; subdidit mundo caput

nec flexit umeros molis immensae labor

meliusque collo sedit Herculeo polus.

immota cervix sidera et caelum tulit

et me prementem: quaerit ad superos viam.

75Perge ira, perge et magna meditantem opprime,

congredere, manibus ipsa dilacera tuis:

quid tanta mandas odia? discedant ferae,

ipse imperando fessus Eurystheus vacet.

Titanas ausos rumpere imperium Iovis

80emitte, Siculi verticis laxa specum,

tellus gigante Doris excusso tremens

supposita monstri colla terrifici levet —

[sublimis alias Luna concipiat feras]

sed vicit ista. quaeris Alcidae parem?

85nemo est nisi ipse: bella iam secum gerat.

adsint ab imo Tartari fundo excitae

Eumenides, ignem flammeae spargant comae,

viperea saevae verbera incutiant manus,

i nunc, superbe, caelitum sedes pete,

90humana temne. iam Styga et manes ferox

fugisse credis? hic tibi ostendam inferos,

revocabo in alta conditam caligine,

ultra nocentum exilia, discordem deam

quam munit ingens montis oppositi specus;

95educam et imo Ditis e regno extraham

quicquid relictum est: veniet invisum Scelus

suumque lambens sanguinem Impietas ferox

Errorque et in se semper armatus Furor —

hoc hoc ministro noster utatur dolor.

100Incipite, famulae Ditis, ardentem citae

concutite pinum et agmen horrendum anguibus

Megaera ducat atque luctifica manu

vastam rogo flagrante corripiat trabem,

hoc agite, poenas petite vitiatae Stygis.

105concutite pectus, acrior mentem excoquat

quam qui caminis ignis Aetnaeis furit:

ut possit animo captus Alcides agi,

magno furore percitus, vobis prius

insaniendum est. Iuno, cur nondum furis?

110me me, sorores, mente deiectam mea

versate primam, facere si quicquam apparo

dignum noverca; vota mutentur mea:

natos reversus videat incolumes precor

manuque fortis redeat, inveni diem,

115invisa quo nos Herculis virtus iuvet.

me vicit: et se vincat et cupiat mori

ab inferis reversus, hic prosit mihi

Iove esse genitum, stabo at, ut certo exeant

emissa nervo tela, librabo manu,

120regam furentis arma, pugnanti Herculi

tandem favebo — scelere perfecto licet

admittat illas genitor in caelum manus.

Movenda iam sunt bella: clarescit dies

ortuque Titan lucidus croceo subit.



Chorus


125Iam rara micant sidera prono

languida mundo; nox victa vagos

contrahit ignes luce renata,

cogit nitidum Phosphoros agmen:

signum celsi glaciale poli

130septem stellis Arcados ursae

lucem verso temone vocat.

Iam caeruleis evectus equis

Titan summa prospicit Oeta;

iam Cadmeis incluta Bacchis

135aspersa die dumeta rubent

Phoebique fugit reditura soror.

labor exoritur durus et omnis

agitat curas aperitque domos.

Pastor gelida cana pruina

140grege dimisso pabula carpit;

ludit prato liber aperto

nondum rupta fronte iuvencus,

vacuae reparant ubera matres;

errat cursu levis incerto

145molli petulans haedus in herba.

Pendet summo stridula ramo

pinnasque novo tradere soli

gestit querulos inter nidos

Thracia paelex,

150turbaque circa confusa sonat

murmure mixto testata diem.

Carbasa ventis credit dubius

navita vitae,

laxos aura complente sinus,

155hic exesis pendens scopulis

aut deceptos instruit hamos

aut suspensus spectat pressa

praemia dextra:

sentit tremulum linea piscem.

160Haec, innocuae quibus est vitae

tranquilla quies

et laeta suo parvoque domus;

spes immanis

urbibus errant trepidique metus.

Ille superbos aditus regum

165duraeque fores expers somni

colit, hic nullo fine beatas

componit opes gazis inhians

et congesto pauper in auro.

Illum populi favor attonitum

170fluctuque magis mobile vulgus

aura tumidum tollit inani;

hic clamosi rabiosa fori

iurgia vendens

improbus iras et. verba locat.

175Novit paucos secura quies,

qui velocis memores aevi

tempora numquam reditura tenent,

dum fata sinunt, vivite laeti:

properat cursu vita citato

volucrique die

180rota praecipitis vertitur anni;

durae peragunt pensa sorores

nec sua retro fila revolvunt.

At gens hominum fertur rapidis

obvia fatis incerta sui:

185Stygias ultro quaerimus undas.

nimium, Alcide, pectore forti

properas maestos visere manes:

certo veniunt tempore Parcae,

nulli iusso cessare licet,

190nulli scriptum proferre diem:

recipit populos urna citatos.

Alium multis gloria terris

tradat et omnes fama per urbes

garrula laudet

195caeloque parem tollat et astris;

alius curru sublimis eat:

me mea tellus

lare secreto tutoque tegat.

venit ad pigros cana senectus,

humilique loco sed certa sedet

200sordida parvae fortuna domus:

alte virtus animosa cadit. —

Sed maesta venit crine soluto

Megara parvum comitata gregem,

tardusque senio graditur Alcidae parens.



Amphitryon Megara Lycus


205O magne Olympi rector et mundi arbiter,

iam statue tandem gravibus aerumnis modum

finemque cladi. nulla lux umquam mihi

secura fulsit: finis alterius mali

gradus est futuri, protinus reduci novus

210paratur hostis; antequam laetam domum

contingat, aliud iussus ad bellum meat;

nec ulla requies tempus aut ullum vacat,

nisi dum iubetur. sequitur a primo statim

infesta Iuno: numquid immunis fuit

215infantis aetas? monstra superavit prius

quam nosse posset, gemina cristati caput

angues ferebant ora, quos contra obvius

reptabat infans igneos serpentium

oculos remisso lumine ac placido intuens;

220artos serenis vultibus nodos tulit,

et tumida tenera guttura elidens manu

prolusit hydrae. Maenali pernix fera,

multo decorum praeferens auro caput,

deprensa cursu; maximus Nemeae timor

225pressus lacertis gemuit Herculeis leo.

quid stabula memorem dira Bistonii gregis

suisque regem pabulum armentis datum,

solitumque densis hispidum Erymanthi iugis

Arcadia quatere nemora Maenalium suem,

230taurumque centum non levem populis metum?

inter remotos gentis Hesperiae greges

pastor triformis litoris Tartesii

peremptus, acta est praeda ab occasu ultimo;

notum Cithaeron pavit Oceano pecus.

235penetrare iussus solis aestivi plagas

et adusta medius regna quae torret dies

utrimque montes solvit ac rupto obice

latam ruenti fecit Oceano viam.

post haec adortus nemoris opulenti domos

240aurifera vigilis spolia serpentis tulit;

quid? saeva Lernae monstra, numerosum malum,

non igne demum vicit et docuit mori,

solitasque pinnis condere obductis diem

petit ab ipsis nubibus Stymphalidas?

245non vicit illum caelibis semper tori

regina gentis vidua Thermodontiae,

nec ad omne clarum facinus audaces manus

stabuli fugavit turpis Augei labor.

Quid ista prosunt? orbe defenso caret,

250sensere terrae pacis auctorem suae

abesse tristes: prosperum ac felix scelus

virtus vocatur; sontibus parent boni.

ius est in armis, opprimit leges timor,

ante ora vidi nostra truculenta manu

255gnatos paterni cadere regni vindices

ipsumque, Cadini nobilis stirpem ultimam,

occidere, vidi regium capitis decus

cum capite raptum, quis satis Thebas fleat?

ferax deorum terra, quem dominum tremis?

260e cuius arvis eque fecundo sinu

stricto iuventus orta cum ferro stetit

cuiusque muros natus Amphion Iove

struxit canoro saxa modulatu trahens,

in cuius urbem non semel divum parens

265caelo relicto venit, haec quae caelites

recepit et quae fecit et (fas sit loqui)

fortasse faciet, sordido premitur iugo.

Cadmca proles atque Ophionium genus,

quo reccidistis? tremitis ignavum exulem,

270suis carentem finibus, nostris gravem.

qui scelera terra quique persequitur mari

ac saeva iusta sceptra confringit manu

nunc servit absens fertque quae fieri vetat,

tenetque Thebas exul Herculeas Lycus,

275sed non tenebit, aderit et poenas petet

subitusque ad astra emerget; inveniet viam

aut faciet, adsis sospes et remees precor

tandemque venias victor ad victam domum.



Meg.


Emerge, coniunx, atque dispulsas manu

280abrumpe tenebras; nulla si retro via

iterque clusum est, orbe diducto redi

et quicquid atra nocte possessum latet

emitte tecum, dirutis qualis iugis

praeceps citato flumini quaerens iter

285quondam stetisti, scissa cum vasto impetu

patuere Tempe; pectore impulsus tuo

huc mons et illuc cessit et rupto aggere

nova cucurrit Thessalus torrens via:

talis, parentes liberos patriam petens,

290erumpe rerum terminos tecum efferens,

et quicquid avida tot per annorum gradus

abscondit aetas redde et oblitos sui

lucisque pavidos ante te populos age.

indigna te sunt spolia, si tantum refers

295quantum imperatum est. magna sed nimium loquor

ignara nostrae sortis, unde illum mihi

quo te tuamque dexteram amplectar diem

reditusque lentos nec mei memores querar?

tibi, o deorum ductor, indomiti ferent

300centena tauri colla; tibi, frugum potens,

secreta reddam sacra: tibi muta fide

longas Eleusin tacita iactabit faces,

tum restitutas fratribus rebor meis

animas et ipsum regna moderantem sua

305florere patrem, si qua te maior tenet

clausum potestas, sequimur: aut omnes tuo

defende reditu sospes aut omnes trahe.

trahes nec ullus eriget fractos deus.



Amph.


O socia nostri sanguinis, casta fide

310servans torum natosque magnanimi Herculis,

meliora mente concipe atque animum excita.

aderit profecto, qualis ex omni solet

labore, maior.



Meg.


Quod nimis miseri volunt

hoc facile credunt,



Amph.


Immo quod metuunt nimis

315numquam moveri posse nec tolli putant:

prona est timori semper in peius fides.



Meg.


Demersus ac defossus et toto insuper

oppressus orbe quam viam ad superos habet?



Amph.


Quam tunc habebat, cum per arentem plagam

320et fiuctuantes more turbati maris

adit harenas bisque discedens fretum

et bis recurrens, cumque deserta rate

deprensus haesit Syrtium brevibus vadis

et puppe fixa maria superavit pedes.



Meg.


325Iniqua raro maximis virtutibus

fortuna parcit; nemo se tuto diu

periculis offerre tam crebris potest:

quem saepe transit casus, aliquando invenit.

Sed ecce saevus ac minas vultu gerens

330et qualis animo est, talis incessu venit

aliena dextra sceptra concutiens Lycus.



Lyc.


Vrbis regens opulenta Thebanae loca

et omne quicquid uberi cingit solo

obliqua Phocis, quicquid Ismenos rigat,

335quicquid Cithaeron vertice excelso videt,

[et bina findens Isthmos exilis freta]

non vetera patriae iura possideo domus

ignavus heres; nobiles non sunt mihi

avi nec altis inclitum titulis genus.

340sed clara virtus: qui genus iactat suum.

aliena laudat, rapta sed trepida manu

sceptra obtinentur; omnis in ferro est salus:

quod civibus tenere te invitis scias.

strictus tuetur ensis, alieno in loco

345haut stabile regnum est; una sed nostras potest

fundare vires iuncta regali face

thalamisque Megara: ducet e genere inclito

novitas colorem nostra, non equidem reor

fore ut recuset ac meos spernat toros;

350quod si impotenti pertinax animo abnuet,

stat tollere omnem penitus Herculeam domum.

invidia factum ac sermo popularis premet?

ars prima regni est posse * * * invidiam pati.

temptemus igitur, fors dedit nobis locum.

355namque ipsa, tristi vestis obtentu caput

velata, iuxta praesides adstat deos

laterique adhaeret verus Alcidae sator.



Meg.


Quidnam iste, nostri generis exitium ac lues,

novi parat? quid temptat?



Lyc.


O clarum trahens

360a stirpe nomen regia, facilis mea

parumper aure verba patienti excipe.

si aeterna semper odia mortales gerant

nec coeptus umquam cedat ex animis furor,

sed arma felix teneat infelix paret,

365nihil relinquent bella; tum vastis ager

squalebit arvis, subdita tectis face

altus sepultas obruet gentes cinis.

pacem reduci velle victori expedit,

victo necesse est. particeps regno veni;

370sociemur animis, pignus hoc fidei cape:

continge dextram, quid truci vultu siles?



Meg.


Egone ut parentis sanguine aspersam manum

fratrumque gemina caede contingam? prius

extinguet ortus, referet occasus diem,

375pax ante fida nivibus et flammis erit

et Scylla Siculum iunget Ausonio latus,

priusque multo vicibus alternis fugax

Euripus unda stabit Euboica piger.

patrem abstulisti, regna, germanos, larem

380patrium— quid ultra est? una res superest mihi

fratre ac parente carior, regno ac lare:

odium tui, quod esse cum populo mihi

commune doleo: pars quota ex illo mea est?

dominare tumidus, spiritus altos gere:

385sequitur superbos ultor a tergo deus.

Thebana novi regna: quid matres loquar

passas et ausas scelera? quid geminum nefas

mixtumque nomen coniugis nati patris?

quid bina fratrum castra? quid totidem rogos?

390riget superba Tantalis luctu parens

maestusque Phrygio manat in Sipylo lapis.

quin ipse torvum subrigens crista caput

Illyrica Cadmus regna permensus fuga

longas reliquit corporis tracti notas.

395haec te manent exempla: dominare ut libet,

dum solita regni fata te nostri vocent



Lyc.


Agedum efferatas rabida voces amove

et disce regum imperia ab Alcide pati

ego rapta quamvis sceptra victrici geram

400dextra regamque cuncta sine legum metu

quas arma vincunt, pauca pro causa loquar

nostra, cruento cecidit in bello pater?

cecidere fratres? arma non servant modum;

nec temperari facile nec reprimi potest

405stricti ensis ira, bella delectat cruor.

sed ille regno pro suo, nos improba

cupidine acti? quaeritur belli exitus,

non causa, sed nunc pereat omnis memoria:

cum victor arma posuit, et victum decet

410deponere odia. non ut inflexo genu

regnantem adores petimus: hoc ipsum placet

animo ruinas quod capis magno tuas;

es rege coniunx digna: sociemus toros.



Meg.


Gelidus per artus vadit exanguis tremor.

415quod facinus aures pepulit? haut equidem horrui,

cum pace rupta bellicus muros fragor

circumsonaret, pertuli intrepide omnia:

thalamos tremesco; capta nunc videor mihi.

gravent catenae corpus et longa fame

420mors protrahatur lenta: non vincet fidem

vis ulla nostram; moriar, Alcide, tua.



Lyc.


Animosne mersus inferis coniunx facit?



Meg.


Inferna tetigit, posset ut supera assequi.



Lyc.


Telluris illum pondus immensae premit.



Meg.


425Nullo premetur onere, qui caelum tulit.



Lyc.


Cogere.



Meg.


Cogi qui potest nescit mori.



Lyc.


Effare potius, quod novis thalamis parem

Regale munus.



Meg.


Aut tuam mortem aut meam.



Lyc.


Moriere demens,



Meg.


Coniugi occurram meo.



Lyc.


430Sceptrone nostro famulus est potior tibi?



Meg.


Quot iste famulus tradidit reges neci.



Lyc.


Cur ergo regi servit et patitur iugum?



Meg.


Imperia dura tolle: quid virtus erit?



Lyc.


Obici feris monstrisque virtutem putas?



Meg.


435Virtutis est domare quae cuncti pavent.



Lyc.


Tenebrae loquentem magna Tartareae premunt.



Meg.


Non est ad astra mollis e terris via.



Lyc.


Quo patre genitus caelitum sperat domos? i



Amph.


Miseranda coniunx Herculis magni, sile:

440partes meae sunt reddere Alcidae patrem

genusque verum, post tot ingentis viri

memoranda facta postque pacatum manu

quodcumque Titan ortus et labens videt,

post monstra tot perdomita, post Phlegram impio

445sparsam cruore postque defensos deos

nondum liquet de patre? mentimur Iovem:

Iunonis odio crede.



Lyc.


Quid violas Iovem?

mortale caelo non potest iungi genus.



Amph.


Communis ista pluribus causa est deis.



Lyc.


450Famuline fuerant ante quam fierent dei?



Amph.


Pastor Pheraeos Delius pavit greges.



Lyc.


Sed non per omnes exul erravit plagas.



Amph.


Quem profuga terra mater errante edidit?



Lyc.


Num monstra saeva Phoebus aut timuit feras?



Amph.


455Primus sagittas imbuit Phoebi draco.



Lyc.


Quam gravia parvus tulerit ignoras mala?



Amph.


E matris utero fulmine eiectus puer

mox fulminanti proximus patri stetit.

quid? qui gubernat astra, qui nubes quatit,

460non latuit infans rupis Idaeae specu?

sollicita tanti pretia natales habent

semperque magno constitit nasci deum.



Lyc.


Quemcumque miserum videris, hominem scias.



Amph.


Quemcumque fortem videris, miserum neges.



Lyc.


465Fortem vocemus cuius ex umeris leo,

donum puellae factus, et clava excidit

fulsitque pictum veste Sidonia latus?

fortem vocemus cuius horrentes comae

maduere nardo, laude qui notas manus

470ad non virilem tympani movit sonum,

mitra ferocem barbara frontem premens?



Amph.


Non erubescit Bacchus effusos tener

sparsisse crines nec manu molli levem

vibrare thyrsum, cum parum forti gradu

475auro decorum syrma barbaricum trahit:

post multa virtus opera laxari solet.



Lyc.


Hoc Euryti fatetur eversi domus

pecorumque ritu virginum oppressi greges:

hoc nulla Iuno, nullus Eurystheus iubet:

480ipsius haec sunt opera.



Amph.


Non nosti omnia:

ipsius opus est caestibus fractus suis

Eryx et Eryci iunctus Antaeus Libys,

et qui hospitali caede manantes foci

bibere iustum sanguinem Busiridis;

485ipsius opus est vulneri et ferro iuvius

mortem coactus integer Cycnus pati

nec unus una Geryon victus manu.

eris inter istos— qui tamen nullo stupro

laesere thalamos,



Lyc.


Quod Iovi hoc regi licet:

490Iovi dedisti coniugem, regi dabis;

et te magistro non novum hoc discet nurus,

etiam viro probante meliorem sequi.

sin copulari pertinax taedis negat,

vel ex coacta nobilem partum feram.



Meg.


495Vmbrae Creontis et penates Labdaci

et nuptiales impii Oedipodae faces,

nunc solita nostro fata coniugio date.

nunc, nunc, cruentae regis Aegypti nurus,

adeste multo sanguine infectae manus.

500dest una numero Danais: explebo nefas.



Lyc.


Coniugia quoniam pervicax nostra abnuis

regemque terres, sceptra quid possint scies.

complectere aras: nullus eripiet deus

te mihi, nec orbe si remolito queat

505ad supera victor numina Alcides vehi.

congerite silvas: templa supplicibus suis

iniecta fiagrent, coniugem et totum gregem

consumat unus igne subiecto rogus.



Amph.


Hoc munus a te genitor Alcidae peto,

510rogare quod me deceat, ut primus cadam.



Lyc.


Qui morte cunctos luere supplicium iubet

nescit tyrannus esse: diversa inroga;

miserum veta perire, felicem iube.

ego, dum cremandis trabibus accrescit rogus,

515sacro regentem maria votivo colam.



Amph.


Pro numinum vis summa, pro caelestium

rector parensque, cuius excussis tremunt

humana telis, impiam regis feri

compesce dextram! quid deos frustra precor?

520ubicumque es, audi, nate. cur subito labant

agitata motu templa? cur mugit solum?

[infernus imo sonuit e fundo fragor]

audimur! est est sonitus Herculei gradus.



Chorus


O Fortuna viris invida fortibus,

525quam non aequa bonis praemia dividis.

Eurystheus facili regnet in otio:

Alcmena genitus bella per omnia

monstris exagitet caeliferam manum:

serpentis resecet colla feracia,

530deceptis referat mala sororibus,

cum somno dederit pervigiles genu*

pomis divitibus praepositus draco.

Intravit Scythiae multivagas domos

et gentes patriis sedibus hospites,

535calcavitque freti terga rigentia

et mutis tacitum litoribus mare.

illic dura carent aequora fluctibus,

et qua plena rates carbasa tenderent,

intonsis teritur semita Sarmatis,

540stat pontus, vicibus mobilis annuis,

navem nunc facilis nunc equitem pati.

illic quae viduis gentibus imperat,

aurato religans ilia balteo,

detraxit ^ spolium nobile corpori

545et peltam et nivei vincula pectoris.

victorem posito suspiciens genu.

Qua spe praecipites actus ad inferos,

audax ire vias inremeabiles,

vidisti Siculae regna Proserpinae?

550illic nulla noto nulla favonio

consurgunt tumidis fluctibus aequora:

non illic geminum Tyndaridae genus

succurrunt timidis sidera navibus:

stat pigro pelagus gurgite languidum,

555et cum Mors avidis pallida dentibus

gentes innumeras manibus intulit,

uno tot populi remige transeunt.

Evincas utinam iura ferae Stygis

Parcarumque colos non revocabiles.

560hic qui rex populis pluribus imperat,

bello cum peteres Nestoream Pylon,

tecum conseruit pestiferas manus

telum tergemina cuspide praeferens:

effugit tenui vulnere saucius

565et mortis dominus pertimuit mori.

fatum rumpe manu, tristibus inferis

prospectus pateat lucis et invius

limes det faciles ad superos vias.

Immites potuit flectere cantibus

570umbrarum dominos et prece supplici

Orpheus, Eurydicen dum repetit suam.

quae silvas et aves saxaque traxerat

ars, quae praebuerat fluminibus moras,

ad cuius sonitum constiterant ferae,

575mulcet non solitis vocibus inferos

et surdis resonat clarius in locis,

deflent Eurydicen Threiciae nurus,

deflent et lacrimis difficiles dei,

et qui fronte nimis crimina tetrica

580quaerunt ac veteres excutiunt reos

flentes Eurydicen iuridici sedent,

tandem mortis ait 'vincimur' arbiter,

'evade ad superos, lege tamen data:

tu post terga tui perge viri comes,

585tu non ante tuam respice coniugem,

quam cum clara deos obtulerit dies

Spartam que aderit ianua Taenari.'

odit verus amor nec patitur moras:

munus dum properat cernere, perdidit.

590Quae vinci potuit regia carmine.

haec vinci poterit regia viribus.



Hercules


O lucis almae rector et caeli decus,

qui alterna curru spatia flammifero ambiens

inlustre latis exeris terris caput,

595da, Phoebe, veniam, si quid inlicitum tui

videre vultus: iussus in lucem extuli

arcana mundi, tuque, caelestum arbiter

parensque, visus fulmine opposito tege;

et tu, secundo maria qui sceptro regis,

600imas pete undas, quisquis ex alto aspicit

terrena, facie pollui metuens nova,

aciem reflectat oraque in caelum erigat

portenta fugiens: hoc nefas cernant duo,

qui advexit et quae iussit, in poenas meas

605atque in labores non satis terrae patent

Iunonis odio: vidi inaccessa omnibus,

ignota Phoebo quaeque deterior polus

obscura diro spatia concessit Iovi;

et, si placerent tertiae sortis loca,

610regnare potui: noctis aeternae chaos

et nocte quiddam gravius et tristes deos

et fata vidi, morte contempta redi.

quid restat aliud? vidi et ostendi inferos.

da si quid ultra est, iam diu pateris manus

615cessare nostras, Iuno; quae vinci iubes?

Sed templa quare miles infestus tenet

limenque, sacrum terror armorum obsidet?



Amphitryon Hercules Theseus


Vtrumne visus vota decipiunt meos.

an ille domitor orbis et Graium decus

620tristi silentem nubilo liquit domum?

estne ille natus? membra laetitia stupent.

o nate. certa at sera Thebarum salus,

teneone in auras editum an vana fruor

deceptus umbra? tune es? agnosco toros

625umerosque et alto nobilem trunco manum.



Herc.


Vnde iste, genitor, squalor et lugubribus

amicta coniunx? unde tam foedo obsiti

paedore nati? quae domum clades gravat?



Amph.


Socer est peremptus, regna possedit Lycus,

630natos parentem coniugem leto petit.



Herc.


Ingrata tellus, nemo ad Herculeae domus

auxilia venit? vidit hoc tantum nefas

defensus orbis? cur diem questu tero?

mactetur hostia, hanc ferat virtus notam

635fiatque summus hostis Alcidae Lycus.

ad hauriendum sanguinem inimicum feror:

Theseu, resiste, ne qua vis subita ingruat.

me bella poscunt, differ amplexus, parens,

coniunxque differ, nuntiet Diti Lycus

640me iam redisse.



Thes.


Flebilem ex oculis fuga,

regina, vultum, tuque nato sospite

lacrimas cadentes reprime: si novi Herculem,

Lycus Creonti debitas poenas dabit,

lentum est dabit: dat; hoc quoque est lentum: dedit.



Amph.


645Votum secundet qui potest nostrum deus

rebusque lassis adsit. O magni comes

magnanime nati. pande virtutum ordinem,

quam longa maestos ducat ad manes via,

ut vincla tulerit dura Tartareus canis.



Thes.


650Memorare cogis acta securae quoque

horrenda menti. vix adhuc certa est fides

vitalis aurae, torpet acies luminum

hebetesque visus vix diem insuetum ferunt.



Amph.


Pervince, Theseu, quicquid alto in pectore

655remanet pavoris neve te fructu optimo

frauda laborum: quae fuit durum pati,

meminisse dulce est fare casus horridos.



Thes.


Fas omne mundi teque dominantem precor

regno capaci teque quam amotam inrita

660quaesivit Enna mater, ut iura abdita

et operta terris liceat impune eloqui.

Spartana tellus nobile attollit iugum,

densis ubi aequor Taenarus silvis premit;

hic ora solvit Ditis invisi domus

665hiatque rupes alta et immenso specu

ingens vorago faucibus vastis patet

latumque pandit omnibus populis iter.

non caeca tenebris incipit. primo via;

tenuis relictae lucis a tergo nitor

670fulgorque dubius solis afflicti cadit

et ludit aciem:- nocte sic mixta solet

praebere lumen primus aut serus dies.

hinc ampla vacuis spatia laxantur locis,

in quae omne mersum penetrat humanum genus.

675nec ire labor est; ipsa deducit via:

ut saepe puppes aestus invitas rapit,

sic pronus aer urguet atque avidum chaos,

gradumque retro flectere haut umquam sinunt

umbrae tenaces. intus immensi sinus

680placido quieta labitur Lethe vado

demitque curas, neve remeandi amplius

pateat facultas, flexibus multis gravem

involvit amnem: qualis incertis vagus

Maeander undis ludit et cedit sibi

685instatque dubius litus an fontem petat.

palus inertis foeda Cocyti iacet;

hic vultur, illic luctifer bubo gemit

omenque triste resonat infaustae strigis.

horrent opaca fronde nigrantes comae,

690taxo imminente quam tenet segnis Sopor,

Famesque maesta tabido rictu iacet

Pudorque serus conscios vultus tegit.

Metus Pavorque + Funus et frendens Dolor

aterque Luctus sequitur et Morbus tremens

695et cincta ferro Bella; in extremo abdita

iners Senectus adiuvat baculo gradum.



Amph.


Estne aliqua tellus Cereris aut Bacchi ferax?



Thes.


Non prata viridi laeta facie germinant

nec adulta leni fluctuat Zephyro seges;

700non ulla ramos silva pomiferos habet:

sterilis profundi vastitas squalet soli

et foeda tellus torpet aeterno situ.

[rerumque maestus finis et mundi ultima]

immotus aer haeret et pigro sedet

705nox atra mundo: cuncta maerore horrida

ipsaque morte peior est mortis locus.



Amph.


Quid ille opaca qui regit sceptro loca,

qua sede positus temperat populos leves?



Thes.


Est in recessu Tartari obscuro locus,

710quem gravibus umbris spissa caligo alligat.

a fonte discors manat hinc uno latex,

alter quieto similis (hunc iurant dei)

tacente sacram devehens fluvio Styga;

at hic tumultu rapitur ingenti ferox

715et saxa fluctu volvit Acheron invius

renavigari. cingitur duplici vado

* adversa Ditis regia, atque ingens domus

umbrante luco tegitur, hic vasto specu

pendent tyranni limina, hoc umbris iter,

720haec porta regni, campus hanc circa iacet,

in quo superbo digerit vultu sedens

animas recentes dira maiestas dei.

frons torva, fratrum quae tamen speciem gerat

gentisque tantae, vultus est illi Iovis,

725sed fulminantis: magna pars regni trucis

est ipse dominus, cuius aspectus timet

' quicquid timetur.



Amph.


Verane est fama inferis

tam sera reddi iura et oblitos sui

sceleris nocentes debitas poenas dare?

730quis iste veri rector atque aequi arbiter?



Thes.


Non unus alta sede quaesitor sedens

iudicia trepidis sera sortitur reis.

aditur illo Gnosius Minos foro,

Rhadamanthus illo, Thetidis hoc audit socer.

735quod quisque fecit, patitur; auctorem scelus

repetit suoque premitur exemplo nocens:

vidi cruentos carcere includi duces

et impotentis terga plebeia manu

scindi tyranni, quisquis est placide potens

740dominusque vitae servat innocuas manus

et incruentum mitis imperium regit

animoque parcit, longa permensus diu

felicis aevi spatia vel caelum petit

vel laeta felix nemoris Elysii loca,

745iudex futurus, sanguine humano abstine

quicumque regnas: scelera taxantur modo

maiore vestra,



Amph.


Certus inclusos tenet

locus nocentes? utque fert fama. impios

supplicia vinclis saeva perpetuis domant?



Thes.


750Rapitur volucri tortus Ixion rota;

cervice saxum grande Sisyphia sedet;

in amne medio faucibus siccis senex

sectatur undas, alluit mentum latex.

fidemque cum iam saepe decepto dedit.

755perit unda in ore; poma destituunt famem.

praebet volucri Tityos aeternas dapes

urnasque frustra Danaides plenas gerunt;

errant furentes impiae Cadmeides

terretque mensas avida Phineas avis.



Amph.


760Nunc ede nati nobilem pugnam mei.

patrui volentis munus an spolium refert?



Thes.


Ferale tardis imminet saxum vadis.

stupent ubi undae, segne torpescit fretum.

hunc servat amnem cultu et aspectu horridus

765pavidosque manes squalidus vectat senex.

impexa pendet barba, deformem sinum

nodus coercet, concavae lucent genae;

regit ipse longo portitor conto ratem.

hic onere vacuam litori puppem applicans

770repetebat umbras; poscit Alcides viam

cedente turba; dirus exclamat Charon:

'quo pergis, audax? siste properantem gradum.'

non passus ullas natus Alcmena moras

ipso coactum navitam conto domat

775scanditque puppem. cumba populorum capax

succubuit uni: sedit et gravior ratis

utrimque Lethen latere titubanti bibit.

tum victa trepidant monstra, Centauri truces

Lapithaeque multo in bella succensi mero;

780Stygiae paludis ultimos quaerens sinus

fecunda mergit capita Lernaeus labor.

post haec avari Ditis apparet domus:

hic saevus umbras territat Stygius canis,

qui terna vasto capita concutiens sono

785regnum tuetur, sordidum tabo caput

lambunt colubrae, viperis horrent iubae

longusque torta sibilat cauda draco.

par ira formae: sensit ut motus pedum,

attollit hirtas angue vibrato comas

790missumque captat aure subrecta sonum,

sentire et umbras solitus, ut propior stetit

Iove natus, antro sedit incertus canis

leviterque timuit, ecce latratu gravi

loca muta terret; sibilat totos minax

795serpens per armos, vocis horrendae fragor

per ora missus terna felices quoque

exterret umbras, solvit a laeva feros

tunc ipse rictus et Cleonaeum caput

opponit ac se tegmine ingenti tegit,

800victrice magnum dextera robur gerens.

huc nunc et illuc verbere assiduo rotat,

ingeminat ictus, domitus infregit minas

et cuncta lassus capita summisit canis

antroque toto cessit, extimuit sedens

805uterque solio dominus et duci iubet;

me quoque petenti munus Alcidae dedit.

Tum gravia monstri colla permulcens manu

adamante texto vincit; oblitus sui

custos opaci pervigil regni canis

810componit aures timidus et patiens trahi

eramque fassus, ore summisso obsequens,

utrumque cauda pulsat anguifera latus.

postquam est ad oras Taenari ventum et nitor

percussit oculos lucis ignotae novus,

815resumit animos victus et vastas furens

quassat catenas; paene victorem abstulit

pronumque retro vexit et movit gradu.

tunc et meas respexit Alcides manus;

geminis uterque viribus tractum canem

820ira furentem et bella temptantem inrita

intulimus orbi. vidit ut clarum diem

et pura nitidi spatia conspexit poli,

[oborta nox est, lumina in terram dedit]

compressit oculos et diem invisum expulit

825faciemque retro flexit atque omni petit

cervice terram; tum sub Herculeas caput

abscondit umbras, densa sed laeto venit

clamore turba frontibus laurum gerens

magnique meritas Herculis laudes canit.

830Natus Eurystheus properante partu

iusserat mundi penetrare fundum:

derat hoc solum numero laborum,

tertiae regem spoliare sortis.

ausus es caecos aditus inire,

835ducit ad manes via qua remotos

tristis et nigra metuenda silva,

sed frequens magna comitante turba.

Quantus incedit populus per urbes

ad novi ludos avidus theatri,

840quantus Eleum ruit ad Tonantem,

quinta cum sacrum revocavit aestas;

quanta, cum longae redit hora nocti

crescere et somnos cupiens quietos

libra Phoebeos tenet aequa currus,

845turba secretam Cererem frequentat

et citi tectis properant relictis

Attici noctem celebrare mystae:

tanta per campos agitur silentes

turba; pars tarda graditur senecta,

850tristis et longa satiata vita:

pars adhuc currit melioris aevi:

virgines nondum thalamis iugatae

et comis nondum positis ephebi

matris et nomen modo doctus infans,

855his datum solis, minus ut timerent,

igne praelato relevare noctem;

ceteri vadunt per opaca tristes.

qualis est vobis animus, remota

luce cum maestus sibi quisque sensit

860obrutum tota caput esse terra?

stat chaos densum tenebraeque turpes

et color noctis malus ac silentis

otium mundi vacuaeque nubes.

Sera nos illo referat senectus:

865nemo ad' id sero venit, unde numquam.

cum semel venit, potuit reverti;

quid iuvat durum properare fatum?

omnis haec magnis vaga turba terris

ibit ad manes facietque inerti

870vela Cocyto: tibi crescit omne,

et quod occasus videt et quod ortus,

parce Venturis: tibi, mors, paramur.

sis licet segnis, properamus ipsi:

prima quae vitam dedit hora, carpit.

875Thebis laeta dies adest.

aras tangite supplices,

pingues caedite victimas;

permixtae maribus nurus

sollemnes agitent choros;

880cessent deposito iugo

arvi fertilis incolae.

Pax est Herculea manu

Auroram inter et Hesperum,

et qua sol medium tenens

885umbras corporibus negat;

quodcumque alluitur solum

longo Tethyos ambitu,

Alcidae domuit labor.

Transvectus vada Tartari

890pacatis redit inferis.

iam nullus superest timor:

nil ultra iacet inferos,

stantes sacrificus comas

dilecta tege populo.



Hercvles Theseus Amphitryon Megara


895Victrice dextra fusus adverso Lycus

terram cecidit ore; tum quisquis comes

fuerat tyranni iacuit et poenae comes,

nunc sacra patri victor et superis feram

caesisque meritas victimis aras colam.

900Te te laborum socia et adiutrix precor.

belligera Pallas, cuius in laeva ciet

aegis feroces ore saxifico minas;

adsit Lycurgi domitor et rubri maris,

tectam virente cuspidem thyrso gerens,

905geminumque numen Phoebus et Phoebi soror:

soror sagittis aptior, Phoebus lyrae;

fraterque quisquis incolit caelum meus

non ex noverca frater, huc appellite

greges opimos; quicquid ludorum seges

910Arabesque odoris quicquid arboribus legunt

conferte in aras, pinguis exundet vapor,

populea nostras arbor exornet comas,

te ramus oleae fronde gentili tegat,

Theseu; Tonantem nostra adorabit manus,

915tu conditores urbis et silvestria

trucis antra Zethi. nobilis Dircen aquae

laremque regis advenae Tyrium coles.

date tura flammis,



Amph.


Nate, manantes prius

manus cruenta caede et hostili expia.



Herc.


920Vtinam cruore capitis invisi deis

libare possem: gratior nullus liquor

tinxisset aras; victima haut ulla amplior

potest magisque opima mactari Iovi,

quam rex iniquus,



Amph.


Finiat genitor tuos

925opta labores, detur aliquando otium

quiesque fessis,



Herc.


Ipse concipiam preces

Iove meque dignas, stet suo caelum loco

tellusque et aequor; astra inoffensos agant

aeterna cursus, alta pax gentes alat:

930ferrum omne teneat raris innocui labor

ensesque lateant, nulla tempestas fretum

violenta turbet, nullus irato Iove

exiliat ignis, nullus hiberna nive

nutritus agros amnis eversos trahat.

935venena cessent, nulla nocituro gravis

suco tumescat herba, non saevi ac truces

regnent tyranni; si quod etiamnum est scelus

latura tellus, properet, et si quod parat

monstrum, meum sit.— sed quid hoc? medium diem

940cinxere tenebrae. Phoebus obscuro meat

sine nube vultu, quis diem retro fugat

agitque in ortus? unde nox atram caput

ignota profert? unde tot stellae polum

implent diurnae? primus en noster labor

945caeli refulget parte non minima leo

iraque totus fervet et morsus parat.

iam rapiet aliquod sidus: ingenti minax

stat' ore et ignes efflat et rutila iubam

cervice iactans quicquid autumnus gravis

950hiemsque gelido frigida spatio refert

uno impetu transiliet et verni petet

frangetque tauri colla.



Amph.


Quod subitum hoc malum est?

quo, nate, vultus huc et huc acres refers

acieque falsum turbida caelum vides?



Herc.


955Perdomita tellus, tumida cesserunt freta,

inferna nostros regna sensere impetus:

immune caelum est, dignus Alcide labor.

in alta mundi spatia sublimis ferar,

petatur aether: astra promittit pater.

960quid, si negaret? non capit terra Herculem

tandemque superis reddit, en ultro vocat

omnis deorum coetus et laxat fores,

una vetante. recipis et reseras polum?

an contumacis ianuam mundi traho?

965dubitatur etiam? vincla Saturno exuam

contraque patris impii regnum impotens

avum resolvam; bella Titanes parent,

me duce furentes; saxa cum silvis feram

rapiamque dextra plena Centauris iuga.

970iam monte gemino limitem ad superos agam:

videat sub Ossa Pelion Chiron suum,

in caelum Olympus tertio positus gradu

perveniet aut mittetur,



Amph.


Infandos procul

averte sensus; pectoris sani parum

975magni tamen compesce dementem impetum.



Herc.


Quid hoc? Gigantes arma pestiferi movent.

profugit umbras Tityos ac lacerum gerens

et inane pectus quam prope a caelo stetit.

labat Cithaeron, alta Pellene tremit

980marcentque Tempe. rapuit hic Pindi iuga,

hic rapuit Oeten, saevit horrendum Mimans.

flammifera Erinys verbere excusso sonat

rogisque adustas propius ac propius sudes

in ora tendit; saeva Tisiphone, caput

985serpentibus vallata, post raptum canem

portam vacantem clausit opposita face.

sed ecce proles regis inimici latet.

Lyci nefandum semen: inviso patri

haec dextra iam vos reddet, excutiat levis

990nervus sagittas, tela sic mitti decet

Herculea,



Amph.


Quo se caecus impegit furor?

vastum coactis flexit arcum cornibus

pharetramque solvit, stridet emissa impetu

harundo— medio spiculum collo fugit

995vulnere relicto,



Herc.


Ceteram prolem emam

omnisque latebras, quid moror? maius mihi

bellum Mycenis restat, ut Cyclopia

eversa manibus saxa nostris concidant.

huc eat et illuc valva deiecto obice

1000rumpatque postes; culmen impulsum labet.

perlucet omnis regia: hic video abditum

gnatum scelesti patris,



Amph.


En blandas manus

ad genua tendens voce miseranda rogat:

scelus nefandum, triste et aspectu horridum!

1005dextra precantem rapuit et circa furens

bis ter rotatum misit; ast illi caput

sonuit, cerebro tecta disperso madent.

at misera, parvum protegens gnatum sinu,

Megara furenti similis e latebris fugit.



Herc.


1010Licet tonantis profuga condaris sinu,

petet undecumque temet haec dextra et feret.



Amph.


Quo misera pergis? quam fugam aut latebram petis?

nullus salutis Hercule infesto est locus.

amplectere ipsum potius et blanda prece

1015lenire tempta,



Meg.


Parce iam, coniunx, precor,

agnosce Megaram. gnatus hic vultus tuos

habitusque reddit; cernis, ut tendat manus?



Herc.


Teneo novercam. sequere, da poenas mihi

iugoque pressum libera turpi Iovem;

1020sed ante matrem parvulum hoc monstrum occidat.



Meg.


Quo tendis amens? sanguinem fundes tuum?



Amph.


Pavefactus infans igneo vultu patris

perit ante vulnus, spiritum eripuit timor.

in coniugem nunc clava libratur gravis:

1025perfregit ossa, corpori trunco caput

abest nec usquam est. cernere hoc audes, nimis

vivax senectus? si piget luctus, habes

mortem paratam: pectus in tela indue,

vel stipitem istuc caede nostrorum inlitum

1030converte, falsum ac nomini turpem tuo

remove parentem, ne tuae laudi obstrepat.—

quo te ipse, senior, obvium morti ingeris?

quo pergis amens? profuge et obtectas late

unumque manibus aufer Herculeis scelus.



Herc.


1035Bene habet, pudendi regis excisa est domus.

tibi hunc dicatum, maximi coniunx Iovis,

gregem cecidi; vota persolvi libens

te digna, et Argos victimas alias dabit.



Amph.


Nondum litasti, nate: consumma sacrum.

1040stat ecce ad aras hostia, expectat manum

cervice prona; praebeo occurro insequor:

macta— quid hoc est? errat acies luminum

visusque maeror hebetat? an video Herculis

manus trementes? vultus in somnum cadit

1045et fessa cervix capite summisso labat;

flexo genu iam totus ad terram ruit,

ut caesa silvis ornus aut portum mari

datura moles, vivis an leto dedit

idem tuos qui misit ad mortem furor?

1050sopor est: reciprocos spiritus motus agit.

detur quieti tempus, ut somno gravi

vis victa morbi pectus oppressum levet.

removete, famuli, tela, ne repetat furens.



Chorus


Lugeat aether magnusque parens

1055aetheris alti tellusque ferax

et vaga ponti mobilis unda,

tuque ante omnis qui per terras

tractusque maris fundis radios

noctemque fugas ore decoro,

1060fervide Titan: obitus pariter

tecum Alcides vidit et ortus

novitque tuas utrasque domos.

Solvite tantis animum monstris,

solvite superi,

1065rectam in melius flectite mentem.

tuque, o domitor Somne malorum,

requies animi,

pars humanae melior vitae,

volucre o matris genus Astraeae,

frater durae languide Mortis,

1070veris miscens falsa, futuri

certas et idem pessimus auctor,

pater o rerum, portus vitae,

lucis requies noctisque comes,

qui par regi famuloque venis,

1075pavidum leti genus humanum

cogis longam discere noctem:

placidus fessum lenisque fove,

preme de victum torpore gravi;

sopor indomitos alliget artus

1080nec torva prius pectora linquat,

quam mens repetat pristina cursum.

En fusus humi saeva feroci

corde volutat somnia

(nondum est

tanti pestis superata mali

1085clavaeque gravi lassum solitus

mandare caput

quaerit vacua pondera dextra,

motu iactans bracchia vano)

nec adhuc omnis expulit aestus,

1090sed ut ingenti vexata noto

servat longos unda tumultus

et iam vento cessante tumet.

pelle insanos fluctus animi,

redeat pietas virtusque viro.

vel sit potius

1095mens vesano concita motu:

error caecus qua coepit eat;

solus te iam praestare potest

furor insontem: proxima puris

sors est manibus nescire nefas.

1100Nunc Herculeis percussa sonent

pectora palmis,

mundum solitos ferre lacertos

verbera pulsent victrice manu;

gemitus vastos audiat aether,

1105audiat atri regina poli

vastisque ferox

qui colla gerit vincta catenis

imo latitans Cerberus antro.

Resonet maesto clamore chaos

lateque patens unda profundi:

1110et qui medius tua tela tamen

senserat aer.

pectora tantis obsessa malis

non sunt ictu ferienda levi:

uno planctu tria regna sonent.

1115Et tu collo decus ac telum

suspensa diu,

fortis harundo, pharetraeque graves,

date saeva fero verbera tergo;

caedant umeros robora fortes

stipesque potens

1120duris oneret pectora nodis:

plangant tantos arma dolores.

1135Ite infaustum genus, o pueri,

noti per iter triste laboris,

non vos patriae laudis comites

ulti saevos vulnere reges,

non Argiva membra palaestra

1125flectere docti fortes caestu

fortesque manu, iam tamen ausi

telum Scythicis leve corytis

missum certa librare manu

tutosque fuga figere cervos:

1130[nondumque ferae terga iubatae]

ite ad Stygios, umbrae, portus

ite, innocuae,

quas in primo limine vitae

scelus oppressit patriusque furor,

ite, iratos visite reges.



Hercules Amphitryon Theseus


Quis hic locus, quae regio, quae mundi plaga?

ubi sum? sub ortu solis, an sub cardine

1140glacialis ursae? numquid Hesperii maris

extrema tellus hunc dat Oceano modum?

quas trahimus auras? quod solum fesso subest?

certe redimus, unde prostrata ad domum

video cruenta corpora? an nondum exuit

1145simulacra mens inferna? post reditus quoque

oberrat oculis turba feralis meis?

pudet fateri: paveo; nescio quod mihi,

nescio quod animus grande praesagit malum,

ubi es, parens? ubi illa natorum grege

1150animosa coniunx? cur latus laevum vacat

spolio leonis? quonam abit tegimen meum

idemque somno mollis Herculeo torus?

ubi tela? ubi arcus? arma quis vivo mihi

detrahere potuit? spolia quis tanta abstulit

1155ipsumque quis non Herculis somnum horruit?

libet meum videre victorem, libet

(exurge, virtus) quem novum caelo pater

genuit relicto, cuius in fetu stetit

nox longior quam nostra, quod cerno nefas?

1160nati cruenta caede confecti iacent,

perempta coniunx, quis Lycus regnum obtinet

[quis tanta Thebis scelera moliri ausus est]

Hercule reverso? quisquis Ismeni loca,

Actaea quisquis arva, qui gemino mari

1165pulsata Pelopis regna Dardanii colis,

succurre, saevae cladis auctorem indica.

ruat ira in omnis: hostis est quisquis mihi

non monstrat hostem, victor Alcidae, lates?

procede, seu tu vindicas currus truces

1170Thracis cruenti sive Geryonae pecus

Libyaeve dominos, nulla pugnandi mora est.

en nudus asto; vel meis armis licet

petas inermem, cur meos Theseus fugit

paterque vultus? ora cur condunt sua?

1175differte fletus; quis meos dederit neci

omnis simul, profare. quid, genitor, siles?

at tu ede, Theseu, sed tua, Theseu, fide.

uterque tacitus ora pudibunda obtegit

furtimque lacrimas fundit, in tantis malis

1180quid est pudendum? numquid Argivae impotens

dominator urbis, numquid infestum Lyci

pereuntis agmen clade nos tanta obruit?

per te meorum facinorum laudem precor,

genitor, tuique nominis semper mihi

1185numen secundum, fare, quis fudit domum?

cui praeda iacui?



Amph.


Tacita sic abeant mala.



Herc.


Vt inultus ego sim?



Amph.


Saepe vindicta obfuit.



Herc.


Quisquamne segnis tanta toleravit mala?



Amph.


Maiora quisquis timuit.



Herc.


His etiam, pater,

1190quicquam timeri maius aut gravius potest?



Amph.


Cladis tuae pars ista quam nosti quota est?



Herc.


Miserere, genitor, supplices tendo manus.

quid hoc? manus refugit, hic errat scelus.

unde hic cruor? quid illa puerili madens

1195harundo leto? tincta Lernaea nece

iam tela video nostra, non quaero manum.

quis potuit arcum flectere aut quae dextera

sinuare nervum rite cedentem mihi?

ad vos revertor; genitor, hoc nostrum est scelus?

1200tacuere? nostrum est.



Amph.


Luctus est istic tuus,

crimen novercae: casus hic culpa caret.



Herc.


Nunc parte ab omni, genitor, iratus tona,

oblite nostri vindica sera manu

saltem nepotes. stelliger mundus sonet

1205flammasque et hic et ille iaculetur polus:

rupes ligatum Caspiae corpus trahant

atque ales avida— cur Promethei vacant

scopuli? vacat cur vertice immenso feras

volucresque pascens Caucasi abruptum latus

1210nudumque silvis? illa quae pontum Scythen

Symplegas artat hinc et hinc vinctas manus

distendat alto, cumque revocata vice

in se coibunt saxaque in caelum expriment

actis utrimque rupibus medium mare,

1215ego inquieta montium iaceam mora.

quin structum acervans nemore congesto aggerem

cruore corpus impio sparsum cremo?

sic, sic agendum est: inferis reddam Herculem.



Amph.


Nondum tumultu pectus attonito carens

1220mutavit iras quodque habet proprium furor,

in se ipse saevit,



Herc.


Dira Furiarum loca

et inferorum carcer et sonti plaga

decreta turbae— si quod exilium latet

ulterius Erebo, Cerbero ignotum et mihi:

1225hoc me abde, tellus; Tartari ad finem ultimum

mansurus ibo. pectus o nimium ferum!—

quis vos per omnem, liberi, sparsos domum

deflere digne poterit? hic durus malis

lacrimare vultus nescit, huc arcum date,

1230date huc sagittas, stipitem huc vastum date.

tibi tela frangam nostra, tibi nostros, puer,

rumpemus arcus; at tuis stipes gravis

ardebit umbris; ipsa Lernaeis frequens

pharetra telis in tuos ibit rogos:

1235dent arma poenas, vos quoque infaustas meis

cremabo telis, o novercales manus.



Amph.


Quis nomen usquam sceleris errori addidit?



Herc.


Saepe error ingens sederis obtinuit locum.



Amph.


Nunc Hercule opus est: perfer hanc molem mali.



Herc.


1240Non sic furore cessit extinctus pudor,

populos ut omnes impio aspectu fugem.

arma, arma, Theseu, flagito propere mihi

subtracta reddi, sana si mens est mihi,

referte manibus tela; si remanet furor,

1245pater, recede: mortis inveniam viam.



Amph.


Per sancta generis sacra, per ius nominis

utrumque nostri, sive me altorem vocas

seu tu parentem, perque venerandos piis

canos, senectae parce desertae, precor,

1250annisque fessis; unicum lapsae domus

firmamen, unum lumen afflicto malis

temet reserva. nullus ex te contigit

fructus laborum; semper aut dubium mare

aut monstra timui; quisquis in toto furit

1255rex saevus orbe, manibus aut aris nocens,

a me timetur: semper absentis pater

fructum tui factumque et aspectum peto.



Herc.


Cur animam in ista luce detineam amplius

morerque nihil est: cuncta iam amisi bona,

1260mentem arma famam coniugem gnatos manus,

etiam furorem, nemo polluto queat

animo mederi: morte sanandum est scelus.



Amph.


Perimes parentem,



Herc.


Facere ne possim, occidam.



Amph.


Genitore coram?



Herc.


Cernere hunc docui nefas.



Amph.


1265Memoranda potius omnibus facta intuens

unius a te criminis veniam pete.



Herc.


Veniam dabit sibi ipse, qui nulli dedit?

laudanda feci iussus: hoc unum meum est.

succurre, genitor; sive te pietas movet

1270seu triste fatum sive violatum decus

virtutis: effer arma; vincatur mea

fortuna dextra,



Thes.


Sunt quidem patriae preces

satis efficaces, sed tamen nostro quoque

movere fletu, surge et adversa impetu

1275perfringe solito, nunc tuum nulli imparem

animum malo resume, nune magna tibi

virtute agendum est: Herculem irasci veta.



Herc.


Si vivo, feci scelera; si morior, tuli.

purgare terras propero, iamdudum mihi

1280monstrum impium saevumque et immite ac ferum

oberrat: agedum dextra, conare aggredi

ingens opus, labore bis seno amplius.

ignava cessas, fortis in pueros modo

pavidasque matres? arma nisi dantur mihi,

1285aut omne Pindi Thracis excidam nemus

Bacchique lucos et Cithaeronis iuga

mecum cremabo, aut tota cum domibus suis

dominisque tecta, cum deis templa omnibus

Thebana supra corpus excipiam meum

1290atque urbe versa condar, et, si fortibus

leve pondus umeris moenia immissa incident

septemque opertus non satis portis premar,

onus omne media parte quod mundi sedet

dirimitque superos, in meum vertam caput.



Amph.


1295Reddo arma.



Herc.


Vox est digna genitore Herculis.

hoc en peremptus spiculo cecidit puer—



Amph.


Hoc Iuno telum manibus immisit tuis.



Herc.


Hoc nunc ego utar.



Amph.


Ecce quam miserum metu

cor palpitat pectusque sollicitum ferit.



Herc.


1300Aptata harundo est.



Amph.


Ecce iam facies scelus

volens sciensque.



Herc.


Pande, quid fieri iubes?



Amph.


Nihil rogamus: noster in tuto est dolor.

natum potes servare tu solus mihi,

eripere nec tu; maximum evasi metum:

1305miserum haut potes me facere, felicem potes.

sic statue, quicquid statuis, ut causam tuam

famamque in arto stare et ancipiti scias:

aut vivis aut occidis, hanc animam levem

fessamque senio nec minus fessam malis

1310in ore primo teneo, tam tarde patri

vitam dat aliquis? non feram ulterius moram,

laetare! ferro pectus impresso induam:

hic, hic iacebit Herculis sani scelus.



Herc.


Iam parce, genitor, parce, iam revoca manum.

1315succumbe, virtus, perfer imperium patris.

eat ad labores hic quoque Herculeos labor:

vivamus, artus alleva afflictos solo,

Theseu, parentis, dextra contactus pios

scelerata refugit,



Amph.


Hanc manum amplector libens,

1320hac nisus »ibo, pectori hanc aegro admovens

pellam dolores,



Herc.


Quem locum profugus petam?

ubi me recondam quave tellure obruar?

quis Tanais aut quis Nilus aut quis Persica

violentus unda Tigris aut Rhenus ferox

1325Tagusve Hibera turbidus gaza fluens

abluere dextram poterit? Arctoum licet

Maeotis in me gelida transfundat mare

et tota Tethys per meas currat manus,

haerebit altum facinus, in quas impius

1330terras recedes? ortum an occasum petes?

ubique notus perdidi exilio locum.

me refugit orbis, astra transversos agunt

obliqua cursus, ipse Titan Cerberum

meliore vultu vidit, o fidum caput,

1335Theseu, latebram quaere longinquam abditam;

quoniamque semper sceleris alieni arbiter

amas nocentes, gratiam meritis refer

vicemque nostris: redde me infernis precor

umbris reductum, meque subiectum tuis

1340constitue vinclis: ille me abscondet locus.

sed et ille novit.



Thes.


Nostra te tellus manet.

illic solutam caede Gradivus manum

restituit armis: illa te, Alcide, vocat,

facere innocentes terra quae superos solet.


Troades

Hecvba


1Quicumque regno fidit et magna potens

dominatur aula nec leves metuit deos

animumque rebus credulum laetis dedit,

me videat et' te, Troia: non umquam tulit

5documenta fors maiora, quam fragili loco

starent superbi, columen eversum occidit

pollentis Asiae, caelitum egregius labor;

ad cuius arma venit et qui frigidum

septena Tanain ora pandentem bibit,

et quae vagos vicina prospiciens Scythas

ripam catervis Ponticam viduis ferit,

10et qui renatum primus excipiens diem

tepidum rubenti Tigrin inmiscet freto,

excisa ferro est, Pergamum incubuit sibi.

15en alta muri decora congesti iacent

tectis adustis; regiam flammae ambiunt

omnisque late fumat Assaraci domus.

non prohibet avidas flamma victoris manus:

diripitur ardens Troia, nec caelum patet

20undante fumo: nube ceu densa obsitus

ater favilla squalet Iliaca dies.

stat avidus irae victor et lentum Ilium

metitur oculis ac decem tandem ferus

ignoscit annis; horret afflictam quoque,

25victamque quamvis videat, haut credit sibi

potuisse vinci, spolia populator rapit

Dardania; praedam mille non capiunt rates.

Testor deorum numen adversum mihi,

patriaeque cineres teque rectorem Phrygum

30quem Troia toto conditum regno tegit,

tuosque manes quo stetit stante Ilium,

et vos meorum liberam magni greges,

umbrae minores: quicquid adversi accidit,

quaecumque Phoebas ore lymphato furens

35credi deo vetante praedixit mala,

prior Hecuba vidi. gravida nec tacui metus

et vana vates ante Cassandram fui.

non cautus ignes Ithacus aut Itbaci comes

nocturnus in vos sparsit aut fallax Sinon:

40meus ignis iste est, facibus ardetis meis.

sed quid ruinas urbis eversae gemis,

vivax senectus? respice infelix ad hos

luctus recentes: Troia iam vetus est malum,

vidi execrandum regiae caedis nefas

45ipsasque ad aras maius admissum scelus

Aeacidis armis, cum ferox, scaeva manu

coma reflectens regium torta caput,

alto nefandum vulneri ferrum abdidit;

quod. penitus actum cum recepisset, libens

50ensis senili siccus e iugulo redit.

placare quem non potuit a caede effera

mortalis aevi cardinem extremum premens

superique testes sceleris et quoddam sacrum

regni iacentis? ille tot regum parens

55caret sepulcro Priamus et flamma indiget

ardente Troia, non tamen superis sat est:

dominum ecce Priami nuribus et natis legens

sortitur urna praedaque en vilis sequar.

hic Hectoris coniugia despondet sibi.

60hic optat Heleni coniugem. hic Antenoris;

nec dest tuos. Cassandra, qui thalamos petat.

mea sors timetur, sola sum Danais metus.

Lamenta cessant? turba captivae mea,

ferite palmis pectora et planctus date

65et iusta Troiae facite, iamdudum sonet

fatalis Ide, iudicis diri domus.



Chorus Troadum Hecuba


Non rude vulgus lacrimisque a ovum

lugere iubes:

hoc continuis egimus annis,

ex quo tetigit

70Phrygius Graias hospes Amyclas

securique fretum

pinus matri sacra Cybebae.

deciens nivibus canuit Ide,

deciens nostris nudata rogis,

75et Sigeis trepidus campis

decumas secuit messor aristas,

ut nulla dies maerore caret.

sed nova fletus causa ministrat:

ite ad planctus,

80miseramque leva, regina, manum.

vulgus dominam vile sequemur:

non indociles lugere sumus.



Hec.


Fidae casus nostri comites,

solvite crinem,

85per colla fluant maesta capilli

tepido Troiae pulvere turpes:

complete manus,

hoc ex Troia sumpsisse licet.

paret exertos turba lacertos;

veste remissa substringe sinus

uteroque tenus pateant artus.

90cui coniugio

pectora velas, captive pudor?

cingat tunicas palla solutas,

vacet ad crebri verbera planctus

furibunda manus— placet hic habitus,

95placet: agnosco Troada turbam.

iterum luctus redeant veteres,

solitum flendi vincite morem:

Hectora flemus.



Chor.


Solvimus omnes lacerum multo

100funere crinem;

coma demissa est libera nodo

sparsitque cinis fervidus ora.

cadit ex umeris vestis apertis

105imumque tegit suffulta latus;

iam nuda vocant pectora dextras:

nunc, nunc viles exprome, dolor.

Rhoetea sonent litora planctus,

habitantque cavis montibus Echo

110non, ut solita est, extrema brevis

verba remittat,

totos reddat Troiae gemitus:

audiat omnis pontus et aether.

saevite, manus,

pulsu pectus tundite vasto,

115non sum solito contenta sono:

Hectora flemus.

HEC Tibi nostra ferit dextra lacertos

umerosque ferit tibi sanguineos,

tibi nostra caput dextera pulsat,

120tibi maternis ubera palmis

laniata iacent:

fluat et multo sanguine manet

quamcumque tuo

funere feci rapta cicatrix.

columen patriae, mora fatorum,

125tu praesidium Phrygibus fessis,

tu murus eras umerisque tuis

stetit illa decem fulta per annos:

tecum cecidit summusque dies

Hectoris idem patriaeque fuit.

130Vertite planctus: Priamo vestros

fundite fletus, satis Hector habet.



Chor.


Accipe, rector Phrygiae, planctus,

accipe fletus, bis capte senex,

nil Troia semel te rege tulit,

135bis pulsari Dardana Graio

moenia ferro

bisque pharetras passa Herculeas.

post elatos

Hecubae partus regumque gregem

postrema pater funera cludis

140magnoque Iovi victima caesus

Sigea, premis litora truncus.



Hec.


Alio lacrimas flectite vestras:

non est Priami miseranda mei

mors, Iliades.

145felix Priamus dicite cunctae:

liber manes vadit ad imos,

nec feret umquam victa Graium

cervice iugum;

non ille duos videt Atridas

nec fallacem cernit Vlixen;

150non Argolici praeda triumphi

subiecta feret colla tropaeis;

non adsuetas ad sceptra manus

posterga dabit

currusque sequens Agamemnonios

155aurea dextra vincula gestans

latis fiet pompa Mycenis.



Chor.


Felix Priamus dicimus omnes:

secum excedens sua regna tulit;

nunc Elysii nemoris tutis

160errat in umbris interque pias

felix animas Hectora quaerit.

felix Priamus,

felix quisquis bello moriens

omnia secum consumpta tulit.



Talthybius Chorus


O longa Danais semper in portu mora,

165seu petere bellum, petere seu patriam volunt.



Chor.


Quae causa ratibus faciat et Danais moram,

effare, reduces quis deus claudat vias.



Tal.


Pavet animus, artus horridus quassat tremor,

maiora veris monstra (vix capiunt fidem)

170vidi ipse, vidi. summa iam Titan iuga

stringebat ortu, vicerat noctem dies,

cum subito caeco terra mugitu fremens

concussa totos traxit ex imo sinus;

movere silvae capita et excelsum nemus

fragore vasto tonuit et lucus sacer:

175Idaea ruptis saxa ceciderunt iugis.

nec terra solum tremuit: et pontus suum

adesse Achillen sensit ac stravit vada.

tum scissa vallis aperit immensos specus

et hiatus Erebi pervium ad superos iter

180tellure fracta praebet ac tumulum levat.

emicuit ingens umbra Thessalici ducis,

Threicia qualis arma proludens tuis

iam, Troia, fatis stravit aut Neptunium

cana nitentem perculit iuvenem coma,

185aut cum inter acies Marte violento furens

corporibus amnes clusit et quaerens iter

tardus cruento Xanthus erravit vado,

aut cum superbo victor in curru stetit

egitque habenas Hectorem et Troiam trahens.

190implevit omne litus irati sonus:

cite, ite inertes, manibus meis debitos

auferte honores, solvite ingratas rates

per nostra ituri maria, non parvo luit

iras Achillis Graecia et magno luet:

195desponsa nostris cineribus Polyxene

Pyrrhi manu mactetur et tumulum riget.'

haec fatus alta nocte demersit diem

repetensque Ditem rursus ingentem specum

coeunte terra iunxit, immoti iacent

200tranquilla pelagi, ventus abiecit minas

placidumque fluctu murmurat leni mare,

Tritonum ab alto cecinit hymenaeum chorus.



Pyrrhus Agamemnon Calchas


Cum laeta pelago vela rediturus dares,

excidit Achilles, cuius unius manu

205impulsa Troia, quicquid accessit morae

illo remoto, dubia quo caderet stetit,

velis licet quod petitur ac properes dare,

sero es daturus: iam suum cuncti duces

tulere pretium, quae minor merces potest

210tantae dari virtutis? an meruit parum

qui, fugere bellum iussus et longa sedens

aevum senecta ducere ac Pylii senis

transcendere annos, exuit matris dolos

falsasque vestes, fassus est armis virum?

215inhospitali Telephus regno impotens,

dum Mysiae ferocis introitus negat,

rudem cruore regio dextram imbuit

fortemque eandem sensit et mitem manum.

cecidere Thebae, vidit Eetion capi

220sua regna victus; clade subversa est pari

apposita celso parva Lyrnesos iugo,

captaque tellus nobilis Briseide

et causa litis regibus Chryse iacet

et nota fama Tenedos et quae pascuo

225fecunda pingui Thracios nutrit greges

Scyros fretumque Lesbos Aegaeum secans

et cara Phoebo Cilla; quid quas alluit

vernis Caycus gurgitem attollens aquis?

haec tanta clades gentium ac tantus pavor,

230sparsae tot urbes turbinis vasti modo

alterius esset gloria ac summum decus:

iter est Achiilis; sic meus venit pater

et tanta gessit bella, dum bellum parat.

ut alia sileam merita, non unus satis

235Hector fuisset? Iliun vicit pater,

vos diruistis. inclitas laudes iuvat

et facta magni clara genitoris sequi:

iacuit peremptus Hector ante oculos patris

patruique Memnon, cuius ob luctum parens

240pallente maestum protulit vultu diem;

suique victor operis exemplum horruit

didicitque Achilles et dea natos mori.

tum saeva Amazon ultimus cecidit metus.

debes Achilli, merita si digne aestimas,

245et si ex Mycenis virginem atque Argis petat.

dubitatur et iam placita nunc subito improbas

Priamique natam Pelei nato ferum

mactare credis? at tuam natam parens

Helenae immolasti: solita iam et facta expeto.



Agam.


250Iuvenile vitium est regere non posse impetum;

aetatis alios fervor hic primus rapit,

Pyrrhum paternus, spiritus quondam trucis

minasque tumidi lentus Aeacidae tuli:

quo plura possis, plura patienter feras.

255Quid caede dira nobiles clari ducis

aspergis umbras? noscere hoc primum decet,

quid facere victor debeat, victus pati.

violenta nemo imperia continuit diu,

moderata durant: quoque Fortuna altius

260evexit ac levavit humanas opes,

hoc se magis supprimere felicem decet

variosque casus tremere metuentem deos

nimium faventes. magna momento obrui

vincendo didici. Troia nos tumidos facit

265nimium ac feroces? stamus hoc Danai loco,

unde illa cecidit, fateor, aliquando impotens

regno ac superbus altius memet tuli;

sed fregit illos spiritus haec quae dare

potuisset aliis causa, Fortunae favor,

270tu me superbum, Priame, tu timidum facis.

ego esse quicquam sceptra nisi vano putem

fulgore tectum nomen et falso comam

vinclo decentem? casus haec rapiet brevis,

nec mille forsan ratibus aut annis decem:

275non omnibus fortuna tam lenta imminet.

equidem fatebor (pace dixisse hoc tua,

Argiva tellus, liceat) affligi Phrygas

vinci que volui: ruere et aequari solo

utinam arcuissem. sed regi frenis nequit

280et ira et ardens hostis et victoria

commissa nocti quicquid indignum aut ferum

cuiquam videri potuit, hoc fecit dolor

tenebraeque, per quas ipse se inritat furor,

gladiisque felix, cuius infecti semel

285vecors libido est. quicquid eversae potest

superesse Troiae, maneat: exactum satis

poenarum et ultra est. regia ut virgo occidat

tumuloque donum detur et cineres riget

et facinus atrox caedis ut thalamos vocent?

290non patiar, in me culpa cunctorum redit:

qui non vetat peccare, cum possit, iubet.



Pyrrh.


Nullumne Achillis praemium manes ferent? 1



Agam.


Ferent, et illum laudibus cuncti canent

magnumque terrae nomen ignotae audient.

295quod si levatur sanguine infuso cinis,

opima Phrygii colla caedantur greges

fluatque nulli flebilis matri cruor.

quis iste mos est, quando in inferias homo est

impensus hominis? detrahe invidiam tuo

300odiumque patri, quem coli poena iubes.



Pyrrh.


O tumide, rerum dum secundarum status

extollit animos, timide cum increpuit metus,

regum tyranne! etiamne flammatum geris

amoris aestu pectus ac veneris novae?

305solusne totiens spolia de nobis feres?

hac dextra Achilli victimam reddam suam.

quam si negas retinesque, maiorem dabo

dignamque quam det Pyrrhus; et nimium diu

a caede nostra regia cessat manus

310paremque poscit Priamus,



Agam.


Haud equidem nego

hoc esse Pyrrhi maximum in bello decus,

saevo peremptus ense quod Priamus iacet,

supplex paternus,



Pyrrh.


Supplices nostri patris

hostesque eosdem novimus. Priamus tamen

315praesens rogavit; tu gravi pavidus metu,

nec ad rogandum fortis, Aiaci preces

Ithacoque mandas clausus atque hostem tremens.



Agam.


At non timebat tunc tuus, fateor, parens,

interque caedes Graeciae atque ustas rates

320segnis iacebat belli et armorum immemor,

levi canoram verberans plectro chelyn.



Pyrrh.


Tunc magnus Hector, arma contemnens tua,

cantus Achillis timuit, et tanto in metu

navalibus pax alta Thessalicis fuit.



Agam.


325Nempe isdem in istis Thessalis navalibus

pax alta rursus Hectoris patri fuit.



Pyrrh.


Est regis alti spiritum regi dare.



Agam.


Cur dextra regi spiritum eripuit tua?



Pyrrh.


Mortem misericors saepe pro vita dabit.



Agam.


330Et nunc misericors virginem busto petis?



Pyrrh.


Iamne immolari virgines credis nefas?



Agam.


Praeferre patriam liberis regem decet.



Pyrrh.


Lex nulla capto parcit aut poenam impedit.



Agam.


Quod non vetat lex, hoc vetat fieri pudor.



Pyrrh.


335Quodcumque libuit facere victori licet.



Agam.


Minimum decet libere cui multum licet.



Pyrrh.


His ista iactas, quos decem annorum gravi

regno subactos Pyrrhus exsolvit iugo? caret.



Agam.


Hos Scyrus animos?



Pyrrh.


Scelere quae fratrum



Agam.


340Inclusa fluctu—



Pyrrh.


Nempe cognati maris:

Atrei et Thyestae nobilem novi domum.



Agam.


EX virginis concepte furtivo stupro

et ex Achilles nate, sed nondum viro—



Pyrrh.


Illo ex Achille, genere qui mundum suo

345sparsus per omne caelitum regnum tenet:

Thetide aequor, umbras Aeaco, caelum Iove.



Agam.


Illo ex Achille, qui manu Paridis iacet.



Pyrrh.


. Quem nec deorum comminus quisquam petit.



Agam.


Compescere equidem verba et audacem malo

350* poteram domare: sed meus captis quoque

scit parcere ensis, potius interpres deum

Calchas vocetur: fata si poscent, dabo.

Tu qui Pelasgae vincla solvisti rati

morasque bellis, arte qui reseras polum,

355cui viscerum secreta, cui mundi fragor

et stella longa semitam flamina trahens

dant signa fati, cuius ingenti mihi

mercede constant ora: quid iubeat deus

effare, Calchas, nosque consilio rege.



Cal.


360Dant fata Danais quo solent pretio viam:

mactanda virgo est Thessali busto ducis;

sed quo iugari Thessalae cultu solent

Ionidesve vel Mycenaeae nurus,

Pyrrhus parenti coniugem tradat suo:

365sic rite dabitur, non tamen nostras tenet

haec una puppes causa: nobilior tuo,

Polyxene, cruore debetur cruor,

quem fata quaerunt, turre de summa cadat

Priami nepos Hectoreus et letum oppetat.

370tum mille velis impleat classis freta.



Chorus


Verum est an timidos fabula decipit

umbras corporibus vivere conditis,

cum coniunx oculis imposuit manum

supremusque dies solibus obstitit

375et tristis cineres urna cohercuit?

non prodest animam tradere funeri,

sed restat miseris vivere longius?

an toti morimur nullaque pars manet

nostri, cum profugo spiritus halitu

380immixtus nebulis cessit in aera

et nudum tetigit subdita fax latus?

Quicquid sol oriens, quicquid et occidens

novit, caeruleis Oceanus fretis

quicquid bis veniens et fugiens lavat,,

385aetas Pegaseo corripiet gradu.

quo bis sena volant sidera turbine,

quo cursu properat volvere saecula

astrorum dominus, quo properat modo

obliquis Hecate currere flexibus:

390hoc omnes petimus fata nec amplius,

iuratos superis qui tetigit lacus,

usquam est: ut calidis fumus ab ignibus

vanescit, spatium per breve sordidus,

ut nubes, gravidas quas modo vidimus,

395arctoi Boreae dissicit impetus:

sic hic, quo regimur, spiritus effluet.

post mortem nihil est ipsaque mors nihil,

velocis spatii meta novissima;

spem ponant avidi, solliciti metum:

400tempus nos avidum devorat et chaos.

mors individua est, noxia corpori

nec parcens animae: Taenara et aspero

regnum sub domino limen et obsidens

custos non facili Cerberus ostio

405rumores vacui verbaque inania

et par sollicito fabula somnio.

quaeris quo iaceas post obitum loco?

quo non nata iacent.—

Andromacha Senex Astyanax



Andromacha


Quid, maesta Phrygiae turba, laceratis comas

410miseramque tunsae pectus effuso genas

fletu rigatis? levia perpessae sumus,

si flenda patimur. Ilium vobis modo,

mihi cecidit olim. cum ferus curru incito

mea membra raperet et gravi gemeret sono

415Peliacus axis pondere Hectoreo tremens.

tunc obruta atque eversa quodcumque accidit

torpens malis rigensque sine sensu fero.

iam erepta Danais coniugem sequerer meum,

nisi hic teneret: hic meos animos domat

420morique prohibet; cogit hic aliquid deos

adhuc rogare— tempus aeramnae addidit,

hic mihi malorum maximum fructum abstulit,

nihil timere: prosperis rebus locus

ereptus omnis, dira qua veniant habent,

425miserrimum est timere, cum speres nihil.



Sen.


Quis te repens commovit afflictam metus?



Andr.


Exoritur aliquod maius ex magno malum,

nondum mentis Ilii fatum stetit.



Sen.


Et quas reperiet, ut velit, clades deus?



Andr.


430Stygis profundae claustra et obscuri specus

laxantur et, ne desit e versis metus,

hostes ab imo conditi Dite exeunt—

solisne retro pervium est Danais iter?

certe aequa mors est— turbat atque agitat Phrygas

435communis iste terror, hic proprie meum

exterret animum, noctis horrendae sopor.



Sen.


Quae visa portas? effer in medium metus.



Andr.


Partes fere nox alma transierat duas

clarumque septem verterant stellae iugum;

440ignota tandem venit afflictae quies

brevisque fessis somnus obrepsit genis,

si somnus ille est mentis attonitae stupor:

cum subito nostros Hector ante oculos stetit,

non qualis ultro bella in Argivos ferens

445Graias petebat facibus Idaeis rates,

nec caede multa qualis in Danaos furens

vera ex Achille spolia simulato tulit,

non ille vultus flammeum intendens iubar,

sed fessus ac deiectus et fletu gravis

450similisque maesto, squalida obtectus coma.

iuvat tamen vidisse; tum quassans caput:

'dispelle somnos' inquit * * * et natum eripe,

o fida coniunx: lateat, haec una est salus.

omitte fletus— Troia quod cecidit gemis?

455utinam iaceret tota. festina, amove

quocumque nostrae parvulam stirpem domus.'

mihi gelidus horror ac tremor somnum expulit,

oculosque nunc huc pavida, nunc illuc ferens

oblita nati misera quaesivi Hectorem:

460fallax per ipsos umbra complexus abit.

O nate, magni certa progenies patris,

spes una Phrygibus, unica adflictae domus,

veterisque suboles sanguinis nimium inclita

nimiumque patri similis: hos vultus meus

465habebat Hector, talis incessu fuit

habituque talis, sic tulit fortes manus,

Sic celsus umeris, fronte sic torva minax

cervice fusam dissipans iacta comam—

o nate sero Phrygibus, o matri cito,

470eritne tempus illud ac felix dies

quo Troici defensor et vindex soli

recidiva ponas Pergama et sparsos fuga

cives reducas, nomen et patriae suum

Phrygibusque reddas? sed mei fati memor

475tam magna timeo vota— quod captis sat est,

vivamus, heu me, quis locus fidus meo

erit timori quave te sede occulam?

arx illa pollens opibus et muris deum,

gentes per omnes clara et invidiae gravis,

480nunc pulvis altus, strata sunt flamma omnia

superestque vasta ex urbe ne tantum quidem,

quo lateat infans, quem locum fraudi legam,1?

est tumulus ingens coniugis cari sacer,

verendus hosti, mole quem immensa parens

485opibusque magnis struxit, in luctus suos

rex non avarus: optime credam patri,

sudor per artus frigidus totos cadit:

omen tremesco misera feralis loci.



Sen.


Miser occupet praesidia, securus legat.



Andr.


Quid quod latere sine metu magno nequit?



Sen.


Ne prodat aliquis, amove testes doli.,



Andr.


Si quaeret hostis?



Sen.


Vrbe in eversa perit.

haec causa multos una ab interitu arcuit:

490credi perisse,



Andr.


Vix spei quicquam est super:

quid proderit latuisse redituro in manus?



Sen.


495Victor feroces impetus primos habet.



Andr.


Grave pondus illum magna nobilitas premit;

quis te locus, quae regio seducta, invia

tuto reponet? quis feret trepidis opem?

500quis proteget? qui semper, etiam nunc tuos,

Hector, tuere: coniugis furtum piae

serva et fideli cinere victurum excipe,

succede tumulo, nate— quid retro fugis?

turpisne latebras spernis? agnosco indolem:

505pudet timere, spiritus magnos fuga

animosque veteres, sume quos casus dedit,

en intuere, turba quae simus super:

tumulus, puer, captiva: cedendum est malis,

sanctas parentis conditi sedes age

510aude subire, fata si miseros iuvant,

habes salutem; fata si vitam negant,

habes sepulchrum.



Sen.


Claustra commissum tegunt;

quem ne tuus producat in medium timor,

procul hinc recede teque diversam amove.



Andr.


515Levius solet timere, qui propius timet;

sed, si placet, referamus hinc alio pedem.



Sen.


Cohibe parumper ora questusque opprime:

gressus nefandos dux Cephallanum admovet.



Andr.


Dehisce tellus tuque, coniunx, ultimo

520specu revulsam scinde tellurem et Stygis

sinu profundo conde depositum meum.

adest Vlixes, et quidem dubio gradu

vultuque: nectit pectore astus callido.



Ulixes Andromacha


Durae minister sortis hoc primum peto.

525ut, ore quamvis verba dicantur meo,

non esse credas nostra: Graiorum omnium

procerumque vox est, petere quos seras domos

Hectorea suboles prohibet: hanc fata expetunt.

sollicita Danaos pacis incertae fides

530semper tenebit, semper a tergo timor

respicere coget arma nec poni sinet,

dum Phrygibus animos natus eversis dabit,

Andromacha, † vester, augur haec Calchas canit;

et, si taceret augur haec Calchas, tamen

535dicebat Hector, cuius et stirpem horreo.

generosa in ortus semina exsurgunt suos:

sic ille magni parvus armenti comes

primisque nondum cornibus findens cutem

cervice subito celsus et fronte arduus

540gregem paternum ducit ac pecori imperat;

quae tenera caeso virga de trunco stetit,

par ipsa matri tempore exiguo subit

umbrasque terris reddit et caelo nemus;

sic male relictus igne de magno cinis

545vires resumit. est quidem iniustus dolor

rerum aestimator: si tamen tecum exigas,

veniam dabis, quod bella post hiemes decem

totidemque messes iam senex miles timet

aliasque clades rursus ac numquam bene

550Troiam iacentem, magna res Danaos movet,

futurus Hector: libera Graios metu.

haec una naves causa deductas tenet,

hac classis haeret, neve crudelem putes,

quod sorte iussus Hectoris natum petam:

555petissem Oresten. patere quod victor tulit.



Andr.


Vtinam quidem esses, nate, materna in manu,

nossemque quis te casus ereptum mihi

teneret, aut quae regio— non hostilibus

confossa telis pectus aut vinclis manus

560secantibus praestricta, non acri latus

utrumque flamma cincta maternam fidem

umquam exuissem. nate, quis te nunc locus,

fortuna quae possedit? errore avio

vagus arva lustras? vastus an patriae vapor

565corripuit artus? saevus an victor tuo

lusit cruore? numquid immanis ferae

morsu peremptus pascis Idaeas aves?



Vlix.


Simulata remove verba; non facile est tibi

decipere Vlixen: vicimus matrum dolos

570etiam dearum. cassa consilia amove;

ubi natus est?



Andr.


Vbi Hector? ubi cuncti Phryges?

ubi Priamus? unum quaeris: ego quaero omnia.

VLBL Coacta dices sponte quod fari abnuis.



Andr.


Tuta est, perire quae potest debet cupit.



Vlix.


575Magnifica verba mors prope admota excutit.



Andr.


Si vis, Vlixe, cogere Andromacham metu,

vitam minare: nam mori votum est mihi.



Vlix.


Verberibus igni t morte cruciatu eloqui

quodcumque celas adiget invitam dolor

580et pectore imo condita arcana eruet:

necessitas plus posse quam pietas solet.



Andr.


Propone flammas, vulnera et diras mali

doloris artes et famem et saevam sitim

variasque pestes undique, et ferrum inditum

585visceribus istis, carceris caeci luem,

et quicquid audet victor iratus timens:

[VLIX. Stulta est fides celare quod prodas statim.]

animosa nullos mater admittit metus.



Vlix.


Hic ipse, quo nunc contumax perstas, amor

590consulere parvis liberis Danaos monet.

post arma tam longinqua, post annos decem

minus timerem quos facit Calchas metus,

si mihi timerem: bella Telemacho paras.



Andr.


Invita, Vlixe, gaudium Danais dabo:

595dandum est; fatere quos premis luctus, dolor.

gaudete, Atridae, tuque laetifica, ut soles,

refer Pelasgis: Hectoris proles obit.



Vlix.


Et esse verum hoc qua probas Danais fide?



Andr.


Ita quod minari maximum victor potest

600contingat et me fata maturo exitu

facilique solvant ac meo condant solo

et patria tellus Hectorem leviter premat,

ut luce caruit: inter extinctos iacet

datumque tumulo debita exanimis tulit.



Vlix.


605Expleta fata stirpe sublata Hectoris

solidamque pacem laetus ad Danaos feram—

quid agis, Vlixe? Danaidae credent tibi:

tu cui? parenti— fingit an quisquam hoc parens,

nec abominandae mortis auspicium pavet?

610auspicia metuunt qui nihil maius timent.

fidem alligavit iure iurando suam—

si peierat, timere quid gravius potest?

nunc advoca astus, anime, nunc fraudes, dolos.

nunc totum Vlixen; veritas numquam perit.

615scrutare matrem, maeret, illacrimat, gemit;

sed et huc et illuc anxios gressus refert

missasque voces aure sollicita excipit:

magis haec timet, quam maeret. ingenio est onus.

Alios parentes alioqui in luctu decet:

620tibi gratulandum est. misera, quod nato cares.

quem mors manebat saeva praecipitem datum

e turre, lapsis sola quae muris manet.



Andr.


Reliquit animus membra, quatiuntur, labant

torpetque vinctus frigido sanguis gelu.



Vlix.


625Intremuit: hac, hac parte quaerenda est mihi;

matrem timor detexit: iterabo metum.—

ite, ite celeres, fraude materna abditum

hostem, Pelasgi nominis pestem ultimam,

ubicumque latitat, erutam in medium date.

630bene est: tenetur, perge, festina, attrahe—

quid respicis trepidasque? iam certe perit.



Andr.


Vtinam timerem, solitus ex longo est metus:

dediscit animus †scire quod didicit diu.



Vlix.


Lustrale quoniam debitum muris puer

635sacrum antecessit nec potest vatem sequi

meliore fato raptus, hoc Calchas ait

modo piari posse redituras rates,

si placet undas Hectoris sparsi cinis

ac tumulus imo totus aequetur solo.

640nunc ille quoniam debitam effugit necem,

erit admovenda sedibus sacris manus.



Andr.


Quid agimus? animum distrahit geminus timor:

hinc natus, illinc coniugis sacri cinis,

pars utra vincet? testor immites deos,

645deosque veros coniugis manes mei:

non aliud, Hector, in meo nato mihi

placere quam te. vivat, ut possit tuos

referre vultus— prorutus tumulo cinis

mergetur? ossa fluctibus spargi sinam

650disiecta vastis? potius hic mortem oppetat.—

poteris nefandae deditum mater neci

videre? poteris celsa per fastigia

missum rotari? potero, perpetiar, feram,

dum non meus post fata victoris manu

655iactetur Hector.— hic suam poenam potest

sentire, at illum fata iam in tuto locant—

quid fluctuaris? statue, quem poenae extrahas.

ingrata, dubitas? Hector est illinc tuus—

erras: utrimque est Hector; hic sensus potens,

660forsan futurus ultor extincti patris—

utrique parci non potest: quid iam facis?

serva e duobus, anime, quem Danai timent.



Vlix.


Responsa peragam: funditus busta eruam.



Andr.


Quae vendidistis?



Vlix.


Pergam et e summo aggere

665traham sepulchra,



Andr.


Caelitum appello fidem

fidemque Achillis: Pyrrhe, genitoris tui

munus tuere.



Vlix.


Tumulus hic campo statim

toto iacebit.



Andr.


Fuerat hoc prorsus nefas

Danais inausum. templa violastis, deos

670etiam faventes: busta transierat furor.

resistam, inermis offeram armatis manus,

dabit ira vires, qualis Argolicas ferox

turmas Amazon stravit, aut qualis deo

percussa Maenas entheo silvas gradu

675armata thyrso terret atque expers sui

vulnus dedit nec sensit, in medios ruam.

tumuloque cineris socia defenso cadam.



Vlix.


Cessatis.et vos flebilis clamor movet

furorque cassus feminae? iussa ocius

680peragite.



Andr.


Me, me sternite hic ferro prius.

repellor, heu me. rumpe fatorum moras,

molire terras, Hector: ut Vlixen domes,

vel umbra satis es— arma concussit manu,

iaculatur ignes— cernitis, Danai, Hectorem?

685an sola video?



Vlix.


Funditus cuncta eruam.



Andr.


Quid agis? ruina pariter et natum et virum

prosternis una? forsitan Danaos prece

placare poteris, conditum illidet statim:

immane busti pondus— intereat miser

690ubicumque potius, ne pater natum obruat

prematque patrem natus.— Ad genua accido

supplex, Vlixe, quamque nullius pedes

novere dextram pedibus admoveo tuis.

miserere matris et preces placidus pias

695patiensque recipe, quoque te celsum altius

superi levarunt, mitius lapsos preme:

misero datur quodcumque, fortunae datur.

sic te revisat coniugis sanctae torus,

annosque, dum te recipit, extendat suos

700Laerta; sic te iuvenis excipiat tuus,

et vota vincens vestra felici indole

aetate avum transcendat, ingenio patrem.

miserere matris: unicum adflictae mihi

solamen hic est.



Vlix.


Exhibe natum et roga.



Andr.


705Huc e latebris procede tuis,

flebile matris furtum miserae.

hic est, hic est terror, Vlixe,

mille carinis. submitte manus

dominique pedes supplice dextra

710stratus adora nec turpe puta

quicquid miseros fortuna iubet.

pone ex animo reges atavos

magnique senis iura per omnis

incluta terras j excidat Hector,

715gere captivum positoque genu,

si tua nondum funera sentis,

matris fletus imitare tuae.

Vidit pueri regis lacrimas

et Troia prior, parvusque minas

720trucis Alcidae flexit Priamus.

ille, ille ferox, cuius vastis

viribus omnes cessere ferae,

qui perfracto limine Ditis

caecum retro patefecit iter,

725hostis parvi victus lacrimis:

'suscipe' dixit 'rector habenas

patrioque sede celsus solio;

sed sceptra fide meliore tene.'

hoc fuit illo victore capi:

730discite mites Herculis iras.

an sola placent Herculis arma?

iacet ante pedes non minor illo

supplice supplex vitamque petit—

regnum Troiae

735quocumque volet Fortuna ferat.



Vlix.


Matris quidem me maeror attonitae movet,

magis Pelasgae me tamen matres movent,

quarum iste magnos crescit in luctus puer.



Andr.


Has, has ruinas urbis in cinerem datae

740hic excitabit? hae manus Troiam erigent?

nullas habet spes Troia, si tales habet.

non sic iacemus Troes, ut cuiquam metus

possimus esse. spiritus genitor fecit?

sed nempe tractus, ipse post Troiam pater

745posuisset animos, magna quos frangunt mala.

si poena petitur, (quae peti gravior potest?)

famulare collo nobili subeat iugum,

servire liceat, aliquis hoc regi negat?



Vlix.


Non hoc Vlixes, sed negat Calchas tibi.



Andr.


750O machinator fraudis et scelerum artifex,

virtute cuius bellica nemo occidit,

dolis et astu maleficae mentis iacent

etiam Pelasgi, vatem et insontes deos

praetendis? hoc est pectoris facinus tui.

755nocturne miles, fortis in pueri necem

iam solus audes aliquid et claro die.



Vlix.


Virtus Vlixis Danaidis nota est satis

nimisque Phrygibus. non vacat vanis diem

conterere verbis: ancoras classis legit.



Andr.


760Brevem moram largire, dum officium parens

nato supremum reddo et amplexu ultimo

avidos dolores satio.



Vlix.


Misereri tui

utinam liceret, quod tamen solum licet,

tempus moramque dabimus, arbitrio tuo

765implere lacrimis: fletus aerumnas levat.



Andr.


O dulce pignus, o decus lapsae domus

summumque Troiae funus, o Danaum timor,

genetricis o spes vana, cui demens ego

laudes parentis bellicas, annos avi

770demens precabar, vota destituit deus.

775non arma tenera patria tractabis manu

sparsasque passim saltibus latis feras

audax sequeris nec stato lustri die,

solemne referens Troici lusus sacrum,

puer citatas nobilis turmas ages;

780non inter aras mobili velox pede,

reboante flexo concitos cornu modos,

barbarica prisco templa saltatu coles.

Iliaca non tu sceptra regali potens

gestabis aula, iura nec populis dabis

victasque gentes sub tuum mittes iugum,

non Graia caedes terga, non Pyrrhum trahes.

o Marte diro tristius leti genus!

flebilius aliquid Hectoris magni nece

785muri videbunt,



Vlix.


Rumpe iam fletus, parens:

magnus sibi ipse non facit finem dolor.



Andr.


Lacrimis, Vlixe, parva quam petimus mora est;

concede patiens, ut mea condam manu

viventis oculos, occidis parvus quidem,

790sed iam timendus. Troia te expectat tua:

i, vade liber, liberos Troas vide.



Astyan.


Miserere, mater.



Andr.


Quid meos retines sinus

manusque matris cassa praesidia occupas?

fremitu leonis qualis audito tener

795timidum iuvencus applicat matri latus,

at ille saevus matre summota loco

praedam minorem morsibus vastis tenens

frangit venitque: talis e nostro sinu

te rapiet hostis, oscula et fletus, puer,

800lacerosque crines excipe et plenus mei

occurre patri; pauca maternae tamen

perfer querelae verba: 'si manes habent

curas priores nec perit flammis amor,

servire Graio pateris Andromachen viro,

805crudelis Hector? lentus et segnis iaces?

redit Achilles.' sume nunc iterum comas

et sume lacrimas, quicquid e misero viri

funere relictum est, sume quae reddas tuo

Oscula parenti, matris hanc solacio

810relinque vestem: tumulus hanc tetigit meus

manesque cari. si quid hic cineris latet,

scrutabor ore.



Vlix.


Nullus est flendi modus:

abripite propere classis Argolicae moram.



Chorus


Quae vocat sedes habitanda captas?

815Thessali montes et opaca Tempe,

an maris vasti domitrix Iolcos?

parva Gortynis sterilisque Tricce,

an frequens rivis levibus Mothone,

an viros tellus dare militares

aptior Phthie meliorque fetu

fortis armenti lapidosa Trachin,

quae sub Oetaeis latebrosa silvis

misit infestos Troiae ruinis

825non semel arcus?

Olenos tectis habitata raris,

virgini Pleuron inimica divae,

an maris lati sinuosa Troezen?

Pelion regnum Prothoi superbum,

830tertius caelo gradus? (hic recumbens

montis exesi spatiosus antro

iam trucis Chiron pueri magister,

tinnulas plectro feriente chordas,

tunc quoque ingentes acuebat iras

835bella canendo)

An ferax varii lapidis Carystos,

820urbibus centum spatiosa Crete,

an premens litus maris inquieti

semper Euripo properante Chalcis?

quolibet vento faciles Calydnae,

840an carens numquam Gonoessa vento

quaeque formidat Borean Enispe?

Attica pendens Peparethos ora,

an sacris gaudens tacitis Eleusin?

* * * *

numquid Aiacis Salamina veram

845aut fera notam Calydona saeva,

quasque perfundit subiturus aequor

segnibus terras Titaressos undis?

Bessan et Scarphen, Pylon an senilem?

Pharin an Pisas Iovis et coronis

850Elida claram?

Quolibet tristis miseras procella

mittat et donet cuicumque terrae,

dum luem tantam Troiae atque Achivis

quae tulit, Sparte, procul absit, absit

855Argos et saevi Pelopis Mycenae,

Neritos parva brevior Zacyntho

et nocens saxis Ithace dolosis.

Quod manet fatum dominusque quis te,

aut quibus terris, Hecuba, videndam

860ducet? in cuius moriere regno?



Helena Andromacha Hecuba


Quicumque hymen funestas, inlaetabilis

lamenta caedes sanguinem gemitus habet

est auspice Helena dignus, eversis quoque

nocere cogor Phrygibus: ego Pyrrhi toros

865narrare falsos iubeor, ego cultus dare

habitusque Graios. arte capietur mea

meaque fraude concidet Paridis soror,

fallatur; ipsi levius hoc equidem reor:

optanda mors est sine metu mortis mori.

870quid iussa cessas agere? ad auctorem redit

sceleris coacti culpa.— Dardaniae domus

generosa virgo, melior afflictos deus

respicere coepit teque felici parat

dotare thalamo; tale coniugium tibi

875non ipsa sospes Troia, non Priamus daret.

nam te Pelasgae maximum gentis decus,

cui regna campi lata Thessalici patent,

ad sancta lecti iura legitimi petit.

te magna Tethys teque tot pelagi deae

880placidumque numen aequoris tumidi Thetis

suam vocabunt, te datam Pyrrho socer

Peleus nurum vocabit et Nereus nurum.

depone cultus squalidos, festos cape.

dedisce captam; deprime horrentis comas

885crinemque docta patere distingui manu.

hic forsitan te casus excelso magis

solio reponet. profuit multis capi.



Andr.


Hoc derat unum Phrygibus eversis malum,

gaudere— flagrant strata passim Pergama:

890o coniugale tempus! an quisquam audeat

negare? quisquam dubius ad thalamos eat.

quos Helena suadet? pestis exitium lues

utriusque populi, cernis hos tumulos ducum

et nuda totis ossa quae passim iacent

895inhumata campis? haec hymen sparsit tuus.

tibi fluxit Asiae, fluxit Europae cruor,

cum dimicantes lenta prospiceres viros,

incerta voti— perge, thalamos appara.

taedis quid opus est quidve solemni face?

900quid igne? thalamis Troia praelucet novis.

celebrate Pyrrhi, Troades, conubia,

celebrate digne: planctus et gemitus sonet.



Hel.


Ratione quamvis careat et flecti neget

magnus dolor sociosque nonnumquam sui

905maeroris ipsos oderit: causam tamen

possum tueri iudice infesto meam,

graviora passa, luget Andromacha Hectorem

et Hecuba Priamum: solus occulte Paris

lugendus Helenae est. dirum et invisum et grave est

910servitia ferre? patior hoc olim iugum,

annis decem captiva, prostratum Ilium est,

versi penates? perdere est patriam grave,

gravius timere, vos levat tanti mali

comitatus: in me victor et victus furit,

915quam quisque famulam traheret incerto diu

casu pependit, me meus traxit statim

sine sorte dominus, causa bellorum fui

tantaeque Teucris cladis? hoc Verum puta.

Spartana puppis vestra si secuit freta;

920sin rapta Phrygiis praeda remigibus fui

deditque donum iudici victrix dea.

ignosce raptae, iudicem iratum mea

habitura causa est: ista Menelaum manent

arbitria, nunc hanc luctibus paulum tuis,

925Andromacha, omissis flecto— vix lacrimas queo

retinere,



Andr.


Quantum est Helena quod lacrimat malum.

cur lacrimat autem? fare quos Ithacus dolos,

quae scelera nectat; utrum ab Idaeis iugis

iactanda virgo est, arcis an celsae edito

930mittenda saxo? num per has vastum in mare

volvenda rupes, latere quas scisso levat

altum vadoso Sigeon spectans sinu?

dic, fare, quicquid subdolo vultu tegis.

leviora mala sunt cuncta, quam Priami gener

935Hecubaeque Pyrrhus, fare, quam poenam pares

exprome et unum hoc deme nostris cladibus

falli: paratas perpeti mortem vides.



Hel.


Vtinam iuberet me quoque interpres deum

abrumpere ense lucis invisae moras

940vel Achillis ante busta furibunda manu

occidere Pyrrhi, fata comitantem tua,

Polyxene miseranda, quam tradi sibi

cineremque Achilles ante mactari suum,,

campo maritus ut sit Elysio, iubet.



Andr.


945Vide ut animus ingens laetus audierit necem.

cultus decoros regiae vestis petit

et admoveri crinibus patitur manum.

mortem putabat illud, hoc thalamos putat.

at misera luctu mater audito stupet;

950labefacta mens succubuit. assurge, alleva

animum et cadentem, misera, firma spiritum.

quam tenuis anima vinculo pendet levi—

minimum est quod Hecubam facere felicem potest.

spirat, revixit, prima mors miseros fugit.



Hec.


955Adhuc Achilles vivit in poenas Phrygum?

adhuc rebellat? o manum Paridis levem,

cinis ipse nostrum sanguinem ac tumulus sitit,

modo turba felix latera cingebat mea,

lassabar in tot oscula et tantum gregem

960dividere matrem; sola nunc haec est super

votum, comes, levamen, afflictae quies;

haec totus Hecubae fetus, hac sola vocor

iam voce mater, dura et infelix age

elabere anima, denique hoc unum mihi

965remitte funus, inrigat fletus genas

imberque victo subitus e vultu cadit.



Andr.


Nos Hecuba, nos, nos, Hecuba, lugendae sumus,

970quas mota classis huc et huc sparsas feret;

hanc cara tellus sedibus patriis teget.



Hel.


Magis invidebis, si tuam sortem scies.



Andr.


An aliqua poenae pars meae ignota est mihi?



Hel.


Versata dominos urna captivis dedit.



Andr.


975Cui famula trador? ede; quem dominum voco?



Hel.


Te sorte prima Scyrius iuvenis tulit.



Andr.


Cassandra felix, quam furor sorti exim it

Phoebusque.



Hel.


Regum hanc maximus rector tenet.



Hec.


Laetare, gaude, nata. quam vellet tuos

Cassandra thalamos, vellet Andromache tuos.

estne aliquis, Hecubam qui suam dici velit?



Hel.


980Ithaco obtigisti praeda nolenti brevis.



Hec.


Quis tam impotens ac durus et iniquae ferus

sortitor urnae regibus reges dedit?

quis tam sinister dividit captas deus?

quis arbiter crudelis et miseris gravis

985eligere dominos nescit et [saeva manu]

[dat iniqua miseris fata? quis] matrem Hectoris

armis Achillis miscet? ad Vlixen vocor:

nunc victa, nunc captiva, nunc cunctis mihi

obsessa videor cladibus— domini pudet,

990non servitutis. [Hectoris spolium feret]

[qui tulit Achillis?] sterilis et saevis fretis

inclusa tellus non capit tumulos meos—

duc, duc, Vlixe, nil moror, dominum sequor;

me mea sequentur fata: non pelago quies

995tranquilla veniet, saevi et ventis mare,

* * * *

et bella et ignes et mea et Priami mala.

dumque ista veniant, interim hoc poenae loco est:

sortem occupavi, praemium eripui tibi.—

Sed en citato Pyrrhus accurrit gradu

1000vultuque torvo. Pyrrhe, quid cessas? age

recludo ferro pectus et Achillis tui

coniunge soceros, perge, mactator senum,

et hic decet te sanguis: abreptam trabe.

maculate superos caede funesta deos,

1005maculate manes— quid precer vobis? precor

his digna sacris aequora: hoc classi accidat

toti Pelasgae, ratibus hoc mille accidat

meae precabor, cum vehar, quicquid rati.



Chorus


Dulce maerenti populus dolentium,

1010dulce lamentis resonare gentes;

lenius luctus lacrimaeque mordent,

turba quas fletu similis frequentat.

semper a semper dolor est malignus:

gaudet in multos sua fata mitti

1015seque non solum placuisse poenae.

ferre quam sortem patiuntur omnes,

nemo recusat.

Tolle felices: miseram, licet sit,

nemo se credet; removete multo

1020divites auro, removete centum

* rura qui scindunt opulenta bubus:

pauperi surgent animi iacentes—

est miser nemo nisi comparatus.

dulce in immensis posito ruinis,

1025nemiuem laetos habuisse vultus:

ille deplorat queriturque fatum,

qui secans fluctum rate singulari

nudus in portus cecidit petitos;

aequior casum tulit et procellas,

1030mille qui ponto pariter carinas

obrui vidit tabulaque latus

naufraga, terris mare dum coactis

fluctibus Coras prohibet, revertit.

questus est Hellen cecidisse Phrixus,

1035cum gregis ductor radiante villo

aureo fratrem simul ac sororem

sustulit tergo medioque iactum

fecit in ponto; tenuit querelas

et vir et Pyrrha, mare cum viderent,

1040et nihil praeter mare cum viderent

unici terris homines relicti.

Solvet hunc 'questum lacrimasque nostras

sparget huc illuc agitata classis,

cum tuba iussi dare vela nautae

1045et simul ventis properante remo

prenderint altum fugietque litus,

quis status mentis miseris, ubi omnis

terra decrescet pelagusque crescet,

celsa cum longe latitabit Ide?

1050tum puer matri genetrixque nato,

Troia qua flagret regione, monstrans

dicet et longe digito notabit:

Ilium est illic, ubi fumus alte

serpit in caelum nebulaeque turpes.'

1055Troes hoc signo patriam videbunt.



Nuntius Hecuba Andromacha


O dura fata, saeva miseranda horrida!

quod tam ferum, tam triste bis quinis scelus

Mars vidit annis? quid prius referens gemam,

tuosne potius, an tuos luctus, anus?



Hec.


1060Quoscumque luctus fleveris, flebis meos:

sua quemque tantum, me omnium clades premit;

mihi cuncta pereunt: quisquis est Hecubae est miser.



Nvnt.


Mactata virgo est, missus e muris puer;

sed uterque letum mente generosa tulit.



Andr.


1065Expone seriem caedis, et duplex nefas

persequere: gaudet magnus aerumnas dolor

tractare totas, ede et enarra omnia.



Nvnt.


Est una magna turris e Troia super,

assueta Priamo, cuius e fastigio

1070summisque pinnis arbiter belli sedens

regebat acies, turre in hac blando sinu

fovens nepotem, cum metu versos gravi

Danaos fugaret Hector et ferro et face,

paterna puero bella monstrabat senex

1075haec nota quondam turris et muri decus,

nunc saeva «cautes, undique adfusa dueum

plebisque turba cingitur; totum coit

ratibus relictis vulgus, his collis procul

aciem patenti liberam praebet loco,

1080his alta rupes, cuius in cacumine

erecta summos turba libravit pedes.

hunc pinus, illum laurus, hunc fagus gerit

et tota populo silva suspenso tremit.

extrema montis ille praerupti petit,

1085semusta at ille tecta vel saxum imminens

muri cadentis pressit, atque aliquis (nefas)

tumulo ferus spectator Hectoreo sedet.

per spatia late plena sublimi gradu

incedit Ithacus parvulum dextra trahens

1090Priami nepotem, nec gradu segni puer

ad alta pergit moenia, ut summa stetit

pro turre, vultus huc et huc acres tulit

intrepidus animo, qualis ingentis ferae

parvus tenerque fetus et nondum potens

1095saevire dente— iam tamen tollit minas

morsusque inanes temptat atque animis tumet:

sic ille dextra prensus hostili puer

ferox t superbe, moverat vulgum ac duces

ipsumque Vlixen. non fiet e turba omnium

1100qui fletur; ac, dum verba fatidici et preces:

concipit Vlixes vatis et saevos ciet

ad sacra superos, sponte desiluit sua

in media Priami regna.—...



Andr.


Quis Colchus hoc, quis sedis incertae Scytha

1105commisit, aut quae Caspium tangens mare

gens iuris expers ausa? non Busiridis

puerilis aras sanguis aspersit feri,

nec parva gregibus membra Diomedes suis

epulanda posuit, quis tuos artus leget

1110tumuloque tradet?



Nvnt.


Quos enim praeceps locus

reliquit artus? ossa disiecta et gravi

elisa casu; signa clari corporis,

et ora et illas nobiles patris notas,

confudit imam pondus ad terram datum;

1115soluta cervix silicis impulsu, caput,

raptum cerebro penitus expresso— iacet

deforme corpus,



Andr.


Sic quoque est similis patri.



Nvnt.


Praeceps ut altis cecidit e muris puer

flevitque Achivum turba quod fecit nefas,

1120idem ille populus aliud ad facinus redit

tumulumque Achillis. cuius extremum Litus

Rhoetea leni verberant fluctu vada;

adversa cingit campus et clivo levi

erecta medium vallis includens locum

1125crescit theatri more. concursus frequens

implevit omne litus:n hi classis moram

hac morte solvi rentur, hi stirpem hostium

gaudent recidi. magna pars vulgi levis

odit scelus spectatque; nec Troes minus

1130suum frequentant funus et pavidi metu

partem mentis ultimam Troiae vident:

cum subito thalami more praecedunt faces

et pronuba illi Tyndaris, maestum caput

demissa. 'tali nnbat Hermione modo'

1135Phryges precantur?sic viro turpis suo

reddatur Helena.' terror attonitos tenet

utrosque populos, ipsa deiectos gerit

vultus pudore, sed tamen fulgent genae

magisque solito splendet extremus decor,

1140ut esse Phoebi dulcius lumen solet

iamiam cadentis, astra cum repetunt vices

premiturque dubius nocte vicina dies.

stupet omne vulgus— et fere cuncti magis

peritura laudant, hos movet formae decus,

1145hos mollis aetas, hos vagae rerum vices;

movet animus omnes fortis et leto obvius.

Pyrrhum antecedit; omnium mentes tremunt,

mirantur ac miserantur, ut primum ardui

sublime montis tetigit atque alte edito

1150iuvenis paterni, vertice in busti stetit,

audax virago non tulit retro gradum;

conversa ad ictum stat truci vultu ferox.

tam fortis animus omnium mentes ferit,

novumque monstrum est Pyrrhus ad caedem piger.

1155ut dextra ferrum penitus exactum abdidit,

subitus recepta morte prorupit cruor

per vulnus ingens, nec tamen moriens adhuc

deponit animos: cecidit, ut Achilli gravem

factura terram, prona et irato impetu.

1160uterque flevit coetus; at timidum Phryges

misere gemitum, clarius victor gemit.

hic ordo sacri, non stetit fusus cruor

humove summa fluxit: obduxit statim

saevasque totum sanguinem tumulus bibit.



Hec.


1165Ite, ite, Danai, petite iam tuti domos;

optata velis maria diffusis secet

secura classis: concidit virgo ac puer;

bellum peractum est. quo meas lacrimas feram?

ubi hanc anilis expuam leti moram?

1170natam an nepotem, coniugem an patriam fleam?

an omnia an me sola? Mors votum meum,

infantibus violenta virginibus venis,

ubique properas, saeva: me solam times

vitasque, gladios inter ac tela et faces

1175quaesita tota nocte, cupientem fugis.,

non hostis aut ruina, non ignis meos

absumpsit artus: quam prope a Priamo steti.



Nvnt.


Repetite celeri maria, captivae, gradu:

iam vela puppis laxat et classis movet.


Phoenissae

Oedipus Antigona


1Caeci parentis regimen et fessi unicum

lateris levamen, gnata, quam tanti est mihi

genuisse vel sic, desere infaustum patrem,

in recta quid deflectis errantem gradum?

5permitte labi; melius inveniam viam,

quam quaero solus, quae me ab hac vita extrahat

et hoc nefandi capitis aspectu levet

caelum atque terras, quantulum hac egi manu?

non video noxae conscium nostrae diem,

10sed videor, hinc iam solve inhaerentem manum

et patere caecum qua volet ferri pedem,

ibo, ibo qua praerupta protendit iuga

meus Cithaeron, qua peragrato celer

per saxa monte iacuit Actaeon suis

15nova praeda canibus, qua per obscurum nemus

silvamque opacae vallis instinctas deo

egit sorores mater et gaudens malo

vibrante fixum praetulit thyrso caput;

vel qua cucurrit, corpus inrisum trahens,

20Zethi iuvencus, qua per horrentes rubos

tauri ferocis sanguis ostentat fugas;

vel qua alta maria vertice inmenso premit

Inoa rupes, qua scelus fugiens novum

novumque faciens mater insiluit freto

25mersura natum seque— felices quibus

fortuna melior tam bonas matres dedit.

est alius istis noster in silvis locus,

qui me reposcit, hunc petam cursu incito;

non haesitabit gressus, huc omni duce

30spoliatus ibo. quid moror sedes meas?

mortem, Cithaeron, redde et hospitium mihi

illud meum restitue, ut expirem senex

ubi debui infans, recipe supplicium vetus.

semper cruente saeve crudelis ferox,

35cum occidis et cum parcis, olim iam tuum

est hoc cadaver: perage mandatum patris,

iam et matris, animus gestit antiqua exsequi

supplicia, quid me, nata, pestifero tenes

amore vinctum? quid tenes? genitor vocat.

40sequor, sequor, iam parce, sanguineum gerens

insigne regni Laius rapti furit;

en ecce, inanes manibus infestis petit

foditque vultus, nata, genitorem vides?

ego video, tandem spiritum inimicum expue,

45desertor anime, fortis in partem tui.

omitte poenae languidas longae moras

mortemque totam admitte; quid segnis traho

quod vivo? nullum facere iam possum scelus?

possum miser, praedico— discedo a patre,

50discedo, virgo. timeo post matrem omnia.



Ant.


Vis nulla, genitor, a tuo nostram manum

corpore resolvet, nemo me comitem tibi

eripiet umquam. Labdaci claram domum,

opulenta ferro regna germani petant—

55pars summa magno patris e regno mea est,

pater ipse. non hunc auferet frater mihi

Thebana rapto sceptra qui regno tenet,

non hunc catervas alter Argolicas agens;

non si revulso Iuppiter mundo tonet

60mediumque nostros fulmen in nexus cadat,

manum hanc remittam. prohibeas, genitor, licet:

regam abnuentem, dirigam inviti gradum.

iu plana tendis? vado; praerupta appetis?

non obsto, sed praecedo; quo vis utere

65duce me, duobus omnis eligitur via:

perire sine me non potes, mecum potes.

hic alta rupes arduo surgit iugo

spectatque longe spatia subiecti maris:

vis hanc petamus? nudus hic pendet silex,

70hic scissa tellus faucibus ruptis hiat:

vis hanc petamus? hic rapax torrens cadit

partesque lapsi montis exesas rotat:

in hunc ruamus? dum prior, quo vis eo.

non deprecor, non hortor, extingui cupis

75votumque, genitor, maximum mors est tibi?

si moreris, antecedo: si vivis, sequor.

sed flecte mentem pectus antiquum ad voca

victasque magno robore aerumnas doma;

resiste: tantus in malis vinci mori est.



Oedip.


80Vnde in nefanda specimen egregium domo?

Unde ista generi virgo dissimilis suo?

Fortuna, credis? aliquis est ex me pius?

non esset umquam, fata bene novi mea,

nisi ut noceret, ipsa se in leges novas

85natura vertit: regeret in fontem citas

revolutus undas amnis et noctem afferet

Phoebea lampas, Hesperus faciet diem;

ut ad miserias aliquid accedat meas,

pii quoque erimus, unica Oedipodae est salus,

90non esse salvum, liceat ulcisci patrem

adhuc inultum, dextra quid cessas iners

exigere poenas? quicquid exactum est adhuc,

matri dedisti, mitte genitoris manum,

animosa virgo:'funus extendi» meum

95longaeque vivi ducis exequias patris.

aliquando terra corpus invisum tege;

peccas honesta mente, pietatem vocas

patrem insepultum trahere, qui cogit mori

nolentem in aequo est quique properantem impedit;

nec tamen in aequo est: alterum gravius reor:

100occidere est vetare cupientem mori

malo imperari quam eripi mortem mihi.

desiste coepto, virgo: ius vitae ac necis

meae penes me est. regna deserui libens,

105regnum mei retineo. si fida es comes,

ensem parenti trade, sed notum nece

ensem paterna, tradis? an gnati tenent

cum regno et illum? facinore ubicumque est opus,

ibi sit; relinquo, natus hunc habeat meus,

110sed uterque, flammas potius et vastum aggerem

compone; in altos ipse me immittam rogos,

[haerebo ad ignes, funebrem escendam struem]

pectusque solvam durum et in cinerem dabo

hoc quicquid in me vivit, ubi saevum est mare?

115duc ubi sit altis prorutum saxis iugum,

ubi torva rapidus ducat Ismenos vada,

[duc ubi ferae sunt, ubi fretum, ubi praeceps locus]

si dux es: illuc ire morituro placet,

ubi sedit alta rupe semifero dolos

120Sphinx ore nectens. dirige huc gressus pedum,

hic siste patrem, dira ne sedes vacet,

monstrum repone maius, hoc saxum insidens

obscura nostrae verba fortunae loquar,

quae nemo solvat: quisquis Assyrio loca

125possessa regi scindis et Cadmi nemus

serpente notum, sacra quo Dirce latet,

supplex adoras, quisquis Eurotan bibis

Spartamque fratre nobilem gemino colis,

quique Elin et Parnason et Boeotios

130colonus agros uberis tondes soli:,

adverte mentem, saeva Thebarum lues

luctifica caecis verba committens modis

quid simile posuit? quid tam inextricabile?

avi gener patrisque rivalis sui,

135frater suorum liberum et fratrum parens;

uno avia partu liberos peperit viro,

sibi et nepotes, monstra quis tanta explicat?

ego ipse, victae spolia qui Sphingis tuli,

haerebo fati tardus interpres mei.

* * * *

140quid perdis ultra verba? quid pectus ferum

mollire temptas precibus? hoc animo sedet

effundere hanc cum morte luctantem diu

animam et tenebras petere: nam sceleri haec meo

parum alta nox est: Tartaro condi iuvat,

145et si quid ultra Tartarum est; tandem libet

quod olim oportet, morte prohiberi haud queo.

ferrum negabis? noxias lapsu vias

eludes et artis colla laqueis inseri

prohibebis? herbas quae ferunt letum auferes?

150quid ista tandem cura proficiet tua?

ubique mors est. optume hoc cavit deus:

eripere vitam nemo non homini, potest,

at nemo mortem; mille ad hanc aditus patent.

nil quaero: dextra noster et nuda solet

155bene animus uti— dextra, nunc toto impetu,

toto dolore, viribus totis veni.

non destino unum vulneri nostro locum:

totus nocens sum: qua Voles mortem exige.

effringe pectus corque tot scelerum capax

160evelle, totos viscerum nuda sinus.

fractum incitatis ictibus guttur sonet

laceraeque fixis unguibus venae fluant.

aut dirige iras quo soles: haec vulnera

rescissa multo sanguine ac tabe inriga,

165hac extrahe animam duram, inexpugnabilem.

et tu, parens, ubicumque poenarum arbiter

adstas mearum; non ego hoc tantum scelus

ulla expiari credidi poena satis

umquam, nec ista morte contentus fui,

170nec me redemi parte: membratim tibi

perire volui— debitum tandem exige.

nunc solvo poenas, tunc tibi inferias dedi.

ades atque inertem dexteram introrsus preme

magisque merge: timida tunc parvo caput

175libavit haustu vixque cupientes sequi

eduxit oculos, haeret etiam nunc mihi

ille animus, haeret, cum recusantem manum

pressere vultus, audies verum, Oedipus:

minus eruisti lumina audacter tua.

180quam praestitisti, nunc manum cerebro indue:

hac parte mortem perage qua coepi mori.



Antig.


Pauca, o parens magnanime, miserandae precor

ut verba natae mente placata audias.

non te ut reducam veteris ad speciem domus

185habitumque regni flore pollentem inclito

peto aut ut iras, temporum haut ipsa mora

fractas, remisso pectore ac placido feras:

at hoc decebat roboris tanti virum,

non esse sub dolore nec victum malis

190dare terga; non est, ut putas, virtus, pater,

timere vitam, sed malis ingentibus

obstare nec se vertere ac retro dare.

qui fata proculcavit ac vitae bona

proiecit atque abscidit et casus suos

195oneravit ipse, cui deo nullo est opus,

quare ille mortem cupiat aut quare petat?

utrumque timidi est: nemo contempsit mori

qui concupivit, cuius haut ultra mala

exire possunt, in loco tuto est situs.

200quis iam deorum, velle fac, quicquam potest

malis tuis adicere? iam nec tu potes

nisi hoc, ut esse te putes dignum nece—

non es nec ulla pectus hoc culpa attigit.

et hoc magis te, genitor, insontem voca.

205quod innocens es dis quoque invitis, quid est

quod te efferant, quod novos suffixerit

stimulos dolori? quid te in infernas agit

sedes, quid ex his pellit? ut careas die?

cares; ut altis nobilem muris domum

210patriamque fugias? patria tibi vivo perit;

natos fugis matremque? ab* aspectu omnium

fortuna te summovit, et quicquid potest

auferre cuiquam mors, tibi hoc vita abstulit;

regni tumultus? turba fortunae prior

215abscessit a te iussa, quem, genitor, fugis?



Oedip.


Me fugio, fugio conscium scelerum omnium

pectus, manumque hanc fugio et hoc "caelum et deos.

[et dira fugio scelera quae feci innocens].

ego hoc solum, frugifera quo surgit Ceres,

220premo? has ego auras ore pestifero traho?

ego laticis haustu satior aut ullo fruor

almae parentis munere? ego castam manum

nefandus incestificus exsecrabilis

attrecto? ego ullos aure concipio sonos,

225per quos parentis nomen aut nati audiam?

utinam quidem rescindere has quirem vias

manibusque adactis omne qua voces meant

aditusque verbis tramite angusto patet

eruere possem: nata, iam sensum tui,

230quae pars meorum es criminum, infelix pater

fugissem. inhaeret ac recrudescit nefas

subinde, et aures ingerunt quicquid mihi

donastis, oculi, cur caput tenebris grave

non mitto ad umbras Ditis aeternas? quid hic

235manes meos detineo? quid terram gravo

mixtusque superis erro? quid restat mali?

regnum parentes liberi, virtus quoque

et ingeni sollertis eximium decus

periere, cuncta sors mihi infesta abstulit:

240lacrimae supererant: has quoque eripui mihi.

absiste, nullas animus admittit preces

novamque poenam sceleribus quaerit parem.

et esse par quae poterit? infanti quoque

decreta mors est.— fata quis tam tristia

245sortitus umquam? videram nondum diem

uterique nondum solveram clausi moras,

et iam timebar. protinus quosdam editos

nox occupavit et novae luci abstulit:

mors me antecessit; aliquis intra viscera

250materna letum praecoquis fati tulit:

sed numquid et peccavit? abstrusum, abditum

dubiumque an essem sceleris infandi reum

deus egit; illo teste damnavit parens

calidoque teneros transilit ferro pedes

255et in alta nemora pabulum misit feris

avibusque saevis quas Cithaeron noxius

cruore saepe regio tinctas alit.,

sed quem deus damnavit, abiecit pater,

mors quoque refugit, praestiti Delphis fidem:

260genitorem adortus impia stravi nece.

hoc alia pietas redimet: occidi patrem,

sed matrem amavi, proloqui hymenaeum pudet

taedasque nostras, has quoque invitum pati

te coge poenas: facinus ignotum efferum

265inusitatum effare quod populi horreant,

quod esse factum nulla non aetas neget,

quod parricidam pudeat: in patrios toros

tuli paterno sanguine aspersas manus

scelerisque pretium maius accepi scelus.

270leve est paternum facinus: in thalamos meos

deducta mater, ne parum sceleris foret,

fecunda: nullum crimen hoc maius potest

natura ferre, si quod etiamnum est tamen,

qui facere possent dedimus, abieci necis '

275pretium paternae sceptrum et hoc iterum manus

armavit alias; optime regni mei

fatum ipse novi: nemo sine sacro feret

illud cruore, magna praesagit mala

paternus animus, iacta iam sunt semina

280cladis futurae: spernitur pacti fides;

hic occupato cedere imperio negat,

ius ille et icti foederis testes deos

invocat et Argos exul atque urbes movet

Graias in arma: non levis fessis venit

285ruina Thebis; tela flammae vulnera

instant et istis si quod est maius malum,

ut esse genitos nemo non ex me sciat.



Antig.


Si nulla, genitor, causa vivendi tibi est,

haec una abunde est, ut pater natos regas

290graviter furentes, tu impii belli minas

avertere unus tuque vaecordes potes

inhibere iuvenes, civibus pacem dare,

patriae quietem, foederi laeso fidem.

vitam tibi ipse si negas, multis negas.



Oedip.


295Illis parentis ullus aut aequi est amor,

avidis cruoris imperi armorum doli,

diris, scelestis, breviter ut dicam meis?

certant in omne facinus et pensi nihil

ducunt, ubi illos ira praecipites agit,

300nefasque nullum per nefas nati putant.

non patris illos tangit afflicti pudor,

non patria: regno pectus attonitum furit.

scio quo ferantur, quanta moliri parent,

ideoque leti quaero maturi viam

305morique propero, dum in domo nemo est mea

nocentior me. nata, quid genibus meis

fles advoluta? quid prece indomitum domas?

unum hoc habet fortuna quo possim capi,

invictus aliis: sola tu affectus potes

310mollire duros, sola pietatem in domo

docere nostra, nil grave aut miserum est mihi

quod te sciam voluisse; tu tantum impera:

hic Oedipus Aegaea transnabit freta

iubente te, flammasque quas Siculo vomit

315de monte tellus igneos volvens globos,

excipiet ore seque serpenti offeret,

quae saeva furto nemoris Herculeo furit;

iubente te praebebit! alitibus iecur—

iubente te vel vivet.

Nuntius Oedipus Antigona



Nvn.


320Exemplum in ingens regia stirpe editum

Thebae paventes arma fraterna invocant

rogantque tectis arceas patriis faces,

non sunt minae, iam propius accessit malum,

nam regna repetens frater et pactas vices

325in bella cunctos Graeciae populos agit;

septena muros castra Thebanos premunt,

succurre, prohibe pariter et bellum et scelus.



Oed.


Ego ille sum qui scelera committi vetem

et abstineri sanguine e caro manus

330doceam? magister iuris et amoris pii

ego sum? meorum facinorum exempla appetunt,

me nunc secuntur; laudo et agnosco libens,

exhortor, aliquid ut patre hoc dignum gerant.

agite, o propago cara, generosam indolem

335probate factis, gloriam ac laudes meas

superate et aliquid facite propter quod patrem

adhuc iuvet vixisse, facietis, scio:

sic estis orti. scelere defungi haut levi,

haut usitato tanta nobilitas potest.

340ferte arma, facibus petite penetrales deos

frugemque flamma metite natalis soli,

miscete cuncta, rapite in exitium omnia,

disicite passim moenia, in planum date,

templis deos obruite, maculatos lares

345conflate, ab imo tota considat domus;

urbs concremetur— primus a thalamis meis

incipiat ignis.



Nvnt.


Mitte violentum impetum

doloris ac te publica exorent mala

auctorque placidae liberis pacis veni.



Oedip.


350Vides modestae deditum menti senem

placidaeque amantem pacis ad partes vocas?

tumet animus ira, fervet immensus dolor,

maiusque quam quod casus et iuvenum furor

conatur aliquid cupio, non satis est adhuc

355civile bellum: frater in fratrem ruat;

nec hoc sat est: quod debet, ut fiat nefas

de more nostro, quod meos deceat toros:

date arma matri, nemo me ex his eruat

silvis: latebo rupis exesae cavo

360aut sepe densa corpus abstrusum tegam.

hinc aucupabor verba rumoris vagi

et saeva fratrum, bella, quod possum, audiam.



Iocasta Satelles


Felix Agaue: facinus horrendum manu,

qua fecerat, gestavit et spolium tulit

365cruenta nati maenas in partes dati;

fecit scelus, sed misera non ultro suo

sceleri occucurrit. hoc leve est quod sum nocens:

feci nocentes, hoc quoque etiamnunc leve est:

peperi nocentes, derat aerumnis meis,

370ut et hostem amarem, bruma ter posuit nives

et tertia iam falce decubuit Ceres,

ut exul errat natus et patria caret

profugusque regum auxilia Graiorum rogat,

gener est Adrasti, cuius imperio mare

375quod scindit Isthmos regitur; hic gentes suas

septemque secum regna ad auxilium trahit

genero, quid optem quidve decernam haut scio.

regnum reposcit: causa repetentis bona est,

mala sic petentis. vota quae faciam parens?

380utrimque natum video: nil possum pie

pietate salva facere: quodcumque alteri

optabo nato fiet alterius malo.

sed utrumque quamvis diligam affectu pari,

quo causa melior sorsque deterior trahit

385inclinat animus semper infirmo favens:

miseros magis fortuna conciliat suis.



Sat.


Regina, dum tu flebiles questus cies

terisque tempus, saeva nudatis adest

acies in armis; aera iam bellum cient

390aquilaque pugnam signifer mota vocat.

septena reges bella dispositi parant,

animo pari Cadmea progenies subit,

cursu citato miles hinc atque hinc ruit.

vide ut atra nubes pulvere abscondat diem

395fumoque similes campus in caelum erigat

nebulas, equestri fracta quas tellus pede

summittit et, si vera metuentes vident,

infesta fulgent signa, subrectis adest

frons prima telis, aurea clarum nota

400nomen ducum vexilla praescriptum ferunt.

i, redde amorem fratribus, pacem omnibus,

et impia arma matris oppositu impedi.



Antigona Iocasta Nuntius


Perge, o parens, et concita celerem gradum,

compesce tela, fratribus ferrum excute,

405nudum inter enses pectus infestos tene:

aut solve bellum, mater, aut prima excipe,



Ioc.


Ibo ibo et armis obvium opponam caput,

stabo inter arma; petere qui fratrem volet,

petat ante matrem, tela, qui fuerit pius,

410rogante ponat matre; qui non est pius

incipiat a me. fervidos iuvenes anus

tenebo, nullum teste me fiet nefas;

aut si aliquod et me teste committi potest,

non fiet unum.



Ant.


Signa collatis micant

415vicina signis, clamor hostilis fremit;

scelus in propinquo est: occupa, mater, preces.

et ecce motos fletibus credas meis,

sic agmen armis segne compositis venit.



Sat.


Procedit acies tarda, sed properant duces.



Ioc.


420Quis me procellae turbine insano vehens

volucer per auras ventus aetherias aget?

quae Sphinx vel atra nube subtexens diem

Stymphalis avidis praepetem pinnis feret?

aut quae per altas aeris rapiet vias

425Harpyia saevi regis observans famem

et inter acies proiciet raptam duas?



Sat.


Vadit furenti similis aut etiam furit.

sagitta qualis Parthica velox manu

excussa fertur, qualis insano ratis

430premente vento rapitur aut qualis cadit

delapsa caelo stella, cum stringens polum

rectam citatis ignibus rumpit viam,

attonita cursu fugit et binas statim

diduxit acies, victa materna prece

435haesere bella, iamque in alternam necem

illinc et hinc miscere cupientes manus

librata dextra tela suspensa tenent.

paci favetur, omnium ferrum iacet

cessatve tectum; vibrat in fratrum manu.

440laniata canas mater ostendit comas,

rogat abnuentes, irrigat fletu genas.

negare matri qui diu dubitat, potest.

In me arma et ignes vertite, in me omnis ruat

unam iuventus quaeque ab Inachio venit

445animosa muro quaeque Thebana ferox

descendit arce; civis atque hostis simul

hunc petite ventrem, qui dedit fratres viro.

haec membra passim spargite ac divellite:

ego utrumque peperi— ponitis ferrum ocius?

450an dico et ex quo? dexteras matri date,

date dum piae sunt. error invitos adhuc

fecit nocentes, omne Fortunae fuit

peccantis in nos crimen: hoc primum nefas

inter scientes geritur, in vestra manu est,

455utrum velitis: sancta si pietas placet,

t donate matri pacem, si placuit scelus,

maius paratum est: media se opponit parens,

proinde bellum tollite aut belli moram,

sollicita cui nunc mater alterna prece

460verba admovebo? misera quem amplectar prius?

in utramque partem ducor affectu pari.

hic afuit; sed pacta si fratrum valent,

nunc alter aberit. ergo iam numquam duos

nisi sic videbo? iunge complexus prior,

465qui tot labores totque perpessus mala

longo parentem fessus exilio vides,

accede propius, elude vagina impium

ensem et trementem iamque cupientem excuti

hastam solo defige; maternum tuo

470coire pectus pectori clipeus vetat:

hunc quoque repone, vinculo frontem exue

tegumenque capitis triste belligeri leva

et ora matri redde, quo vultus refers

acieque pavida fratris observas manum?

475affusa totum corpus amplexu tegam,

tuo emori per meum fiet via.

quid dubius haeres? an times matris fidem?



Pol.


Timeo; nihil iam iura naturae valent.

post ista fratrum exempla ne matri quidem

480fides habenda est.



Ioc.


Redde iam capulo manum,

astringe galeam, laeva se clipeo inserat;

dum frater exarmatur, armatus mane.

tu pone ferrum, causa qui ferri es prior.

si pacis odium est, furere si bello placet:

485indutias te mater exiguas rogat,

ferat ut reverso post fugam nato oscula

vel prima vel suprema, dum pacem peto,

audite inermes, ille te, tu illum times?

ego utrumque, sed pro utroque, quid strictum abnuis

490recondere ensem? qualibet gaude mora:

id gerere bellum cupitis, in quo est optimum

vinci, vereris fratris infesti dolos?

quotiens necesse est fallere aut falli a suis,

patiare potius ipse quam facias scelus.

495sed ne verere: mater insidias et hinc

et rursus illinc abiget. exoro? an patri

invideo vestro? veni ut arcerem nefas

an ut viderem propius? hic ferrum abdidit,

reclinis hasta est, arma defixa incubant.

500ad te preces nunc, nate, maternas feram,

sed ante lacrimas, teneo longo tempore

petita votis ora. te profugum solo

patrio penates regis externi tegunt.

te maria tot diversa, tot casus vagum

505egere, non te duxit in thalamos parens

comitata primos nec sua festas manu

ornavit aedes nec sacra laetas faces

vitta revinxit; dona non auro graves

gazas socer, non arva, non urbes dedit:

510dotale bellum est. hostium es factus gener,

patria remotus hospes alieni laris,

externa consecutus, expulsus tuis,

sine crimine exul. ne quid e fatis tibi

desset paternis, hoc quoque ex illis habes,

515errasse thalamis, nate post multos mihi

remissa soles, nate suspensae metus

et spes parentis, cuius aspectum deos

semper rogavi, cum tuus reditus mihi

tantum esset erepturus, adventu tuo

520quantum daturus: 'quando pro te desinam'

dixi 'timere?' dixit inridens deus:

'ipsum timebis.' nempe nisi bellum foret,

ego te carerem; nempe si tu non fores,

bello carerem. a, triste conspectus datur

525pretium tui durumque, sed matri placet.

hinc modo recedant arma, dum nullum nefas

Mars saevus audet: hoc quoque est magnum nefas.

tam prope fuisse, stupeo et exsanguis tremo,

cum stare fratres hinc et hinc video duos

530sceleris sub ictu. membra quassantur metu:

quam paene mater maius aspexi nefas.

quam quod miser videre non potuit pater.

licet timore facinoris tanti vacem

videamque iam nil tale, sum infelix tamen

535quod paene vidi. per decem mensum graves

uteri labores perque pietatem inclitae

precor sororis et per irati sibi

genas parentis, scelere quas nullo nocens,

erroris a se dira supplicia exigens,

540hausit: nefandas moenibus patriis faces

averte, signa bellici retro agminis

flecte— ut recedas, magna pars sceleris tamen

vestri peracta est: vidit hostili grege

campos repleri patria, fulgentes procul

545armis catervas vidit, equitatu levi

Cadmea frangi prata et excelsos rotis

volitare proceres, igne flagrantes trabes

fumare, cineri quae petunt nostras domos,

fratresque (facinus quod novum et Thebis fuit)

550in se ruentes: totus hoc exercitus,

hoc populus omnis, utraque hoc vidit soror

genetrixque vidi: nam pater debet sibi

quod ista non spectavit, occurrat tibi

nunc Oedipus, quo iudice erroris quoque

555poenae petuntur. ne, precor, ferro erue

patriam ac penates neve, quas regere expetis,

everte Thebas. quis tenet mentem furor?

petendo patriam perdis? ut fiat tua,.

vis esse nullam? quin tuae causae nocet

560ipsum hoc quod armis uris infestis solum

segetesque adultas sternis et totos fugam

edis per agros: nemo sic vastat sua;

quae corripi igne. quae meti gladio iubes

aliena credis, rex sit ex vobis uter,

565manente regno quaerite, haec telis petis

flammisque tecta? poteris has Amphionis

quassare moles? nulla quas struxit manus

stridente tardum machina ducens onus,

sed convocatus vocis et citharae sono

570per se ipse summas venit in turres lapis:

haec saxa franges? victor hinc spolia auferes

vinctosque duces patris aequales tui,

matresque ab ipso coniugum raptas sinu

saevus catena miles imposita trahet?

575adulta virgo, mixta captivo gregi,

Thebana nuribus munus Argolicis eat?

an et ipsa, palmas vincta postergum datas,

mater triumphi praeda fraterni vehar?

potesne cives leto et exilio datos

580videre passim? moenibus caris potes

hostem admovere, sanguine et flamma potes

implere Thebas? tam ferus durum geris

saevumque in iras pectus? et nondum imperas.

quid sceptra facient? pone vaesanos, precor,

585animi tumores teque pietati refer.



Pol.


Vt profugus errem? semper ut patria arcear

opemque gentis hospes externae sequar?

quid paterer aliud, si fefellissem fidem?

si peierassem? fraudis alienae dabo

590poenas, at ille praemium scelerum feret?

iubes abire: matris imperio obsequor—

da quo revertar, regia frater meus

habitat superba: parva me abscondat casa?

hanc date repulso; liceat exiguo lare

595pensare regnum? coniugi donum datus

arbitria thalami dura felicis feram

humilisque socerum lixa dominantem sequar?

in servitutem cadere de regno grave est.

ioc. Si regna quaeris nec potest sceptro manus

600vacare saevo, multa quae possunt peti

in orbe toto quaelibet tellus dabit.

hinc nota Baccho Tmolus attollit iuga,

qua lata terris spatia frugiferis iacent

et qua trahens opulenta Pactolus vada

605inundat auro rura; nec laetis minus

Maeandros arvis flectit errantis aquas

rapidusque campos fertiles Hermus secat;

hinc grata Cereri Gargara et dives solum

quod Xanthus ambit nivibus Idaeis tumens;

610hinc qua relinquit nomen Ionii mare

faucesque Abydo Sestos opposita premit,

aut quae latus iam propior orienti dedit

tutamque crebris portibus Lyciam videt:

haec regna ferro quaere, in hos populos ferat

615socer arma fortis, has tuo sceptro paret

tradatque gentes, hoc adhuc regnum puta

tenere patrem, melius exilium est tibi

quam reditus iste: crimine alieno exulas,

tuo redibis. melius istis viribus

620nova regna nullo scelere maculata appetes.

quin ipse frater arma comitatus tua

tibi militabit. vade et id bellum gere

in quo pater materque pugnanti tibi

favere possint, regna cum scelere omnibus

625sunt exilis graviora, nunc belli mala

propone, dubias Martis incerti vices:

licet omne tecum Graeciae robur trahas,

licet arma longe miles ac late explicet,

fortuna belli semper ancipiti in loco est.

630quodcumque Mars decernit; exaequat duos,

licet impares sint, gladius; et spes et metus

Fors caeca versat, praemium incertum petis,

certum scelus, favisse fac votis deos

omnes tuis: cessere et aversi fugam

635petiere cives, clade funesta iacens

obtexit agros miles— exultes licet

victorque fratris spolia deiecti geras:

frangenda palma est. quale tu hoc bellum putas,

in quo execrandum victor admittit nefas,

640si gaudet? hunc quem vincere infelix cupis,

cum viceris, lugebis. infaustas age

dimitte pugnas, libera patriam metu,

luctu parentes,



Pol.


Sceleris et fraudis suae

poenas nefandus frater ut nullas ferat?



Ioc.


645Ne metue. poenas et quidem solvet graves:

regnabit, est haec poena, si dubitas, avo

patrique crede: Cadmus hoc dicet tibi

Cadmique proles, sceptra Thebano fuit

impune nulli gerere, nec quisquam fide

650rupta tenebit illa: iam numeres licet

fratrem inter istos.



Et.


Numeret, est tanti mihi

cum regibus iacere, te turbae exulum

ascribo.



Pol.


Regna, dummodo invisus tuis.



Et.


Regnare non vult esse qui invisus timet:

655simul ista mundi conditor posuit deus,

odium atque regnum: regis hoc magni reor,

odia ipsa premere, multa dominantem vetat

amor suorum; plus in iratos licet,

qui vult amari, languida regnat manu.



Ioc.


660Invisa numquam imperia retinentur diu.



Et.


Praecepta melius imperi reges dabunt;

exilia tu dispone, pro regno velim—



Ioc.


Patriam penates coniugem flammis dare?



Et.


Imperia pretio quolibet constant bene.


Medea

Medea


1Di coniugales tuque genialis tori,

Lucina, custos quaeque domituram freta

Tiphyn novam frenare docuisti ratem,

et tu, profundi saeve dominator maris,

5clarumque Titan dividens orbi diem,

tacitisque praebens conscium sacris iubar

Hecate triformis, quosque iuravit mihi

deos Iason, quosque Medeae magis

fas est precari: noctis aeternae chaos,

10aversa superis regna manesque impios

dominumque regni tristis et dominam fide

meliore raptam, voce non fausta precor,

nunc, nunc adeste, sceleris ultrices deae,

crinem solutis squalidae serpentibus,

15atram cruentis manibus amplexae facem,

adeste, thalamis horridae quondam meis

quales stetistis: coniugi letum novae

letumque socero et regiae stirpi date,

date peius aliud, quod precer sponso malum:

20vivat, per urbes erret ignotas egens

exul pavens invisus incerti laris,

iam notus hospes limen alienum expetat,

me coniugem optet quoque non aliud queam

peius precari, liberos similes patri "

25similesque matri, parta iam, parta ultio est:

peperi, querelas verbaque in cassum sero?

non ibo in hostes? manibus excutiam faces

caeloque lucem, spectat hoc nostri sator

Sol generis, et spectatur, et curru insidens

30per solita puri spatia decurrit poli?

non redit in ortus et remetitur diem?

da, da per auras curribus patriis vehi,

committe habenas, genitor, et flagrantibus

ignifera loris tribue moderari iuga:

35gemino Corinthos litore opponens moras

cremata flammis maria committat duo.

hoc restat unum, pronubam thalamo feram

ut ipsa pinum postque sacrificas preces

caedam dicatis victimas altaribus,

40per viscera ipsa quaere supplicio viam,

si vivis, anime, si quid antiqui tibi

remanet vigoris; pelle femineos metus

et inhospitalem Caucasum mente indue,

quodcumque vidit Pontus aut Phasis nefas,

45videbit Isthmos. effera ignota horrida,

tremenda caelo pariter ac terris mala

mens intus agitat: vulnera et caedem et vagum

funus per artus— levia memoravi nimis:

haec virgo feci; gravior exurgat dolor:

50maiora iam me scelera post partus decent.

accingere ira teque in exitium para

furore toto. paria narrentur tua

repudia thalamis: quo virum linques modo?

hoc quo secuta es. rumpe iam segnes moras:

55quae scelere parta est, scelere linquenda est domus.



Chorus


Ad regum thalamos numine prospero

qui caelum superi quique regnat fretum

assint cum populis rite faventibus,

primum sceptriferis colla Tonantibus

60taurus celsa ferat tergore candido;

Latinam nivei femina corporis

intemptata iugo placet et asperi

Martis sanguineas quae cohibet manus,

quae dat belligeris foedera gentibus

65et cornu retinet divite copiam,

donetur tenera mitior hostia,

et tu, qui facibus legitimis ades,

noctem discutiens auspice dextera

huc incede gradu marcidus ebrio,

70praecingens roseo tempora vinculo.

et tu quae, gemini praevia temporis,

tarde, stella, redis semper amantibus:

te matres, avide te cupiunt nurus

quamprimum radios spargere lucidos.

75Vincit virgineus decor

longe Cecropias nurus,

et quas Taygeti iugis

exercet iuvenum modo

muris quod caret oppidum,

80et quas Aonius latex

Alpheosque sacer lavat.

Si forma velit aspici,

cedent Aesonio duci

proles fulminis improbi

85aptat qui iuga tigribus.

nec non, qui tripodas movet,

frater virginis asperae,

cedet Castore cum suo

Pollux caestibus aptior.

90sic, sic, caelicolae, precor,

vincat femina coniuges,

vir longe superet viros.

Haec cum femineo.constitit in choro,

unius facies praenitet omnibus.

95sic cum sole perit sidereus decor,

et densi latitant Pleiadum greges

cum Phoebe solidum lumine non suo

orbem circuitis cornibus alligat.

ostro sic niveus puniceo color

100perfusus rubuit, sic nitidum iubar

pastor luce nova roscidus aspicit.

ereptus thalamis Phasidis horridi,

effrenae solitus pectora coniugis

invita trepidus prendere dextera,

105felix Aeoliam corripe virginem.

nunc primum soceris, sponse, volentibus.

concesso, iuvenes, ludite iurgio,

hinc illinc, iuvenes, mittite carmina:

rara est in dominos iusta licentia.

110Candida thyrsigeri proles generosa Lyaei,

multifidam iam tempus erat succendere pinum:

excute sollemnem digitis marcentibus ignem.

festa dicax fundat convicia fescenninus.

solvat turba iocos— tacitis eat illa tenebris,

115si qua peregrino nubit fugitiva marito.



Medea Nvtrix


Occidimus, aures pepulit hymenaeus meas.

vix ipsa tantum, vix adnue credo malum,

hoc facere Iason potuit, erepto patre

patria atque regno sedibus solam exteris

120deserere durus? merita contempsit mea

qui scelere flammas viderat vinci et mare?

adeone credit omne consumptum nefas?

incerta vaecors mente vaesana feror

partes in omnes; unde me ulcisci queam?

125utinam esset illi frater! est coniunx: in hanc

ferrum exigatur. hoc meis satis est malis?

si quod Pelasgae, si quod urbes barbarae

novere facinus quod tuae ignorent manus,

nunc est parandum. scelera te hortentur tua

130et cuncta redeant f inclitum regni decus

raptum et nefandae virginis parvus comes

divisus ense, funus ingestum. patri

sparsum que ponto corpus et Peliae senis

decocta aeno membra: funestum impie

135quam saepe fudi sanguinem, et nullum scelus

irata feci: suasit infelix amor.

Quid tamen Iason potuit, alieni arbitri

iurisque factus? debuit ferro obvium

offerre pectus— melius, a melius, dolor

140furiose, loquere, si potest, vivat meus,

ut fuit, Iason; si minus, vivat tamen

memorque nostri muneris parcat mihi.

culpa est Creontis tota, qui sceptro impotens

coniugia solvit quique genetricem abstrahit

145gnatis et arto pignore astrictam fidem

dirimit: petatur solus hic, poenas luat

quas debet, alto cinere cumulabo domum;

videbit atrum verticem flammis agi

Malea longas navibus flectens moras.



Nvtr.


150Sile, obsecro, questusque secreto abditos

manda dolori, gravia quisquis vulnera

patiente et aequo mutus animo pertulit,

referre potuit: ira quae tegitur nocet;

professa perdunt odia vindictae locum.



Med.


155Levis est dolor qui capere consilium potest

et clepere sese: magna non latitant mala.

libet ire contra,



Nvtr.


Siste furialem impetum,

alumna: vix te tacita defendit quies.



Med.


Fortuna fortes metuit, ignavos premit.



Nvtr.


160Tunc est probanda, si locum virtus habet.



Med.


Numquam potest non esse virtuti locus.



Nvtr.


Spes nulla rebus monstrat adflictis viam.



Med.


Qui nil potest sperare, desperet nihil.



Nvtr.


Abiere Colchi, coniugis nulla est fides

165nihilque superest opibus e tantis tibi.



Med.


Medea superest, hic mare et terras vides

ferrumque et ignes et deos et fulmina.



Nvtr.


Rex est timendus,



Med.


Rex meus fuerat pater.



Nvtr.


Non metuis arma?



Med.


Sint licet terra edita.



Nvtr.


170Moriere.



Med.


Cupio.



Nvtr.


Profuge.



Med.


Paenituit fugae.



Nvtr.


Medea



Med.


Fiam



Nvtr.


Mater es.



Med.


Cui sim vides.



Nvtr.


Profugere dubitas?



Med.


Fugiam, ut ulciscar prius.



Nvtr.


Vindex sequetur,



Med.


Forsan inveniam moras.



Nvtr.


Compesce verba, parce iam, demens, minis

175animosque minue: tempori aptari decet.



Med.


Fortuna opes auferre, non animum potest,

sed cuius ictu regius cardo strepit?

ipse' est Pelasgo tumidus imperio Creo.



Creo Medea


Medea, Colchi noxium Aeetae genus,

180nondum meis exportat e regnis pedem?

molitur aliquid: nota fraus, nota est manus,

cui parcet illa quemve securum sinet?

abolere propere pessimam ferro luem

equidem parabam: precibus evicit gener,

185concessa vita est, liberet fines metu

abeatque tuta. fert gradum contra ferox

minaxque nostros propius affatus petit,

arcete, famuli, tactu et accessu procul,

iubete sileat. regium imperium pati

190aliquando discat, vade veloci fuga

monstrumque saevum horribile iamdudum avehe.



Med.


Quod crimen aut quae culpa multatur fuga?



Cr.


Quae causa pellat, innocens mulier rogat.



Med.


Si iudicas, cognosce, si regnas, iube.



Cr.


195Aequum atque iniquum regis imperium feras.



Med.


Iniqua numquam regna perpetuo manent.



Cr.


I, querere Colchis,



Med.


Redeo: qui advexit, ferat.



Cr.


Vox constitute sera decreto venit.



Med.


Qui statuit aliquid parte inaudita altera,

200aequum licet statuerit, haud aequus fuit.

C R. Auditus a te Pelia supplicium tulit?

sed fare, causae detur egregiae locus.



Med.


Difficile quam sit animum ab ira flectere

iam concitatum quamque regale hoc putet

205sceptris superbas quisquis admovit manus,

qua coepit ire, regia didici mea.

quamvis enim sim clade miseranda obruta,

expulsa supplex sola deserta, undique

adflicta, quondam nobili falsi patre

210avoque clarum Sole deduxi genus.

quodcumque placidis flexibus Phasis rigat

Pontusque quicquid Scythicus a tergo videt,

palustribus qua maria dulcescunt aquis,

armata peltis quicquid exterret cohors

215inclusa ripis vidua Thermodontiis,

hoc omne noster genitor imperio regit.

generosa, felix, decore regali potens

fulsi: petebant tunc meos thalamos proci,

qui nunc petuntur. rapida fortuna ac levis

220praecepsque regno eripuit, exilio dedit.

confide regnis, cum levis magnas opes

huc ferat et illuc casus— hoc reges habent

magnificum et ingens, nulla quod rapiat dies:

prodesse miseris, supplices fido lare

225protegere, solum hoc Colchico regno extuli,

decus illud ingens Graeciae et florem inclitum,

praesidia Achivae gentis et prolem deum,

servasse memet, munus est Orpheus meum,

qui saxa cantu mulcet et silvas trahit,

230geminum que numen Castor et Pollux meum est

satique Borea quique trans Pontum quoque

summota Lynceus lumine inmisso videt,

omnesque Minyae: nam ducem taceo ducum,

pro quo nihil debetur: hunc nulli imputo;

235vobis revexi ceteros, unum mihi.

incesse nunc et cuncta flagitia ingere.

fatebor: obici crimen hoc solum potest,

Argo reversa, virgini placeat pudor

paterque placeat: tota cum ducibus ruet

240Pelasga tellus, hic tuus primum gener

tauri ferocis ore flammanti occidet.

fortuna causam quae volet nostram premat,

non paenitet servasse tot regum decus.

quodcumque culpa praemium ex omni tuli,

245hoc est penes te. si placet, damna ream;

sed redde crimen, sum nocens, fateor, Creo:

talem sciebas esse, cum genua attigi

fidemque supplex praesidis dextrae peti;

terra hac miseriis angulum ac sedem rogo

250latebrasque viles: urbe si pelli placet,

detur remotus aliquis in regnis locus.



Cr.


Non esse me qui sceptra violentus geram

nec qui superbo miserias calcem pede,

testatus equidem videor haud clare parum

255generum exulem legendo et adflictum et gravi

terrore pavidum, quippe quem poenae expetit

letoque Acastus regna Thessalica optinens.

senio trementem debili atque aevo gravem

patrem peremptum queritur et caesi senis

260discissa membra, cum dolo captae tuo

piae sorores impium auderent nefas.

potest Iason, si tuam causam amoves,

suam tueri: nullus innocuum cruor

contaminavit, afuit ferro manus

265proculque vestro purus a coetu stetit.

tu, tu malorum machinatrix facinorum,

cui feminae nequitia ad audenda omnia,

robur virile est, nulla famae memoria,

egredere, purga regna, letales simul

270tecum aufer herbas, libera cives metu,

alia sedens tellure sollicita deos.



Med.


Profugere cogis? redde fugienti ratem

vel redde comitem— fugere cur solam iubes?

non sola veni. bella si metuis pati,

275utrumque regno pelle, cur sontes duos

distinguis? illi Pelia, non nobis iacet;

fugam, rapinas adice, desertum patrem

lacerum que fratrem, quicquid etiam nunc novas

docet maritus coniuges, non est meum:

280totiens nocens sum facta, sed numquam mihi.



Cr.


Iam exisse decuit, quid seris fando moras?



Med.


Supplex recedens illud extremum precor,

ne culpa natos matris insontes trahat.



Cr.


Vade: hos paterno ut genitor excipiam sinu.



Med.


285Per ego auspicatos regii thalami toros,

per spes futuras perque regnorum status,

Fortuna varia dubia quos agitat vice,

precor, brevem largire fugienti moram,

dum extrema natis mater infigo oscula,

290fortasse moriens.



Cr.


Fraudibus tempus petis.



Med.


Quae fraus timeri tempore exiguo potest?



Cr.


Nullum ad nocendum tempus angustum est malis.



Med.


Parumne miserae temporis lacrimis negas?



Cr.


Etsi repugnat precibus infixus timor,

295unus parando dabitur exilio dies.



Med.


Nimis est, recidas aliquid ex isto licet:

et ipsa propero.



Cr.


Capite supplicium lues,

clarum priusquam Phoebus attollat diem

nisi cedis Isthmo. sacra me thalami vocant,

300vocat precari festus Hymenaeo dies.



Chorus


Audax nimium qui freta primus

rate tam fragili perfida rupit

terrasque suas posterga videns

animam levibus credidit auris,

305dubioque secans aequora cursu

potuit tenui fidere ligno

inter vitae mortisque vias

nimium gracili limite ducto.

Candida nostri saecula patres

330videre, procul fraude remota.

sua quisque piger litora tangens

patrioque senex factus in arvo,

parvo dives, nisi quas tulerat

natale solum, non norat opes:

nondum quisquam sidera norat.

310stellisque quibus pingitur aether

non erat usus. nondum pluvias

Hyadas poterat vitare ratis.

non Oleniae lumina caprae,

nec quae sequitur flectitque senex

315Attica tardus plaustra Bootes,

nondum Boreas,

nondum Zephyrus nomen habebant.

Ausus Tiphys pandere vasto

carbasa ponto

320legesque novas scribere ventis:

nunc lina sinu tendere toto,

nunc prolato pede transversos

captare notos, nunc antemnas

medio tutas ponere malo,

325nunc in summo religare loco,

cum iam totos avidus nimium

navita flatus optat et alto

rubicunda tremunt sipara velo.

335b«ne dissaepti foedera mundi

traxit in unum Thessala pinus

iussitque pati verbera pontum,

partemque metus fieri nostri

mare sepositum.

340dedit illa graves improba poenas

per tam longos ducta timores,

cum duo montes, claustra profundi,

hinc atque illinc subito impulsu

velut aetherio gemerent sonitu,

345nubesque ipsas

mare deprensum spargeret austris.

palluit audax Tiphys et omnes

labente manu misit habenas,

Orpbeus tacuit torpente lyra

ipsaque vocem perdidit Argo.

350quid cum Siculi virgo Pelori,

rabidos utero succincta canes,

omnis pariter solvit hiatus? '

quis non totos horruit artus

totiens uno latrante malo?

355quid cum Ausonium dirae pestes

voce canora mare mulcerent.

cum Pieria resonans cithara

Thracius Orpheus

solitam cantu retinere rates

360paene coegit Sirena sequi?

quod fuit huius pretium cursus?

aurea pellis

maiusque mari Medea malum,

merces prima digna carina.

Nunc iam cessit pontus et omnes

365patitur leges: non Palladia

compacta manu regum referens

inclita remos quaeritur Argo—

quaelibet altum cumba pererrat;

terminus omnis motus et urbes

370muros terra posuere nova,

nil qua fuerat sede reliquit

pervius orbis:

Indus gelidum potat Araxen,

Albin Persae Rhenumque bibunt.

375venient annis saecula seris,

quibus Oceanus vincula rerum

laxet et ingens pateat tellus

Tethysque novos detegat orbes

nec sit terris ultima Thule.



Nvtrix Medea


380Alumna, celerem quo rapis tectis pedem?

resiste et iras comprime ac retine impetum.

Incerta qualis entheos gressus tulit

cum iam recepto maenas insanit deo

Pindi nivalis vertice aut Nysae iugis,

385talis recursat huc et huc motu effero,

furoris ore signa lymphati gerens,

flammata facies spiritum ex alto citat,

proclamat, oculos uberi fletu rigat,

renidet: omnis specimen affectus capit,

quo pondus animi vergat, ubi ponat minas,

390haeret: minatur aestuat queritur gemit.

ubi se iste fluctus franget? exundat furor.

non facile secum versat aut medium scelus;

se vincet: irae novimus veteris notas,

395magnum aliquid instat, efferum immane impium:

vultum furoris cerno, di fallant metum!



Med.


Si quaeris odio, misera, quem statuas modum:

imitare amorem, regias egone ut faces

inulta patiar? segnis hic ibit dies,

400tanto petitus ambitu, tanto datus?

dum terra caelum media libratum feret

nitidusque certas mundus evolvet vices

numerosque harenis derit et solem dies,

noctem sequentur astra, dum siccas polus

405versabit Arctos, flumina in pontum cadent.

numquam meus cessabit in poenas furor

crescetque semper, quae ferarum immanitas,

quae Scylla, quae Charybdis Ausonium mare

Siculumque sorbens quaeve anhelantem premens

410Titana tantis Aetna fervebit minis?

non rapidus amnis, non procellosum mare

Pontusve coro saevus aut vis ignium

adiuta flatu possit inhibere impetum

irasque nostras: sternam et evertam omnia.

415Timuit Creontem ac bella Thessalici ducis?

amor timere neminem verus potest,

sed cesserit coactus et dederit manus:

adire certe et coniugem extremo alioqui

sermone potuit— hoc quoque extimuit ferox;

420laxare certe tempus immitis fugae

genero licebat— liberis unus dies

datus est duobus, non queror tempus breve:

multum patebit. faciet hic faciet dies

quod nullus umquam taceat— invadam deos

425et cuncta quatiam.



Nvtr.


Recipe turbatum malis.

era, pectus, animum mitiga.



Med.


Sola est quies,

mecum ruina cuncta si video obruta:

mecum omnia abeant. trahere, cum pereas, libet.



Nvtr.


Quam multa sint timenda, si perstas, vide:

430nemo potentes aggredi tutus potest.



Iason Medea


O dura fata semper et sortem asperam,

cum saevit et cum parcit ex aequo malam!

remedia quotiens invenit nobis deus

periculis peiora: si vellem fidem

435praestare meritis coniugis, leto fuit

caput offerendum; si mori nollem, fide

misero carendum, non timor vicit fidem,

sed trepida pietas: quippe sequeretur necem

proles parentum, sancta si caelum incolis

440Iustitia, numen invoco ac testor tuum:

nati patrem vicere. quin ipsam quoque,

etsi ferox est corde nec patiens iugi,

consulere natis malle quam thalamis reor.

constituit animus precibus iratam aggredi.

445atque ecce, viso memet exiluit, furit,

fert odia prae se: totus in vultu est dolor.



Med.


Fugimus, Iason: fugimus— hoc non est novum,

mutare sedes; causa fugiendi nova est:

pro te solebam fugere, discedo exeo,

450penatibus profugere quam cogis tuis:

at quo remittas? Phasin et Colchos petam

patriumque regnum quaeque fraternus cruor

perfudit arva? quas peti terras iubes?

quae maria monstras? Pontici fauces freti

455per quas revexi nobilem regum manum 455

adulterum secuta per Symplegadas?

parvamne lolcon, Thessala an Tempe petam?

quascumque aperui tibi vias, clausi mihi—

quo me remittis? exuli exilium imperas

460nec das. eatur. regius iussit gener:

nihil recuso, dira supplicia ingere:

merui cruentis paelicem poenis premat

regalis ira, vinculis oneret manus

clausamque saxo noctis aeternae obruat:

465minora meritis patiar— ingratum caput,

revolvat animus igneos tauri halitus

[interque saevos gentis indomitae metus]

[armifero in arvo flanimeum Aeetae pecus,]

hostisque subiti tela, cum iussu meo

470terrigena miles mutua caede occidit;

adice expetita spolia Phrixei arietis

somnoque iussum lumina ignoto dare

insomne monstrum, traditum fratrem neci

et scelere in uno non semel factum scelus,

475ausasqne natas fraude deceptas mea

secare membra non revicturi senis:

per spes tuorum liberum et certum larem,

per victa monstra, per manus, pro te quibus

480numquam peperci, perque praeteritos metus,

per caelum et undas, coniugi testes mei,

miserere, redde supplici felix vicem.

aliena quaerens regna deserni mea:

ex opibus illis, quas procul raptas Scythae

usque a perustis Indiae populis agunt,

485quas quia referta vix domus gaza capit,

ornamus auro nemora, nil exul tuli

nisi fratris artus: hos quoque impendi tibi;

tibi patria cessit, tibi pater, frater, pudor—

hac dote nupsi. redde fugienti sua.



Ias.


490Perimere cum te vellet infestus Creo,

lacrimis meis evictus exilium dedit.



Med.


Poenam putabam: munus ut video est fuga.



Ias.


Dum licet abire, profuge teque hinc eripe:

gravis ira regum est semper,



Med.


Hoc suades mihi,

495praestas Creusae: paelicem invisam amoves.



Ias.


Medea amores obicit?



Med.


Et caedem et dolos.



Ias.


Obicere tandem quod potes crimen mihi?



Med.


Quodcumque feci.



Ias.


Restat hoc unum insuper,

tuis ut etiam sceleribus fiam nocens.



Med.


500Tua illa, tua sunt illa: cui prodest scelus

is fecit— omnes coniugem infamem arguant,

solus tuere, solus insontem voca:

tibi innocens sit quisquis est pro te nocens.



Ias.


Ingrata vita est cuius acceptae pudet.



Med.


505Retineuda non est cuius acceptae pudet.



Ias.


Quin potius ira concitum pectus doma,

placare natis.



Med.


Abdico eiuro abnuo—

meis Creusa liberis fratres dabit?



Ias.


Regina natis exulum, afflictis potens.



Med.


510Ne veniat umquam tam malus miseris dies,

qui prole foeda misceat prolem inclitam.

[Phoebi nepotes Sisyphi nepotibus]



Ias.


Quid, misera, meque teque in exitium trahis?

abscede quaeso,



Med.


Supplicem audivit Creo.



Ias.


515Quid facere possim, loquere,



Med.


Pro me? vel scelus.



Ias.


Hinc rex et illinc—



Med.


Est (et hic maior metus)

Medea, nos † confligere, certemus sine,

sit pretium Iason.



Ias.


Cedo defessus malis.

et ipsa casus saepe iam expertos time.



Med.


520Fortuna semper omnis infra me stetit.



Ias.


Acastus instat,



Med.


Propior est hostis Creo:

utrumque profuge. non ut in socerum manus

armes nec ut te caede cognata inquines

Medea cogit: innocens mecum fuge.



Ias.


525Et quis resistet, gemina si bella ingruant,

Creo atque Acastus arma si iungant sua?



Med.


His adice Colchos, adice et Aeeten ducem,

Scythas Pelasgis iunge: demersos dabo.



Ias.


Alta extimesco sceptra,



Med.


Ne cupias vide.



Ias.


530Suspecta ne sint, longa colloquia amputa.



Med.


Nunc summe toto Iuppiter caelo tona,

intende dextram, vindices flammas para

omnemque ruptis nubibus mundum quate.

nec deligenti tela librentur manu

535rei me vel istum: quisquis e nobis cadet

nocens peribit, non potest in nos tuum

errare fulmen,



Ias.


Sana meditari incipe

et placida fare, si quod ex soceri domo

potest fugam levare solamen, pete.



Med.


540Contemnere animus regias, ut scis, opes

potest soletque; liberos tantum fugae

habere comites liceat in quorum' sinu

lacrimas profundam. te novi nati manent.



Ias.


.Parere precibus cupere me fateor tuis;

545pietas vetat: namque istud ut possim pati,

non ipse memet cogat et rex et socer.

haec causa vitae est, hoc perusti pectoris

curis levamen. spiritu citius queam

carere, membris, luce.



Med.


Sic natos amat?

550bene est, tenetur, vulneri patuit locus.—

suprema certe liceat abeuntem loqui

mandata, liceat ultimum amplexum dare:

gratum est et illud, voce iam extrema peto,

ne, si qua noster dubius effudit dolor,

555maneant in animo verba: melioris tibi

memoria nostri sedeat; haec irae data

oblitterentur.



Ias.


Omnia ex animo expuli

precorque et ipse, fervidam ut mentem regas

placideque tractes: miserias lenit quies.



Med.


560Discessit, itane est? vadis oblitus mei

et tot meorum facinorum? excidimus tibi?

numquam excidemus. hoc age, omnis advoca

vires et artes, fructus est scelerum tibi

nullum scelus putare, vix fraudi est locus:

565timemur. hac aggredere, qua nemo potest

quicquam timere, perge, nunc aude, incipe

quicquid potest Medea, quicquid non potest.

Tu, fida nutrix, socia maeroris mei

variique casus, misera consilia adiuva,

570est palla nobis, munus aetherium, domus

decusque regni, pignus Aeetae datum

a Sole generis, est et auro textili

monile fulgens quodque gemmarum nitor

distinguit aurum, quo solent cingi comae,

575haec nostra nati dona nubenti ferant,

sed ante diris inlita ac tincta artibus,

vocetur Hecate, sacra letifica appara:

statuantur arae, flamma iam tectis sonet.

Nulla vis flammae tumidive venti

580tanta, nec teli metuenda torti,

quanta cum coniunx viduata taedis

ardet et odit;

non ubi hibernos nebulosus imbres

Auster advexit properatque torrens

585Hister et iunctos vetat esse pontes

ac vagus errat;

non ubi impellit Rhodanus profundum,

aut ubi in rivos nivibus solutis

sole iam forti medioque vere

590tabuit Haemus.

caecus est ignis stimulatus ira

nec regi curat patiturve frenos

aut timet mortem: cupit ire in ipsos

obvius enses.

595parcite, o divi, veniam precamur,

vivat ut tutus mare qui subegit,

sed furit vinci dominus profundi

regna secunda.

ausus aeternos agitare currus

600immemor metae iuvenis paternae

quos polo sparsit furiosus ignes

ipse recepit.

constitit nulli via nota magno:

vade qua tutum populo priori,

605rumpe nec sacro vidente sancta

foedera mundi.

Quisquis audacis tetigit carinae

nobiles remos nemorisque sacri

Pelion densa spoliavit umbra,

610quisquis intravit scopulos vagantes

et tot emensus pelagi labores

barbara funem religavit ora

raptor externi rediturus auri,

exitu diro temerata ponti

615iura piavit.

exigit poenas mare provocatum:

Tiphys in primis, domitor profundi,

liquit indocto regimen magistro;

litore externo, procul a paternis

620occidens regnis tumuloque vili

tectus ignotas iacet inter umbras.

Aulis amissi memor inde regis

portibus lentis retinet carinas

stare querentes.

625ille vocali genitus Camena,

cuius ad chordas modulante plectro

restitit torrens, siluere venti,

cura suo cantu volucris relicto

adfuit tota comitante silva,

630Thracios sparsus iacuit per agros,

at caput tristi fluitavit Hebro:

contigit notam Styga Tartarumque,

non rediturus.

stravit Alcides Aquilone natos,

635patre Neptuno genitum necavit

sumere innumeras solitum figuras:

ipse post terrae pelagique pacem,

post feri Ditis patefacta regna,

vivus ardenti recubans in Oeta

640praebuit saevis sua membra flammis,

tabe consumptus gemini cruoris

munere nuptae.

stravit Ancaeum violentus ictu

saetiger; fratrem, Meleagre, matris

645impius m actas morerisque dextra

matris iratae, meruere cuncti

morte quod crimen tener expiavit

Herculi magno puer inrepertus,

raptus, heu, tutas puer inter undas,

650ite nunc, fortes, perarate pontum

fonte timendo.

Idmonem, quamvis bene fata nosset,

condidit serpens Libycis harenis;

omnibus verax, sibi falsus uni

655concidit Mopsus caruitque Thebis.

ille si vere cecinit futura,

exul errabit Thetidis maritus

fulmine et ponto moriens Oileus

660* * * * patrioque pendet crimine poenas:

igne fallaci nociturus Argis

Nauplius praeceps cadet in profundum,

coniugis fatum redimens Pheraei

uxor impendes animam marito,

ipse qui praedam spoliumque iussit

665aureum prima revehi carina,

arsit accenso Pelias aeno.

[ustus angustas vagus inter undas.]

iam satis, divi, mare vindicastis:

parcite iusso.



Nvtrix


670Pavet animus, horret, magna pernicies adest.

immane quantum augescit et semet dolor

accendit ipse vimque praeteritam integrat.

vidi furentem saepe et aggressam deos,

caelum trahentem: maius his, maius parat

675Medea monstrum, namque ut attonito gradu

evasit et penetrale funestam attigit,

totas opes effundit et quicquid diu

etiam ipsa timuit promit atque omnem explicat

turbam malorum, arcana secreta abdita,

680et triste laeva congregans sacrum manu

pestes vocat quascumque ferventes creat

harena Libyae quasque perpetua nive

Taurus cohercet frigore Arctoo rigens,

et omne monstrum, tracta magicis cantibus

685squamifera latebris turba desertis adest.

hic saeva serpens corpus immensum trahit

trifidamque linguam exertat et quaerit quibus

mortifera veniat: carmine audito stupet

tumidumque nodis corpus aggestis plicat

690cogitque in orbεs. 'parva sunt' inquit 'mala

et vile telum est. ima quod tellus creat:

caelo petam venena, iam iam tempus est

aliquid movere fraude vulgari altius.

huc ille vasti more torrentis iacens

695descendat anguis, cuius immensos duae.

maior minorque, sentiunt nodos ferae

(maior Pelasgis apta. Sidoniis minor)

pressasque tandem solvat Ophiuchus manus

virusque fundat; adsit ad cantus meos

700lacessere ausus gemina Python numina.

et Hydra et omnis redeat Herculea manu

succisa serpens, caede se reparans sua.

tu quoque relictis pervigil Colchis ades,

sopite primum cantibus, serpens, meis.'

705Postquam evocavit omne serpentum genus,

congerit in unum frugis infaustae mala:

quaecumque generat invius saxis Eryx,

quae fert opertis hieme perpetua iugis

sparsus cruore Caucasus Promethei,

et quis sagittas divites Arabes linunt

710pharetraque pugnax Mediis aut Parthi leves,

aut quos sub axe frigido sucos legunt

lucis Suebae nobiles Hyrcaniis;

quodcumque tellus vere nidifico creat

715aut rigida cum iam bruma discnssit decus

nemorum et nivali cuncta constrinxit gelu,

quodcumque gramen flore mortifero viret

cuiusve fortis sucus in radicibus

causas nocendi gignit, attrectat manu.

720Haemonius illas contulit pestes Athos,

has Pindus ingens, illa Pangaei iugis

teneram cruenta falce deposuit comam;

has aluit altum gurgitem Tigris premens,

Danuvius illas, has per arentes plagas

725tepidis Hydaspes gemmifer currens aquis,

nomenque terris qui dedit Baetis suis

Hesperia pulsans maria languenti vado.

haec passa ferrum est, dum parat Phoebus diem,

illius alta nocte succisus frutex;

730at huius ungue secta cantato seges.

Mortifera carpit gramina ac serpentium

saniem exprimit miscetque et obscenas aves

maestique cor bubonis et raucae strigis

exsecta vivae viscera, haec scelerum artifex

735discreta ponit; his rapax vis ignium,

his gelida pigri frigoris glacies inest.

addit venenis verba non illis minus

metuenda, sonuit ecce vaesano gradu

canitque. mundus vocibus primis tremit.



Medea


740Compreeor vulgus silentum vosque ferales deos

et Chaos caecum atque opacam Ditis umbrosi domum.

Tartari ripis ligatae squalido Mortis specu

supplicis. animae, remissis currite ad thalamos novos:

rota resistat membra torquens, tangat Ixion humum,

745Tantalus securus undas hauriat Pirenidas.

vos quoque, urnis quas foratis inritus ludit labor,

Danaides, coite: vestras hic. dies quaerit manus.

gravior uni poena sedeat coniugis socero mei:

lubricus per saxa retro Sisyphum volvat lapis,

750nunc meis vocata sacris, noctium sidus, veni

pessimos induta vultus, fronte non una minax.

Tibi move gentis vinculo solvens comam

secreta nudo nemora lustravi pede

et evocavi nubibus siccis aquas

755egique ad imum maria, et Oceanus graves

interius undas aestibus victis dedit;

pariterque mundus lege confusa aetheris

et solem et astra vidit et vetitum mare

tetigistis, ursae. temporum flexi vices:

760aestiva tellus floruit cantu meo,

coacta messem vidit hibernam Ceres;

violenta Phasis vertit in fontem vada

et Hister, in tot ora divisus, truces

compressit undas omnibus ripis piger.

765Sonuere fluctus, tumuit insanum mare

tacente vento; nemoris antiqui domus

emisit umbras vocis imperio meae.

die relicto Phoebus in medio stetit

Hyadesque nostris cantibus motae labant:

770adesse sacris tempus est, Phoebe, tuis.

tibi haec cruenta serta texuntur manu,

no vena quae serpens ligat,

tibi haec Typhoeus membra quae discors

qui regna concussit Iovis,

775vectoris istic perfidi sanguis inest,

quem Nessus expirans dedit.

Oetaeus isto cinere defecit rogus,

qui virus Herculeum bibit,

piae sororis, impiae matris, facem

780ultricis Althaeae vides,

reliquit istas invio plumas specu

Harpyia, dum Zeten fugit,

his adice pinnas sauciae Stymphalidos

Lernaea passae spicula,

785sonuistis, arae, tripodas agnosco meos

favente commotos dea.

Video Triviae currus agiles,

non quos pleno lucida vultu

pernox agitat,

790sed quos facie Iurida maesta,

cum Thessalicis vexata minis

caelum freno propiore legit.

sic face tristem pallida lucem

funde per auras,

horrore novo terre populos

795inque auxilium, Dictynna, tuum

pretiosa sonent aera Corinthi.

tibi sanguineo caespite sacrum

sollemne damus,

tibi de medio rapta sepulchro

800fax nocturnos sustulit ignes,

tibi mota caput

fiexa voces cervice dedi,

tibi funereo de more iacens

passos cingit vitta capillos,

tibi iactatur

805tristis Stygia ramus ab unda,

tibi nudato pectore maenas

sacro feriam bracchia cultro.

manet noster sanguis ad aras:

assuesce, manus, stringere ferrum

810carosque pati posse cruores.

sacrum laticem percussa dedi.

quodsi nimium saepe vocari

querens votis, ignosce precor:

causa vocandi, Persei, tuos

815saepius arcus una atque eadem est

semper Iason.

tu nunc vestes tinge Creusae,

quas cum primum sumpserit, imas

urat serpens flamma medullas.

820ignis fulvo elusus in auro

latet obscurus, quem mihi caeli

qui furta luit viscere feto

dedit et docuit condere vires

arte, Prometheus, dedit et tenui

825sulphure tectos Mulciber ignes,

et vivacis fulgura flammae

de cognato Phaethonte tuli.

habeo en dirae dona Chimaerae,

habeo flammas

830usto tauri gutture raptas,

quas permixto felle Medusae

tacitum iussi servare malum,

adde venenis stimulos, Hecate,

donisque meis

835semina flammae condita serva.

fallant visus tactusque ferant,

meet in pectus venasque calor,

stillent artus ossaque tument

vincatque suas

flagrante coma nova nupta faces.

840Vota tenentur: ter latratus

audax Hecate dedit et sacros

edidit ignes face lucifera.

Peracta vis est omnis: huc natos voca,

pretiosa per quos dona nubenti feram,

845ite, ite, nati, matris infaustae genus,

placate vobis munere et multa prece

dominam ac novercam.. vadite et celeres domum

referte gressus, ultimo amplexu ut fruar,



Chorus


Quonam cruenta maenas

850praeceps amore saevo

rapitur? quod impotenti

facilius parat furore?—

vultus citatus ira

riget et caput feroci

855quatiens superba motu

regi minatur ultro.

quis credat exulem?

flagrant genae rubentes.

pallor fugat ruborem,

860nullum vagante forma

servat diu colorem.—

huc fert pedes et illuc,

ut tigris orba natis

cursu furente lustrat

865Grangeticum nemus.

frenare nescit iras

Medea, non amores;

nunc ira amorque causam

iunxere: quid sequetur?

870quando efferet Pelasgis

nefanda Colchis arvis

gressum metuque solvet

regnum simulque reges?—

nunc, Phoebe, mitte currus

875nullo morante loro,

nox condat alma lucem,

mergat diem timendum

dux noctis Hesperus.



nuntius chorus nutrix medea iason


Periere cuncta, concidit regni status,

880nata atque, genitor cinere permixto iacent.



Chor.


Qua fraude capti?



Nvnt.


Qua solent reges capi:

donis.



Chor.


In illis esse quis potuit dolus?



Nvnt.


Et ipse miror vixque iam facto malo

potuisse fieri credo.



Chor.


Quis cladis modus?



Nvnt.


885Avidus per omnem regiae partem furit.

ut iussus ignis: iam domus tota occidit,

urbi timetur.



Chor.


Vnda flammas opprimat.



Nvnt.


Et hoc in ista clade mirandum accidit:

alit unda flammas, quoque prohibetur magis,

890magis ardet ignis: ipsa praesidia occupat.



Nvtr.


Effer citatum sede Pelopea gradum,

Medea, praeceps quaslibet terras pete.



Med.


Egone ut recedam? si profugissem prius,

ad hoc redirem, nuptias specto novas,

895quid, anime, cessas? sequere felicem impetum.

pars ultionis ista, qua gaudes, quota est?

amas adhuc, furiosa, si satis est tibi

caelebs Iason, quaere poenarum genus

haut usitatum iamque sic temet para:

900fas omne cedat, abeat expulsus pudor;

vindicta levis est quam ferunt purae manus,

incumbe in iras teque languentem excita

penitusque veteres pectore ex imo impetus

violenter hauri. quicquid admissum est adhuc,

905pietas vocetur, hoc agam et faxo sciant

quam levia fuerint quamque vulgaris notae

quae commodavi scelera, prolusit dolor

per ista noster: quid manus poterant rudes

audere magnum? quid puellaris furor?

910Medea nunc sum; crevit ingenium malis.

Iuvat, iuvat rapuisse fraternum caput;

artus iuvat secuisse et arcano patrem

spoliasse sacro, iuvat in exitium senis

armasse natas, quaere materiam, dolor:

915ad omne facinus non rudem dextram afferes.

Quo te igitur, ira, mittis, aut quae perfido

intendis hosti tela? nescio quid ferox

decrevit animus intus et nondum sibi

audet fateri, stulta properavi nimis:

920ex paelice utinam liberos hostis meus

aliquos haberet— quicquid ex illo tuum est,

Creusa peperit, placuit hoc poenae genus,

meritoque placuit: ultimum, agnosco, scelus

animo parandum est— liberi quondam mei,

925vos pro paternis sceleribus poenas date.

Cor pepulit horror, membra torpescunt gelu

pectusque tremuit. ira discessit loco

materque tota coniuge expulsa redit,

egone ut meorum liberum ac prolis meae

930fundam cruorem? melius, a, demens furor!

incognitum istud facinus ac dirum nefas

a me quoque absit; quod scelus miseri luent?

scelus est Iason genitor et maius scelus

Medea mater— occidant, non sunt mei;

935pereant, mei sunt. crimine et culpa carent,

sunt innocentes: fateor, et frater fuit.

quid, anime, titubas? ora quid lacrimae rigant

variamque nunc huc ira, nunc illuc amor

diducit? anceps aestus incertam rapit;

940ut saeva rapidi bella cum venti gerunt

utrimque fluctus maria discordes agunt

dubiumque fervet pelagus, haut aliter meum

cor fluctuatur. ira pietatem fugat

iramque pietas— cede pietati, dolor.

945Huc, cara proles, unicum afflictae domus

solamen, huc vos ferte et infusos mihi

coniungite artus, habeat incolumes pater,

dum et mater habeat, urguet exilium ac fuga.

iam iam meo rapientur avulsi e sinu,

950flentes, gementes osculis pereant patri,

periere matri, rursus increscit dolor

et fervet odium, repetit invitam manum

antiqua Erinys. ira, qua ducis, sequor,

utinam superbae turba Tantalidos meo

955exisset utero bisque septenos parens

natos tulissem! sterilis in poenas fui—

fratri patri que quod sat est, peperi duos.

Quonam ista tendit turba Furiarum impotens?

quem quaerit aut quo flammeos ictus parat,

960aut cui cruentas agmen infernum faces

intentat? ingens anguis excusso sonat

tortus flagello, quem trabe infesta petit

Megaera? cuius umbra dispersis venit

incerta membris? frater est, poenas petit:

965dabimus., sed omnes, fige luminibus faces,

lania, perure, pectus en Furiis patet.

Discedere a me, frater, ultrices deas

manesque ad imos ire securas iube:

mihi me relinque et utere hac, frater, manu

970quae strinxit ensem— victima manes tuos

placamus ista. quid repens affert sonus?

parentur arma meque in exitium petunt.

excelsa nostrae tecta conscendam domus

caede incohata, perge tu mecum comes.

975tuum quoque ipsa corpus hinc mecum aveham.

nunc hoc age, anime: non in occulto tibi est

perdenda virtus; approba populo manum.



Ias.


Quicumque regum cladibus fidus doles,

concurre, ut ipsam sceleris auctorem horridi

980capiamus, huc, huc fortis, armiferi cohors

conferte tela, vertite ex imo domum.



Med.


Iam iam recepi sceptra germanum patrem,

spoliumque Colchi pecudis auratae tenent;

rediere regna, rapta virginitas redit,

985o placida tandem numina, o festum diem,

o nuptialem! vade, perfectum est scelus,

vindicta nondum: perage, dum faciunt manus,

quid nunc moreris, anime? quid dubitas potens?

iam cecidit ira. paenitet facti, pudet,

990quid, misera, feci? misera? paeniteat licet,

feci— voluptas magna me invitam subit,

et ecce crescit, derat hoc unum mihi,

spectator iste. nil adhuc facti reor:

quicquid sine isto fecimus sceleris perit.



Ias.


995En ipsa tecti parte praecipiti imminet.

huc rapiat ignes aliquis, ut flammis cadat

suis perusta.



Med.


Congere extremum tuis

' natis, Iason, funus, ac tumulum strue:

coniunx socerque iusta iam functis habent,

1000a me sepulti; gnatus hic fatum tulit,

hic te vidente dabitur exitio pari.



Ias.


Per numen omne perque communes fugas

torosque, quos non nostra violavit fides,

iam parce nato. si quod est crimen, meum est:

1005me dedo morti; noxium macta caput.



Med.


Hac qua recusas, qua doles, ferrum exigam.

i nunc, superbe, virginum thalamos pete,

relinque matres,



Ias.


Vnus est poenae satis.



Med.


Si posset una caede satiari haec manus,

1010nullam petisset, ut duos perimam, tamen

nimium est dolori numerus angustus meo.

[in matre si quod pignus etiamnunc latet,]

[scrutabor ense viscera et ferro extraham.]



Ias.


Iam perage coeptum facinus, haut ultra precor,

1015moramque saltem supplicis dona meis.



Med.


Perfruere lento scelere, ne propera, dolor:

meus dies est; tempore accepto utimur.



Ias.


Infesta, memet perime.



Med.


Misereri iubes.

bene est, peractum est. plura non habui, dolor,

1020quae tibi litarem. lumina huc tumida alleva,

ingrate Iason, coniugem agnoscis tuam?

sic fugere soleo, patuit in caelum via:

squamosa gemini colla serpentes iugo

summissa praebent, recipe iam gnatoa, parens;

1025ego inter auras aliti curru vehar.



Ias.


Per alta vade spatia sublimi aethere,

testare nullos esse, qua veneris, deos.


Phaedra

Hippolytus


1Ite, umbrosas cingite silvas

summaque montis iuga, Cecropii!

celeri planta lustrate vagi,

quae saxosae loca Parnetbo

5subiecta iacent,

quae Thriasiis vallibus amnis

rapida currens verberat unda;

scandite colles

semper canos nive Riphaea;

hac, Aegalei qua nemus alta

10texitur alno, qua prata iacent

quae rorifera mulcens aura

Zephyrus vernas evocat herbas,

ubi per graciles levis Ilisos

15labitur agros piger et steriles

amne maligno radit harenas;

vos qua Marathon tramite laevo

saltus aperit,

qua comitatae gregibus parvis

20nocturna petunt pabula fetae;

vos qua tepidis subditus austris

frigora mollit durus Acbarneus.

alius rupem dulcis Hymetti,

parvas alius calcet Aphidnas:

25pars illa diu vacat immunis,

qua curvati litora ponti

Sunion urget

si quem tangit gloria silvae,

vocat hunc Phlyus:

30hic versatur, metus agricolis,

vulnere multo iam notus aper.

at vos laxas

canibus tacitis mittite habenas;

teneant acres lora Molossos

et pugnaces tendunt Cretes

35fortia trito vine ala collo.

at Spartanos

(genus est audax avidumque ferae)

nodo cautus propiore liga:

veniet tempus,

cum latratu cava saxa sonent;

40nunc dimissi nare sagaci

captent auras

lustraque presso quaerant rostro,

dum lux dubia est, dum signa pedum

roscida tellus impressa tenet.

alius raras

45cervice gravi portare plagas,

alius teretes properet laqueos.

picta rubenti linea pinna

vano cludat terrore feras.

tibi vibretur missile telum,

tu grave dextra laevaque simul

50robur lato dirige ferro,

tu praecipites clamore feras

subsessor ages; tu iam victor

curvo solves viscera cultro.

Ades en comiti, diva virago,

55cuius regno

pars terrarum secreta vacat,

cuius certis petitur telis

fera quae gelidum

potat Araxen

et quae stanti ludit in Histro.

60* tua Gaetulos dextra leones,

tua Cretaeas sequitur cervas;

nunc veloces figis dammas

leviore manu.

tibi dant variae pectora tigres,

tibi villosi terga bisontes

65latisque feri cornibus uri.

quicquid solis pascitur arvis,

sive illud Arabs divite silva

sive illud inops novit Garamans

sive ferocis iuga Pyrenes

70sive Hyrcani celant saltus,

vacuisque vagus Sarmata campis,

arcus metuit, Diana, tuos.

tua si gratus numina cultor

tulit in saltus.

75retia vinctas tenuere feras,

nulli laqueum rupere pedes:

fertur plaustro praeda gementi;

tum rostra canes sanguine multo-

rubicunda gerunt repetitque casas

80rustica longo turba triumpho.

en, diva, faves:

signum arguti misere canes.

vocor in silvas, hac, hac pergam

qua via longum compensat iter.



Phaedra Nutrix


85O magna vasti Creta dominatrix freti,

cuius per omne litus innumerae rates

tenuere † pontum quicquid Assyria tenus

tellure Nereus pervius rostris secat,

cur me in penates obsidem invisos datam

90hostique nuptam degere aetatem in malis

lacrimisque cogis? profugus en coniunx abest

praestatque nuptae quam solet Theseus fidem,

fortis per altas invii retro lacus

vadit tenebras miles audacis proci,

95solio ut revulsam regis inferni abstrahat;

pergit furoris socius, haud illum timor

pudorque tenuit— stupra et illicitos toros

Acheronte in imo quaerit Hippolyti pater.

Sed maior alius incubat maestae dolor,

100non. me quies nocturna, non altus sopor

solvere curis: alitur et crescit malum

et ardet intus qualis Aetnaeo vapor

exundat antro. Palladis telae vacant

et inter ipsas pensa labuntur manus;

105non colere donis templa votivis libet.

non inter aras. Atthidum mixtam choris.

iactare tacitis conscias sacris faces,

nec adire castis precibus aut ritu pio

adiudicatae praesidem terrae deam:

110iuvat excitatas consequi cursu feras

et rigida molli gaesa iaculari manu.

Quo tendis. anime? quid furens saltus amas?

fatale miserae matris agnosco malum:

peccare noster novit in silvis amor.

115genetrix, tui me miseret: infando malo

correpta pecoris efferum saevi ducem

audax amasti; torvus, impatiens iugi

adulter ille, ductor indomiti gregis—

sed amabat aliquid, quis meas miserae deus

120aut quis iuvare Daedalus flammas queat?

non si ipse remeet, arte Mopsopia potens

qui nostra caeca monstra conclusit domo,

promittat ullam casibus nostris opem.

stirpem perosa Solis invisi Venus

125per nos catenas vindicat Martis sui

suasque, probris omne Phoebeum genus

onerat nefandis: nulla Minois levi

defuncta amore est, iungitur semper nefas.



Nvt.


Thesea coniunx, clara progenies Iovis,

130nefanda casto pectore exturba ocius,

extingue flammas neve te dirae spei

praebe obsequentem: quisquis in primo obstitit

pepulitque amorem, tutus ac victor fuit;

qui blandiendo dulce nutrivit malum,

135sero recusat ferre quod subiit iugum.

Nec me fugit, quam durus et veri insolens

ad recta flecti regius nolit tumor,

quemcumque dederit exitum casus feram:

fortem facit vicina libertas senem.

140Honesta primum est velle nec labi via.

pudor est secundus nosse peccandi modum,

quo, misera, pergis? quid domum infamem aggravas

superasque matrem? maius est monstro nefas:

nam monstra fato, moribus scelera imputes,

145si, quod maritus supera non cernit loca,

tutum esse facinus credis et vacuum metu,

erras; teneri crede Lethaeo abditum

Thesea profundo et ferre perpetuam Styga:

quid ille, lato maria qui regno premit

150populisque reddit iura centeni», pater?

latere tantum facinus occultum sinet?

sagax parentum est cura. credamus tamen

astu doloque tegere nos tantum nefas:

quid ille rebus lumen infundens suum

155matris parens? quid ille qui mundum quatit

vibrans corusca fulmen Aetnaeum manu,

sator deorum? credis hoc posse effici,

inter videntes omnia ut lateas avos?

sed ut secundus numinum abscondat favor

160coitus nefandos utque contingat stupro

negata magnis sceleribus semper fides:

quid poena praesens, conscius mentis pavor

animusque culpa plenus et semet timens?

scelus aliqua tutum, nulla securum tulit.

165compesce amoris impii flammas, precor,

nefasque quod non ulla tellus barbara

commisit umquam, non vagi campis Getae

nec inhospitalis Taurus aut sparsus Scythes;

expelle facinus mente castifica horridum

170memorque matris metue concubitus novos.

miscere thalamos patris et gnati apparas

uteroque prolem capere confusam impio?

perge et nefandis verte naturam ignibus—

cur monstra cessant? aula cur fratris vacat?

175prodigia totiens orbis insueta audiet,

natura totiens legibus cedet suis,

quotiens amabit Cressa?



Ph.


Quae memoras scio

vera esse, nutrix; sed furor cogit sequi

peiora, vadit animus in praeceps sciens

180remeatque frustra sana consilia appetens.

sic cum gravatam navita adversa ratem

propellit unda, cedit in vanum labor

et victa prono puppis aufertur vado.

quid ratio possit? vicit ac regnat furor

185potensque tota mente dominatur deus.

hic volucer omni pollet in- terra impotens

ipsumque flammis torret indomitis Iovem;

Gradivus istas belliger sensit faces,

opifex trisulci fulminis sensit deus,

190et qui furentis semper Aetnaeis iugis

versat caminos igne tam parvo calet;

ipsumque Phoebum, tela qui nervo regit,

figit sagitta certior missa puer

volitatque caelo pariter et terris gravis.



Nvtr.


195Deum esse amorem turpis et vitio favens

finxit libido, quoque liberior foret

titulum furori numinis falsi addidit.

natum per omnis scilicet terras vagum

Erycina mittit, ille per caelum volans

200proterva tenera tela molitur manu

regnumque tantum minimus e superis habet:

vana ista demens animus ascivit sibi

Venerisque numen finxit atque arcus dei.

quisquis secundis rebus exultat nimis

205fluitque luxu, semper insolita appetit.

tunc illa magnae dira fortunae comes

subit libido: non placent suetae dapes,

non tecta sani moris aut vilis scyphus.

cur in penates rarius tenues subit

210haec delicatae eligens pestis domos?

cur sancta parvis habitat in tectis Venus

mediumque sanos vulgus affectus tenet

et se coercent modica? contra divites

regnoque fulti plura quam fas est petunt?

215quod non potest vult posse qui nimium potest.

quid deceat alto praeditam solio vides:

metue ac verere sceptra remeantis viri.



Ph.


Amoris in me maximum regnum puto

reditusque nullos metuo: non umquam amplius

220convexa tetigit supera qui mersus semel

adiit silentem nocte perpetua domum.



Nvtr.


Ne crede Diti. clauserit regnum licet

canisque diras Stygius observet fores:

solus negatas invenit Theseus vias.



Ph.


225Veniam ille amori forsitan nostro dabit.



Nvtr.


Immitis etiam coniugi castae fuit:

experta saevam est barbara Antiope manum.

sed posse flecti coniugem iratum puta:

quis huius animum flectet intractabilem?

230exosus omne feminae nomen fugit,

immitis annos caelibi vitae dicat,

conubia vitat: genus Amazonium scias.



Ph.


Hunc in nivosi collis haerentem iugis,

et aspera agili saxa calcantem pede

235sequi per alta nemora, per montes placet.



Nvtr.


Resistet ille seque mulcendum dabit

castosque ritus Venere non casta exuet?

tibi ponet odium, cuius odio forsitan

persequitur omnes? precibus haud vinci potest.



Ph.


240Ferus est? amore didicimus vinci feros.



Nvtr.


Fugiet.



Ph.


Per ipsa maria si fugiet, sequar.



Nvtr.


Patris memento.



Ph.


Meminimus matris simul.



Nvtr.


Genus omne profugit.



Ph.


Paelicis careo metu.



Nvtr.


Aderit maritus—



Ph.


Nempe Perithoi comes?



Nvtr.


245Aderitque genitor,



Ph.


Mitis, Ariadnae pater.



Nvtr.


Per has senectae splendidas supplex comas

fessumque curis pectus et cara ubera

precor, furorem siste teque ipsa adiuva:

pars sanitatis velle sanari fuit.



Ph.


250Non omnis animo cessit ingenuo pudor.

paremus, altrix. qui regi non vult amor

vincatur. haud te, fama, maculari sinam.

haec sola ratio est, unicum effugium mali:

virum sequamur, morte praevertam nefas.



Nvtr.


255Moderare, alumna, mentis effrenae impetus,

animos coerce, dignam ob hoc vita reor

quod esse temet autumas dignam nece.



Ph.


Decreta mors est: quaeritur fati genus.

laqueone vitam finiam an ferro incubem?

260an missa praeceps arce Palladia cadam?



Nvtr.


Sic te senectus nostra praecipiti sinat

perire leto? siste furibundum impetum.

[haud quisquam ad vitam facile revocari potest]



Ph.


265Prohibere nulla ratio periturum potest:

ubi qui mori constituit et debet mori.

proin castitatis vindicem armemus manum.



Nvtr.


Solamen annis unicum fessis, era,

si tam protervus incubat menti furor,

contemne famam— fama vix vero favet,

270peius merenti melior et peior bono.

temptemus animum tristem et intractabilem.

meus iste labor est aggredi iuvenem ferum

mentemque saevam flectere immitis viri.



Chorus Cressae


Diva non miti generata ponto,

275quam vocat matrem geminus Cupido,

[impotens flammis simul et sagittis]

iste lascivus puer et renidens

tela quam certo moderatur arcu!

[labitur totas furor in medullas]

280[igne furtivo populante venas.]

non habet latam data plaga frontem,

sed vorat tectas penitus medullas,

nulla pax isti puero: per orbem

spargit effusas agilis sagittas;

285quaeque nascentem videt ora solem,

quaeque ad Hesperiae iacet ora metas,

si qua ferventi subiecta cancro,

si qua Parrbasiae glacialis ursae

semper errantes patitur colonos,

290novit hos aestus, iuvenum feroces

concitat flammas senibusque fessis

rursus extinctos revocat calores,

virginum ignoto ferit igne pectus

et iubet caelo superos relicto

295vultibus falsis habitare terras.

Thessali Phoebus pecoris magister

egit armentum positoque plectro

impari tauros calamo vocavit,

induit formas quotiens minores

300ipse qui caelum nebulasque ducit:

Candidas ales modo movit alas,

dulcior vocem moriente cygno;

fronte nunc torva petulans iuvencus

virginum stravit sua terga ludo,

305perque fraternos nova regna fluctus

ungula lentos imitante remos

* pectore adverso domuit profundum,

pro sua vector timidus rapina,

arsit obscuri dea clara mundi

310nocte deserta nitidosque fratri

tradidit currus aliter regendos:

ille nocturnas agitare bigas

discit et gyro breviore flecti,

dum tremunt axes graviore curru;

nec suum tempus tenuere nectes

315et dies tardo remeavit ortu.

natus Alcmena posuit pharetras

et minax vasti spolium leonis,

passus aptari digitis zmaragdos

320et^dari legem rudibus capillis;

crura distincto religavit auro.

luteo plantas cohibente socco;

et manu, clavam modo qua gerebat,

fila deduxit properante fuso:

325Vidit Persis ditique ferox

Lydia regno

deiecta feri terga leonis

umerisque, quibus sederat alti

regia caeli,

330tenuem Tyrio stamine pallam.

sacer est ignis (credite laesis)

nimiumque potens, qua terra salo

cingitur alto quaque per ipsum

candida mundum sidera currunt:

haec regna tenet puer immitis,

335spicula cuius sentit in imis

pervius undis rex Nereidum

flammamque nequit relevare mari.

ignes sentit genus aligerum;

Venere instinctus suscipit audax

340grege pro toto bella iuvencus;

si coniugio timuere suo,

poscunt timidi proelia cervi.

Poeni quatiunt colla leones

cum movit Amor.

et mugitu dant concepti

signa furoris.

tunc virgatas India tigres

345decolor horret;

tunc vulnificos acuit dentes

aper et toto est spumeus ore;

350tum silva gemit murmure saevo.

amat insani belua ponti

Lucaeque boves: vindicat omnes

natura, sibi nihil immune est,

odiumque perit, cum iussit Amor:

355veteres cedunt ignibus irae.

quid plura canam?

vincit saevas cura novercas.

altrix, profare quid feras; quonam in loco est

regina? saevis ecquis- est flammis modus?.



nutrix phaedra chorus


360Spes nulla tantum posse leniri malum,

finisque flammis nullus insanis erit.

torretur aestu tacito et inclusus quoque,

quamvis tegatur, proditur vultu furor;

erumpit oculis ignis et lassae genae

365lucem recusant, nil idem dubiae placet

artusque varie iactat incertus dolor,

nunc ut soluto labitur moriens gradu

et vix labante sustinet collo caput,

nunc se quieti reddit et. somni immemor,

370noctem querelis ducit; attolli iubet

iterumque poni corpus et solvi comas

rursusque fingi: semper impatiens sui

mutatur habitus, nulla iam Cereris subit

cura aut salutis; vadit' incerto pede,

375iam viribus defecta: non idem vigor,

non ora tinguens nitida purpureus rubor;

[populatur artus cura, iam gressus tremunt]

[tenerque nitidi corporis cecidit decor.]

et qui ferebant signa Phoebeae facis

380oculi nihil gentile nec patrium micant.

lacrimae cadunt per ora et assiduo genae

rore irrigantur, qualiter Tauri iugis

tepido madescunt imbre percussae nives.



Chor.


Sepone questus: non levat miseros dolor;

405agreste placa virginis numen deae.

Sed en, patescunt regiae fastigia.

385reclinis ipsa sedis auratae toro

solitos amictus mente non sana abnuit.



Ph.


Removete, famulae, purpura atque auro inlitas

vestes, procul sit muricis Tyrii rubor,

quae fila ramis ultimi Seres legunt:

390brevis expeditos zona constringat sinus,

cervix monili vacua, nec niveus lapis

deducat auris, Indici donum maris;

odore crinis sparsus Assyrio vacet,

sic temere iactae. colla perfundant comae

395umerosque summos, cursibus motae citis

ventos sequantur, laeva se pharetrae dabit,

hastile vibret dextra Thessalicum manus.

[talis severi mater Hippolyti fuit.]

qualis relictis frigidi Ponti plagis

400egit catervas Atticum pulsans solum

Tanaitis aut Maeotis et nodo comas

coegit emisitque. lunata latus

protecta pelta: talis in silvas ferar.



Nutrix Hippolytus


Regina nemorum, sola quae montes colis

et una solis montibus coleris dea,

converte tristes ominum in melius minas,

o magna silvas inter et lucos dea

410claramque caeli sidus et noctis decus,

cuius relucet mundus alterna vice,

Hecate triformis, en ades coeptis favens.

animum rigentem tristis Hippolyti doma:

det facilis aures: mitiga pectus ferum:

415amare discat, mutuos ignes ferat.

inflecte mentem: torvus aversus ferox

in iura Veneris redeat, huc vires tuas

intende: sic te lucidi vultus ferant

et nube rapta cornibus puris eas,

420sic te regentem frena nocturni aetheris

detrahere numquam Thessali cantus queant

nullusque de te gloriam pastor ferat,

ades invocata, iam fave votis, dea:

ipsum intuor solemne venerantem sacrum

425nullo latus comitante— quid dubitas? dedit

tempus locumque casus: utendum artibus,

trepidamus? haud est facile mandatum scelus

audere, verum iussa qui regis timet,

deponat omne et pellat ex animo decus:

430malus est minister regii imperii pudor.



Hipp.


Quid huc seniles fessa moliris gradus,

o fida nutrix, turbidam frontem gerens

et maesta vultu? sospes est certe parens

sospesque Phaedra stirpis et geminae iugum?



Nvtr.


435Metus remitte, prospero regnum in statu est

domusque florens sorte felici viget.

sed tu beatis mitior rebus veni:

namque anxiam me cura sollicitat tui,

quod te ipse poenis gravibus infestus domas.

440quem fata cogunt, ille cum venia est miser;

at si quis ultro se malis offert volens

seque ipse torquet, perdere est dignus bona

quis nescit uti. potius annorum memor

mentem relaxa: noctibus festis facem

445attolle, curas Bacchus exoneret graves;

aetate fruere: mobili cursu fugit,

nunc facile pectus, grata nunc iuveni Venus:

exultet animus, cur toro viduo iaces?

tristem iuventam solve; nunc cursus rape,

450effunde habenas, optimos vitae dies

effluere prohibe, propria descripsit deus

officia et aevum per suos duxit gradus:

laetitia iuvenem, frons decet tristis senem.

quid te coherces et necas rectam indolem?

455seges illa magnum fenus agricolae dabit

quaecumque laetis tenera luxuriat satis,

arborque celso vertice evincet nemus

quam non maligna caedit aut resecat" manus:

ingenia melius recta se in laudes ferunt,

460si nobilem animum vegeta libertas alit.

truculentus et silvester ac vitae inscius

tristem iuventam Venere deserta coles?

hoc esse munus credis indictum viris,

ut dura tolerent, cursibus domitent equos

465et saeva bella Marte sanguineo gerant?

475quam varia leti genera mortalem trahunt

carpuntque turbam, pontus et ferrum et doli!

providit ille maximus mundi parens,

cum tam rapaces cerneret Pati manus,

ut damna semper subole repararet nova.

sed fata credas desse: sic atram Styga

iam petimus ultro, caelibem vitam probet

sterilis iuventus: hoc erit, quicquid vides,

480unius aevi turba et in semet ruet.

excedat agedum rebus humanis Venus,

470quae supplet ac restituit exhaustum genus:

orbis iacebit squalido turpis situ,

vacuum sine ullis piscibus stabit mare,

alesque caelo derit et silvis fera

solis et aer pervius ventis erit.

proinde vitae sequere naturam ducem:

urbem frequenta, civium coetum cole.



Hipp.


Non alia magis est libera et vitio carens

ritusque melius vita quae priscos colat,

485quam quae relictis moenibus silvas amat.

non illum avarae mentis inflammat furor

qui se dicavit montium insontem iugis,

non aura populi et vulgus infidum bonis,

non pestilens invidia, non fragilis favor;

490.non ille regno servit aut regno imminens

vanos honores sequitur aut fluxas opes,

spei metusque liber, haud illum niger

edaxque livor dente degeneri petit;

nec scelera populos inter atque urbes sata

495novit nec omnes conscius strepitus pavet

aut verba fingit; mille non quaerit tegi

dives columnis nec trabes multo insolens

suffigit auro; non cruor largus pias

inundat aras, fruge nec sparsi sacra

500centena nivei colla summittunt boves:

sed rure vacuo potitur et aperto aethere

innocuus errat, callidas tantum feris

struxisse fraudes novit et fessus gravi

labore niveo corpus Iliso fovet:

505nunc ille ripam celeris Alphei legit,

nunc nemoris alti densa metatur loca,

ubi Lerna puro gelida perlucet vado,

sedesque mutas: hinc aves querulae fremunt

ornique ventis lene percussae tremunt

510veteresque fagi. iuvit aut amnis vagi

pressisse ripas, caespite aut nudo leves

duxisse somnos, sive fons largus citas

defundit undas sive per flores novos

fugiente dulcis murmurat rivo sonus.

515excussa silvis poma compescunt famem

et fraga parvis vulsa dumetis cibos

faciles ministrant, regios luxus procul

est impetus fugisse: sollicito bibunt

auro superbi; quam iuvat nuda manu

520captasse fontem! certior somnus premit

secura duro membra versantem toro.

non in recessu furta et obscuro improbus

quaerit cubili seque multiplici timens

domo recondit: aethera ac lucem petit

525et teste caelo vivit, hoc equidem reor

vixisse ritu prima quos mixtos deis

profudit aetas, nullus his auri fuit

caecus cupido, nullus in campo sacer

divisit agros arbiter populis lapis;

530nondum secabant credulae pontum rates:

sua quisque norat maria; non vasto aggere

crebraque turre duxerant urbes latus;

non arma saeva miles aptabat manu

nec torta clausas fregerat saxo gravi

535ballista portas, iussa nec dominum pati

iuncto ferebat terra servitium bove:

sed arva per se feta poscentes nihil

pavere gentes, silva nativas opes

et opaca dederant antra nativas domos.

540rupere foedus impius lucri furor

et ira praeceps quaeque succensas agit

libido mentes; venit imperii sitis

cruenta, factus praeda maiori minor:

pro iure vires esse. tum primum manu

545bellare nuda saxaque et ramos rudes

vertere in arma: non erat gracili levis

armata ferro cornus aut longo latus

mucrone cingens ensis aut crista procul

galeae comantes: tela faciebat dolor.

550invenit artes bellicus Mavors novas

et mille formas mortis, hinc terras cruor

infecit omnis fusus et rubuit mare.

tum scelera dempto fine per cunctas domos

iere, nullum caruit exemplo nefas:

555a fratre frater, dextera gnati parens

cecidit, maritus coniugis ferro iacet

perimuntque fetus impiae matres suos;

[taceo novercas. mitius nil est feris]

sed dux malorum femina: haec scelerum artifex

560obsedit animos, huius incestis stupris

fumant tot urbes, bella tot gentes gerunt

et versa ab imo regna tot populos premunt.

sileantur aliae: sola coniunx Aegei,

Medea, reddet feminas dirum genus.



Nvtr.


565Cur omnium fit culpa paucarum scelus?



Hipp.


Detestor omnis, horreo fugio execror.

sit ratio, sit natura, sit dirus furor:

odisse placuit, ignibus iunges aquas

et amica ratibus ante promittet vada

570incerta Syrtis, ante ab extremo sinu

Hesperia Tethys lucidum attollet diem

et ora dammis blanda praebebunt lupi,

quam victus animum feminae mitem geram.



Nvtr.


Saepe obstinatis induit frenos Amor

575et odia mutat, regna materna aspice:

illae feroces sentiunt Veneris iugum;

testaris istud unicus gentis puer.



Hipp.


Solamen unum matris amissae fero.

odisse quod iam feminas omnis licet.



Nvtr.


580Vt dura cautes undique intractabilis

resistit undis et lacessentes aquas

longe remittit, verba sic spernit mea.

Sed Phaedra praeceps graditur, impatiens

quo se dabit fortuna? quo verget furor?

585terrae repente corpus exanimum accidit

et ora morti similis obduxit color,

attolle vultus, dimove vocis moras:

tuus en, alumna, temet Hippolytus tenet.



Phaedra Nutrix


Quis me dolori reddit atque aestus graves

590reponit animo? quam bene excideram mihi!



Hipp.


Cur dulce munus redditae lucis fugis?



Ph.


Aude, anime, tempta, perage mandatum tuum.

intrepida constent verba: qui timide rogat

docet negare, magna pare sceleris mei

595olim peracta est; serus est nobis pudor:

amavimus nefanda, si coepta exsequor,

forsan iugali crimen abscondam face:

honesta quaedam scelera successus facit—

en incipe, anime!— Commodes paulum, precor,

600secretus aures, si quis est abeat comes.



Hipp.


En locus ab omni liber arbitrio vacat.



Ph.


Sed ora coeptis transitum verbis negant;

vis magna vocem mittit et maior tenet,

vos testor omnis, caelites, hoc quod volo—

605[me nolle]



Hipp.


Auimusne cupiens aliquid effari nequit?



Ph.


Curae leves loquuntur, ingentes stupent.



Hipp.


Committe curas auribus, mater, meis.



Ph.


Matris superbum est nomen et nimium potens:

610nostros humilius nomen affectus decet;

me vel sororem, Hippolyte, vel famulam voca,

famulamque potius: omne servitium feram,

non me per altas ire si iubeas nives,

pigeat gelatis ingredi Pindi iugis;

615non, si per ignes ire et infesta agmina,

cuncter paratis ensibus pectus dare.

mandata recipe sceptra, me famulam accipe:

[te imperia regere, me decet iussa exequi]

muliebre non est regna tutari urbium;

620tu qui iuventae flore primaevo viges

cives paterno fortis imperio rege,

sinu receptam supplicem ac servam tege.

miserere viduae—



Hipp.


Summus hoc omen deus

avertat, aderit sospes actutum parens.



Ph.


625Regni tenacis dominus et tacitae Stygis

nullam relictos fecit ad superos viam:

thalami remittet ille raptorem sui?

nisi forte amori placidus et Pluton sedet.



Hipp.


Illum quidem aequi caelites reducem dabunt,

630sed dum tenebit vota in incerto deus,

pietate caros debita fratres colam

et te merebor esse ne viduam putes

ac tibi parentis ipse supplebo locum.



Ph.


O spes amantum credula, o fallax Amor!

635satisne dixi? precibus admotis agam.

Miserere, tacitae mentis exaudi preces—

libet loqui pigetque.



Hipp.


Quodnam istud malum est?



Ph.


Quod in novercam cadere vix credas malum.



Hipp.


Ambigua voce verba perplexa iacis:

640effare aperte,



Ph.


Pectus insanum vapor

amorque torret. intimis fervet ferus

[penitus medullas atque per venas meat]

visceribus ignis mersus et venas latens

ut agilis altas flamma percurrit trabes.



Hipp.


645Amore nempe Thesei casto furis?



Ph.


Hippolyte. sic est: Thesei vultus amo

illos priores quos tulit quondam puer.

cum prima puras barba signaret genas

monstrique caecam Gnosii vidit domum

650et longa curva fila collegit via.

quis tum ille fulsit! presserant vittae comam

et ora flavus tenera tinguebat pudor:

inerant lacertis mollibus fortes tori;

tuaeque Phoebes vultus aut Phoebi mei.

655tuusque potius— talis, en talis fuit

cum placuit hosti, sic tulit celsum caput:

in te magis refulget incomptus decor;

est genitor in te totus et torvae tamen

pars «aliqua matris miscet ex aequo decus:

660in ore Graio Scythicus apparet rigor.

si cum parente Creticum intrasses fretum.

tibi fila potius nostra nevisset soror.

te te, soror, quacumque siderei poli

in parte fulges, invoco ad causam parem:

665domus sorores una corripuit duas,

te genitor, at me gnatus. en supplex iacet

adlapsa genibus regiae proles domus.

respersa nulla labe et intacta, innocens

tibi mutor uni. certa descendi ad preces:

670finem hic dolori faciet aut vitae dies.

miserere amantis—



Hipp.


Magne regnator deum,

tam lentus audis scelera? tam lentus vides?

et quando saeva fulmen.emittes manu,

si nunc serenum est? omnis impulsus ruat

675aether et atris nubibus condat diem,

ac versa retro sidera obliquos agant

retorta cursus, tuque, sidereum caput,

radiate Titan, tu nefas stirpis tuae

speculare? lucem merge et in tenebras fuge.

680cur dextra, divum rector atque hominum, vacat

tua nec trisulca mundus ardescit face?

in me tona, me fige, me velox cremet

transactus ignis— sum nocens, merui mori:

placui novercae, dignus en stupris ego?.

685scelerique tanto visus ego solus tibi

materia facilis? hoc meus meruit rigor?

o scelere vincens omne femineum genus,

[o maius ausa matre monstrifera malum]

genetrice peior! illa se tantum stupro

690contaminavit, et tamen. tacitum diu

crimen biformi partus exhibuit nota

scelusque matris arguit vultu truci

ambiguus infans— ille te venter tulit.

o ter quaterque prospero fato dati

695quos hausit et peremit et leto dedit

odium dolusque— genitor, invideo tibi:

Colchide noverca maius haec, maius malum est.



Ph.


Et ipsa nostrae fata cognosco domus:

fugienda petimus; sed mei non sum potens.

700te vel per ignes, per mare insanum sequar

rupesque et amnes, unda quos torrens rapit;

quacumque gressus tuleris hac amens agar—

iterum, superbe, genibus advolvor tuis.



Hipp.


Procul impudicos corpore a casto amove

705tactus— quid hoc est? etiam in amplexus ruit?

stringatur ensis, merita supplicia exigat.

en impudicum crine contorto caput

laeva reflexi: iustior numquam focis

datus tuis est sanguis, arquitenens dea.



Ph.


710Hippolyte, nunc me compotem voti facis:

sanas furentem. maius hoc voto meo est,

salvo ut pudore manibus immoriar tuis.



Hipp.


Abscede, vive ne quid exores, et hic

contactus ensis deserat castum latus.

715quis eluet me Tanais aut quae barbaris

Maeotis undis Pontico incumbens mari?

non ipse toto magnus Oceano pater

tantum expiarit sceleris, o silvae, o ferae!



Nvtr.


Deprensa culpa est. anime, quid segnis stupes?

720regeramus ipsi crimen atque ultro impiam

Venerem arguamus: scelere velandum est scelus:

tutissimum est inferre, cum timeas, gradum.

ausae priores simus an passae nefas,

secreta cum sit culpa, quis testis sciet?

725Adeste, Athenae! fida famulorum manus,

fer opem! nefandi raptor Hippolytus stupri

instat premitque, mortis intentat metum,

ferro pudicam terret— en praeceps abit

ensemque trepida liquit attonitus fuga.

730pignus tenemus sceleris, hanc maestam prius

recreate, crinis tractus et lacerae comae

ut sunt remaneant, facinoris tanti notae,

perferte 4n urbem, recipe iam sensus, era.

quid te ipsa lacerans omnium adspectus fugis?

735mens inpudicam facere, non casus solet.



Chorus


Fugit insanae similis procellae,

ocior nubes glomerante Coro,

ocior cursum rapiente flamma,

stella cum ventis agitata longos

740porrigit ignes.

Conferat tecum decus omne priscum

fama miratrix senioris aevi:

pulchrior tanto tua forma lucet,

clarior quanto micat orbe pleno

745cum suos ignes coeunte cornu

iunxit et curru properante pernox

exerit vultus rubicunda Phoebe

nec tenent stellae faciem minores;

talis est. primas referens tenebras,

750nuntius noctis, modo lotus undis

Hesperus, pulsis iterum tenebris

Lucifer idem.

Et tu. thyrsigera Liber ab India.

intonsa iuvenis perpetuum coma,

755tigres pampinea cuspide territans

ac mitra cohibens cornigerum caput,

non vinces rigidas Hippolyti comas.

ne vultus nimium suspicias tuos:

omnis per populos fabula distulit,

760Phaedrae quem Bromio praetulerit soror.

Anceps forma bonum mortalibus,"

exigui donum breve temporis,

ut velox celeri pede laberis!

Non sic prata novo vere decentia

765aestatis calidae despoliat vapor,

saevit solstitio cum medius dies

et noctes brevibus praecipitant rotis

languescunt folio et lilia pallido:

ut gratae capiti deficiunt comae

770et fulgor teneris qui radiat genis

momento rapitur nullaque non dies

formonsi spolium corporis abstulit.

res est forma fugax: quis sapiens bono

confidat fragili? dum licet, utere.

775tempus te tacitum subruit. horaque

semper praeterita deterior subit.

Quid deserta petis? tutior aviis

non est forma locis: te nemore abdito,

cum Titan medium constituit diem,

780cingent turba licens Naides improbae,

formonsos solitae claudere fontibus,

et somnis facient insidias tuis

[lascivae nemorum deae]

Panas quae Dryades montivagos petunt,

785aut te stellifero despiciens polo

sidus post veteres Arcadas editum

currus non poterit flectere candidos.

et nuper rubuit, nullaque lucidis

nubes sordidior vultibus obstitit:

790at nos solliciti numine turbido,

tractari! Thessalicis carminibus rati,

tinnitus dedimus: tu fueras labor

et tu causa morae, te dea noctium

dum spectat celeres sustinuit vias.

795Vexent hanc faciem frigora parcius,

haec solem facies rarius appetat:

lucebit Pario marmore clarius,

quam grata est facies torva viriliter

et pondus veteris triste supercili!

800Phoebo colla licet splendida compares:

illum caesaries nescia colligi

perfundens umeros ornat et integit;

te frons hirta decet, te brevior coma

nulla lege iacens; tu licet asperos

805pugnacesque deos viribus audeas

et vasti spatio vincere corporis:

aequas. Herculeos nam iuvenis toros,

Martis belligeri pectore latior,

si dorso libeat cornipedis vehi,

810frenis Castorea mobilior manu

Spartanum poteris flectere Cyllaron.

ammentum digitis tende prioribus

et totis iaculum dirige viribus:

tam longe, dociles spicula figere,

815non mittent gracilem Cretes harundinem.

aut si tela modo spargere Parthico

in caelum placeat, nulla sine alite

descendent, tepido viscere condita

praedam de mediis nubibus afferent.

820Raris forma viris (saecula perspice)

inpunita fuit. te melior deus

tutum praetereat formaque nobilis

deformis senii monstret imaginem.

Quid sinat inausum feminae praeceps furor?

825nefanda iuveni crimina insonti apparat.

en scelera! quaerit crine lacerato fidem,

decus omne turbat capitis, umectat genas:

instruitur omni fraude feminea dolus.

Sed iste quisnam est, regium in vultu decus

830gerens et alto vertice attollens caput?

ut ora iuveni paria Perithoo gerit,

ni languido pallore canderent genae

staretque recta squalor incultus coma.

en ipse Theseus redditus terris adest.



Theseus Nutrix


835Tandem profugi noctis aeternae plagam

vastoque manes carcere umbrantem polum,

et vix cupitum sufferunt oculi diem.

iam quarta Eleusin dona Triptolemi secat

paremque totiens libra composuit diem,

840ambiguus ut me sortis ignotae labor

detinuit inter mortis et vitae mala.

pars una vitae mansit extincto mihi:

sensus malorum; finis Alcides fuit,

qui cum revulsum Tartaro abstraheret canem,

845me quoque supernas pariter ad sedes tulit.

sed fessa virtus robore antiquo caret

trepidantque gressus, heu, labor quantus fuit

Phlegethonte ab imo petere longinquum aethera

pariterque mortem fugere et Alciden sequi.

850Quis fremitus aures flebilis pepulit meas?

expromat aliquis, luctus et lacrimae et dolor,

in limine ipso maesta lamentatio?

auspicia digna prorsus inferno hospite.



Nvtr.


Tenet obstinatum Phaedra consilium necis

855fletusque nostros spernit ac morti imminet.



Thes.


Quae causa leti? reduce cur moritur viro?



Nvtr.


Haec ipsa letum causa maturum attulit.



Thes.


Perplexa magnum verba nescio quid tegunt.

effare aperte quis gravet mentem dolor.



Nvtr.


860Haut pandit ulli; maesta secretum occulit

statuitque secum ferre quo moritur malum.

iam perge, quaeso, perge: properato est opus.



Thes.


Reserate clausos regii postes laris.



Theseus Phaedra Nutrix Tacita


0 socia thalami, sicine adventum viri

865et expetiti coniugis vultum excipis?

quin ense viduas dexteram atque animum mihi

restituis et te quicquid e vita fugat

expromis?



Ph.


Eheu, per tui sceptrum imperi,

magnanime Theseu, perque natorum indolem

870tuosque reditus perque iam cineres meos,

permitte mortem,



Thes.


Causa quae cogit mori?



Ph.


Si causa leti dicitur, fructus perit.



Thes.


Nemo istud alius, me quidem excepto, audiet.



Ph.


Aures pudica coniugis solas timet.



Thes.


875Effare: fido pectore arcana occulam.



Ph.


Alium silere quod voles, primus sile.



Thes.


Leti facultas nulla continget tibi.



Ph.


Mori volenti desse mors numquam potest.



Thes.


Quod sit luendum morte delictum indica.



Ph.


880Quod vivo.



Thes.


Lacrimae nonne te nostrae movent?



Ph.


Mors optima est perire lacrimandum suis.



Thes.


Silere pergit, verbere ac vinclis opus;

altrixque prodet quicquid haec fari abnuit.

vincite ferro, verberum vis extrahat

885secreta mentis,



Ph.


Ipsa iam fabor. mane.



Thes.


Quidnam ora maesta avertis et lacrimas genis

subito coortas veste praetenta optegis?



Ph.


Te, te, creator caelitum, testem invoco

et te, coruscum lucis aetheriae iubar,

890t ex cuius ortu nostra dependet domus:

temptata precibus restiti; ferro ac minis

non cessit animus: vim tamen corpus tulit.

labem hanc pudoris eluet noster cruor.



Thes.


Quis, ede, nostri decoris eversor fuit?



Ph.


895Quem rere minime,



Thes.


Quis sit audire expeto.



Ph.


Hic dicet ensis quem tumultu territus

liquit stuprator civium accursum timens.



Thes.


Quod facinus, heu me, cerno? quod monstrum intuor?

regale patris asperum signis ebur

900capulo refulget, gentis Actaeae decus.

sed ipse quonam evasit?



Ph.


Hi trepidum fuga

videre famuli concitum celeri pede.



Thes.


Pro sancta Pietas, pro gubernator poli

et qui secundum fluctibus regnum moves,

905unde ista venit generis infandi lues?

hunc Graia tellus aluit an Taurus Scythes

Colchusque Phasis? redit ad auctores genus

stirpemque primam degener sanguis refert.

est prorsus iste gentis armiferae furor,

910odisse Veneris foedera et castum diu

vulgare populis corpus, o tetrum genus

nullaque victum lege melioris soli!

ferae quoque ipsae Veneris evitant nefas,

generisque leges inscius servat pudor.

915ubi vultus ille et ficta maiestas viri

atque habitus horrens, prisca et antiqua appetens,'

morumque senium triste et affectus graves?

o vita fallax, abditos sensus geris

animisque pulchram turpibus faciem induis:

920pudor impudentem celat, audacem quies,

pietas nefandum; vera fallaces probant

simulantque molles dura. silvarum incola

ille efferatus castus intactus rudis,

mihi te reservas? a meo primum toro

925et scelere tanto placuit ordiri virum?

iam iam superno numiui grates ago,

quod icta nostra cecidit Antiope manu,

quod non ad antra Stygia descendens tibi

matrem reliqui, profugus ignotas procul

930percurre gentes: te licet terra ultimo

summota mundo dirimat Oceani plagis

orbemque nostris pedibus obversum colas,

licet in recessu penitus extremo abditus

horrifera celsi regna transieris poli

935hiemesque supra positus et canas nives

gelidi frementes liqueris Boreae ruinas

post te furentes, sceleribus poenas dabis.

profugum per omnis pertinax latebras premam:

longinqua clausa abstrusa diversa invia

940emetiemur, nullus obstabit locus:

scis unde redeam, tela quo mitti haud queunt,

huc vota mittam, genitor aequoreus dedit

ut vota prono terna concipiam deo.

et invocata munus hoc sanxit Styge.

945En perage donum triste, regnator freti!

non cernat ultra lucidum Hippolytum diem

adeatque manes iuvenis iratos patri,

fer abominandam nunc opem gnato, parens:

numquam supremum numinis munus tui

950consumeremus. magna ni premerent mala:

inter profunda Tartara et Ditem horridum

et imminentes regis inferni minas,

voto peperci: redde nunc pactam fidem,

genitor, moraris? cur adhuc undae silent?

955nunc atra ventis nubila impellentibus

subtexe noctem, sidera et caelum eripe,

effunde pontum, vulgus aequoreum cie

fluctusque ab imo tumidus Oceano voca.



Chorus


O magna parens, Natura, deum

960tuque igniferi rector Olympi,

qui sparsa cito sidera mundo

cursusque vagos rapis astrorum

celerique polos cardine versas,

cur tanta tibi cura perennes

965agitare vias aetheris alti,

ut nunc canae frigora brumae

nudent silvas,

nunc arbustis redeant umbrae,

nunc aestivi colla leonis

970Cererem magno fervore coquant

viresque suas temperet annus?

sed cur idem qui tanta regis,

sub quo vasti pondera mundi

librata suos ducunt orbes,

975hominum nimium' securus abes,

non sollicitus

prodesse bonis, nocuisse malis?

res humanas ordine nullo

Fortuna regit sparsitque manu

980munera caeca, peiora fovens;

vincit sanctos dira libido,

fraus sublimi regnat in aula.

tradere turpi fasces populus

gaudet, eosdem colit atque odit.

985tristis virtus perversa tulit

praemia recti:

castos sequitur mala paupertas

vitioque potens regnat adulter:

o vane pudor falsumque decus!

Sed quid citato nuntius properat gradu

990rigatque maestis lugubrem vultum genis?



Nuntius Theseus


O sors acerba et dura, famulatus gravis,

cur me ad nefandum nuntium casus vocat?



Thes.


Ne metue cladis fortiter fari asperas:

non imparatum pectus aerumnis fero.



Nvnt.


995Vocem dolori lingua luctificam negat.



Thes.


Proloquere quae sors aggravet quassam domum.



Nvnt.


Hippolytus, heu me, flebili leto occubat.



Thes.


Gnatum parens obisse iam pridem scio:

nunc raptor obiit, mortis effare ordinem.



Nvnt.


1000Vt profugus urbem liquit infesto gradu

celerem citatis passibus cursum explicans,

celso sonipedes ocius subigit iugo

et ora frenis domita substrictis ligat.

tum multa secum effatus et patrium solum

1005abominatus saepe genitorem ciet

acerque habenis lora permissis quatit:

cum subito vastum tonuit ex alto mare

crevitque in astra, nullus inspirat salo

ventus, quieti nulla pars caeli strepit

1010placidumque pelagus propria tempestas agit.

non tantus Auster Sicula disturbat freta

nec tam furens Ionius exsurgit sinus

regnante Coro, saxa cum fluctu tremunt

et cana summum spuma Leucaten ferit.

1015consurgit ingens pontus in vastum aggerem,

[tumidumque monstro pelagus in terras ruit.]

nec ista ratibus tanta construitur lues:

terris minatur; fluctus haud cursu levi

provolvitur: nescio quid onerato sinu

1020gravis unda portat, quae novum tellus caput

ostendit astris? Cyclas exoritur nova?

[latuere rupes numine Epidauri dei]

[et scelere petrae nobiles Scironides]

[et quae duobus terra comprirnitur fretis.]

1025haec dum stupentes quaerimus, totum en mare

immugit, omnes undique scopuli adstrepunt;

summum cacumen rorat expulso sale.

spumat vomitque vicibus alternis aquas

qualis per alta vehitur Oceani freta

1030fluctum refundens ore physeter capax.,

inhorruit concussus undarum globus

solvitque sese et litori invexit malum

maius timore, pontus in terras ruit

suumque monstrum sequitur— os quassat tremor.

1035quis habitus illi corporis vasti fuit!

caerulea taurus colla sublimis gerens

erexit altam fronte viridanti iubam;

stant hispidae auris, orbibus varius color,

et quem feri dominator habuisset gregis

1040et quem sub undis natus: hinc flammam vomunt

oculi, hinc relucent caerula insignes nota;

opima cervix arduos tollit toros

naresque hiulcis haustibus patulae fremunt;

musco tenaci pectus ac palear viret,

1045longum iubente spargitur fuco latus;

tum pone tergus ultima in monstrum coit

facies et ingens belua immensam trahit

squamosa partem, talis extremo mari

pistrix citatas sorbet aut frangit rates.

1050tremuere terrae, fugit attonitum pecus

passim per agros nec suos pastor sequi

meminit iuvencos; omnis e saltu fera

diffugit, omnis frigido exsanguis metu

venator horret, solus immunis metu

1055Hippolytus artis continet frenis equos

pavidosque notae vocis hortatu ciet.

est alta ad agros collibus ruptis via,

vicina tangens spatia suppositi maris;

hic se illa moles acuit atque iras parat.

1060ut cepit animos seque praetemptans satis

prolusit irae, praepeti cursu evolat,

summam citato vix gradu tangens humum,

et torva currus ante trepidantes stetit.

contra feroci gustus insurgens minax

1065vultu nec ora mutat et magnum intonat:

'haud frangit animum vanus hic terror meum:

nam mihi paternus vincere est tauros labor.'

inobsequentes protinus frenis equi

rapuere currum iamque derrantes via,

1070quacumque rabidos pavidus evexit furor,

hac ire pergunt seque per scopulos agunt.

at ille, qualis turbido rector mari

ratem retentat, ne det obliquum latus,

et arte fluctum fallit, haud aliter citos

1075currus gubernat: ora nunc pressis trahit

constricti frenis, terga nunc torto frequens

verbere cohercet. sequitur adsiduus comes,

nunc aequa carpens spatia, nunc contra obvius

oberrat, omni parte terrorem movens.

1080non-licuit ultra fugere: nam toto obvius

incurrit ore corniger ponti horridus.

tum vero pavida sonipedes mente exciti

imperia solvunt seque luctantur iugo

eripere rectique in pedes iactant onus.

1085praeceps in ora fusus implicuit cadens

laqueo tenaci corpus et quanto magis

pugnat, sequaces hoc magis nodos ligat.

sensere pecudes facinus— et curru levi,

dominante nullo, qua timor iussit ruunt.

1090talis per auras non suum agnoscens onus

Solique falso creditum indignans diem

Phaethonta currus devio excussit polo.

late cruentat arva et inrisum caput

scopulis resultat; auferant dumi comas,

1095et ora duras pulchra populatur lapis

peritque multo vulnere infelix decor.

moribunda celeres membra pervolvunt rotae:

tandemque raptum truncus ambusta sude

medium per inguen stipite ingesto tenet,

1100paulumque domino currus affixo stetit.

haesere biiuges vulnere— et pariter moram

dominumque rumpunt, inde semanimem secant

virgulta, acutis asperi vepres rubis

omnisque truncus corporis partem tulit.

1105errant per agros funebris famuli manus,

per illa qua distinctus Hippolytus loca

longum cruenta tramitem signat nota,

maestaeque domini membra vestigant canes.

necdum dolentum sedulus potuit labor

1110explere corpus, hocine est formae decus?

qui modo paterni clarus imperii comes

et certus heres siderum fulsit modo,

passim ad supremos ille colligitur rogos

et funeri confertur.



Thes.


O nimium potens,

1115quanto parentes sanguinis vinclo tenes.

natura, quam te colimus inviti quoque:

occidere volui noxium, amissum fleo.



Nvnt.


Gaudere non est ipse quod voluit potens.



Thes.


Equidem malorum maximum hunc cumulum reor,

1120si abominaiida casus optanda efficit.



Nvnt.


Et si odia servas, cur madent fletu genae?



Thes.


Quod interemi non, quod amisi fleo.



Chorus


Quanti casus humana rotant!

minor in parvis Fortuna furit

1125leviusque ferit leviora deus;

servat placidos obscura quies

praebetque senes casa securos.

Admota aetheriis culmina sedibus

Euros excipiunt, excipiunt Notos,

1130insani Boreae minas

imbriferumque Corum.

Raros patitur fulminis ictus

umida vallis:

tremuit telo Iovis altisoni

1135Caucasus ingens Plirygiurnque nemus

matris Cybeles: metuens caelo

Iuppiter alto vicina petit;

non capit umquam magnos motus

humilis tecti plebeia domus.

1140[circa regna tonat]

Volat ambiguis mobilis alis

hora, nec ulli praestat velox

Fortuna fidem,

hic qui clari * * * sidera mundi

1145nitidumque diem morte relicta.

luget maestos tristis reditus

ipsoque magis flebile Averno

sedis patriae videt hospitium.

Pallas Actaeae veneranda genti,

1150quod tuus caelum superosque Theseus

spectat et fugit Stygias paludes,

casta nil debes patruo rapaci:

constat inferno numerus tyranno.

Quae vox ab altis flebilis tectis sonat

1155strictoque vaecors Phaedra quid ferro parat?



Theseus Phaedra Chorus


Quis te dolore percitam instigat furor?

quid ensis iste quidve vociferatio

planctusque supra corpus invisum volunt?



Ph.


Me, me, profundi saeve dominator freti,

1160invade et in me monstra caerulei maris

emitte, quicquid intimo Tethys sinu

extrema gestat, quicquid Oceanus vagis

complexus undis ultimo fluctu tegit,

o dure Theseu semper, o numquam ad tuos

1165tuto reverse: gnatus et genitor nece

reditus tuos luere; pervertis domum

amore semper coniugum aut odio nocens.

Hippolyte, tales intuor vultus tuos

talesque feci? membra quis saevus Sinis

1170aut quis Procrustes sparsit aut quis Cresius,

Daedalea vasto claustra mugitu replens,

taurus biformis ore cornigero ferox

divulsit? heu me. quo tuus fugit decor

oculique nostrum sidus? exanimis iaces?

1175ades parumper verbaque exaudi mea—

nil turpe loquimur: hac manu poenas tibi

solvam et nefando pectori ferrum inseram

animaque Phaedram pariter ac scelere exuam,

et te per undas perque Tartareos lacus.

1180per Styga, per amnes igneos amens sequar.

placemus umbras: capitis exuvias cape

laceraeque frontis accipe abscisam comam.

non licuit animos iungere, at certe licet

iunxisse fata. morere, si casta es, viro;

1185si incesta, amori, coniugis thalamos petam

tanto impiatos facinore? hoc derat nefas,

ut vindicato sancta fruereris toro.

o mors amoris una sedamen mali,

o mors ^pudoris maximum laesi decus,

1190confugimus ad te: pande placatos sinus.

Audite, Athenae, tuque, funesta pater

peior noverca: falsa memoravi et nefas,

quod ipsa demens pectore insano hauseram,

mentita finxi. vana punisti pater,

1195iuvenisque castus crimine incesto iacet,

pudicus, insons— recipe iam mores tuos.

mucrone pectus impium iusto patet

cruorque sancto solvit inferias viro.



Thes.


Quid facere rapto debeas gnato parens.

1200disce a noverca: condere Acherontis plagis.

Pallidi fauces Averni vosque, Taenarei specus,

unda miseris grata Lethes vosque, torpentes lacus,

impium rapite atque mersum premite perpetuis malis,

nunc adeste, saeva ponti monstra, nunc vastum mare,

1205ultimo quodcumque Proteus aequorum abscondit sinu,

meque ovantem scelere tanto rapite in altos gurgites,

tuque semper, genitor, irae facilis assensor meae,

morte facili dignus haud sum qui nova natum nece

segregem sparsi per agros quique, dum falsum nefas

1210exsequor vindex severus, incidi in verum scelus.

sidera et manes et undas scelere complevi meo:

amplius sors nulla restat; regna me norunt tria.

In hoc redimus? patuit ad caelum via,

bina ut viderem funera et geminam necem,

1215caelebs et orbus funebres una face

ut concremarem prolis ac thalami rogos?

donator atrae lucis, Alcide, tuum

Diti remitte munus; ereptos mihi

restitue manes, impius frustra invoco

1220mortem relictam— crudus et leti artifex,

exitia machinatus insolita effera,

nunc tibimet ipse iusta supplicia irroga.

pinus coacto vertice attingens humum

caelo remissum findat in geminas trabes,

1225mittarve praeceps saxa per Scironia?

graviora vidi, quae pati clausos iubet

Phlegethon nocentes igneo cingens vado:

quae poena memet maneat et sedes, scio.

umbrae nocentes, cedite et cervicibus

1230bis, his repositum degravet fessas manus

saxum, seni perennis Aeolio labor-,

me ludat amnis ora vicina alluens;

vultur relicto transvolet Tityo ferus

meumque poenae semper accrescat iecur;

1235et tu mei requiesce Perithoi pater:

haec incitatis membra turbinibus ferat

numquam resistens orbe revoluto rota.

dehisce tellus, recipe me dirum chaos,

recipe, haec ad umbras iustior nobis via est:

1240gnatum sequor— ne metue qui manes regis:

casti venimus; recipe me aeterna domo

non exiturum, non movent divos preces;

at si rogarem scelera, quam proni forent.



Chor.


Theseu, querelis tempus aeternum manet:

1245nunc iusta nato solve et absconde ocius

dispersa foede membra laniatu effero.



Thes.


Huc, huc reliquias vehite cari corporis

pondusque et artus temere congestos date.

Hippolytus hic est? crimen agnosco meum:

1250ego te peremi; neu nocens tantum semel

solusve fierem, facinus ausurus parens

patrem advocavi. munere en patrio fruor,

o triste fractis orbitas annis malum!

complectere artus, quodque de nato est super,

1255miserande, maesto pectore incumbens fove.



Chor.


Disiecta genitor membra laceri corporis

in ordinem dispone et errantes loco

restitue partes: fortis hic dextrae locus,

hic laeva frenis docta moderandis manus

1260ponenda: laevi lateris agnosco notas.

quam magna lacrimis pars adhuc nostris abest!



Thes.


Durate trepidae lugubri officio manus,

fletusque largos sistite, arentes genae,

dum membra nato genitor adnumerat suo

1265corpusque fingit, hoc quid est forma carens

et turpe, multo vulnere abruptum undique?

quae pars tui sit dubito; sed pars est tui:

hic, hic repone, non suo, at vacuo loco.

haecne illa facies igne sidereo nitens,

1270inimica flectens lumina? huc cecidit decor?

o dira fata, numinum o saevus favor!

sic ad parentem natus ex voto redit?

en haec suprema dona genitoris cape,

saepe efferendus; interim haec ignes ferant.

1275Patefacite acerbam caede funesta domum:

Mopsopia claris tota lamentis sonet,

vos apparate regii flammam rogi;

at vos per agros corporis partes vagas

inquirite. istam terra defossam premat,

1280gravisque tellus impio capiti incubet.


Oedipus

Oedipus Iocasta


1Iam nocte Titan dubius expulsa redit

et nube maestus squalida exoritur iubar,

lumenque flamma triste luctifica gerens

prospiciet avida peste solatas domos,

5stragemque quam nox fecit ostendet dies.

Quisquamne regno gaudet? O fallax bonum,

quantum malorum fronte quam blanda tegis!

ut alta ventos semper excipiunt iuga

rupemque saxis vasta dirimentem freta

10quamvis quieti verberat fluctus maris,

imperia sic excelsa Fortunae obiacent.

quam bene parentis sceptra Polybi fugerant!

curis solutus exul, intrepidus, vagans

(caelum deosque testor) in regnum incidi:

15infanda timeo: ne mea genitor manu

perimatur; hoc me Delphicae laurus monent,

aliudque nobis maius indicunt scelus.

est maius aliquod patre mactato nefas?

pro misera pietas (eloqui fatum pudet»,

20thalamos parentis Phoebus et diros toros

gnato minatur impia incestos face;

hic me paternis expulit regnis timor.

non ego penates profugus excessi meos:

parum ipse fidens mihimet in tuto tua,

25natura, posui iura. cum magna horreas,

quod posse fieri non putes metuas tamen:

cuncta expavesco meque non credo mihi.

Iam iam aliquid in nos fata moliri parant,

nam quid rear quod ista Cadmeae lues

30infesta genti strage tam late edita

mihi parcit uni? cui reservamur malo?

inter ruinas urbis et semper novis

deflenda lacrimis funera ac populi struem

incolumis asto— scilicet Phoebi reus.

35sperare poteras sceleribus tantis dari

regnum salubre? fecimus caelum nocens.

Non aura gelido lenis afflatu fovet

anhela flammis corda, non Zephyri leves

spirant, sed ignes auget aestiferi canis

40Titan, leonis terga Nemeaei premens.

deseruit amnes umor atque herbas color

aretque Dirce, tenuis Ismenos fluit

et tinguit inopi nuda vix unda vada.

obscura caelo labitur Phoebi soror,

45tristisque mundus nubilo pallet die.

nullum serenis noctibus sidus micat,

sed gravis et ater incubat terris vapor:

obtexit arces caelitum ac summas domos

inferna facies, denegat fructum Ceres

50adulta, et altis flava cum spicis tremat,

arente culmo sterilis emoritur seges,

nec ulla pars immunis exitio vacat,

sed omnis aetas pariter et sexus ruit,

iuvenesque senibus iungit et gnatis patres

55funesta pestis, una fax thalamos cremat

fletuque acerbo funera et questu carent,

quin ipsa tanti pervicax clades mali

siccavit oculos, quodque in extremis solet

periere lacrimae: portat hunc aeger parens

60supremum ad ignem, mater hunc amens gerit

properatque ut alium repetat in eundem rogum,

quin luctu in ipso luctus exoritur novus

novaeque circa funus exsequiae cadunt,

tum propria flammis corpora alienis cremant;

65diripitur ignis: nullus est miseris pudor.

non ossa tumuli sancta discreti tegunt:

arsisse satis est— pars quota in cineres abit?

dest terra tumulis, iam rogos silvae negant,

non vota, non ars ulla correptos levant:

70cadunt medentes, morbus auxilium trahit.

Adfusus aris supplices tendo manus

matura poscens fata, praecurram ut prior

patriam ruentem neve post omnis cadam

fiamque regni funus extremum mei.

75o saeva nimium numina, o fatum grave!

negatur uni nempe in hoc populo mihi

mors tam parata? sperne letali manu

contacta regna, linque lacrimas, funera,

tabifica caeli vitia quae tecum invehis

80infaustus hospes, profuge iamdudum ocius —

vel ad parentes.



Ioc.


Quid iuvat, coniunx, mala

gravare questu? regium hoc ipsum reor:

adversa capere, quoque sit dubius magis

status et cadentis imperi moles labet,

85hoc stare certo pressius fortem gradu;

haud est virile terga Fortunae dare.



Oed.


Abest pavoris crimen ac probrum procul,

virtusque nostra nescit ignavos metus:

si tela contra stricta, si vis horrida

90Mavortis in me rueret— adversus feros

audax Gigantas obvias ferrem manus.

nec Sphinga caecis verba nectentem modis

fugi: cruentos vatis infandae tuli

rictus et albens ossibus sparsis solum;

95cumque e superna rupe iam praedae imminens

aptaret alas verbera et caudae movens

saevi leonis more conciperet minas,

carmen poposci: sonuit horrendum insuper,

crepuere malae, saxaque impatiens morae

100revulsit ungui viscera expectans mea;

nodosa sortis verba et implexos dolos

ac triste carmen alitis solvi ferae.



Ioc.


Quid sera mortis vota nunc demens facis?

licuit perire, laudis hoc pretium tibi

105sceptrum et peremptae Sphingis haec merces datur.



Oed.


Ille, ille dirus callidi monstri cinis

in nos rebellat, illa nunc Thebas lues

perempta perdit, una iam superest salus,

si quam salutis Phoebus ostendit viam.



Chorus Thebanorvm


110Occidis, Cadmi generosa proles,

urbe cum tota; viduas colonis

respicis terras, miseranda Thebe.

carpitur leto tuus ille, Bacche,

miles, extremos comes usque ad Indos,

115ausus Eois equitare campis

figere et mundo tua signa primo:

cinnami silvis Arabas beatos

vidit et versos equites, sagittis'

terga fallacis metuenda Parthi;

120litus intravit pelagi rubentis:

promit hinc ortus aperitque lucem

Phoebus et flamma propiore nudos

inficit Indos.

Stirpis invictae genus interimus,

125labimur saevo rapiente fato;

ducitur semper nova pompa Morti:

longus ad manes properatur ordo

agminis maesti, seriesque tristis

haeret et turbae tumulos petenti

130non satis septem patuere portae.

stat gravis strages premiturque iuncto

funere funus.

135Colla facturus steterat sacerdos:

dum manus certum parat alta vulnus,

aureo taurus rutilante cornu

labitur segnis; patuit sub ictu

ponderis vasti resoluta cervix:

140nec cruor ferrum maculavit: alta

turpis est plaga sanies profusa.

segnior cursu sonipes in ipso

concidit gyro dominumque prono

prodidit armo.

Prima vis tardas tetigit bidentes:

laniger pingues male carpsit herbas;

taurus armento pereunte marcet:

deficit pastor grege deminuto

tabidos inter moriens iuvencos.

145incubant agris pecudes relictae;

non lupos cervi metuunt rapaces,

150cessat irati fremitus leonis,

nulla villosis feritas in ursis;

perdidit pestem latebrosa serpens:

aret et sicco moritur veneno.

Non silva sua decorata coma

155fundit opacas montibus umbras,

non rura virent ubere glebae,

non plena suo vitis Baccho

bracchia curvat:

omnia nostrum sensere malum.

160Rupere Erebi claustra profundi

turba sororum face Tartarea

Phlegethonque suam mutat ripam:

miscuit undis Styga Sidoniis.

Mors atra avidos oris hiatus

165pandit et omnis explicat alas;

quique capaci turbida cumba

flumina servat durus senio

navita crudo vix assiduo

bracchia conto lassata refert,

170fessus turbam vectare novam.

quin Taenarii vincula ferri

rupisse canem fama et nostris

errare locis, mugisse solum,

vaga per lucos simulacra virum

* * * *

175maiora viris, bis Cadmeum

nive discussa tremuisse nemus,

bis turbatam sanguine Dircen,

nocte silenti

Amphionios ululasse canes.

180O dira novi facies leti,

gravior leto:

piger ignavos alligat artus

languor, et aegro rubor in vultu,

maculaeque cutem sparsere leves;

tum vapor ipsam

185corporis arcem flammeus urit

multoque genas sanguine tendit,

oculique rigent, resonant aures

stilla tque niger naris aduncae

190cruor et venas rumpit hiantes;

intima creber viscera quassat

gemitus stridens, et sacer ignis

pascitur artus iamque amplexu

frigida presso saxa fatigant;

quos liberior domus elato

195custode sinit, petits fontes

aliturque sitis latice ingesto.

prostrata iacet turba per aras

oratque mori: solum hoc faciles

tribuere dei; delubra petunt

200haut ut voto numina placent,

sed iuvat ipsos satiare deos.



Oedipus Chorus Creo


Quisnam ille propero regiam gressu petit?

adestne clarus anguine ac factis Creo

an aeger animus falsa pro veris videt?



Chor.


205Adest petitus omnibus votis Creo.



Oed.


Horrore quatior, fata quo vergant timens,

trepidumque gemino pectus affectu labat:

ubi laeta duris mixta in ambiguo iacent,

incertus animus scire cum cupiat timet.

210Germane nostrae coniugis, fessis opem

si quam reportas, voce properata edoce.



Cr.


Responsa dubia sorte perplexa iacent.



Oed.


Dubiam salutem qui dat adflictis negat.



Cr.


Ambage flexa Delphico mos est deo

215arcana tegere.



Oed.


Fare, sit dubium licet:

ambigua soli noscere Oedipodae datur.



Cr.


Caedem expiari regiam exilio deus,

et interemptum Laium ulcisci iubet:

non ante caelo lucidus curret dies

220haustusque tutos aetheris puri dabit.



Oed.


Et quis peremptor induti regis fuit?

quem memoret ede Phoebus, ut poenas luat.



Cr.


Sit precor dixisse tutum visu et auditu horrida;

torpor insedit per artus, frigidus sanguis coit.

225ut sacrata templa Phoebi supplici intravi pede

et pias numen precatus rite summisi manus,

gemina Parnasi nivalis arx trucem fremitum dedit;

imminens Phoebea laurus tremuit et movit comam

ac repente sancta fontis lympha Castalii stetit,

230incipit Letoa vates spargere horrentes comas

et pati commota Phoebum; contigit nondum specum,

emicat vasto fragore maior humano sonus:

mitia Cadmeis remeabunt sidera Thebis,

si profugus Dircen Ismenida liqueris hospes

235regis caede nocens, Phoebo iam notus et infans.

nec tibi longa manent sceleratae gaudia caedis:

tecum bella geres, natis quoque bella relinquens

turpia, maternos iterum revolutus in ortus.



Oed.


Quod facere monitu caelitum iussus paro,

240functi cineribus regis hoc decuit dari,

ne sancta quisquam sceptra violaret dolo.

regi tuenda maxime regum est salus:

curat peremptum nemo quem incolumem timet.



Cr.


Curam perempti maior excussit timor.



Oed.


245Pium prohibuit ullus officium metus?



Cr.


Sphinx et nefandi carminis tristes minae.



Oed.


Nunc expietur numinum imperio scelus.

Quisquis deorum regna placatus vides:

tu, tu penes quem iura praecipitis poli

250tuque, o sereni maximum mundi decus,

bis sena cursu signa qui vario legis,

qui tarda celeri saecula evolvis rota,

sororque fratri semper occurrens tuo,

noctivaga Phoebe, quique ventorum potens

255aequor per altum caerulos currus agis,

et qui carentis luce disponis domos,

adeste: cuius Laius dextra occidit,

hunc non quieta tecta, non fidi lares,

non hospitalis exulem tellus ferat;

260thalamis pudendis doleat et prole impia;

hic et parentem dextera perimat sua,,

faciatque (num quid gravius optari potest?)

quicquid ego fugi— non erit veniae locus:

per regna iuro quaeque nunc hospes gero

265et quae reliqui perque penetrales deos,

per te, pater Neptune, qui fluctu brevi

utrimque nostro geminus alludis solo;

et ipse nostris vocibus testis veni,

fatidica vatis ora Cirrhaeae movens:

270ita molle senium ducat et summum diem

securus alto reddat in solio parens

solasque Merope noverit Polybi faces,

ut nulla sontem gratia eripiet mihi.

Sed quo nefandum facinus admissum loco est,

275memorate: aperto Marte an insidiis iacet?



Cr.


Frondifera sanctae nemora Castaliae petens

calcavit artis obsitum dumis iter,

trigemina qua se spargit in campos via.

secat una gratum Phocidos Baccho solum,

280unde altus arva deserit, caelum petens,

clementer acto colle Parnasos biceps;

at una bimaris Sisyphi terras adit;

Olenia in arva tertius trames cava

convalle serpens tangit errantes aquas

285gelidumque dirimit amnis i Elei vadum:

hic pace fretum subita praedonum manus

aggressa ferro facinus occultum tulit.

In tempore ipso sorte Phoebea excitus

Tiresia tremulo tardus accelerat genu

290comesque Manto luce viduatum trahens.

Oedipus Tiresias Manto



Oed.


Sacrate di vis, proximum Phoebo caput,

responsa solve; fare, quem poenae petant.



Teir.


Quod tarda fatu est lingua, quod quaerit moras

haut te quidem, magnanime, mirari addecet:

295visu carent! magna pars veri latet.

sed quo vocat me patria, quo Phoebus, sequar:

fata eruantur; si foret viridis mihi

calidusque sanguis, pectore exciperem deum.

appellite aris candidum tergo bovem

300curvoque numquam colla depressam iugo.

tu lucis inopem, gnata, genitorem regens

manifesta sacri signa fatidici refer.



Man.


Opima sanctas victima ante aras stetit.



Tir.


In vota superos voce sollemni voca

305arasque dono turis Eoi extrue.



Man.


Iam tura sacris caelitum ingessi focis.



Tir.


Quid flamma? largas iamne comprendit dapes?



Man.


Subito refulsit lumine et subito occidit.



Tir.


Vtrumne clarus ignis et nitidus stetit

310rectusque purum verticem caelo tulit

et summam in auras fusus explicuit comam?

an latera circa serpit incertus viae

et fluctuante turbidus fumo labat?



Man.


Non una facies mobilis flammae fuit:

315imbrifera qualis implicat varios sibi

Iris colores, parte quae magna poli

curvata picto nuntiat nimbos sinu

(quis desit illi quive sit dubites color).

caerulea fulvis mixta oberravit notis,

320sanguinea rursus; ultima in tenebras abit.

sed ecce pugnax ignis in partes duas

discedit et se scindit unius sacri

discors favilla— genitor, horresco intuens:

libata Bacchi dona permutat cruor

325ambitque densus regium fumus caput

ipsosque circa spissior vultus sedet

et nube densa sordidam lucem abdidit.

quid sit, parens, effare.



Tir.


Quid fari queam

inter tumultus mentis attonitae vagus?

330quidnam loquar? sunt dira, sed in alto mala;

solet ira certis numinum ostendi notis:

quid istud est quod esse prolatum volunt

iterumque nolunt et truces iras tegunt?

pudet deos nescio quid. huc propere admove

335et sparge salsa colla taurorum mola.

placidone vultu sacra et admotas manus

patiuntur?



Man.


Altum taurus attollens caput

primos ad ortus positus expavit diem

trepidusque vultum obliquat et radios fugit.



Tir.


340Vnone terram vulnere afflicti petunt?



Man.


Iuvenca ferro semet imposito induit

et vulnere uno cecidit, at taurus duos

perpessus ictus huc et huc dubius ruit

animamque fessus vix reluctantem exprimit.

345TIR. Vtrum citatus vulnere angusto micat

an lentus altas irrigat plagas cruor?



Man.


Huius per ipsam qua patet pectus viam

effusus amnis, huius exiguo graves

maculantur ictus imbre; sed versus retro

350per ora multus sanguis atque oculos redit.



Tir.


Infausta magnos sacra terrores cient.

sed ede certas viscerum nobis notas.



Man.


Genitor, quid hoc est? non levi motu, ut solent,

agitata trepidant exta, sed totas manus

355quatiunt novusque prosilit venis cruor.

cor marcet aegrum penitus ac mersum latet

liventque venae; magna pars fibris abest

et felle nigro tabidum spumat iecur,

ac (semper omen unico imperio grave)

360en capita paribus bina consurgunt toris;

sed utrumque caesum tenuis abscondit caput

membrana: latebram rebus occultis negans

hostile valido robore insurgit latus

septemque venas tendit; has omnis retro

365prohibens reverti limes oblicus secat.

mutatus ordo est, sede nil propria iacet,

sed acta retro cuncta: non animae capax

in parte dextra pulmo sanguineus iacet,

non laeva cordi regio, non molli ambitu

370omenta pingues visceri obtendunt sinus:

natura versa est, nulla lex utero manet,

scrutemur, unde tantus hic extis rigor.

quod hoc nefas? conceptus innuptae bovis..

nec more solito positus alieno in loco,

375implet parentem; membra cum gemitu movet,

rigore tremulo debiles artus micant;

infecit atras lividus fibras cruor

temptantque turpes mobilem trunci gradum,

et inane surgit corpus ac sacros petit

380cornu ministros; viscera effugiunt manum.

neque ista, quae te pepulit, armenti gravis

vox est nec usquam territi resonant greges:

immugit aris ignis et trepidant foci.



Oed.


Quid ista sacri signa terrifici ferant

385exprome: voces aure non timida hauriam.

[solent extrema facere securos mala.]



Tir.


His invidebis quibus opem quaeris malis.



Oed.


Memora quod unum scire caelicolae volunt,

contaminarit rege quis caeso manus.



Tir.


390Nec alta caeli quae levi pinna secant

nec fibra vivis rapta pectoribus potest

ciere nomen; alia temptanda est via:

ipse evocandus noctis aeternae plagis,

emissus Erebo ut caedis auctorem indicet.

395reseranda tellus, Ditis inplacabile

numen precandum, populus infernae Stygia

huc extrahendus: ede cui mandes sacrum;

nam te, penes quem summa regnorum, nefas

invisere umbras.



Oed.


Te, Creo, hic poscit labor,

400ad quem secundum regna respiciunt mea.



Tir.


Dum nos profundae claustra laxamus Stygis,

populare Bacchi laudibus carmen sonet.



Chorus


Effusam redimite comam nutante corymbo,

mollia Nysaeis armati bracchia thyrsis!

405Lucidum caeli decus, huc ades

votis quae tibi nobiles

Thebae, Bacche, tuae

palmis supplicibus ferunt.

Huc adverte favens virgineum caput,

410vultu sidereo discute nubila

et tristes Erebi minas

avidumque fatum.

Te decet cingi comam floribus vernis,

te caput Tyria cohibere mitra

415hederave mollem

bacifera religare frontem.

Spargere effusos sine lege crines,

rursus adducto revocare nodo;

qualis iratam metuens novercam

creveras falsos imitatus artus,

420crine flaventi simulata virgo,

lutea vestem retinente zona:

inde tam molles placuere cultus

et sinus laxi fluidumque syrma.

Vidit aurato residere curru,

425veste cum longa tegeres leones,

omnis Eoae plaga vasta terrae,

qui bibit Gangen niveumque quisquis

frangit Araxen.

Te senior turpi sequitur Silenus asello,

430turgida pampineis redimitus tempora sortis;

condita lascivi deducunt orgia mystae.

Te Bassaridum comitata cohors

nunc Edono pede pulsavit

sola Pangaeo, nunc Threicio

435vertice Pindi; nunc Cadmeas

inter matres impia maenas

comes Ogygio venit laccho,

nebride sacra praecincta latus

thyrsumque levem vibrante manu,

tibi commotae pectora matres

fudere comam.

440iam post laceros Pentheos artus

thyades, oestro membra remissae,

velut ignotum videre nefas.

445Ponti regna tenet nitidi matertera Bacchi

Nereidumque choris Cadmeia cingitur Ino;

ius habet in fluctus magni puer advena ponti,

cognatus Bacchi, numen non vile Palaemon.

Te Tyrrhena, puer, rapuit manus,

450at tumidum Nereus posuit mare,

caerula cum pratis mutat freta:

hinc verno platanus folio viret

et Phoebo laurus carum nemus;

garrula per ramos avis obstrepit;

455vivaces hederas remus tenet,

summa ligat vitis carchesia..

Idaeus prora fremuit leo,

tigris puppe sedet Gangetica.

Tum pirata freto pavidus natat,

460et nova demersos facies habet:

bracchia prima cadunt praedonibus

inlisumque utero pectus coit,

parvula dependet lateri manus

et dorso fluctum curvo subit,

465lunata scindit cauda mare:

et sequitur curvus fugientia

carbasa delphin.

Divite Pactolos vexit te Lydius unda,

aurea torrenti deducens flumina ripa;

laxavit victos arcus Geticasque sagittas

470lactea Massagetes qui pocula sanguine miscet;

regna securigeri Bacchum sensere Lycurgi;

sensere terrae † Zalacum feroces

et quos vicinus Boreas ferit

arva mutantes quasque Maeotis

475alluit gentes frigido fluctu

quasque despectat

vertice summo

sidus Arcadium geminumque plaustrum.

Ille dispersos domuit Gelonos.

arma detraxit trucibus puellis:

480ore deiecto petiere terram

Thermodontiacae catervae.

positisque tandem levibus sagittis

Maenades factae.

sacer Cithaeron sanguine undavit

485Ophioniaque caede;

Proetides silvas petiere, et Argos

praesente Bacchum coluit noverca.

Naxos Aegaeo redimita ponto

tradidit thalamis relictam

490virginem, meliore pensans

damnum marito:

pumice ex sicco * * *

fluxit Nyctelius latex;

garruli gramen secuere rivi,

conbibit dulces humus alta sucos

495niveique lactis candidos fontes

et mixta odoro Lesbia cum thymo.

Ducitur magno nova nupta caelo:

solemne Phoebus carmen

infusis humero capillis

500cantat et geminus Cupido

concutit taedas.

telum deposuit Iuppiter igneum

oditque Baccho veniente fulmen.

Lucida dum current annosi sidera mundi,

505Oceanus clausum dum fluctibus ambiet orbem

Lunaque dimissos dum plena recolliget ignes,

dum matutinos praedicet Lucifer ortus

altaque caeruleum dum Nerea nesciet Arctos,

candida formonsi venerabimur ora Lyaei.



Oedipus Creo


510Etsi ipse vultus flebiles praefert notas,

exprome cuius capite placemus deos.



Cr.


Fari iubes tacere quae suadet metus.



Oed.


Si te luentes non satis Thebae movent,

at sceptra moveant lapsa cognatae domus.



Cr.


Nescisse cupies nosse quae nimium expetis.



Oed.


515Iners malorum remedium ignorantia est.

itane et salutis publicae indicium obrues?



Cr.


Vbi turpis est medicina, sanari piget.



Oed.


Audita fare, vel malo domitus gravi

quid arma possint regis irati scies.



Cr.


520Odere reges dicta quae dici iubent.



Oed.


Mittens Erebo vile pro cunctis caput,

arcana sacri voce ni retegis tua.



Cr.


Tacere liceat, ulla libertas minor

a rege petitur?



Oed.


Saepe vel lingua magis

525regi atque regno muta libertas obest.



Cr.


Vbi non licet tacere, quid cuiquam licet?



Oed.


Imperia solvit qui tacet iussus loqui.



Cr.


Coacta verba placidus accipias precor.



Oed.


Vlline poena vocis expressae fuit?



Cr.


530Est procul ab urbe lucus ilicibus niger,

Dircaea circa vallis inriguae loca.

cupressus altis exerens silvis caput

virente semper alligat trunco nemus,

curvosque tendit quercus et putres situ

535annosa ramos: huius abrupit latus

edax vetustas; illa, iam fessa cadens

radice, fulta pendet aliena trabe,

amara bacas laurus et tiliae leves

et Paphia myrtus et per immensum mare

540motura remos alnus et Phoebo obvia

enode Zephyris pinus opponens latus:

medio stat ingens arbor atque umbra gravi

silvas minores urguet et magno ambitu

diffusa ramos una defendit nemus,

545tristis sub illa, lucis et Phoebi inscius,

restagnat umor frigore aeterno rigens;

limosa pigrum circumit fontem palus.

Huc ut sacerdos intulit senior gradum,

haut est moratus: praestitit noctem locus,

550tum effossa tellus, et super rapti rogis

iaciuntur ignes, ipse funesto integit

vates amictu corpus et frondem quatit,

lugubris imos palla perfundit pedes,

squalente cultu maestus ingreditur senex,

555mortifera canam taxus adstringit comam.

nigro bidentes vellere atque atrae boves

intro trahuntur, flamma praedatur dapes,

vivumque trepidat igne ferali pecus,

vocat inde manes teque qui manes regis

560" et obsidentem claustra Lethaei lacus,

carmenque magicum volvit et rabido minax

decantat ore quicquid aut placat leves

aut cogit umbras; sanguinem libat focis

solidasque pecudes urit et multo specum

565saturat cruore; libat et niveum insuper

lactis liquorem, fundit et Bacchum manu

laeva canitque rursus ac terram intuens

graviore manes voce et attonita citat.

latravit Hecates turba; ter valles cavae

570sonuere maestum, tota succusso solo

pulsata tellus. 'audior' vates ait,

'rata verba fudi: rumpitur caecum chaos

iterque populis Ditis ad superos datur'

subsedit omnis silva et erexit comas,

575duxere rimas robora et totum nemus

concussit horror, terra se retro dedit

gemuitque penitus: sive temptari abditum

Acheron profundum mente non aequa tulit,

sive ipsa tellus, ut daret functis viam,

580compage rupta sonuit; aut ira furens

triceps catenas Cerberus movit graves.

subito dehiscit terra et immenso sinu

laxata patuit— ipse torpentes lacus

vidi inter umbras, ipse pallentes deos

585noctemque veram; gelidus in venis stetit

haesitque sanguis, saeva prosiluit cohors

et stetit in armis omne vipereum genus,

fratrum catervae dente Dircaeo satae.

590tum torva Erinys sonuit et caecus Furor

Horrorque et una quicquid aeternae creant

celantque tenebrae: Luctus avellens comam

aegreque lassum sustinens Morbus caput,

gravis Senectus sibimet et pendens Metus

avidumque populi Pestis Ogygii malum.

595nos liquit animus, ipse quae ritus senis

artesque norat stupuit, intrepidus parens

audaxque damno convocat Ditis feri

exangue vulgus, ilico ut nebulae leves

volitant et auras libero caelo trahunt.

600non tot caducas educat frondes Eryx

nec vere flores Hybla tot medio creat,

cum examen arto nectitur densum globo,

fluctusque non tot frangit Ionium mare,

nec tanta gelidi Strymonis fugiens minas

605permutat hiemes ales et caelum secans

tepente Nilo pensat Arctoas nives

quot ille populos vatis eduxit sonus.

avide latebras nemoris umbrosi petunt

animae trementes.; primus emergit solo,

610dextra ferocem cornibus taurum premens,

Zethus, manuque sustinens laeva chelyn

qui saxa dulci traxit Amphion sono;

interque natos Tantalis tandem suos

tuto superba fert caput fastu grave

615et numerat umbras, peior hac genetrix adest

furibunda Agaue, tota quam sequitur manus

partita regem: sequitur et Bacchas lacer

Pentheus tenetque saevus etiam nunc minas,

tandem, vocatus saepe pudibundum extulit

620caput atque ab omni dissidet turba procul

celatque semet (instat et Stygias preces

geminat sacerdos, donec in apertum efferat

vultus opertos) Laius— fari horreo:

stetit per artus sanguine effuso horridus,

625paedore foedo squalidam obtectus comam,

et ore rabido fatur: 'O Cadmi effera,

cruore semper laeta cognato domus,

vibrate thyrsos, enthea gnatos manu

lacerate potius— maximum Thebis scelus

630maternus amor est. patria, non ira deum

sed scelere raperis: non gravi flatu tibi

luctificus Auster nec parum pluvio aethere

satiata tellus halitu sicco nocet,

sed rex cruentus, pretia qui saevae necis

635sceptra et nefandos occupat thalamos patris

egitque in ortus semet et matri impios

fetus regessit, quique, vix mos est feris,

640fratres sibi ipse genuit— implicitum malum

magisque monstrum Sphinge perplexum sua.

invisa proles: sed tamen peior parens

quam gnatus, utero rursus infausto gravis.

te, te cruenta sceptra qui dextra geris,

te pater inultus urbe cum tota petam

et mecum Erinyn pronubam thalami traham,

645traham sonantis verbera, incestam domum

vertam et penates impio Marte obteram.

proinde pulsum finibus regem ocius

agite exulem quocumque funesto gradu;

solum relinquat: vere florifero virens

650reparabit herbas, spiritus puros dabit

vitalis aura, veniet et silvis decor;

Letum Luesque, Mors Labor Tabes Dolor,

comitatus illo dignus, excedent simul;

et ipse rapidis gressibus sedes volet

655effugere nostras, sed graves pedibus moras

addam et tenebo: reptet incertus viae,

baculo senili triste praetemptans iter:

eripite terras, auferam caelum pater.'



Oed.


Et ossa et artus gelidus invasit tremor;

660quicquid timebam facere fecisse arguor—

tori iugalis abnuit Merope nefas,

sociata Polybo; sospes absolvit manus

Polybus meas: uterque defendit parens

caedem stuprumque. quis locus culpae est super?

665multo ante Thebae Laium amissum gemunt,

Bocota gressu quam meo tetigi loca.

falsusne senior an deus Thebis gravis?—

iam iam tenemus callidi socios doli:

mentitur ista praeferens fraudi deos

670vates, tibique sceptra despondet mea.



Cr.


Egone ut sororem regia expelli velim?

si me fides sacrata cognati laris

non contineret in meo certum statu:

tamen ipsa me fortuna terreret nimis

675sollicita semper, liceat hoc tuto tibi

exuere pondus nec recedentem opprimat:

iam te minore tutior pones loco.



Oed.


Hortaris etiam, sponte deponam ut mea

tam gravia regna?



Cr.


Suadeam hoc illis ego,

680in utrumque quis., est liber etiamnum status:

tibi iam necesse est ferre fortunam tuam.



Oed.


Certissima est regnare cupienti via

laudare modica et otium ac somnum loqui;

ab inquieto saepe simulatur quies.



Cr.


685Parumne me tam longa defendit fides?



Oed.


Aditum nocendi perfido praestat fides.



Cr.


Solutus onere regio regni bonis

fruor domusque civium coetu viget,

nec ulla vicibus surgit alternis dies

690qua non propinqui munera ad nostros lares

sceptri redundent; cultus, opulentae dapes,

donata multis gratia nostra salus:

quid tam beatae desse fortunae rear?



Oed.


Quod dest: secunda non habent umquam modum.



Cr.


695Incognita igitur ut nocens causa cadam?



Oed.


Num ratio vobis reddita est vitae meae?

num audita causa est nostra Tiresiae? tamen

sontes videmur, facitis exemplum: sequor.



Cr.


Quid si innocens sum?



Oed.


Dubia pro certis solent

700timere reges.



Cr.


Qui pavet vanos metus,

veros moretur.



Oed.


Quisquis in culpa fuit,

dimissus odit: omne quod dubium est cadat.



Cr.


Sic odia fiunt.



Oed.


Odia qui nimium timet

regnare nescit: regna custodit metus.



Cr.


705Qui sceptra duro saevus imperio regit,

timet timentes: metus in auctorem redit.



Oed.


Servate sontem saxeo. inclusum specu,

ipse ad penates regios referam gradum.



Chorus


Non tu tantis causa periclis,

710non hinc Labdacidos petunt

fata, sed veteres deum

irae secuntur: Castalium nemus

umbram Sidonio praebuit hospiti

lavitque Dirce Tyrios colonos,

715ut primum magni natus Agenoris

fessus per urbem furta sequi Iovis,

sub nostra pavidus constitit arbore

praedonem venerans suum

monituque Phoebi

720iussus erranti comes ire vaccae,

quam non flexerat

vomer aut tardi iuga curva plaustri,

deseruit fugas nomenque genti

inauspicata de bove tradidit.

725Tempore ex illo nova monstra semper protulit tellus:

aut anguis imis vallibus editus

annosa supra robora sibilat

superatque pinus:

supra Chaonias celsior arbores

erexit caeruleum caput,

730cum maiore sui parte recumberet;

aut feta tellus impio partu

effudit arma: sonuit reflexo

classicum cornu lituusque adunco

stridulos cantus elisit aere,

* * * *

735ante non linguas agiles et ora

vocis ignotae clamore primum

hostico experti:

Agmina campos cognata tenent,

dignaque iacto semine proles,

740uno aetatem permensa die,

post Luciferi nata meatus

ante Hesperios occidit ortus,

horret tantis advena monstris

populique timet bella recentis,

745donec cecidit saeva iuventus

genetrixque suo reddi gremio

modo productos vidit alumnos.

hac transierit civile nefas!

illa Herculeae norint Thebae

750proelia fratrum.

Quid Cadmei fata nepotis,

cum vivacis cornua cervi

frontem ramis texere novis

dominumque canes egere suum?

755praeceps silvas montesque fugit

citus Actaeon agilique magis

pede per saltus ac saxa vagus

metuit motas zephyris plumas

et quae posuit retia vitat:

760donec placidi fontis in unda

cornua vidit vultusque feros;

ibi virgineos foverat artus

nimium saevi diva pudoris.



Oedipus Iocasta


C aras revolvit animus et repetit metus,

765obisse nostro Laium scelere autumant

superi inferique, sed animus contra innocens

sibique melius quam deis notus negat,

redit memoria tenue per vestigium,

cecidisse nostri stipitis pulsu obvium

770datumque Diti cum prior iuvenem senex,

curru superbus, pelleret, Thebis procul

Phocasaea trifidas regio qua scindit vias.

unanima coniunx, explica errores precor:

quae spatia moriens Laius vitae tulit?

775primone in aevo viridis an fracto occidit?



Ioc.


Inter senem iuvenemque, sed propior seni.



Oed.


Frequensne turba regium cinxit latus?



Ioc.


Plures fefellit error ancipitis viae,

paucos fidelis curribus iunxit labor.



Oed.


780Aliquisne cecidit regio fato comes?

ioc. Vnum fides virtusque consortem addidit.



Oed.


Teneo nocentem, convenit numerus, locus:

sed tempus adde.



Ioc.


Decima iam metitur seges.



Senex Corinthius Iocasta


Corinthius te populus in regnum vocat

785patrium: quietem Polybus aeternam obtinet.



Oed.


Vt undique in me saeva Fortuna irruit!

edissere agedum, quo cadat fato parens.



Sen.


Animam senilem mollis exsolvit sopor.



Oed.


Genitor sine ulla caede defunctus iacet,

790testor, licet iam tollere ad caelum pie

puras nec ulla scelera metuentes manus,

sed pars magis metuenda fatorum manet.



Sen.


Omnem paterna regna discutient metum.



Oed.


Repetam paterna regna; sed matrem horreo.



Sen.


795Metuis parentem, quae tuum reditum expetens

sollicita pendet?



Oed.


Ipsa me pietas fugat.



Sen.


Viduam relinques?



Oed.


Tangis en ipsos metus.—



Sen.


Effare morsus quis premat mentem timor;

praestare tacitam regibus soleo fidem.



Oed.


800Conubia matris Delphico admonitu tremo.



Sen.


Timere vana desine et turpes metus

depone: Merope vera non fuerat parens.



Oed.


Quod subditi vi praemium gnati petit?



Sen.


Regum superbam liberi astringunt fidem.



Oed.


805Secreta thalami fare quo excipias modo.



Sen.


Hae te parenti parvulum tradunt manus.



Oed.


Tu me parenti tradis; at quis me tibi?



Sen.


Pastor nivoso sub Cithaeronis iugo.



Oed.


In illa temet nemora quis casus tulit?



Sen.


810Illo sequebar monte cornigeros greges.



Oed.


Nunc adice certas corporis nostri notas.



Sen.


Forata ferro gesseras vestigia,

tumore nactus nomen ac vitio pedum.



Oed.


Quis fuerit ille qui meum dono dedit

815corpus requiro.



Sen.


Regios pavit greges;

minor sub illo turba pastorum fuit.



Oed.


Eloquere nomen.



Sen.


Prima languescit senum

memoria longo lassa sublabens situ.



Oed.


Potesne facie noscere ac vultu virum?



Sen.


820Fortasse noscam: saepe iam spatio Obrutam

levis exoletam memoriam revocat nota.



Oed.


Ad sacra et aras omne compulsum pecus

duces sequantur; ite, propere accersite,

famuli, penes quos summa consistit gregum.



Sen.


825Sive ista ratio sive fortuna occulit,

latere semper patere quod latuit diu:

saepe eruentis veritas patuit malo.



Oed.


Malum timeri maius bis aliquod potest?



Sen.


Magnum esse magna mole quod petitur scias,

830concurrit illinc publica, hinc regis salus:

utrimque paria; contine medias manus,

nihil lacessas, ipsa se fata explicent.



Oed.


Non expedit concutere felicem statum:

tuto movetur quicquid extremo in loco est.



Sen.


835Nobilius aliquid genere regali appetis?

ne te parentis pigeat inventi vide.



Oed.


Vel paenitendi sanguinis quaeram fidem,

si nosse certum est. ecce grandaevus senex,

arbitria sub quo regii fuerant gregis,

840Phorbas. refersne nomen aut vultum senis?



Sen.


Adlidet animo forma; nec notus satis,

nec rursus iste vultus ignotus mihi.



Oed.


Regnum optinente Laio famulus greges

agitasti opimos sub Cithaeronis plaga?



Phorbas Oedipus


845Laetus Cithaeron pabulo semper novo

aestiva nostro prata summittit gregi.

SEN, Noscisne memet?



Phor.


Dubitat anceps memoria.



Oed.


Huic aliquis a te traditur quondam puer?

effare. dubitas? cur genas mutat color?

850quid verba quaeris? veritas odit moras.



Phor.


Obducta longo temporum tractu moves.



Oed.


Fatere, ne te.cogat ad verum dolor.



Phor.


Inutile isti munus infantis dedi:

non potuit ille luce, non caelo frui.



Sen.


855Procul sit omen. vivit et vivat precor.



Oed.


Superesse quare traditum infantem negas?



Phor.


Ferrum per ambos tenue transactum pedes

ligabat artus, vulneri innatus tumor

puerile foeda corpus urebat lue.



Oed.


860Quid quaeris ultra? fata iam accedunt prope.

quis fuerit infans edoce.



Phor.


Prohibet fides.



Oed.


Huc aliquis ignem! flamma iam excutiet fidem.



Phor.


Per tam cruentas vera quaerentur vias?

ignosce quaeso.



Oed.


Si ferus videor tibi

865et impotens, parata vindicta in manu est:

dic vera: quisnam? quove generatus patre?

qua matre genitus?



Phor.


coniuge est genitus tua.



Oed.


Dehisce, tellus, tuque tenebrarum potens,

m Tartara ima, rector umbrarum, rape

870retro reversus generis ac stirpis vices.

congerite, cives, saxa in infandum caput,

mactate telis: me petat ferro parens,

me gnatus, in me coniuges arment manus

fratresque, et aeger populus ereptos rogis

875iaculetur ignes, saeculi crimen vagor,

odium deorum, iuris exitium sacri,

qua luce primum spiritus hausi rudes

iam morte dignus, redde nunc animos † acres,

nunc aliquid aude sceleribus dignum tuis.

880i, perge, propero regiam gressu pete:

gratare matri liberis auctam domum.



Chorus


Fata si liceat mihi

fingere arbitrio meo,

temperem zephyro levi

885vela, ne pressae gravi

spiritu antennae tremant:

lenis et modice fluens

aura nec vergens latus

ducat intrepidam ratem;

890tuta me media vehat

vita decurrens via.

Gnosium regem timens

astra dum demens petit

artibus fisus novis,

895certat et veras aves

vincere ac falsis nimis

imperat pinnis puer,

nomen eripuit freto;

callidus medium senex

900Daedalus librans iter

nube sub media stetit,

alitem expectans suum

(qualis accipitris minas

fugit et sparsos metu

905conligit fetus avis),

donec in ponto manus

movit implicitas puer

compede audacis viae.

quicquid excessit modum

910pendet instabili loco.

Sed quid hoc? postes sonant;

maestus en famulus manu

regius quassat caput,

ede quid portes novi.



Nuntius


915Praedicta postquam fata et infandum genus

deprendit ac se scelere convictum Oedipus

damnavit ipse, regiam infestus petens

invisa propero tecta penetravit gradu

qualis per arva Libycus insanit leo,

920fulvam minaci fronte concutiens iubam;

vultus furore torvus atque oculi truces,

gemitus et altum murmur, et gelidus fluit

sudor per artus, spumat et volvit minas

ac mersus alte magnus exundat dolor.

925secum ipse saevus grande nescio quid parat

suisque fatis simile, 'quid poenas moror?'

ait 'hoc scelestum pectus aut ferro petat,

aut fervido aliquis igne vel saxo domet.

quae tigris aut quae saeva visceribus meis

930incurret ales? ipse tu scelerum capax,

sacer Cithaeron, vel feras in me tuas

emitte silvis, mitte vel rabidos canes—

nunc redde Agauen. anime, quid mortem times?

mors innocentem sola Fortunae eripit.'

935haec fatus aptat impiam capulo manum

ensemque ducit, 'itane? tam magnis breves

poenas sceleribus solvis atque uno omnia

pensabis ictu? moreris: hoc patri sat est;

quid deinde matri, quid male in lucem editis

940gnatis, quid ipsi, quae tuum magna luit

scelus ruina, flebili patriae dabis?

solvendo non es: illa quae leges ratas

Natura in uno vertit Oedipoda, novos

commenta partus, supplices eadem meis

945novetur. iterum vivere atque iterum mori

liceat, renasci semper ut totiens nova

supplicia pendas— utere ingenio, miser:

quod saepe fieri non potest fiat diu;

mors eligatur longa, quaeratur via

950qua nec sepultis mixtus et vivis tamen

exemptus erres: morere, sed citra patrem.

cunctaris, anime?' subitus en vultus gravat

profusus imber ac rigat fletu genas.

'et flere satis est? hactenus fundent levem

955oculi liquorem? sedibus pulsi suis

lacrimas sequantur: di maritales. satin?

fodiantur oculi!' dixit atque ira furit:

ardent minaces igne truculento genae

oculique vix se sedibus retinent suis;

960violentus audax vultus, iratus ferox,

tantum furentis; gemuit et dirum fremens

manus in ora torsit, at contra truces

oculi steterunt et suam intenti manum

ultro insecuntur, vulneri occurrunt suo.

965scrutatur avidus manibus uncis lumina,

radice ab ima funditus vulsos simul

evolvit orbes; haeret in vacuo manus

et fixa penitus unguibus lacerat cavos

alte recessus luminum et inanes sinus,

970saevitque frustra plusque quam satis est furit.

Factum est periclum lucis; attollit caput

cavisque lustrans orbibus caeli plagas

noctem experitur. quicquid effossis male

dependet oculis rumpit, et victor deos

975conclamat omnis: 'parcite, en, patriae precor:

iam iusta feci, debitas poenas tuli;

inventa thalamis digna nox tandem meis.

rigat ora foedus imber et lacerum caput

largum revulsis sanguinem venis vomit.



Chorus


980Fatis agimur: cedite fatis;

non sollicitae possunt curae

mutare rati stamina fusi.

quicquid patimur mortale genus,

quicquid facimus venit ex alto,

985servatque suae decreta colus.

Lachesis nulla revoluta manu.

omnia secto tramite vadunt

primusque dies dedit extremum:

non illa deo vertisse licet

990quae nexa suis currunt causis.

it cuique ratus prece non ulla

mobilis ordo: multis ipsum

metuisse nocet, multi ad fatum

venere suum dum fata timent.

995Sonuere fores atque ipse suum.

duce non ullo molitur iter

luminis orbus.



Oedipus Chorus Iocasta


Bene habet, peractum est: iusta persolvi patri,

iuvant tenebrae, quis deus tandem mihi

1000placatus atra nube perfundit caput?

quis scelera donat? conscium evasi diem.

nil, parricida, dexterae debes tuae:

lux te refugit, vultus Oedipodam hic decet.



Chor.


En ecce, rapido saeva prosiluit gradu

1005Iocasta vaecors, qualis attonita et furens

Cadmea mater abstulit gnato caput

sensitque raptum, dubitat afflictum alioqui,

cupit pavetque. iam malis cessit pudor,

set haeret ore prima vox. ioc. Quid te vocem?

1010gnatumue? dubitas? gnatus es: gnatum pudet?

invite loquere gnate— quo avertis caput

vacuosque vultus?



Oed.


Quis frui tenebris vetat?

quis reddit oculos? matris, en matris sonus!

perdidimus operam, congredi fas amplius

1015haut est. nefandos dividat vastum mare

dirimatque tellus abdita et quisquis sub hoc

in alia versus sidera ac solem avium

dependet orbis alterum ex nobis ferat.



Ioc.


Fati ista culpa est: nemo fit fato nocens.



Oed.


1020Iam parce verbis, mater, et parce auribus:

per has reliquias corporis trunci peto,

per inauspicatum sanguinis pignus mei,

per omne nostri nominis fas ac nefas.



Ioc.


Quid, anime, torpes? socia cur scelerum dare

1025poenas recusas? omne confusum' perit,

, incesta, per te iuris humani decus:

morere et nefastum spiritum ferro exige.

non si ipse mundum concitans divum sator

corusca saeva tela iaculetur manu,

1030umquam rependam sceleribus poenas pares

mater nefanda, mors placet: mortis via

quaeratur, age dum, commoda matri manum,

si parricida es. restat hoc operae ultimum:

rapiatur ensis; hoc iacet ferro meus

1035coniunx— quid illum nomine haud vero vocas?

socer est. utrumne pectori infigam meo

telum an patenti conditum iugulo inprimam?

eligere nescis vulnus: hunc, dextra, hunc pete

.uterum capacem, qui virum et gnatos tulit.



Chor.


1040Iacet perempta. vulneri immoritur manus

ferrumque secum nimius eiecit cruor.



Oed.


Fatidice te, te praesidem et veri deum

compello: solum debui fatis patrem;

bis parricida plusque quam timui nocens

1045matrem peremi: scelere confecta est meo.

0 Phoebe mendax, fata superavi impia.

Pavitante gressu sequere pallentes vias;

suspensa plantis efferens vestigia

caecam tremente dextera noctem rege.

1050ingredere praeceps, lubricos ponens gradus,

1 profuge vade— siste, ne in matrem incidas,

quicumque fessi corpore et morbo graves

semanima trahitis pectora, en fugio exeo:

relevate colla, mitior caeli status

1055posterga sequitur: quisquis exilem iacens,

animam retentat, vividos haustus levis

concipiat. ite, ferte depositis opem:

mortifera mecum vitia terrarum extraho.

violenta Fata et horridus Morbi tremor,

1060Maciesque et atra Pestis et rabidus Dolor,

mecum ite, mecum, ducibus his uti libet.


Agamemnon

Thyestis Umbra


1Opaca linquens Ditis inferni loca

adsum profundo Tartari emissus specu,

incertus utras oderim sedes magis:

fugio Thyestes inferos, superos fugo.

5en horret animus et pavor membra excutit:

video paternos, immo fraternos lares,

hoc est vetustum Pelopiae limen domus;

hinc auspicari regium capiti decus

mos est Pelasgis, hoc sedent alti toro

10quibus superba sceptra gestantur manu,

locus 'hic habendae curiae— hic epulis locus,

libet reverti, nonne vel tristes lacus

incolere satius, nonne custodem Stygis

trigemina nigris colla iactantem iubis?

15ubi ille celeri corpus evinctus rotae

in se refertur, ubi per adversum irritus

redeunte totiens luditur saxo labor,

ubi tondet ales avida fecundum iecur,

et inter undas fervida exustus siti

20aquas fugaces ore decepto appetit

poenas daturus caelitum dapibus graves—

sed ille nostrae pars quota est culpae senex?

reputemus omnes quos ob infandas manus

quaesitor urna Gnosius versat reos,

25vincam Thyestes sceleribus cunctos meis.

a fratre vincar? liberis plenus tribus

in me sepultis? viscera exedi mea.

nec hactenus Fortuna maculavit patrem,

sed maius aliud ausa commisso scelus

30gnatae nefandos petere concubitus iubet.

non pavidus hausi dicta, sed cepi nefas.

ergo ut per omnis liberos irem parens,

coacta fatis gnata fert uterum gravem,

me patre dignum, versa natura est retro:

35avo parentem, pro nefas, patri virum,

gnatis nepotes miscui— nocti diem.

Sed sera tandem respicit fessos malis

post fata demum sortis incertae fides:

rex ille regum, ductor Agamemnon ducum,

40cuius secutae mille vexillum rates

Iliaca velis maria texerunt suis,

post decima Phoebi lustra devicto Ilio

adest— daturus coniugi iugulum suae.

iam iam natabit sanguine alterno domus:

45enses secures tela, divisum gravi

ictu bipennis regium video caput,

iam scelera prope sunt, iam dolus caedes cruor—

parantur epulae, causa natalis tui,

Aegisthe, venit, quid pudor vultus gravat?

50quid dextra dubio trepida consilio labat?

quid ipse temet consulis torques rogas, '

an deceat hoc te? respice ad matrem: decet.

Sed cur repente noctis aestivae vices

hiberna longa spatia producunt mora,

55aut quid cadentes detinet stellas polo?

Phoebum moramur? redde iam mundo diem.



Chorus


O regnorum magnis fallax

Fortuna bonis, in praecipiti

dubioque locas nimis excelsos;

60numquam placidam sceptra quietem

certumve sui tenuere diem;

alia ex aliis cura fatigat

vexatque animos nova tempestas.

Non sic Libycis syrtibus aequor

65furit alternos volvere fluctus,

non Euxini turget ab imis

commota vadis

unda nivali vicina polo,

ubi caeruleis immunis aquis

70lucida versat plaustra Bootes,

ut praecipites regum casus

Fortuna rotat.

Metui cupiunt metuique timent,

non nox illis alma recessus

75praebet tutos, non curarum

somnus domitor pectora solvit.

Quas non arces scelus alternum

dedit in praeceps? impia quas non

arma fatigant? iura pudorque

80et coniugii sacrata fides

fugiunt aulas; sequitur tristis

sanguinolenta Bellona manu

quaeque superbos urit Erinys,

nimias semper comitata domos,

85quas in planum quaelibet hora

tulit ex alto.

Licet arma vacent cessentque doli,

sidunt ipso pondere magna

ceditque oneri Fortuna suo.

90vela secundis inflata notis

ventos nimium timuere suos,

nubibus ipsis inserta caput

turris pluvio vapulat Austro,

densasque nemus spargens umbras

95annosa videt robora frangi;

feriunt celsos fulmina colles,

corpora morbis maiora patent,

et cum in pastus armenta vagos

vilia currant,

100placet in vulnus maxima cervix.

Quicquid in altum Fortuna tulit,

ruitura levat, modicis rebus

longius aevum est: felix mediae

quisquis turbae sorte quietus

105aura stringit litora tuta

timidusque mari credere cumbam

remo terras propiore legit.



Clytemestra Nutrix


Quid, segnis anime, tuta consilia expetis?

quid fluctuaris? clausa iam melior via est:

110licuit pudicos coniugis quondam toros

et sceptra casta vidua tutari fide—

periere mores ius decus pietas fides

et qui redire cum perit nescit pudor;

da frena et omnem prona nequitiam incita:

115per scelera semper sceleribus tutum est iter.

tecum ipsa nunc evolve femineos dolos,

quod ulla coniunx perfida atque impos sui

amore caeco, quod novercales manus

ausae, quod ardens impia virgo face,

120Phasiaca fugiens regna Thessalica trabe:

ferrum, venena; vel Mycenaeas domos

coniuncta socio profuge furtiva rate—

quid timida loqueris furta et exilium et fugas?

soror ista fecit; te decet maius nefas.



Nvtr.


125Regina Danaum et inclitum Ledae genus,

quid tacita versas quidve consilii impotens

tumido feroces impetus animo geris?

licet ipsa sileas, totus in vultu est dolor.

proin quicquid est, da tempus ac spatium tibi:

130quod ratio non quit saepe sanavit mora.



Clyt.


Maiora cruciant quam ut moras possim pati;

flammae medullas et cor exurunt meum,

mixtus dolori subdidit stimulos timor,

invidia pulsat pectus; hinc animum iugo

135premit cupido turpis et vinci vetat:

et inter istas mentis obsessae faces,

fessus quidem et devinctus et pessumdatus,

pudor rebellat. fluctibus variis agor,

ut cum hinc profundum ventus, hinc aestus rapit,

140incerta dubitat unda cui cedat malo.

proinde omisi regimen e manibus meis:

quocumque me ira, qua dolor, quo spes feret,

hoc ire pergam; fluctibus dedimus ratem:

ubi animus errat, optimum est casum sequi.



Nvtr.


145Caeca est temeritas quae petit casum ducem.



Clyt.


Cui ultima est fortuna, quid dubiam timet?



Nvtr.


Tuta est latetque culpa, si pateris, tua.



Clyt.


Perlucet omne regiae vitium domus.



Nvtr.


Piget prioris et novum crimen struis?



Clyt.


150Res est profecto stulta nequitiae modus.



Nvtr.


Quod metuit auget qui scelus scelere obruit.



Clyt.


Et ferrum et ignis saepe medicinae loco est



Nvtr.


Extrema primo nemo temptavit loco.



Clyt.


Rapienda rebus in malis praeceps via est.



Nvtr.


155At te reflectat coniugi nomen sacrum.



Clyt.


Decem per annos vidua respiciam virum?



Nvtr.


Meminisse debes sobolis ex illo tuae.



Clyt.


Equidem et iugales filiae memini faces

et generum Achillem: praestitit matri fidem.



Nvtr.


160Redemit illa classis immotae moras

et maria pigro fixa languore impulit.



Clyt.


Pudet doletque— Tyndaris, caeli genus.

lustrale classi Doricae peperi caput!

revolvit animus virginis thalamos meae

165quos ille dignos Pelopia fecit domo,

cum stetit ad aras ore sacrifico pater

quam nuptialis! horruit Calchas suae

responsa vocis et recedentes focos.

o scelera semper sceleribus vincens domus,

170cruore ventos emimus, bellum nece!

sed vela pariter mille fecerunt rates?

non est soluta prospero classis deo:

eiecit Aulis impias portu rates.

sic auspicatus bella non melius gerit.

175amore captae captus, immotus prece

Zminthea tenuit spolia Phoebei senis,

ardore sacrae virginis iam tum furens.

non illum Achilles flexit indomitus minis,

non ille solus fata qui mundi videt,

180in nos fidelis augur, in captas levis,

non populus aeger et relucentes rogi:

inter ruentis Graeciae stragem ultimam

sine hoste victus marcet ac Veneri vacat

reparatque amores; neve desertus foret

185a paelice umquam barbara caelebs torus,

ablatam Achilli diligit Lyrnesida,

nec rapere puduit e sinu avulsam viri—

en Paridis hostem, nunc novum vulnus gerens

amore Phrygiae vatis incensus furit,

190et post tropaea Troica ac versum Ilium

captae maritus remeat et Priami gener.

Accingere, anime: bella non levia apparas.

scelus occupandum est. pigra, quem expectas diem?

Pelopia Phrygiae sceptra dum teneant nurus?

195an te morantur virgines viduae domi

patrique Orestes similis? horum te mala

ventura moveant, turbo quis rerum imminet:

quid, misera, cessas? en adest gnatis tuis

furens noverca, per tuum, si aliter nequit,

200latus exigatur ensis et perimat duos.

misce cruorem, perde pereundo virum:

mors misera non est commori cum quo velis.



Nvtr.


Regina, frena temet et siste impetus

et quanta temptes cogita: victor venit

205Asiae ferocis, ultor Europae, trahit

captiva Pergama et diu victos Phrygas;

hunc fraude nunc conaris et furto aggredi,

quem non Achilles ense violavit fero,

quamvis procacem torvus armasset manum,

210non melior Aiax morte decreta furens,

non sola Danais Hector et bello mora,

non tela Paridis certa, non Memnon niger,

non Xanthus armis corpora immixta aggerens

fluctusque Simois caede purpureos agens,

215non nivea proles Cycnus aequorei dei,

non bellicoso Thressa cum Rheso phalanx,

non picta pharetras et securigera manu

peltata Amazon? hunc domi reducem paras

mactare et aras caede maculare impia?

220victrix inultum Graecia hoc facinus feret?

equos et arma classibusque horrens fretum

propone et alto sanguine exundans solum

et tota captae fata Dardaniae domus

regesta Danais, comprime affectus truces

225mentemque tibimet ipsa pacifica tuam.



Aegisthus Clytemestra Nutrix


Quod tempus animo semper ac mente horrui

adest profecto, rebus extremum meis.

quid terga vertis, anime? quid primo impetu

deponis arma? crede perniciem tibi

230et dira saevos fata moliri deos:

oppono cunctis vile suppliciis caput,

ferrumque et ignes pectore adverso excipe,

Aegisthe: non est poena sic nato mori.

tu nos pericli socia, tu, Leda sata,

235comitare tantum: sanguinem reddet tibi

ignavus iste ductor ac fortis pater,

sed quid trementes circuit pallor genas

iacensque vultu languido optutus stupet?



Clyt.


Amor iugalis vincit ac flectit retro:

240referamur illuc, unde non decuit prius

abire; sed nunc casta repetatur fides,

nam sera numquam est ad bonos mores via:

quem paenitet peccasse paene est innocens.



Aeg.


Quo raperis amens? credis aut speras tibi

245Agamemnonis fidele coniugium? ut nihil

subesset animo quod graves faceret metus:

tamen superba et impotens flatu nimis

Fortuna magno spiritus tumidos daret.

gravis ille sociis stante adhuc Troia fuit:

250quid rere ad animum suapte natura trucem

Troiam addidisse? rex Mycenarum fuit,

veniet tyrannus: prospera animos efferant.

effusa circa paelicum quanto venit

turba apparatu! sola sed turba eminet

255tenetque regem famula veridici dei:

feresne thalami victa consortem tui?

at illa nolet, ultimum est nuptae malum

palam mariti possidens paelex domum.

nec regna socium ferre nec taedae sciunt.



Clyt.


260Aegistbe, quid me rursus in praeceps agis

iramque flammis iam residentem incitas?

permisit aliquid victor in captam sibi:

nec coniugem hoc respicere nec dominam decet.

lex alia solio est, alia privato in toro.

265quid quod severas ferre me leges viro

non patitur animus turpis admissi memor?

dat ille veniam facile cui venia est opus.



Aeg.


Itane est? pacisci mutuam veniam licet?

ignota tibi sunt iura regnorum aut nova?

270nobis maligni iudices, aequi sibi

id esse regni maximum pignus putant,

si quicquid aliis non licet solis licet.



Clyt.


Ignovit Helenae: iuncta Menelao redit

quae Europam et Asiam paribus afflixit malis.



Aeg.


275Sed nulla Atriden Venere furtiva abstulit

nec cepit animum coniugi obstrictum suae.

iam crimen ille quaerit et causas parat.

nil esse crede turpe commissum tibi:

quid honesta prodest vita, flagitio vacans?

280ubi dominus odit fit nocens, non quaeritur.

Spartamne repetes spreta et Eurotan tuum

patriasque sedes profuga? non dant exitum

repudia regum, spe metus falsa levas.



Clyt.


Delicta novit nemo nisi fidus mea.



Aeg.


285Non intrat umquam regium limen fides.



Clyt.


Opibus merebor, ut fidem pretio obligem.



Aeg.


Pretio parata vincitur pretio fides.



Clyt.


Surgit residuus pristinae mentis pudor—

quid obstrepis? quid voce blandiloqua mala

290consilia dictas? scilicet nubet tibi,

regum relicto rege, generosa exuli?



Aeg.


Et cur Atrida videor inferior tibi,

gnatus Thyestae?



Clyt.


Si parum est, adde et nepos.



Aeg.


Auctore Phoebo gignor: haud generis pudet.



Clyt.


295Phoebum nefandae stirpis auctorem vocas,

quem nocte subita frena revocantem sua

caelo expulistis? quid deos probro addimus?

subripere doctus fraude genialis toros,

quem Venere tantum scimus inlicita virum,

300facesse propere ac dedecus nostrae domus

asporta ab oculis: haec vacat regi ac viro.



Aeg.


Exilia mihi sunt haud nova, assuevi malis.

si tu imperas, regina, non tantum domo

Argisve cedo: nil moror iussu tuo

305aperire ferro pectus aerumnis grave.



Clyt.


Siquidem hoc cruenta Tyndaris fieri sinam.

quae iuncta peccat debet et culpae fidem.

secede mecum potius, ut rerum statum

dubium ac minacem iuncta consilia explicent.



Chorus


310Canite, o pubes inclita, Phoebum!

tibi festa caput

turba coronat, tibi virgineas,

laurum quatiens,

de more comas innuba fudit

315stirps Inachia;

tu quoque nostros, Thespias hospes,

comitare choros,

quaeque Erasini gelidos fontes,

quaeque Eurotan,

320quaeque virenti tacitum ripa

bibis Ismenon:

quam fatorum praescia Manto,

sata Tiresia,

Latonigenas monuit sacris

325celebrare deos.

arcus, victor, pace relata,

Phoebe, relaxa

umeroque graves levibus telis

pone pharetras

330resonetque manu pulsa citata

vocale chelys:

nil acre velim magnumque modis

intonet altis,

sed quale soles leviore lyra

335flectere carmen

simplex, lusus cum docta tuos

Musa recenset;

licet et chorda graviore sones,

quale canebas

340cum Titanas fulmine victos

videre dei,

vel cum montes montibus altis

super impositi

struxere gradus trucibus monstris,

345stetit imposita

Pelion Ossa, pinifer ambos

pressit Olympus,

ades, o magni, soror et coniunx,

consors sceptri,

350regia Iuno: tua te colimus

turba Mycenae,

tu sollicitum supplexque tui

numinis Argos

sola tueris, tu bella manu

355pacemque regis;

tu nunc laurus Agamemnonias

accipe victrix,

tibi multifora tibia buxo

solemne canit,

360tibi fila movent docta puellae.

carmine molli,

tibi votivam matres Graiae

lampada iactant:

ad tua coniunx candida tauri

365delubra cadet,

nescia aratri, nullo collum

signata iugo.

tuque, o magni gnata Tonantis,

incluta Pallas,

370quae Dardanias cuspide turres

saepe petisti,

te permixto matrona minor

maiorque choro

colit et reserat veniente dea

375templa sacerdos:

tibi nexilibus turba coronis

redimita venit,

tibi grandaevi lassique senes

compote voto

380reddunt grates libantque manu

vina trementi.

et te Triviam nota memores

voce precamur:

tu maternam sistere Delon,

385Lucina, iubes,

huc atque illuc prius errantem

Cyclada ventis;

nunc iam stabilis fixa terras

radice tenet,

390respuit auras religatque rates

assueta sequi,

tu Tantalidos funera matris

victrix numeras:

stat nunc Sipyli vertice summo

395flebile saxum,

et adhuc lacrimas marmora fundunt

antiqua novas,

colit impense femina virque

numen geminum,

400tuque ante omnis, pater ac rector

fulmine pollens,

cuius nutu simul extremi

tremuere poli,

generis nostri, Iuppiter, auctor,

405cape dona libens

abavusque tuam non degenerem

respice prolem.

Sed ecce, vasto concitus miles gradu

manifesta properat signa laetitiae ferens

410(namque hasta summo lauream ferro gerit)

fidusque regi semper Eurybates adest.



Eurybates Clytemestra Chorus


Delubra et aras caelitum et patrios lares

post longa fessus spatia, vix credens mihi,

supplex adoro. vota superis solvite:

telluris altum remeat Argolicae decus

tandem ad penates victor Agamemnon suos,



Clyt.


Felix ad aures nuntius venit meas.

ubinam petitus per decem coniunx mihi

annos moratur? pelagus an terras premit?



Evr.


Incolumis, auctus gloria, laude inclitus

reducem expetito litori impressit pedem.



Clyt.


Sacris colamus prosperum tandem diem

et si propitios attamen lentos deos.

tu pande vivat coniugis frater mei

et pande teneat quas soror sedes mea.



Evr.


Meliora votis posco et obtestor deos:

nam certa fari sors maris dubii vetat.

ut sparsa tumidum classis excepit mare,

ratis videre socia non potuit ratem.

quin ipse Atrides aequore immenso vagus

graviora pelago damna quam bello tulit

remeatque victo similis, exiguas trahens

lacerasque victor classe de tanta rates.



Clyt.


Effare casus quis rates hausit meas?

415aut quae maris fortuna dispulerit duces.



Evr.


Acerba fatu poscis, infaustum iubes

miscere laeto nuntium, refugit loqui

mens aegra tantis atque inhorrescit malis.



Clyt.


Exprome: clades scire qui refugit suas

420gravat timorem; dubia plus torquent mala.



Evr.


Vt Pergamum omne Dorica cecidit face,

divisa praeda est, maria properantes petunt.

iamque ense fessum miles exonerat latus,

neglecta summas scuta per puppes iacent;

425ad militares remus aptatur manus

omnisque nimium longa properanti mora est.

signum recursus regia ut fulsit rate

et clara laetum remigem monuit tuba,

aurata primas prora designat vias

430aperitque cursus, mille quos puppes secent.

hinc aura primo lenis impellit rates

adlapsa velis; unda vix actu levi

tranquilla Zephyri mollis afflatu tremit.

splendetque classe polagus et pariter latet.

435iuvat videro nuda Troiae litora,.

iuvat rolicti sola Sigei loca.

proporat iuventus omnis adductos simul

lentare remos, adiuvat ventos manu

et valida nisu bracchia alterno movet.

440sulcata, vibrant aequora et latera increpant

dirimuntque canae caerulum spumae mare.

ut aura plenos fortior tendit sinus,

posuere tonsas, credita, est vento ratis

{ususque transtris miles aut terras procul,

445quantum recedunt vela, fugientes notat,

aut bella narrat: Hectoris fortis minas

currusque et empto redditum corpus rogo,

sparsum cruore rogis Herceum Iovem.

tunc qui iacente reciprocus ludit salo

450tumidumque pando transilit dorso mare

Tyrrhenus omni piscis exultat freto

agitatque gyros et comes lateri adnatat,

anteire naves laetus et rursus sequi;

nunc prima tangens rostra lascivit chorus,

455millosimam nunc ambit et lustrat ratem.

iam litus omne tegitur et campi latent

et dubia parent montis Idaei iuga;

et iam, quod unum pervicax acies videt,

Iliacus atra fumus apparot nota.

460iam lassa Titan colla relevabat iugo,

in astra iam lux prona, iam praeceps dios.

exigua nubes sordido crescens globo

nitidum cadentis inquinat Phoebi iubar;

suspecta rarius occideris fecit freta.

465nox prima caelum sparserat stellis, iacent

deserta vento vela. tum murmur grave,

maiora minitans, collibus summis cadit

tractuque longo litus ac petrae gemunt:

agitata ventis unda Venturis tumet:

470cum subito luna conditur, stellae latent,

in astra pontus tollitur, caelum perit

nec una nox est: densa tenebras obruit

caligo et omni luce subducta fretum

caelumque miscet, undique incumbunt simul

475rapiuntque pelagus infimo eversum solo

adversus Euro Zephyros et Boreae Notus:

sua quisque mittit tela et infesti fretum

emoliuntur, turbo convolvit mare:

Strymonius altas Aquilo contorquet nives

480Libycusque harenas Auster ac Syrtes agit;

[nec manet in Austro: fit gravis nimbis Notus]

imbre auget undas, Eurus orientem movet

Nabataea quatiens regna et Eoos sinus.

quid rabidus ora Corus oceano exerens?

485mundum revelli sedibus totum suis

ipsosque rupto crederes caelo deos

decidere et atrum rebus induci chaos.

vento resistit aestus et ventus retro

aestum revolvit; non capit sese mare

490undasque miscent imber et fluctus suas.

nec hoc levamen denique aerumnis datur,

videre saltem et nosse quo pereant malo:

premunt tenebrae lumina et dirae Stygis

inferna nox est. excidunt ignes tamen

495et nube dirum fulmen elisa micat,

miserisque lucis tanta dulcedo est malae:

hoc lumen optant. ipsa se classis premit

et prora prorae nocuit et lateri latus,

illam dehiscens pontus in praeceps rapit

500hauritque et alto redditam revomit mari;

haec onere sidit, illa convulsum latus

submittit undis, fluctus hanc decimus tegit;

haec lacera et omni decore populato levis

fluitat nec illi vela nec tonsae manent

505nec rectus altas malus antemnas ferens,

sed trunca toto puppis Icario natat,

nil ratio et usus audet: ars cessit malis;

tenet horror artus, omnis officio stupet

navita relicto, remus effugit manus,

510in vota miseros ultimus cogit timor

eademque superos Troes et Danai rogant.

i quid fata possunt! invidet Pyrrhus patri,

Aiaci Vlixes, Hectori Atrides minor,

Agamemno Priamo; quisquis ad Troiam iacet

515felix vocatur, cadere qui meruit gradu,

quem fama servat, victa quem tellus tegit,

'nil nobile ausos pontus atque undae ferunt?

ignava fortes fata consument viros?

perdenda mors est? quisquis es nondum malis

520satiate tantis caelitum, tandem tuum

numen serena: cladibus nostris daret

vel Troia lacrimas, odia si durant tua

placetque mitti Doricum exitio genus,

quid hos simul perire nobiscum iuvat,

525quibus perimas? sistito infestum mare:

vehit ista Danaos classis, et Troas venit.'

nec plura possunt: occupat vocem mare.

Ecce alia clades, fulmine irati Iovis

armata Pallas quicquid haut hasta minax,

530haut aegide, haut furore Gorgoneo potest,

at igne patrio temptat, et caelo novae

spirant procellae, solus invictus malis

luctatur Aiax. vela cogentem hunc sua

tento rudente flamma praestrinxit cadens,

535libratur aliud fulmen: hoc toto impetu

certum reducta Pallas excussit manu,

imitata patrem, transit Aiacem et ratem

ratisque partem secum et Aiacem tulit,

nil ille motus, ardua ut cautes, salo

540ambustus extat, dirimit insanum mare

fluctusque rumpit pectore et navem manu

complexus ignes traxit et caeco mari

conlucet Aiax, omne resplendet fretum,

tandem occupata rupe furibundum intonat:

545'superasse cuncta, pelagus atque ignes iuvat,

vicisse caelum Palladem fulmen mare.

non me fugavit bellici terror dei

[et Hectorem una solus et Martem tuli]

Phoebea nec me tela pepulerunt gradu:

550cum Phrygibus istos vicimus— tene horream?

aliena inerti tela mittis dextera,

quid si ipse mittat?' plura cum auderet furens,

tridente rupem subruit pulsam pater

Neptunus imis exerens undis caput

555solvitque montem; quem cadens secum tulit

terraque et igne victus et pelago iacet.

Nos alia maior naufragos pestis vocat,

est humilis, unda, scrupeis mendax vadis,

ubi saxa rapidis clausa verticibus tegit

560fallax Caphereus; aestuat scopulis fretum

fervetque semper fluctus alterna vice.

arx imminet praerupta quae spectat mare

utrimque geminum: Pelopis hinc oras tui

et Isthmon, arto qui recurvatus solo

565Ionia iungi maria Phrixeis vetat,

hinc scelere Lemnon nobilem et Calchedona

tardamque ratibus Aulida: hanc arcem occupat

Palamedis ille genitor et clarum manu

lumen nefanda vertice e summo efferens

570in saxa ducit perfida classem face.

haerent acutis rupibus fixae rates;

has inopis undae brevia comminuunt vada,

pars vehitur huius prima, pars scopulo sedet;

hanc alia retro spatia relegentem ferit

575et fracta frangit, iam timent terram rates

et maria malunt. cecidit in lucem furor:

postquam litatum est Ilio, Phoebus redit

et damna noctis tristis ostendit dies.



Clyt.


Vtrumne doleam laeter an reducem virum?

580remeasse laetor vulnus et regni grave

lugere cogor, redde iam Grais, pater

altisona quatiens regna, placatos deos.

nunc omne laeta fronde veletur caput,

sacrifiea dulces tibia effundat modos

585et nivea magnas victima ante aras cadat

Sed ecce. turba tristis in comptae comas

Iliades adsunt, quas super celso gradu

effrena Phoebas entheas laurus quatit.



Chorus Iliadum Cassandra


Heu quam dulce malum mortalibus additum

590vitae diras amor, cum pateat malis

effugium et miseros libera mors vocet

portus aeterna placidus quiete,

nullus hunc terror nec impotentia

procella Fortunae movet aut iniqui

595flamma Tonantis.

605Perrumpet omne servitium

contemptor levium deorum,

qui vultus Acherontis atri,

qui Styga tristem non tristis videt

audetque vitae ponere finem.

Alta pax * * * nullos

civium coetus timet aut minaces

victoris iras, non maria asperis

insana coris, non acies feras

600pulvereamve nubem

motam barbaricis equitum catervis;

non urbe cum tota populos cadentes,

hostica muros populari te flamma,

indoinitumve bellum:

610par ille regi, par superis erit.

o quam miserum est nescire mori!

Vidimus patriam ruentem nocte funesta,

cum Dardana tecta Dorici raperetis ignes,

non illa bello victa, non armis,

615ut quondam, Herculea cecidit pharetra.

quam non Pelei Thetidisquo natus

carosque Pelidae nimium feroci

vicit, acceptis cum fulsit armis

fuditque Troas falsus Achilles,

620aut cum ipso Pelides animos feroces

sustulit luctu celeremque saltu

Troades summis timuere muris,

perdidit in malis

extremum decus fortiter vinci:

625restitit quinis bis annis

unius noctis peritura furto.

Vidimus simulata dona

molis immensae Danaumque

fatale munus duximus nostra

creduli dextra tremuitque saepe

630limine in primo sonipes, cavernis

conditos reges bellumque gestans;

et licuit dolos versare ut ipsi

fraude sua caderent Pelasgi.

saepe commotae sonuere parmae

635tacitumque murmur percussit aures,

ut fremuit male subdolo

parens Pyrrhus Vlixi.

Secura metus Troica pubes

sacros gaudet tangere funes,

640hinc aequaevi gregis Astyanax,

hinc Haemonio desponsa rogo

ducunt turmas,

haec femineas, ille viriles.

festae matres votiva ferunt

munera divis:

645festi patres adeunt aras,

unus tota est vultus in urbe;

et, quod numquam post Hectoreos

vidimus ignes, laeta est Hecuba.

quid nunc primum, dolor infelix,

650quidve extremum deflere paras?

moenia, divum fabricata manu,

diruta nostra?

an templa deos super usta suos?

non vacat istis lacrimare malis:

655te, magne parens, flent Iliades.

vidi, vidi

senis in iugulo telum Pyrrhi

vix exiguo sanguine tingui.



Cass.


Cohibete lacrimas omne quas tempus petet,

660Troades, et ipsae vestra lamentabili

lugete gemitu funera: aerumnae meae

socium recusant, cladibus questus meis

removete, nostris ipsa sufficiam malis.



Chor.


Lacrimas lacrimis miscere iuvat:

665magis exurunt quos secretae

lacerant curae, iuvat in medium

deflere suos; nec tu, quamvis

dura virago patiensque mali,

poteris tantas flere ruinas,

670non quae verno mobile carmen

ramo cantat tristis aedon

Ityn in varios modulata sonos,

non quae tectis Bistonis ales

residens summis impia diri

675furta mariti garrula narrat,

lugere tuam poterit digne

conquesta domum, licet ipse velit

clarus niveos inter olores

Histrum cycnus Tanainque colens

680extrema loqui, licet alcyones

Ceyca suum fluctu leviter

plangente sonent, cum tranquillo

male confisae credunt iterum

pelago audaces fetusque suos

685nido pavidae titubante fovent;

non si molles comitata viros

tristis Iaceret bracchia tecum

quae turritae turba parenti

pectora, rauco concita buxo,

690ferit ut Phrygium lugeat Attin,

non est lacrimis, Cassandra, modus,

quia quae patimur vicere modum.

Sed cur sacratas deripis capiti infulas?

miseris colendos maxime superos putem.

695CASS, Vicere nostra iam metus omnis mala.

equidem nec ulla caelites placo prece

nec, si velint saevire, quo noceant habent.

Fortuna vires ipsa consumpsit suas.

quae patria restat, quis pater, quae iam soror?

700bibere tumuli sanguinem atque arae meum.

quid illa felix turba fraterni gregis?

exhausta nempe: regia miseri senes

vacua relicti, totque per thalamos vident

praeter Lacaenam ceteras viduas nurus,

705tot illa regum mater et regimen Phrygum,

fecunda in ignes Hecuba fatorum novas

experta leges induit vultus feros:

circa ruinas rabida latravit suas,

Troiae superstes, Hectori, Priamo, sibi.



Chor.


710Silet repente Phoebas et pallor genas

creberque totum possidet corpus tremor;

stetere vittae, mollis horrescit coma,

anhela corda murmure incluso fremunt,

incerta nutant lumina et versi retro

715torquentur oculi, rursus immoti rigent.

nunc levat in auras altior solito caput

graditurque celsa, nunc reluctantis parat

reserare fauces, verba nunc clauso male

custodit ore maenaa impatiens dei.



Cass.


720Quid me furoris incitam stimulis novi

quid mentis inopem, sacra Parnasi iuga,

rapitis? recede, Phoebe, iam non sum tua,

extingue flammas pectori infixas meo.

cui nunc vagor vaesana? cui bacchor furens?

725iam Troia cecidit— falsa quid vates ago?

Vbi sum? fugit lux alma et obscurat genas

nox alta et aether abditus tenebris latet,

sed ecce gemino sole praefulget dies

geminumque duplices Argos attollit domus.

730Idaea cerno nemora: fatalis sedet

inter potentes arbiter pastor deas.

timete reges, moneo, furtivum genus: * * *

agrestis iste alumnus evertet domum,

quid ista vaecors tela feminea manu

735destricta praefert? quem petit dextra virum

Lacaena cultu, ferrum Amazonium gerens?

quae versat oculos alia nunc facies meos?

victor ferarum colla sublimis iacet

ignobili sub dente Marmaricus leo,

740morsus cruentos passus audacis leae.

quid me vocatis sospitem solam e meis,

umbrae meorum? te sequor testis, pater,

Troiae sepultae; frater, auxilium Phrygum

terrorque Danaum, non ego antiquum decus

745video aut calentes ratibus exustis manus,

sed lacera membra et saucios vinclo gravi

illos lacertos; te sequor, nimium cito

congresse Achilli Troile; incertos geris,

Deiphobe, vultus, coniugis munus novae,

750iuvat per ipsos ingredi Stygios lacus,

iuvat videre Tartari saevum canem

avidique regna Ditis! haec hodie ratis

Phlegethontis atri regias animas vehet,

victamqne victricemqne. vos. umbrae, precor.

755iurata superis unda. te pariter precor:

reserate paulum terga nigrantis poli,

levis ut Mycenas turba prospiciat Phrygum.

spectate. miseri: fata se vertunt retro.

Instant sorores squalidae

760sanguinea iactant verbera.

fert laeva semustas faces

turgentque pallentes genae

et vestis atri funeris

exesa cingit ilia,

765strepuntque nocturni metus

et ossa vasti corporis

corrupta longinquo situ

palude limosa iacent.

et ecce, defessus senex

770ad ora ludentes aquas

non captat oblitus sitim,

maestus futuro funere:

exultat et ponit gradus

pater decoros Dardanus.



Chor.


775Iam pervagatus ipse se fregit furor,

caditque flexo qualis ante aras genu

cervice taurus vulnus incertum gerens,

relevemus artus, en deos tandem suos

victrice lauru cinctus Agamemnon adit,

780et festa coniunx obvios illi tulit

gressus reditque iuncta concordi gradu.



Agamemno Cassandra


Tandem reverter sospes ad patrios lares;

o cara salve terra, tibi tot barbarae

dedere gentes spolia, tibi felix diu

785potentis Asiae Troia summisit manus,

quid ista vates corpus effusa ac tremens

dubia labat cervice? famuli, attollite,

refovete gelido latice. iam recipit diem

marcente visu. suscita sensus tuos:

790optatus ille portus aerumnis adest,

festus dies est.



Cass.


Festus et Troiae fuit.



Agam.


Veneremur aras.



Cass.


Cecidit ante aras pater.



Agam.


Iovem precemur pariter.



Cass.


Herceum Iovem?



Agam.


Credis videre te Ilium?



Cass.


Et Priamum simul.



Agam.


795Hic Troia non est.



Cass.


Helena ubi est Troiam puto.



Agam.


Ne metue dominam famula,



Cass.


Libertas adest.



Agam.


Secura vive.



Cass.


Mihi mori est securitas.



Agam.


Nullum est periclum tibimet.



Cass.


At magnum tibi.



Agam.


Victor timere quid potest?



Cass.


Quod non timet.



Agam.


800Hanc fida famuli turba, dum excutiat deum,

retinete ne quid impotens peccet furor.

at te, pater, qui saeva torques fulmina

pellisque nubes, sidera et terras regis,

ad quem triumphi spolia victores ferunt,

805et te sororem cuncta pollentis viri,

Argolica limo, pecore votivo libens

Arabumque donis supplice et fibra colam.



Chorus Cassandra


Argos nobilibus nobile civibus,

Argos iratae carum novercae,

810semper ingentes alumnos

educas, numerum deorum

imparem aequasti: tuus ille

bis seno meruit labore

adlegi caelo

magnus Alcides, cui lege mundi

815Iuppiter rupta geminavit horas

roscidae noctis iussitque Phoebum

tardius celeres agitare currus

et tuas lente remeare bigas,

pallida Phoebe;

rettulit pedem

820nomen alternis stella quae mutat

seque mirata est Hesperum dici;

Aurora movit ad solitas vices

caput et relabens imposuit seni

collum marito.

sensit ortus, sensit occasus

825Herculem nasci: violentus ille

nocte non una poterat creari.

tibi concitatus substitit mundus,

o puer subiture caelum.

te sensit Nemeaeus arto

830pressus lacerto fulmineus leo

cervaque Parrhasis,

sensit Arcadii populator agri,

gemuitque taurus Dictaea linquens

horridus arva.

835morte fecundum domuit draconem

vetuitque collo pereunte nasci,

geminosque fratres

pectore ex uno tria monstra natos

stipite incusso fregit insultans, '

840duxitque ad ortus Hesperium pecus,

Geryonae spolium triformis.

egit Threicium gregem,

quem non Strymonii gramine fluminis

Hebrive ripis pavit tyrannus:

845hospitum dirus stabulis cruorem

praebuit saevis tinxitque crudos

ultimus rictus sanguis aurigae,

vidit Hippolyto ferox

pectore e medio rapi

spolium, et sagittis

850nube percussa Stymphalis alto

decidit caelo;

arborque pomis fertilis aureis

extimuit manus insueta carpi

fugitque in auras leviore ramo.

855audivit sonitum crepitante lamna

frigidus custos nescius somni,

linqueret cum iam nemus omne fulvo

plenus Alcides vacuum metallo.

tractus ad caelum canis inferorum

860triplici catena tacuit nec ullo

latravit ore,

lucis ignotae metuens colorem.

te duce succidit

mendax Dardanidae domus

et sensit arcus iterum timendos;

865te duce concidit

totidem diebus Troia quot annis.



Cass.


Res agitur intus magna, par annis decem.

eheu quid hoc est? anime, consurge et cape

pretium furoris: vicimus victi Phryges.

870bene est, resurgit Troia; traxisti iacens,

parens, Mycenas, terga dat victor tuus!

tam clara numquam providae mentis furor

ostendit oculis: video et intersum et fruor:

imago visus dubia non fallit meos:

875spectemus. epulae regia instructae domo,

quales fuerunt ultimae Phrygibus dapes,

celebrantur: ostro lectus Iliaco nitet

merumque in auro veteris Assaraci trahunt.

en ipse picta veste sublimis iacet,

880Priami superbas corpore exuvias gerens.

detrahere cultus uxor hostiles iubet,

induere potius coniugis fidae manu

textos amictus— horreo atque animo tremo:

regemne perimet exul et adulter virum?

885venere fata. sanguinem extremae dapes

domini videbunt et cruor Baccho incidet.

mortifera vinctum perfide tradit neci

induta vestis: exitum manibus negant

caputque laxi et invii claudunt sinus.

890haurit trementi semivir dextra latus,

nec penitus egit: vulnere in medio stupet.

at ille, ut altis hispidus silvis aper

cum casse vinctus temptat egressus tamen

artatque motu vincla et in cassum furit,

895cupit fluentes undique et caecos sinus

dissicere et hostem quaerit implicitus suum.

armat bipenni Tyndaris dextram furens,

qualisque ad aras colla taurorum popa

designat oculis antequam ferro petat,

900sic huc et illuc impiam librat manum.

habet, peractum est. pendet exigua male

caput amputatum parte et hinc trunco cruor

exundat, illic ora cum fremitu iacent.

nondum recedunt: ille iam exanimem petit

905laceratque corpus, illa fodientem adiuvat.

uterque tanto scelere respondet suis:

est hic Thy este gnatus, haec Helenae soror.

stat ecce Titan dubius emerito die,

suane currat an Thyestea via.



Electra


910Fuge, o paternae mortis auxilium unicum,

fuge et scelestas hostium vita manus,

eversa domus est funditus, regna occidunt,

hospes quis iste concitos currus agit?

germane, vultus veste furabor tuos.

915quid, anime demens, refugis? externos times?

domus timenda est. pone iam trepidos metus,

Oresta: amici fida praesidia intuor.



Strophius Electra


Phocide relicta Strophius Elea inclutus

palma revertor. causa veniendi fuit

920gratari amico, cuius impulsum manu

cecidit decenni Marte concussum Ilium,

quaenam ista lacrimis lugubrem vultum rigat

pavetque maesta? regium agnosco genus.

Electra, fletus causa quae laeta in domo est?



El.


925Pater peremptus scelere materno iacet,

comes paternae quaeritur natus neci,

Aegisthus arces Venere quaesitas tenet.



Str.


O nulla longi temporis felicitas!



El.


Per te parentis memoriam obtestor mei,

930per sceptra terris nota, per dubios deos:

recipe hunc Oresten ac pium furtum occule.



Str.


Etsi timendum caesus Agamemnon docet,

aggrediar et te, Oresta, furabor libens,

[fidem secunda poscunt, adversa exigunt]

935cape hoc decorum ludicri certaminis,

insigne frontis; laeva victricem tenens

frondem virenti protegat ramo caput,

et ista donum palma Pisaei Iovis

velamen eadem praestet atque omen tibi.

940tuque o paternis assidens frenis comes,

condisce, Pylade, patris exemplo fidem,

vos Graecia nunc teste veloces equi

infida cursu fugite praecipiti loca.



El.


Excessit, abiit, currus effreno impetu

945cffugit aciem, tuta iam cpperiar meos

hostes et ultro vulneri opponam caput.

Adest cruenta coniugis victrix sui

et signa caedis veste maculata gerit.

manus recenti sanguine etiamnunc madent

950vultusque prae se scelera truculenti ferunt.

concedam ad aras. patere me vittis tuis,

Cassandra, iungi paria metuentem tibi.



Clytemestra Electra Aegisthus Cassandra


Hostis parentis, impium atque audax caput,

quo more coetus publicos virgo petis?



El.


955Adulterarum virgo deserui domum.



Clyt.


Quis esse credat virginem?



El.


Natam, tuam?



Clyt.


Modestiae cum matre.



El.


Pietatem doces?



Clyt.


Animos viriles corde tumefacto geris;

sed agere domita feminam disces malo.



El.


960Nisi forte fallor, feminas ferrum decet.



Clyt.


Et esse demens te parem nobis putas?



El.


Vobis? quis iste est alter Agamemnon tuus?

ut vidua loquere: vir caret vita tuus.



Clyt.


Indomita posthac virginis verba impiae

965regina frangam; citius interea mihi

edissere ubi sit natus, ubi frater tuus.



El.


Extra Mycenas.



Clyt.


Redde nunc natum mihi.



El.


Et tu parentem redde.



Clyt.


Quo latitat loco?



El.


Tuto quietus, regna non metuens nova:

970iustae parenti satis.



Clyt.


At iratae parum.

morieris hodie.



El.


Dummodo hac moriar manu.

recedo ab aris. sive te iugulo iuvat

mersisse ferrum, praebeo iugulum tibi;

seu more pecudum colla resecari placet,

975intenta cervix vulnus expectat tuum.

scelus paratum est: caede respersam viri

atque obsoletam sanguine hoc dextram ablue.



Clyt.


Consors pericli pariter ac regni mei,

Aegisthe, gradere, gnata genetricem impie

980probris lacessit, occulit fratrem abditum.



Aeg.


Furibunda virgo, vocis infandae sonum

et aure verba indigna materna opprime.



El.


Etiam monebit sceleris infandi artifex,

per scelera gnatus, nomen ambiguum suis,

985idem sororis gnatus et patris nepos?



Clyt.


Aegisthe, cessas impium ferro caput

demetere? fratrem reddat aut animam statim.



Aeg.


Abstrusa caeco carcere et saxo exigat

aevum, et per omnes torta poenarum modos

990referre quem nunc occulit forsan volet

inops egens inclusa, paedore obruta,

vidua ante thalamos, exul, invisa omnibus

aethere negate sero subcumbet malis.



El.


Concede mortem,



Aeg.


Si recusares, darem,

995rudis est tyrannus morte qui poenam exigit.



El.


Mortem aliquid ultra est?



Aeg.


Vita, si cupias mori.

abripite, famuli, monstrum et avectam procul

ultra Mycenas ultimo in regni angulo

vincite saeptam nocte tenebrosi specus,

1000ut inquietam virginem carcer domet.



Clyt.


At ista poenas capite persolvet suo

captiva coniunx, regii paelex tori.

trahite, ut sequatur coniugem ereptum milli.



Cass.


Ne trahite. vestros ipsa praecedam gradus.

1005perferre prima nuntium Phrygibus meis

propero: repletum ratibus eversis mare,

captas Mycenas, mille ductorem ducum,

ut paria fata Troicis lueret malis,

perisse dono feminae: stupro, dolo.

1010nihil moramur, rapite, quin grates ago.

iam, iam iuvat vixisse post Troiam, iuvat.



Clyt.


Furiosa, morere.



Cass.


Veniet et vobis furor.—


Thyestes


Tantali Umbra Furia



Tantali Umbra


Quis inferorum sede ab infausta extrahit

avido fugaces ore captantem cibos,

quis male deorum Tantalo visas domos

ostendit iterum? peius inventum est siti

5arente in undis aliquid et peius fame

hiante semper? Sisyphi numquid lapis

gestandus umeris lubricus nostris venit

aut membra celeri differens cursu rota,

aut poena Tityi qui specu vasto patens

10visceribus atras pascit effossis aves

et nocte reparans quicquid amisit die

plenum recenti pabulum monstro iacet?

in quod malum transcribor? o quisquis nova

supplicia functis durus umbrarum arbiter

15disponis, addi si quid ad poenas potest

quod ipse custos carceris diri horreat,

quod maestus Acheron paveat, ad cuius metum

nos quoque tremamus, quaere: iam nostra subit

e stirpe turba quae suum vincat genus

20ac me innocentem faciat et inausa audeat.

regione quicquid impia cessat loci

complebo— numquam stante Pelopea domo

Minos vacabit.



Fvr.


Perge, detestabilis

umbra, et penates impios furiis age.

25certetur omni scelere et alterna vice

stringatur ensis; ne sit irarum modus

pudorve, mentes caecus instiget furor,

rabies parentum duret et longum nefas

eat in nepotes; nec vacet cuiquam vetus

30odisse crimen: semper oriatur novum,

nec unum in uno, dumque punitur scelus,

crescat, superbis fratribus regna excidant

repetantque profugos; dubia violentae domus

fortuna reges inter incertos labet:

35miser ex potente fiat, ex misero potens

fluctuque regnum casus assiduo ferat,

ob scelera pulsi, cum dabit patriam deus

in scelera redeant, sintque tam invisi omnibus,

quam sibi; nihil sit ira quod vetitum putet:

40fratrem expavescat frater et gnatum parens

gnatusque patrem, liberi pereant male,

peius tamen nascantur; immineat viro

infesta coniunx, bella trans pontum vehant,-

effusus omnis irriget terras cruor,

45supraque magnos gentium exultet duces

Libido victrix: impia stuprum in domo

levissimum sit facinus; et fas et fides

iusque omne pereat, non sit a vestris malis

immune caelum, cur micant stellae polo

50flammaeque.servant debitum mundo decus?

nox alia fiat, excidat caelo dies. s

misce penates, odia caedes funera

accerse et imple Tantalo totam domum.

ornetur altum columen et lauro fores

55laetae virescant, dignus adventu tuo

splendescat ignis— Thracium fiat nefas

maiore numero, dextra cur patrui vacat?

nondum Thyestes liberos deflet suos—

et quando tollet? ignibus iam subditis

60spument aena, membra per partes eant

discerpta, patruos polluat sanguis focos,

epulae instruantur— non novi sceleris tibi

conviva venies, liberum dedimus diem

tuamque ad istas solvimus mensas famem:

65ieiunia exple, mixtus in Bacchum cruor

spectante te potetur; inveni dapes

quas ipse fugeres— siste, quo praeceps ruis?



Tant.


Ad stagna et amnes et recedentes aquas

labrisque ab ipsis arboris plenae fugas.

70abire in atrum carceris liceat mei

cubile, liceat, si parum videor miser,

mutare ripas: alveo medius tuo,

Phlegethon, relinquar igneo cinctus freto.

quicumque poenas lege fatorum datas

75pati iuberis, quisquis exeso iaces

pavidus sub antro iamque venturi times

montis ruinam, quisquis avidorum feros

rictus leonum et dira Furiarum agmina

implicitus horres, quisquis immissas faces

80semiustus abigis, Tantali vocem excipe

properantis ad vos: credite experto mihi,

amate poenas, quando continget mihi

effugere superos?



Fvr.


Ante perturba domum

inferque tecum proelia et ferri malum

85regibus amorem, concute insano ferum

pectus tumultu,



Tant.


Me pati poenas decet,

non esse poenam, mittor ut dirus vapor

tellure rupta vel gravem populis luem

sparsum pestis, ducam in horrendum nefas

90avus nepotes— magne divorum parens

nosterque, quamvis pudeat, ingenti licet

taxata poena lingua crucietur loquax,

nec hoc tacebo: moneo, ne sacras manus

violate caede neve furiali malo

95aspergite aras. stabo et arcebo scelus—

quid ora ferres verbere et tortos ferox

minaris angues? quid famem infixam intimis

agitas medullis? flagrat incensum siti

cor et perustis flamma visceribus micat—

100[sequor.]



Fvr.


Hunc, hunc furorem divide in totam domum!

sic, sic ferantur et suum infensi invicem

sitiant cruorem, sentit introitus tuos

domus et nefando tota contactu horruit.

105actum est abunde, gradere ad infernos specus

amnemque notum; iam tuum maestae pedem

terrae gravantur: cernis ut fontis liquor

introrsus actus linquat, ut ripae vacent

ventusque raras igneus nubes ferat?

110pallescit omnis arbor ac nudus sitit

fugiente pomo ramus, et qui fluctibus

illinc propinquis Isthmos atque illinc fremit

vicina gracili dividens terra vada,

longe remotos tutus exaudit sonos.

115iam Lerna retro cessit et Phoronides

latuere venae nec suas profert sacer

Alpheos undas et Cithaeronis iuga

stant parte nulla cana deposita nive

timentque veterem nobiles Argi sitim.

120en ipse Titan dubitat an iubeat sequi

cogatque habenis ire periturum diem.



Chorus


Argos de superis si quis Achaicum

Pisaeasque domos curribus inclitas,

Isthmi si quis amat regna Corinthii

125et portus geminos et mare dissidens,

si quis Taygeti conspicuas nives,

quas cum Sarmaticus tempore frigido

in summis Boreas composuit iugis,

aestas veliferis solvit Etesiis,

130quem tangit gelido flumine lucidus

Alpheos, stadio notus Olympico,

advertat placidum numen et arceat,

alternae scelerum no redeant vices

nec succedat avo deterior nepos

135et maior placeat culpa minoribus.

tandem lassa feros exuat impetus

eieci progenies impia Tantali.

Peccatum satis est; fas valuit nihil

aut commune nefas, proditus occidit

140deceptor domini Myrtilus, et fide

vectus qua fuerat nobile reddidit

mutato pelagus nomine: notior

nulla est Ioniis fabula navibus.

exceptus gladio parvulus impio

145dum currit patrium natus ad osculum,

immatura focis victima concidit

divisusque tua est, Tantale, dextera,

mensas ut strueres hospitibus deis.

hos aeterna fames persequitur cibos,

150hos aeterna sitis; nec dapibus feris

decerni potuit poena decentior.

Stat lassus vacuo gutture Tantalus:

impendet capiti plurima noxio

Phineis avibus praeda fugacior;

155hinc illinc gravidis frondibus incubat

et curvata suis fetibus ac tremens

alludit patulis arbor hiatibus.

haec, quamvis avidus nec patiens morae,

deceptus totiens tangere neglegit

160obliquatque oculos oraque comprimit

inclusisque famem dentibus alligat

sed tunc divitias omne nemus suas

demittit propius pomaque desuper

insultant foliis mitia languidis

165accenduntque famem, quae iubet irritas

exercere manus— has ubi protulit

et falli libuit, totus in arduum

autumnus rapitur silvaque mobilis,

instat deinde sitis non levior fame;

170qua cum percaluit sanguis et igneis

exarsit facibus, stat miser obvios

fluctus ore petens, quos profugus latex

avertit sterili deficiens vado

conantem que sequi deserit; hic bibit

175altum de rapido gurgite pulverem.



Atreus Satelles


Ignave, iners, enervis et (quod maximum

probrum tyranno rebus in summis reor)

inulte, post tot scelera, post fratris dolos

fasque omne raptum questibus vanis agis

180iratus Atreus? fremere iam totus tuis

debebat armis orbis et geminum mare

utrimque classes agere, iam flammis agros

lucere et urbes decuit ac strictum undique

micare ferrum, tota sub nostro sonet

185Argolica tellus equite; non silvae tegant

hostem nec altis montium structae iugis

arces; relictis bellicum totus canat

populus My cenis, quisquis invisum caput

tegit ac tuetur, clade funesta occidat,

190haec ipsa pollens incliti Pelopis domus

ruat vel in me, dummodo in fratrem ruat.

age, anime, fac quod nulla posteritas probet,

sed nulla taceat, aliquod audendum est nefas

atrox, cruentum, tale quod frater meus

195suum esse mallet— scelera non ulciscens,

nisi vineis, et quid esse tam saevum potest

quod superet illum? numquid abiectus iacet?

numquid secundis patitur in rebus modum,

fessis quietem? novi ego ingenium viri

200indocile: flecti non potest— frangi potest.

proinde antequam se firmat aut vires parat,

petatur ultro, ne quiescentem petat.

aut perdet aut peribit: in medio est scelus s

positum occupanti.



Sat.


Fama te populi nihil

205adversa terret?



Atr.


Maximum hoc regni bonum est,

quod facta domini cogitur populus sui

tam ferre quam laudare.



Sat.


Quos cogit metus

laudare, eosdem reddit inimicos metus,

at qui favoris gloriam veri petit,

210animo magis quam. voce laudari volet.



Atr.


Laus vera et humili saepe contingit viro,

non nisi potenti falsa, quod nolunt velint.



Sat.


Rex velit honesta: nemo non eadem volet.



Atr.


Vbicumque tantum honesta dominanti licent,

215precario regnatur.



Sat.


Vbi non est pudor

nec cura iuris sanctitas pietas fides,

instabile regnum est.



Atr.


Sanctitas pietas fides

privata bona sunt, qua iuvat reges eant.



Sat.


Nefas nocere vel malo fratri puta.



Atr.


220Fas est in illo quicquid in fratre est nefas.

quid enim reliquit crimine intactum aut ubi

sceleri pepercit? coniugem stupro abstulit

regnumque furto: specimen antiquum imperi

fraude est adeptus, fraude turbavit domum,

225est Pelopis altis nobile in stabulis pecus,

arcanus aries, ductor opulenti gregis,

huius per omne corpus effuso coma

dependet auro, cuius e tergo novi

aurata reges sceptra Tantalici gerunt;

230possessor huius regnat, hunc tantae domus

fortuna sequitur, tuta seposita sacer

in parte carpit prata, quae cludit lapis

fatale saxeo pascuum muro tegens.

hunc facinus ingens ausus assumpta in scelus

235consorte nostri perfidus thalami avehit.

hinc omne cladis mutuae fluxit malum:

per regna trepidus exul erravi mea,

pars nulla generis tuta ab insidiis vacat,

corrupta coniunx, imperi quassa est fides,

240domus aegra, dubius sanguis est— certi nihil

nisi frater hostis, quid stupes? tandem incipe

animosque sume: Tantalum et Pelopem aspice;

ad haec manus exempla poscuntur meae.

profare, dirum qua caput mactem via.



Sat.


245Ferro peremptus spiritum inimicum expuat.



Atr.


De fine poenae.loqueris; ego poenam volo.

perimat tyrannus lenis: in regno meo

mors impetratur.



Sat.


Nulla te pietas movet?



Atr.


Excede, Pietas, si modo in nostra domo

250umquam fuisti, dira Furiarum cohors

discorsque Erinys veniat et geminas faces

Megaera quatiens: non satis magno meum

ardet furore pectus, impleri iuvat

maiore monstro.



Sat.


Quid novi rabidus struis?



Atr.


255Nil quod doloris capiat assueti modus;

nullum relinquam facinus et nullum est satis.



Sat.


Ferrum?



Atr.


Parum est



Sat.


Quid ignis?



Atr.


Etiamnunc parum est.



Sat.


Quonam ergo telo tantus utetur dolor?



Atr.


Ipso Thyeste.



Sat.


Maius hoc ira est malum.



Atr.


260Fateor, tumultus pectora attonitus quatit

penitusque volvit; rapior et quo nescio,

sed rapior. imo mugit e fundo solum,

tonat dies serenus ac totis domus

ut fracta tectis crepuit et. moti lares

265vertere voltum: fiat hoc, fiat nefas

quod. di. timebis,



Sat.


Facere quid tandem paras?



Atr.


Nescio quid animo maius et solito amplius

supraque fines moris humani tumet

instatque pigris manibus— haud quid sit scio,

270sed grando quiddam est. ita sit. hoc, anime, occupa.

dignum est Thyeste facinus et dignum Atreo:

quod uterque faciat, vidit infandae domus

Odrysia mensas— fateor, immane est scelus,

sed occupatum: maius hoc aliquid dolor

275inveniat, animum Baulis inspira parens

sororque; causa est similis: assiste et manum

impelle nostram, liberos avidus pater

gaudetque Iaceret et suos artus edat.

bene est, abunde est. hic placet poenae modus

280tantisper, ubinam est? tam diu cur innocens

versatur Atreus? tota iam ante oculos meos

imago caedis errat, ingesta orbitas

in ora patris— anime, quid rursus times

et ante rem subsidis? audendum est, age:

285quod est in isto scelere praecipuum nefas,

hoc ipse faciet,



Sat.


Sed quibus captus dolis

nostros dabit perductus in laqueos pedem?

inimica credit cuncta,



Atr.


Non poterat capi,

nisi capere vellet, regna nune sperat mea:

290hac spe minanti fulmen occurret Iovi,

hac spe subibit gurgitis tumidi minas

dubiumque Libycae Syrtis intrabit fretum,

hac spe, quod esse maximum retur malum,

fratrem videbit.



Sat.


Quis fidem pacis dabit?

295cui tanta credet?



Atr.


Credula est spes improba.

gnatis tamen mandata quae patruo ferant

dabimus: relictis exul hospitiis vagus

regno ut miserias mutet atque Argos regat

ex parte dominus, si nimis durus preces

300spernet Thyestes, liberos eius rudes

malisque fessos gravibus et faciles capi

prece commovebunt: hinc vetus regni furor,

illinc egestas tristis ac durus labor

quamvis rigentem tot malis subigent virum.



Sat.


305Iam tempus illi fecit aerumnas leves.



Atr.


Erras: malorum sensus accrescit die.

leve est miserias ferre, perferre est grave



Sat.


Alios ministros consili tristis lege.



Atr.


Peiora iuvenes facile praecepta audiunt.



Sat.


310In patre facient quicquid in patruo doces:

saepe in magistrum scelera redierunt sua.



Atr.


Vt nemo doceat fraudis et sceleris vias,

regnum docebit, ne mali fiant times?

nascuntur, istud quod vocas saevum asperum

315agique dure credis et nimium impie,

fortasse et illic agitur,



Sat.


Hanc fraudem scient

nati parari?



Atr.


Tacita tam rudibus fides

non est in annis; detegent forsan dolos:

tacere multis discitur vitae malis.

320SAT,. Ipsosque per quos fallere alium cogitas

falles?



Atr.


Vt ipsi crimine et culpa vacent,

quid enim necesse est liberos sceleri meos

inserere? per nos odia se nostra explicent.—

male agis, recedis, anime: si parcis tuis,

325parces et illis, consili Agamemnon mei

sciens minister fiat et fratri sciens

Menelaus adsit, prolis incertae fides

ex hoc petatur scelere: si bella abnuunt

et gerere nolunt odia. si patruum vocant.

330pater est, eatur.—— multa sed trepidus solet

detegere vultus, magna nolentem quoque

consilia produnt: nesciant quantae rei

fiant ministri, nostra tu coepta occides.



Sat.


Haud sum monendus: ista nostro in pectore

335fides timorque, sed magis claudet fides.



Chorus


[Tandem regia nobilis,]

[antiqui genus Inachi,]

[fratrum composuit minas.]

Quis vos exagitat furor,

340alternis dare sanguinem

et sceptrum scelere aggredi?

nescitis, cupidi arcium,

regnum qua iaceat loco.

regem non faciunt opes,

345non vestis Tyriae color,

non frontis nota regiae,

non auro nitidae trabes:

rex est qui posuit metus

et diri mala pectoris,

350quem non ambitio inpotens

et numquam stabilis favor

vulgi praecipitis movet,

non quicquid fodit Occideris

ant unda Tagus aurea

355claro devenit alveo,

non quicquid Libycis terit

fervens area messibus,

quem non concutiet cadens

obliqui via fulminis,

360non Eurus rapiens mare

aut saevo rabidus freto

ventosi tumor Hadriae,

quem non lancea militis,

non strictas domuit chalybs,

365qui tuto positus loco

infra se videt omnia

occurritque suo libens

fato nec queritur mori.

Reges conveniant licet

370qui sparsos agitant Dabas,

qui rubri vada litoris

et gemmis mare lucidis

late sanguineum tenent,

aut qui Caspia fortibus

375recludunt iuga Sarmatis,

certet Danuvii vadum

audet qui pedes ingredi

et (quocumque loco iacent)

Seres vellere nobiles:

nil ullis opus est equis,

nil armis et inertibus

telis quae procul ingerit

Parthus, cum simulat fugas,

385admotis nihil est opus

urbes sternere machinis,

longe saxa rotantibus.

380mens regnum bona possidet.

[rex est qui metuit nihil,]

[rex est qui cupiet nihil.]

390hoc regnum sibi quisque dat.

Stet quicumque volet potens

aulae culmine lubrico:

me dulcis saturet quies;

obscuro positus loco

395leni perfruar otio,

nullis nota Quiritibus

aetas per tacitum fluat.

sic cum transierint mei

nullo cum strepitu dies.

400plebeius moriar senex.

illi mors gravis incubat

qui, notus nimis omnibus,

ignotus moritur sibi.



Thyestes Tantalus Plisthenes Tacitus


Optata patriae tecta et Argolicas opes

405miserisque summum ac maxime exulibus bonum,

tractum soli natalis et patrios deos

(si sunt tamen di) cerno, Cyclopum sacras

turres, labore maius humano decus,

celebrata iuveni stadia, per quae nobilis

410palmam paterno non semel curru tuli.

occurret Argos, populus occurret frequens—

sed nempe et Atreus. repete silvestres fugas

saltusque densos potius et mixtam feris

similemque vitam; clarus hic regni nitor

415fulgore non est quod oculos falso auferat:

cum quod datur spectabis, et dantem aspice.

modo inter illa, quae putant cuncti aspera,

fortis fui laetusque; nunc contra in metus

revolvor: animus haeret ac retro cupit

420corpus referre, moveo nolentem gradum.



Tant.


Pigro (quid hoc est?) genitor incessu stupet

vultumque versat seque in incerto tenet.



Thy.


Quid, anime, pendes quidve consilium diu

tam facile torques? rebus incertissimis,

425fratri atque regno, credis ac metuis mala

iam victa, iam mansueta et aerumnas fugis

bene collocatas? esse iam miserum iuvat,

reflecte gressum, dum licet, teque eripe.

T AN T. Quae causa cogit, genitor, a patria gradum

430referre visa? cur bonis tantis sinum

subducis? ira frater abiecta redit

partemque regni reddit et lacerae domus

componit artus teque restituit tibi.



Thy.


Causam timoris ipse quam ignoro exigis.

435nihil timendum video, sed timeo tamen.

placet ire, pigris membra sed genibus labant

alioque quam quo nitor abductus feror,

sic concitatam remige et velo ratem

aestus resistens remigi et velo refert.



Tant.


440Evince quicquid obstat et mentem impedit

reducemque quanta praemia expectent vide.

pater, potes regnare,



Thy.


Cum possim mori.



Tant.


Summa est potestas—



Thy.


Nulla: si cupias nihil.



Tant.


Gnatis relinques,



Thy.


Non capit regnum duos.



Tant.


445Miser esse mavult esse qui felix potest?



Thy.


Mihi crede, falsis magna nominibus placent,

frustra timentur dura. dum excelsus steti,

numquam pavere destiti atque ipsum mei

ferrum timere lateris, o quantum bonum est

450obstare nulli, capere securas dapes

humi iacentem! scelera non intrant casas,

totusque mensa capitur angusta cibus;

venenum in auro bibitur— expertus loquor:

malam bonae praeferre fortunam licet.

455non vertice alti montis impositam domum

et eminentem civitas humilis tremit

nec fulget altis splendidum tectis ebur

somnosque non defendit excubitor meos;

non classibus piscamur et retro mare

460iacta fugamus mole nec ventrem improbum

alimus tributo gentium, nullus mihi

ultra Getas metatur et Parthos ager;

non ture colimur nec meae excluso Iove

ornantur arae; nulla culminibus meis

465imposita nutat silva nec fumant manu

succensa multa stagna nec somno dies

Bacchoque nox iungenda pervigil! datur:

sed non timemur, tuta sine telo est domus

rebusque parvis magna praestatur quies—

470immane regnum est posse sine regno pati.



Tant.


Nec abnuendum, si dat imperium deus,

nec appetendum est: frater ut regnes rogat.



Thy.


Rogat? timendum est. errat hic aliquis dolus.



Tant.


Redire pietas unde submota est solet

475reparatque vires iustus amissas amor.



Thy.


Amat Thyesten frater? aetherias prius

perfundet Arctos pontus et Siculi rapax

consistet aestus unda et Ionio seges

matura pelago surget et lucem dabit

480nox atra terris, ante cum flammis aquae.

cum morte vita. cum mari ventus fidem

foedusque iungent.



Tant.


Quam tamen fraudem times?



Thy.


Omnem: timori quem meo statuam modum?

tantum potest quantum odit.



Tant.


In te quid potest?



Thy.


485Pro me nihil iam metuo: vos facitis mihi

Atrea timendum,



Tant.


Decipi cautus times?



Thy.


Serum est cavendi tempus in mediis malis:

eatur. unum genitor hoc testor tamen:

ego vos sequor, non duco.



Tant.


Respiciet deus

490bene cogitata, perge non dubio gradu.



Atreus Thyestes Tantalus Plisthenes Taciti


Plagis tenetur clausa dispositis fera:

et ipsum et una generis invisi indolem

iunctam parenti cerno, iam tuto in loco

vorsantur odia. venit in nostras manus

495tandem Thyestes, venit, et totus quidem.

vix tempero animo, vix dolor frenos capit

sic, cum feras vestigat et longo sagax

loro tenetur Vmber ac presso vias

scrutatur ore, dum procul lento suem

500odore sentit, paret et tacito locum

rostro pererrat; praeda cum propior fuit,

cervice tota pugnat et gemitu vocat

dominum morantem seque retinenti eripit:

cum sperat ira sanguinem, nescit tegi;

505tamen tegatur. aspice, ut multo gravis

squalore vultus obruat maestos coma,

quam foeda iaceat barba, praestetur fides—

fratrem iuvat videre, complexus mihi

redde expetitos. quicquid irarum fuit

510transierit; ex hoc sanguis ac pietas die

colantur, animis odia damnata excidant.



Thy.


Diluere possem cuncta, nisi talis fores.

sed fateor, Atreu, fateor, admisi omnia

quae credidisti, pessimam causam meam

515hodierna, pietas fecit, est prorsus nocens

quicumque visus tam bono fratri est nocens.

lacrimis agendum est: supplicem primus vides;

hae te precantur pedibus intactae manus:

ponatur omnis ira et ex animo tumor

520erasus abeat. obsides fidei accipe

hos innocentes, frater,



Atr.


A genibus manum

aufer meosque potius amplexus pete.

vos quoque, senum praesidia, tot iuvenes, meo

pendete collo, squalidam vestem exue

525oculisque nostris parce et ornatus cape

pares meis. laetusque fraterni imperi

capesse partem, maior haec laus est mea,

fratri paternum reddere incolumi decus:

habere regnum casus est, virtus dare.



Thy.


530Di paria, frater, pretia pro tantis tibi

meritis rependant. regiam capitis notam

squalor recusat noster et sceptrum manus

infausta refugit, liceat in media mihi

latere turba,



Atr.


Recipit hoc regnum duos.



Thy.


535Meum esse credo quicquid est, frater, tuum.



Atr.


Quis influentis dona fortunae abnuit?



Thy.


Expertus est quicumque quam facile effluant.



Atr.


Fratrem potiri gloria ingenti vetas?



Thy.


Tua iam peracta gloria est, restat mea:

540respuere certum est regna consilium mihi.



Atr.


Meam relinquam, nisi tuam partem accipis.



Thy.


Accipio: regni nomen impositi feram,

sed iura et arma servient mecum tibi.



Atr.


Imposita capiti vincla venerando gere;

545ego destinatas victimas superis dabo.



Chorus


Credat hoc quisquam? ferus ille et acer

nec potens mentis truculentus Atreus

fratris aspectu stupefactus haesit,

nulla vis maior pietate vera est:

550iurgia externis inimica durant,

quos amor verus tenuit, tenebit

ira cum magnis agitata causis

gratiam rupit cocinitque bellum,

cum leves frenis sonuere turmae,

555fulsit hinc illinc agitatus ensis

quem movet crebro furibundus ictu

sanguinem Mavors cupiens recentem:

opprimit ferrum manibusque iunctis

ducit ad pacem Pietas negantes.

560Otium tanto subitum e tumultu

quis deus fecit? modo per Mycenas

arma civilis' crepuere belli:

pallidae natos tenuere matres;

uxor armato timuit marito,

565cum manum invitus sequeretur ensis,

sordidus pacis vitio quietae;

ille labentes renovare muros,

hic situ quassas stabilire turres,

ferreis portas cohibere claustris

570ille certabat, pavidusque pinnis

anxiae noctis vigil incubabat:

peior est bello timor ipse belli.

Iam minae saevi cecidere ferri,

iam silet murmur grave classicorum,

575iam tacet stridor litui strepentis:

alta pax urbi revocata, laetae est.

sic, ubi ex alto tumuere fluctus

Bruttium Coro feriente pontum,

Scylla pulsati s resonat cavernis

580ac mare in portu timuere nautae

quod rapax haustum revomit Charybdis,

et ferus Cyclops metuit parentem

rupe ferventis residens in Aetnae,

ne superfusis violator undis

585ignis aeternis resonans caminis,

et putat mergi sua posse pauper

regna Laertes Ithaca tremente:

si suae ventis cecidere vires,

mitius stagno pelagus recumbit;

590alta, quae navis timuit secare,

hinc et hinc fusis speciosa velis

strata ludenti patuere cumbae,

et vacat mersos numerare pisces

hic ubi ingenti modo sub procella

595Cycladas pontum timuere motae.

Nulla sors longa est: dolor ac voluptas

invicem cedunt; brevior voluptas,

ima permutat levis hora summis:

ille qui donat diadema fronti,

600quem genu nixae tremuere gentes,

cuius ad nutum posuere bella

Medus et Phoebi propioris Indus

et Dahae-Parthis equitem minati,

anxius sceptrum tenet et moventes

605cuncta divinat metuitque casus

mobiles rerum dubiumque tempus.

Vos quibus rector maris atque terrae

ius dedit magnum necis atque vitae,

ponite inflatos tumidosque vultus:

610quicquid a vobis minor expavescit,

maior hoc vobis dominus minatur;

omne sub regno graviore regnum est.

quem dies vidit veniens superbum,

hunc dies vidit fugiens iacentem.

615Nemo confidat nimium secundis,

nemo desperet meliora lassis:

miscet haec illis prohibetque Clotho

stare Fortunam, rotat omne fatum,

nemo tam divos habuit faventes,

620crastinum ut posset sibi polliceri:

res deus nostras celeri citatas

turbine versat.

Quis me per auras turbo praecipitem vehet-

atraque nube involvet, ut tantum nefas

625eripiat oculis? o domus Pelopi quoque

et Tantalo pudenda!



Chor.


Quid portas novi?



Nvnt.


Quaenam ista regio est? Argos et Sparte, pios

sortita fratres, et maris gemini premens

fauces Corinthos, an feris Hister fugam

630praebens Alanis, an sub aeterna nive

Hyrcana tellus an vagi passim Scythae?

quis hic nefandi est conscius monstri locus?



Chor.


Effare et istud pande, quodcumque est, malum.



Nvnt.


Si steterit animus, si metu corpus rigens

635remittet artus, haeret in vultu trucis

imago facti, ferte me insanae procul,

illo, procellae, ferte quo fertur dies

hinc raptus,



Chor.


Animos gravius incertos tenes,

quid sit quod horres ede et auctorem indica:

640non quaero quis sit, sed uter. effare ocius.



Nvnt.


In arce summa Pelopiae pars est domus

conversa ad austros, cuius extremum latus

aequale monti crescit atque urbem premit

et contumacem regibus populum suis

645habet sub ictu; fulget hic turbae capax

immane. tectum-, cuius auratas trabes

variis columnae nobiles maculis ferunt,

post ista vulgo nota, quae populi colunt,

in multa dives spatia discedit domus;

650arcana in imo regio secessu iacet,

alta vetustum valle compescens nemus,

penetrale regni, nulla qua laetos solet

praebere ramos arbor aut ferro coli,

sed taxus et cupressus et nigra ilice

655obscura natat silva, quam supra eminens

despectat alte quercus et vincit nemus.

hinc suspicari regna Tantalidae solent,

hinc petere lassis rebus ac dubiis opem.

affixa inhaerent dona: vocales tubae

victaeque falsis axibus pendent rotae

660fractique currus", spolia Myrtoi maris

et omne gentis facinus; hoc Phrygius loco

fixus tiaras Pelopis, hic praeda hostium

et de triumpho picta barbarico chlamys.

665fons stat sub umbra tristis et nigra piger

haeret palude: talis est dirae Stygis

deformis unda quae facit caelo fidem.

hinc nocte caeca gemere feralis deos

fama est, catenis lucus excussis sonat

670ululantque manes, quicquid - audire est metus

illic videtur: errat antiquis vetus

emissa bustis turba et insultent loco

maiora notis monstra; quin tecta solet

micare silva flamma, et excelsae trabes

675ardent sine igne. saepe latratu nemus

trino remugit, saepe simulacris domus

attonita magnis, nec dies sedat metum:

nox propria luco est et superstitio inferum

in luce media regnat, hinc orantibus

680responsa dantur certa, cum ingenti sono

laxantur adyto fata et inmugit specus

vocem deo solvente. quo postquam furens

intravit Atreus liberos fratris trahens,

ornantur arae— quis queat digne eloqui?

685post terga iuvenum nobiles religat manus

et maesta vitta capita purpurea ligat;

non tura desunt, non sacer Bacchi liquor

tangensque salsa victimam culter mola.

servatur omnis ordo, ne tantum nefas

690non rite fiat.



Chor.


Quis manum ferro admovet?



Nvnt.


Ipse est sacerdos, ipse funesta prece

letale carmen ore violento canit,

stat ipse ad aras, ipse devotos neci

contrectat et componit et † ferro admovet;

695attendit ipse: nulla pars sacri perit

lucus tremescit, tota succusso solo

nutavit aula, dubia quo pondus daret

ac fluctuanti similis; e laevo aethere

atrum cucurrit limitem sidus trahens.

700libata in ignes vina mutato fluunt

cruenta Baccho., regium capiti decus

bis terque lapsum est, flevit in templis ebur.

movere cunctos monstra, sed solus sibi

immotus Atreus constat atque ultro deos

705terret minantes, iamque dimissa mora

adsistit aris, torvum et obliquum intuens.

ieiuna silvis qualis in Gangeticis

inter iuvencos tigris erravit duos,

utriusque praedae cupida quo primum ferat

710incerta morsus (flectit hoc rictus suos,

illo reflectit et famem dubiam tenet),

sic dirus Atreus capita devota impiae

speculatur irae: quem prius mactet sibi

dubitat, secunda deinde quem caede immolet.

715nec interest, sed dubitat et saevum scelus

iuvat ordinare.



Chor.


Quem tamen ferro occupat?



Nvnt.


Primus locus (ne desse pietatem putes)

aro dicatur: Tantalus prima hostia est.



Chor.


Quo iuvenis animo, quo tulit vultu necem?



Nvnt.


720Stetit sui securus et non est preces

perire frustra passus; ast illi ferus

in vulnere ensem abscondit et penitus premens

iugulo manum commisit: educto stetit

ferro cadaver, cumque dubitasset diu,

725hac parte an illa caderet, in patruum cadit.

tunc ille ad aras Plisthenem saevus trahit

adicitque fratri; colla percussa amputat;

cervice caesa truncus in pronum ruit,

querulum cucurrit murmure incerto caput.



Chor.


730Quid deinde gemina caede perfunctus facit?

puerone parcit an scelus sceleri ingerit?



Nvnt.


Silva iubatus qualis Armenia leo

in caede multa victor armento incubat

(cruore rictus madidus et pulsa fame

735non ponit iras: hinc et hinc tauros premens

vitulis minatur dente iam lasso piger),

non aliter Atreus saevit atque ira tumet,

ferrumque gemina caede perfusum tenens,

oblitus in quem fureret, infesta manu

740exegit ultra corpus— ut pueri statim

pectore receptus ensis in tergo extitit;

cadit ille et aras sanguine extinguens suo

per utrumque vulnus moritur.



Chor.


O saevum scelus!



Nvnt.


Exhorruistis? hactenus si stat nefas,

745pius est.



Chor.


An ultra maius aut atrocius

natura recipit?



Nvnt.


Sceleris hunc finem putas?

gradus est.



Chor.


Quid ultra potuit? obiecit feris

lanianda forsan corpora atque igne arcuit?



Nvnt.


Vtinam arcuisset! ne tegat functos humus

750nec solvat ignis! avibus epulandos licet

ferisque triste pabulum saevis trahat—

votum est sub hoc quod esse supplicium solet:

pater insepultos spectet! o nullo scelus

credibile in aevo quodque posteritas neget—

755erepta vivis exta pectoribus tremunt

spirantque venae corque adhuc pavidum salit;

at ille libras tractat ac fata inspicit

et adhuc calentes viscerum venas notat.

postquam hostiae placuere, securus vacat

760iam fratris epulis: ipse divisum secat

in membra corpus, amputat trunco tenus

umeros patentis et lacertorum. moras,

denudat artus durus atque ossa amputat;

tantum ora servat et datas fidei manus.

765haec veribus' haerent viscera et lentis data

stillant caminis, illa flammatus latex

querente aeno iactat, impositas dapes

transiluit ignis inque trepidantes focos

bis ter regestus et pati iussus moram

770invitus ardet, stridet in veribus iecur;

nec facile dicam, corpora an flammae magis

gemuere. piceos ignis in fumos abit;

et ipse fumus, tristis ac nebula gravis,

non rectus exit seque in excelsum levat:

775ipsos penates nube deformi obsidet.

O Phoebe patiens, fugeris retro licet

medioque ruptum merseris caelo diem.

sero occidisti. lancinat gnatos pater

artusque mandit ore funesto suos;

780nitet fluente madidus unguento comam

gravisque vino; saepe praeclusae cibum

tenuere fauces— in malis unum hoc tuis

bonum est, Thyesta, quod mala ignoras tua.

sed et hoc peribit, verterit currus licet

785sibi ipse Titan obvium ducens iter

tenebrisque facinus obruat tetrum novis

nox missa ab ortu tempore alieno gravis,

tamen videndum est. tota patefient mala.



Chorus


Quo terrarum superumque parem,

790cuius ad ortus noctis opacae

decus omne fugit, quo vertis iter

medioque diem perdis Olympo?

cur, Phoebe, tuos rapis aspectus?

nondum serae nuntius horae

795nocturna vocat lumina Vesper;

nondum Hesperiae flexura rotae

iubet emeritos solvere currus;

nondum in noctem vergente die

tertia misit bucina signum:

800stupet ad subitae tempora cenae

nondum fessis bubus arator,

quid te aetherio pepulit cursu?

quae causa tuos

limite certo deiecit equos?

805numquid aperto carcere Ditis

victi temptant bella Gigantes?

numquid Tityos pectore fesso

renovat veteres saucius iras?

num reiecto

latus explicuit monte Typhoeus?

810numquid struitur via Phlegraeos

alta per hostes et Thessalicum

Thressa premitur Pelion Ossa?

solitae mundi periere vices?

nihil occasus, nihil ortus erit?

815stupet Eoos

assueta deo tradere frenos

genetrix primae roscida lucis

perversa sui limina regni;

nescit fessos

tinguere currus nec fumantes

820sudore iubas mergere ponto.

ipse insueto novus hospitio

Sol Auroram videt occiduus,

tenebrasque iubet surgere nondum

nocte parata: non succedunt

825astra nec ullo micat igne polus,

non Luna gravis digerit umbras.

Sed quicquid id est, utinam nox sit!

trepidant, trepidant

pectora magno percussa metu:

830ne fatali cuncta ruina

quassata labent iterumque, deos

hominesque premat deforme chaos,

iterum terras et mare cingens

et vaga picti sidera mundi

835natura tegat.

non aeternae facis exortu

dux astrorum saecula ducens

dabit aestatis brumaeque notas,

non Phoebeis obvia flammis

840dement nocti Luna timores

vincetque sui fratris habenas,

curro brevius limite currens;

ibit in unum

congesta sinum turba deorum,

hic qui sacris pervius astris

845secat obliquo tramite zonas

flectens longos signifer annos,

lapsa videbit sidera labens;

hic qui nondum vere benigno

reddit Zephyro- vela tepenti,

850Aries praeceps ibit in undas,

per quas pavidam vexerat Hellen;

hic qui nitido Taurus cornu

praefert Hyadas, secum Geminos

trahet et curvi bracchia Cancri;

855Leo flammiferis aestibus ardens

iterum e caelo cadet Herculens,

cadet in terras Virgo relictas

iustaeqne cadent pondera Librae

secumque trahent Scorpion acrem;

860et qui nervo tenet Haemonio

pinnata senex spicula Chiron,

rupto perdet spicula nervo;

pigram referens hiemem gelidus

cadet Aegoceros frangetque tuam,

865quisquis es, urnam; tecum excedent

ultima caeli sidera Pisces,

Plostraque numquam perfusa mari

merget condens omnia gurges;

et qui medias dividit Vrsas,

870fluminis instar lubricus Anguis

magnoque minor iuncta Draconi

frigida duro. Cynosura gelu,

custosque sui tardus plaustri

iam non stabilis ruet Arctophylax.

875Nos e tanto visi populo

digni premeret quos everso

cardine mundus?

in nos aetas ultima venit?

o nos dura sorte creatos,

880seu perdidimus solem miseri,

sive expulimus!

abeant questus, discedo, timor:

vitae est avidus quisquis non vult

mundo secum pereunte mori.



Atreus


885Aequalis astris gradior et cunctos super

altum superbo vertice attingens polum.

nunc decora regni teneo, nunc solium patris,

dimitto superos: summa votorum attigi,

bene est, abunde est. iam sat est etiam mihi.

890sed cur satis sit? pergam et impleto patre

funere suorum, ne quid obstaret pudor,

dies recessit: perge dum caelum vacat,

utinam quidem tenere fugientes deos

possem et coaetos trahere, ut ultricem dapem

895omnes viderent— quod sat est, videat pater.

etiam die nolente discutiam tibi

tenebras, miseriae sub quibus latitant tuae.

nimis diu conviva securo iaces

hilarique vultu, iam satis mensis datum est

900satisque Baccho: sobrio tanta ad mala

opus est Thyeste. turba familiaris, fores

templi relaxa, festa patefiat domus.

libet videre, capita natorum intuens

quos det colores, verba quae primus dolor

905effundat aut ut spiritu expulso stupens

corpus rigescat. fructus hic operis mei est.

miserum videre nolo, sed dum fit miser.

aperta multa tecta conlucent face.

resupinus ipse purpurae atque auro incubat,

910vino gravatum fulciens laeva caput.

eructat. o me caelitum excelsissimum,

regumque regem! vota transcendi mea.

satur est, capaci ducit argento merum—

ne parce potu: restat etiamnunc cruor

915tot hostiarum; veteris hunc Bacchi color

abscondet— hoc, hoc mensa cludatur scypho

mixtum suorum sanguinem genitor bibat:

meum bibisset. ecce, iam cantus ciet

festasque voces nec satis menti imperat.



Thyestes


920Pectora longis hebetata malis,

iam sollicitae ponite curas.

fugiat maeror fugiatque pavor,

fugiat trepidi comes exilii

tristis egestas

925rebusque gravis pudor afflictis:

magis unde cadas quam quo refert.

Magnum, ex alto culmine lapsum

stabilem in plano figere gressum;

magnum, ingenti strage malorum

930pressum fracti pondera regni

non inflexa cervice pati

nec degenerem victumque malis

rectum impositas ferre ruinas.

Sed iam saevi nubila fati

pelle ac miseri

935temporis omnis dimitte notas;

redeant vultus ad laeta boni,

veterem ex animo mitte Thyesten.

Proprium hoc miseros sequitur vitium,

numquam rebus credere laetis:

940redeat felix fortuna licet,

tamen afflictos gaudere piget,

quid me revocas festumque vetas

celebrare diem. quid flere iubes,

nulla surgens dolor ex causa?

945quid me prohibes flore decenti

vincire comam? prohibet, prohibet!

Vernae capiti Auxere rosae,

pingui madidus crinis amomo

inter subitos stetit horrores,

950imber vultu nolente cadit,

venit in medias voces gemitus,

maeror lacrimas amat assuetas,

flendi miseris dira cupido est.

libet infaustos mittere questus,

955libet et Tyrio saturas ostro

rumpere vestes, ululare libet.

Mittit luctus signa futuri

mens, ante sui praesaga mali:

instat nautis fera tempestas,

960cum sine vento tranquilla tument.

Quos tibi luctus quosve tumultus

fingis, demens? credula praesta

pectora fratri: iam, quicquid id est,

vel sine causa vel sero times.

965Nolo infelix, sed vagus intra

terror oberrat, subitos fundunt

oculi fletus, nec causa subest,

dolor an metus est?

an habet lacrimas magna voluptas?

Atreus Thyestes



Atr.


970Festum diem, germane, consensu pari

celebremus: hic est, sceptra qui firmet mea

solidamque pacis alliget certae fidem.



Thy.


Satias dapis me nec minus Bacchi tenet,

augere cumulus hic voluptatem potest,

975si cum meis gaudere felici datur.



Atr.


Hic esse natos crede in amplexu patris,

hic sunt eruntque; nulla pars prolis tuae

tibi subtrahetur. ora quae exoptas dabo

totumque turba iam sua implebo patrem,

980satiaberis, ne metue. nunc mixti meis

iucunda mensae sacra iuvenilis colunt;

sed accientur. poculum infuso cape

gentile Baccho,



Thy.


Capio fraternae dapis

donum, paternis vina libentur deis.

985tunc hauriantur. sed quid hoc? nolunt manus

parere, crescit pondus et dextram gravat;

admotus ipsis Bacchus a labris fugit

circaque rictus ore decepto fluit

et ipsa trepido mensa subsiluit solo.

990vix lucet ignis; ipse quin aether gravis

inter diem noctemque desertus stupet,

quid hoc? magis magisque concussi labant

convexa caeli; spissior densis coit

caligo tenebris noxque se in noctem abdidit;

995fugit omne sidus, quicquid est, fratri precor

gnatisque parcat, omnis in vile hoc caput

abeat procella, redde iam gnatos mihi!



Atr.


Reddam, et tibi illos nullus eripiet dies.



Thy.


Quis hic tumultus viscera exagitat mea?

1000quid tremuit intus? sentio impatiens onus

meumque gemitu non meo pectus gemit,

adeste, nati, genitor infelix vocat,

adeste. visis fugiet hic vobis dolor—

unde obloquuntur?



Atr.


Expedi amplexus pater:

1005«venere, gnatos ecquid agnoscis tuos?



Thy.


Agnosco fratrem, sustines tantum nefas

gestare, Tellus? non ad infernam Styga

tenebrasque mergis rupta et ingenti via

ad chaos inane regna cum rege abripis?

1010non tota ab imo tecta convellens solo

verti» Mycenas? stare circa Tantalum

uterque iam debuimus: hinc compagibus

et hinc revulsis, si quid infra Tartara est

avesque nostros, hoc tuam, inmani sinu

1015demitte vallem nosque defossos tege

Acheronte toto. noxiae supra, caput

animae vagentur nostrum et ardenti freto

Phlegethon harenas igneus totas agens

exilia supra nostra violentus fluat—

1020immota tellus pondus ignavum iaces?

fugere superi,



Atr.


Iam accipe hos potius libens

diu expetitos— nulla per fratrem est mora:

fruere, osculare, divide amplexus tribus.



Thy.


Hoc foedus? haec est gratia, haec fratris fides?

1025sic odia ponis? non peto. incolumis pater

natos ut habeam; scelere quod salvo dari

odioque possit, frater hoc fratrem rogo:

sepelire liceat, redde quod cernas statim

uri; nihil te genitor habiturus rogo.

1030sed perditurus.



Atr.


Quicquid e natis tuis

superest habes, quodcumque non superest habes.



Thy.


Vtrumne saevis pabulum alitibus iacent,

an beluis servantur, an pascunt feras?



Atr.


Epulatus ipse es impia natos dape.



Thy.


1035Hoc est deos quod puduit, hoc egit diem

aversum in ortus, quas miser voces dabo

qnestusque quos? quae verba sufficient mihi?

abscisa cerno capita et avulsas manus

et rupta fractis cruribus vestigia—

1040hoc est quod avidus capere non potuit pater.

volvuntur intus viscera et clusum nefas

sine exitu luctatur et quaerit fugam.

da, frater, ensem (sanguinis multum mei

habet ille): ferro liberis detur via.

1045negatur ensis? pectora inliso sonent

contusa planctu— sustine, infelix, manum,

pareamus umbris, tale quis vidit nefas?

quis inhospitalis Caucasi rupem asperam

Heniochus habitans quisve Cecropiis metus

1050terris Procrustes? genitor en natos premo

premorque natis— sceleris est aliquis modus.



Atr.


Sceleri modus debetur ubi facias scelus,

non ubi reponas. hoc quoque exiguum est mihi.

ex vulnere ipso sanguinem calidum in tua

1055defundere ora debui, ut viventium

biberes cruorem— verba sunt irae data

dum propero, ferro vulnera impresso dedi,

cecidi ad aras, caede votiva focos

placavi et artus, corpora exanima amputans,

1060in parva carpsi frusta et haec ferventibus

demersi aenis, illa lentis ignibus

stillare iussi; membra nervosque abscidi

viventibus, gracilique traiectas veru

mugire fibras vidi et aggessi manu

1065mea ipse flammas— omnia haec melius pater

fecisse potuit, cecidit in cassum dolor:

scidit ore natos impio, sed nesciens,

sed nescientes,



Thy.


Clausa litoribus vagis

audite maria, vos quoque audite hoc scelus,

1070quocumque, di, fugistis, audite inferi,

audite terrae, Noxque Tartarea gravis

et atra nube, vocibus nostris vaca

(tibi sum relictus, sola tu miserum vides,

tu quoque sine astris), vota non faciam improba,

1075pro me nihil precabor— et quid iam potest

pro me esse? vobis vota prospicient mea.

tu, summe caeli rector, aetheriae potens

dominator aulae, nubibus totum horridis

convolve mundum, bella ventorum undique

1080committe et omni parte violentum intona,

manuque non qua tecta et immeritas domos

telo petis minore, sed qua montium

tergemina moles cecidit et qui montibus

stabant pares Gigantes, hac arma expedi

1085ignesque torque, vindica amissum diem,

iaculare flammas, lumen ereptum polo

fulminibus exple. causa, ne dubites diu,

utriusque mala sit; si minus, mala sit mea:

me pete, trisulco flammeam telo facem

1090per pectus hoc transmitte— si gnatos pater

humare et igni tradere extremo volo,

ego sum cremandus. si nihil superos movet

nullumque telis impios numen petit,

aeterna nox permaneat et tenebris tegat

1095inmensa longis scelera, nil, Titan, queror,

si perseveras.



Atr.


Nunc meas laudo manus,

nunc parta vera est palma, perdideram scelus,

nisi sic doleres. liberos nasci mihi

nunc credo, castis nunc fidem reddi toris.



Thy.


1100Quid liberi meruere?



Atr.


Quod fuerant tui.



Thy.


Natos parenti



Atr.


Fateor et, quod me iuvat,

certos.



Thy.


Piorum praesides testor deos.



Atr.


Quin coniugales?



Thy.


Scelere quis pensat scelus?



Atr.


Scio quid queraris: scelere praerepto doles,

1105nec quod nefandas hauseris angit dapes —

quod non parans! fuerat hic animus tibi

instruere similes inscio fratri cibos

et adiuvante liberos matre aggredi

similique leto sternere — hoc unum obstitit:

1110tuos putasti.



Thy.


Vindices aderunt dei;

his puniendum vota te tradunt mea.



Atr.


Te puniendum liberis trado tuis.


Hercules Oetaeus

Hercules


1Sator deorum, cuius excussum manu

utraeque Phoebi sentiunt fulmen domus,

secure regna— protuli pacem tibi,

quacumque Nereus porrigi terras vetat,

5non est tonandum: perfidi reges iacent,

saevi tyranni, fregimus quicquid fuit

tibi fulminandum. sed mihi caelum, parens,

adhuc negatur? parui certe Iove

ubique dignus teque testata est meum

10patrem noverca, quid tamen nectis moras?

numquid timemur? numquid impositum sibi

non poterit Atlas ferre cum caelo Herculem?

quid astra, genitor, quid negas? mors me tibi

certe remisit, omne concessit malum

15quod terra genuit, pontus aer inferi:

nullus per urbes errat Arcadias leo,

Stymphalis icta est, Maenali nulla est fera;

sparsit peremptus aureum serpens nemus

et hydra vires posuit et notos Hebro

20cruore pingues hospitum fregi greges

hostisque traxi spolia Thermodontiae.

vidi silentum fata nec tantum redi,

sed trepidus atrum Cerberum vidit dies

et ille solem, nullus Antaeus Libys

25animam resumit, cecidit ante aras suas

Busiris, una est Geryon sparsus manu

taurusque populis horridus centum pavor.

quodcumque tellus genuit infesta occidit

meaque fusum est dextera: iratis deis

30non licuit esse. si negat mundus feras,

animum noverca, redde nunc nato patrem,

vel astra forti, nec peto ut monstres iter;

permitte tantum, genitor: inveniam viam.

vel si times ne terra concipiat feras,

35properet malum quodcumque, dum terra Herculem

habet videtque: nam quis invadet mala

aut quis per urbes rursus Argolicas erit

Iunonis odio dignus? in tutum meas

laudes redegi, nulla me tellus silet:

40me sensit ursae frigidum Scythicae genus

Indusque Phoebo subditus, cancro Libys;

te, clare Titan, testor: occurri tibi

quacumque fulges, nec meos lux prosequi

potuit -triumphos, solis excessi vices

45intraque nostras substitit metas dies.

natura cessit, terra defecit gradum:

lassata prior est. nox et extremum chaos

in me incucurrit: inde ad hunc orbem redi,

nemo unde retro est. tulimus Oceani minas,

50nec ulla valuit quatere tempestas ratem 50

quamcumque pressi— pars quota est Perseus mei?

iam vacuus aether non potest odio tuae

sufficere nuptae quasque devincam feras

tellus timet concipere nec monstra invenit.

55ferae negantur: Hercules monstri loco

iam coepit esse; quanta enim fregi mala.

quot scelera nudus! quicquid immane obstitit,

solae manus stravere; nec iuvenis feras

timui nec infans, quicquid est iussum, leve est,

60nec ulla nobis segnis illuxit dies.

o quanta rudi monstra quae nullus mihi

rex imperavit! institit virtus mihi

Iunone peior, sed quid inpavidum genus

fecisse prodest? non habent pacem dei:

65purgata tellus omnis in caelo videt

quodcumque timuit: transtulit Iuno feras.

ambit peremptus cancer ardentem plagam

Libyaeque sidus fertur et messes alit;

annum fugacem tradit Astraeae leo,

70at ille, iactans fervidam collo iubam,

austrum madentem siccat et nimbos rapit.

invasit omnis ecce iam caelum fera

meque antecessit: victor e terris meos

specto labores, astra portentis prius

75ferisque Iuno tribuit, ut caelum mihi

faceret timendum, sparserit mundum licet

caelumque terris peius ac peius Styge

irata faciat, dabitur Alcidae locus.

si post feras, post bella, post Stygium canem

80haud dum astra merui, Siculus Hesperium latus

tangat Pelorus, una iam tellus erit;

illinc fugabo maria: si iungi iubes,

committat undas Isthmos, et iuncto salo

nova ferantur Atticae puppes via.

85mutetur orbis, vallibus currat novis

Hister novasque Tanais accipiat vias.

da, da tuendos, Iuppiter, saltem deos:

illa licebit fulmen a parte auferas,

ego quam tuebor, sive glacialem polum,

90seu me tueri fervidam partem iubes,

hac esse superos parte securos puta.

Cirrhaea Paean templa et aetheriam domum

serpente caeso meruit: o quotiens iacet

Python in hydra! Bacchus et Perseus deis

95iam se intulere: sed quota est mundi plaga

oriens subactus aut quota est Gorgon fera?

quis astra natus laudibus meruit suis

ex te et noverca? quem tuli mundum peto.

Sed tu, comes laboris Herculei, Licha,

100perfer triumphos, Euryti victos lares

stratumque regnum, vos pecus rapite ocius

qua templa tollens acta Cenaei Iovis

austro timendum spectat Euboicum mare.



Chorus


Par ille est superis cui pariter dies

105et fortuna fuit, mortis habet vices

lente cum trahitur vita gementibus.

quisquis sub pedibus fata rapacia

et puppem posuit fluminis ultimi,

non captiva dabit bracchia vinculis

110nec pompae veniet nobile ferculum:

numquam est ille miser cui facile est mori.

illum si medio decipiat ratis

ponto, cum Borean expulit Africus

aut Eurus Zephyrum, cum mare dividunt,

115non puppis lacerae fragmina conligit,

ut litus medio speret in aequore:

vitam qui poterit reddere protinus,

solus non poterit naufragium pati.

Nos turpis macies et lacrimae tenent

120et crinis patrio pulvere sordidus.

nos non flamma rapax, non fragor obruit:

felices sequeris, mors, miseros fugis,

stamus, nec patriae messibus heu locus

at silvis dabitur, lapsaque sordidae

125fient templa casae; iam gelidus Dolops 125

hac ducet pecudes qua tepet obrutus

stratae qui superest Oechaliae cinis,

illo Thessalicus pastor inops loco

indocta referens carmina fistula

130cantu nostra canet tempora flebili;

et dum pauca deus saecula contrahet,

quaeretur patriae quis fuerit locus,

felix incolui non steriles focos

nec ieiuna soli iugera Thessali:

135ad Trechina vocor, saxa rigentia

et dumeta iugis horrida torridis,

vix gratum pecori montivago nemus,

at si quas melior sors famulas vocat,

illas aut volucer transferet Inachus

140aut Dircaea colent moenia, qua fluit

Ismenos tenui numine languidus—

hic mater tumidi nupserat Herculis.

Falsa est de geminis fabula noctibus,

aether cum tenuit sidera longius

commisitque vices Lucifer Hespero

150et Solem vetuit Delia tardior:

quae cautes Scythiae, quis genuit lapis?

num Titana ferum te Rhodope tulit,

145te praeruptis Athos, te fera Caspias,

quae virgata tibi praebuit ubera?

nullis vulneribus pervia membra sunt:

ferrum sentit hebes, lentior est chalybs;

in nudo gladius corpore frangitur

et saxum resilit, fataque neglegit

155et mortem indomito corpore provocat,

non illum poterant figere cuspides,

non arcus Scythica tensus harundine,

non quae tela gerit Sarmata frigidus

aut qui soliferae suppositus plagae

160vicino Nabatae vulnera dirigit

Parthus Gnosiacis certior ictibus,

muros Oechaliae corpore propulit,

nil obstare valet; vincere quod parat

iam victum est— quota pars vulnere concidit?

165'pro fato patuit vultus iniquior

et vidisse sat est Herculeas minas,

quis vastus Briareus, quis tumidus Gyas,

supra Thessalicum cum stetit aggerem

caeloque inseruit vipereas manus,

170hoc vultu riguit? commoda cladibus

magnis magna patent; nil superest mali:

iratum miserae vidimus Herculem.



Iole


At ego infelix non templa suis

conlapsa deis sparsosve focos,

175natis mixtos arsisse patres

hominique deos, templa sepulchris,

nullum querimur commune malum:

alio nostras fortuna vocat

lacrimas, alias flere ruinas

180Me fata iubent.

quae prima querar? quae summa gemam?

pariter cuncta a deflere iuvat

nec plura dedit pectora Tellus

ut digna sonent verbera fatis,

185me vel Sipylum flebile saxum

fingite, superi, vel in Eridani

ponite ripis, ubi maesta sonat

Phaetontiadum silva sororum;

me vel Siculis addite saxis,

190ubi fata gemam Thessala Siren,

vel in Edonas tollite silvas

qualis natum Daulias ales

solet Ismaria flere sub umbra;

formam lacrimis aptate meis

195resonetque malis aspera Trachin,

Cyprias lacrimas Myrrha tuetur,

raptum coniunx Ceyca gemit,

sibi Tantalis est facta superstes;

fugit vultus Philomela suos.

200natumque sonat flebilis Atthis:

cur mea nondum capiunt volucres

bracchia plumas? felix, felix,

cum silva domus nostra feretur,

patrioque sedens ales in agro

205referam qnerulo murmure casus

volucremque Iolen fama loquetur.

Vidi, vidi

miseranda mei fata parentis,

cum letifero stipite pulsus

tota iacuit sparsus in aula:

210a si tumulum fata dedissent,

quotiens, genitor, quaerendus eras?

potuine tuam spectare necem,

nondum teneras vestite genas

necdum forti sanguine, Toxeu?

215quid vestra queror fata, parentes,

quos in tutum mors aequa tulit?

mea me lacrimas fortuna rogat.

Iam iam dominae captiva colus

fusosque legam, pro saeve decor

220formaque mortem paritura mihi,

tibi cuncta domus concidit uni,

dum me genitor negat Alcidae

atque Herculeus socer esse timet,

sed iam dominae tecta petantur.



Chor.


225Quid regna tui clara parentis

casusque tuos respicis amens?

fugiat vultus fortuna prior,

felix quisquis novit famulum

regemque pati

230vultusque suos variare potest.

rapuit vires pondusque malis

casus animo qui tulit aequo.



Nutrix Deianira Lichas Tacitus


O quam cruentus feminas stimulat furor,

cum patuit una paelici et nuptae domus!

235Scylla et Charybdis Sicula contorquens freta

minus est timenda, nulla non melior fera est.

namque ut reluxit paelicis captae decus

et fulsit Iole qualis innubis dies

purisve clarum noctibus sidus micat,

240stetit furenti similis ac torvum intuens

Herculea coniunx; feta ut Armenia iacens

sub rupe tigris hoste conspecto exilit

aut iussa thyrsum quatere conceptum ferens

Maenas Lyaeum, dubia quo gressus ferat

245haesit parumper; tura per Herculeos lares

attonita fertur; tota vix satis est domus:

incurrit, errat, sistit, in voltus dolor

processit omnis, pectori paene infimo

nihil est relictum; fletus insequitur minas.

250nec unus habitus durat aut uno furit

contenta voltu: nunc inardescunt genae.

pallor ruborem pellit et formas dolor

errat per omnes: queritur, implorat, gemit.

sonuere postes: ecce praecipiti gradu

255secreta mentis ore confuso exerit.



Dei.


Quamcumque partem sedis aetheriae premis,

coniunx Tonantis, mitte in Alciden feram

quae mihi satis sit. si qua fecundum caput

palude tota vastior serpens movet,

260ignara vinci, si quid excessit feras

immane dirum horribile, quo viso Hercules

avertat oculos, hoc specu immenso exeat,

vel si ferae negantur, hanc animam precor

converte in aliquod: quodlibet possum malum

265hac mente fieri, commoda effigiem mihi

parem dolori: non capit pectus minas,

quid excutis telluris extremae sinus

orbemque versas? quid rogas Ditem mala?

omnes in isto pectore invenies feras

270quas timeat; odiis accipe hoc telum tuis:

ego sim noverca, perdere Alciden potes:

perfer manus quocumque; quid cessas, dea?

utere furente! quod iubes fieri nefas?

reperi, quid haeres? ipsa" iam cesses licet,

275haec ira satis est.



Nvt.


Pectoris sani parum

aestus, alumna, comprime et flammas doma;

frena dolorem, coniugem ostende Herculis.



Dei.


Iole meis captiva germanos dabit

natis Iovisque net ex famula nurus?

280num flamma cursus pariter et torrens ferent

et ursa pontum sicca caeruleum bibet?

non ibo inulta: gesseris caelum licet

totusque pacem debeat mundus tibi.

est aliquid hydra peius: iratae dolor

285nuptae, quis ignis tantus in caelum furit

ardentis Aetnae? quicquid est victum tibi

hic vincet animus, capta praeripiet toros?

adhuc timebam monstra, iam nullum est malum:

cessere pestes, in locum venit ferae

290invisa paelex, summe pro rector deum

et clare Titan, Herculis tantum fui

coniunx timentis; vota quae superis tuli,

cessere captae, paelici felix fui,

illi meas audistis, o superi, preces,

295incolumis illi remeat. o nulla dolor

contente poena, quaere supplicia horrida,

incogitata, infanda, Iunonem doce,

quid odia valeant: nescit irasci satis.

pro me gerebas bella, propter me vagas

300Achelous undas sanguine infecit suo,

cum lenta serpens fieret, in taurum trucem

nunc flecteret serpente deposita minas,

et mille in hoste vinceres uno feras.

iam displicemus, capta praelata est mihi.

305non praeferetur: qui dies thalami ultimus

nostri est futurus, hic erit vitae tuae.

quid hoc? recedit animus et ponit minas;

iam cessat ira. quid miser langues dolor?

perdis furorem, coniugis tacitae fidem

310mihi reddis iterum.— quid vetas flammas ali?

quid fragilis ignes? hunc mihi serva impetum,

pares eamus, non erit votis opus:

aderit noverca quae manus nostras regat

vel invocata.



Nvt.


Quod paras demens scelus?

315perimes maritum, cuius extremus dies

primusque laudes novit et caelo tenus

erecta terras fama suppositas habet?

Graiorum in istos terra consurget lares

domusque soceri prima et Aetolum genus

320sternetur omne, saxa iam dudum ac faces

in te ferentur, vindicem tellus suum

defendet omnis: una quot poenas dabis?

effugere terras crede et humanum genus

te posse, fulmen genitor Alcidae gerit:

325iam iam minaces ire per caelum faces

specta et tonantem fulmine excusso diem.

mortem quoque ipsam, quam putas tutam, time:

dominatur illic patruus Alcidae tui.

quocumque perges, misera, cognatos deos

330illic videbis,



Dei.


Maximum fieri scelus

et ipsa fateor, sed dolor fieri iubet.



Nvt.


Moriere,



Dei.


Moriar Herculis nempe induti

coniunx nec ullus nocte discussa dies

viduam notabit nec meos paelex toros

335captiva capiet, ante ab occasu dies

nascetur, Indos ante glacialis polus

Scythasve tepida Phoebus inficiet rota,

quam me relictam Thessalae aspiciant nurus,

meo iugales sanguine extinguam faces.

340aut pereat aut me perimat; elisis feris

et coniugem addat, inter Herculeos licet

me quoque labores numeret: Alcidae toros

moritura certe corpore amplectar meo.

ire, ire ad umbras Herculis nuptam libet,

345sed nοn inultam: si quid ex nostro Hercule

concepit Iole, manibus evellam meis

ante et per ipsas paelicem invadam faces.

me nuptiali victimam feriat die

infestus, Iolen dum supra exanimem ruam.

350felix iacet quicumque quos odit premit.



Nvt.


Quid ipsa flammas pascis et vastum foves

ultro dolorem? misera, quid cassum times?

dilexit Iolen: nempe cum staret parens

regisque natam peteret, in famulae locum

355regina cecidit: perdidit vires amor

multumque ab illa traxit infelix status.

illicita amantur, excidit quicquid licet.



Dei.


Fortuna amorem peior inflammat magis:

amat vel ipsum quod caret patrio lare,

360quod nudus auro crinis et gemma iacet,

ipsas misericors forsan aerumnas amat;

hoc usitatum est Herculi: captas amat.



Nvt.


Dilecta Priami nempe Dardanii soror

concessa famula est; adice quot nuptas prius,

365quot virgines dilexit: erravit vagus.

Arcadia nempe virgo, Palladios choros

dum nectit, Auge, vim stupri passa excidit

nullamque amoris Hercules retinet notam.

referam quid alias? nempe Thespiades vacant

370brevique in illas arsit Alcides face.

hospes Timoli Lydiam fovit nurum

et amore captus ad leves sedit colus,

udum feroci stamen intorquens manu.

nempe illa cervix spolia deposuit ferae

375crinemque mitra pressit et famulus stetit,

hirtam Sabaea marcidus myrrha comam

ubique caluit, sed levi caluit face.



Dei.


Haerere amantes post vagos ignes solent.



Nvt.


Faraulamne et hostis praeferet gnatam tibi?



Dei.


380Vt alta silvas forma vernantes habet,

quas nemore nudo primus investit tepor,

at cum solutos expulit Boreas Notos

et saeva totas bruma discussit comas,

deforme solis aspicis truncis nemus:

385sic nostra longum forma percurrens iter

deperdit aliquid semper et fulget minus

nec illa vetus est. quicquid in nobis fuit

olim petitum cecidit aut pariter labat.

390aetas citato senior eripuit gradu

materque multum rapuit ex illo mihi.

vides ut altum famula non perdat decus?

cessere cultus penitus et paedor sedet;

tamen per ipsas fulget aerumnas decor

nihilque ab illa casus et fatum grave

395nisi regna traxit, hic meum pectus timor.

altrix, lacessit, hic rapit somnos pavor.

praeclara totis gentibus coniunx eram

thalamosque nostros invido voto nurus

optabat omnis, quaeve mens quicquam deos '

400orabat ullos: nuribus Argolicis fui

mensura voti. quem Iovi socerum parem,

altrix, habebo? quis sub hoc mundo mihi

dabitur maritus? ipse, qui Alcidae imperat,

facibus suis me iungat Eurystheus licet,

405minus est; toris caruisse regnantis leve est:

alte illa cecidit quae viro caret Hercule.



Nvt.


Conciliat animos coniugum partus fere.



Dei.


Hic ipse forsan dividet partus toros.



Nvt.


Famula illa trahitur interim donum tibi.



Dei.


410Hic quem per nrbes ire praeclarum vides

et fulva tergo spolia -gestantem ferae,

qui regna miseris donat et celsis rapit,

vasta gravatus horridam clava manum,

cuius triumphos ultimi Seres canunt

415et quisquis alius orbe † concepto iacet,

levis est nec illum gloriae stimulat decof;

errat per orbem, non ut aequetur Iovi

nec ut per urbes magnus Argolicas eat:

quod amet requirit, virginum thalamos petit.

420si qua est negata, rapitur; in populos furit,

nuptas ruinis quaerit et vitium impotens

virtus vocatur, cecidit Oechalia inclita

unusque Titan vidit atque unus dies

stantem et cadentem; causa bellandi est amor.

425totiens timebit Herculi natam parens

quotiens negabit, hostis est quotiens socer

fieri recusat: si gener non fit. ferit,

post haec quid istas innocens servo manus,

donec furentem simulet ac saeva manu

430intendat arcus meque natumque opprimat?

sic coniuges expellit Alcides suas,

haec sunt repudia; nec potest fieri nocens:

terris videri sceleribus causam suis

fecit novercam. quid stupes, segnis furor?

435scelus occupandum est: perage dum fervet manus.



Nvt.


Perimes maritum?



Dei.


Paelicis certe meae.



Nvt.


At Iove creatum,



Dei.


Nempe et Alcmena satum.



Nvt.


Ferrone?



Dei.


Ferro.



Nvt.


Si nequis?



Dei.


Perimam dolo.



Nvt.


Quis iste furor est?



Dei.


Quem meus coniunx docet.



Nvt.


440Quem nec noverca potuit, hunc perimes virum?



Dei.


Caelestis ira quos premit, miseros facit:

humana nullos,



Nvt.


Parce, miseranda, et time.



Dei.


Contempsit omnes ille qui mortem prius;

libet ire in enses.



Nvt.


Maior admisso tuus,

445alumna, dolor est; culpa par odium exigat.

cur saeva modicis statuis? ut laesa es, dole.



Dei.


Leve esse credis paelicem nuptae malum?

quicquid dolorem pascit, hoc nimium puta.



Nvt.


Amorne clari fugit Alcidae tibi?



Dei.


450Non fugit, altrix, remanet et penitus sedet

fixus medullis, crede; sed magnus dolor

iratus amor est.



Nvt.


Artibus magicis fere

coniugia nuptae precibus admixtis ligant.

vernare iussi frigore in medio nemus

455missumque fulmen stare; concussi fretum

cessante Tento, turbidum explicui mare

et sicca tellus fontibus patuit novis;

habuere motum saxa. discussi fores

umbrasque Ditis, et mea iussi prece

460manes locuntur. tacuit infernus canis;

nox media solem vidit et noctem dies:

mare terra caelum et Tartarus servit mihi

nihilque leges ad meos cantus tenet:

flectemus illum, carmina invenient iter.



Dei.


465Quas Pontus herbas generat aut quas Thessala

sub rupe Pindus alit: ubi inveniam malum

cui cedat ille? carmine in terras mago

descendat astris Luna desertis licet

et bruma messes videat et cantu fugax

470stet deprehensum fulmen et versa vice

medius coactis ferveat stellis dies:

non flectet illum.



Nvt.


Vicit et superos Amor.



Dei.


Vincetur uni forsan et spolium dabit

Amorque summus fiet Alcidae labor.—

475sed te per omne caelitum numen precor,

per hunc timorem: quicquid arcani apparo

penitus recondas et fide tacita premas.



Nvt.


Quid istud est quod esse secretum petis?



Dei.


Non tela sunt, non arma, non ignis minax.



Nvt.


480Praestare fateor posse me tacitam fidem,

si scelere careat: interim scelus est fides.



Dei.


Circumspice agedum, ne quis arcana occupet,

partemque in omnem vultus inquirens eat.



Nvt.


En locus ab omni tutus arbitrio vacat.



Dei.


485Est in remoto regiae sedis loco

arcana tacitus nostra defendens specus.

non ille primos accipit soles locus,

non ille seros, cum ferens Titan diem

lassum rubenti mergit Oceano iugum.

490illic amoris pignus Herculei latet.

altrix, fatebor: auctor est Nessus mali

quem gravida Nephele Thessalo genuit duci,

qua trepidus astris inserit Pindus Caput

ultraque nubes Othrys eductus riget.

495namque ut subactus Herculis clava horridi

Achelous omnis facilis in species dari

tandem peractis omnibus patuit feris

unoque turpe subdidit cornu caput,

me coniugem dum victor Alcides habet,

500repetebat Argos, forte per campos vagus

Euenos altum gurgitem in pontum ferens

iam paene summis turbidus silvis erat.

transire Nessus verticem solitus vadis

pretium poposcit; meque iam dorso ferens

505qua iungit hominem spina deficiens equo,

frangebat ipsas fluminis tumidi minas.

iam totas undis Nessus exierat ferox

medioque adhuc errabat Alcides vado,

vasto rapacem verticem scindens v gradu;

510at ille ut esse vidit Alciden procul:

'tu praeda nobis' inquit 'et coniunx eris;

prohibetur undis', meque complexus ferens

gressum citabat: non tenent undae Herculem:

'infide vector' inquit 'immixti licet

515Ganges et Hister vallibus iunctis eant.

vincemus ambos, consequar telo fugam.'

praecessit arcus verba; tum longum ferens

harundo vulnus tenuit haerentem fugam

mortemque fixit. ille. iam quaerens diem,

520tabum fluente volneris dextra excipit

traditque nobis ungulae insertum suae,

quam forte saeva sciderat avolsam manu.

tunc verba moriens addit: 'hoc' inquit 'magae

dixere amorem posse defigi malo;

525hoc docta Mycale Thessalas docuit nurus,

nam inter omnis Luna quam sequitur magas

stris relictis, inlitas vestes dabis

hac' inquit 'ipsa tabe, si paelex tuos

invisa thalamos tulerit et coniunx levis

530aliam parenti dederit altisono nurum.

hoc nulla lux conspiciat, hoc tenebrae tegant

tantum remotae: sic potens vires suas

sanguis tenebit.' verba deprendit quies

mortemque lassis intulit membris sopor.

535tu, quam meis admittit arcanis fides,

perge' ut nitentem virus in vestem datura

mentem per artus adeat et tacitum means

intret medullas,



Nvt.


Ocius iussa exequar,

alumna, precibus tu deum invictum advoca,

540qui certa tenera tela dimittit manu.



Dei.


Te deprecor, quem mundus et superi timent

et aequor et qui fulmen Aetnaeum quatit,

timendo matri te aliger saevae puer:

intende certa spiculum velox manu,

545non ex sagittis levibus: e numero precor

graviore prome quod tuae nondum manus

misere in aliquem; non levi telo est opus,

ut amare possit Hercules, rigidas manus

intende et arcum cornibus iunctis para.

550nunc, nunc sagittam prome qua quondam horridum

Iovem petisti, fulmine abiecto deus

cum fronte subita tumuit et rabidum mare

taurus puellae vector Assyriae scidit;

immitte amorem, vincat exempla omnia:

555amare discat coniugem, si quas decor

Ioles inussit pectori Herculeo faces,

extingue totas, perbibat formam mei.

tu fulminantem saepe domuisti Iovem,

tu furva nigri sceptra gestantem poli,

560turbae ducem maioris et dominum Stygis,

tuque o noverca gravior irata deus,

cape hunc triumphum solus et vince Herculem.



Nvt.


Prolata vis est quaeque Palladia colu

lassavit omnem texta famularum manum.

565nunc congeratur virus et vestis bibat

Herculea pestem; precibus augebo malum.

in tempore ipso navus occurrit Lichas:

celanda vis est dira, ne pateant doli.



Dei.


O quod superbae non habent umquam domus,

570fidele semper regibus nomen Licha,

cape hos amictus, nostra quos nevit manus,

dum vagus in orbe fertur et victus mero

tenet feroci Lydiam gremio nurum,

dum poscit Iolen; sed iecur fors horridum

575Sectam merendo: merita vicerunt malos.

non ante coniunx induat vestes iube

quam ture flammas pascat et placet deos,

cana rigentem populo cinctus comam.

ipsa in penates regios gressus feram

580precibusque Amoris horridi matrem colam.

vos, quas paternis extuli comites focis,

Calydoniae lugete deflendam vicem.



Chorus


Flemus casus, Oenei, tuos

comitum primos turba per annos,

585flemus dubios, veneranda, toros.

nos Acheloi tecum solitae

pulsare vadum, quom iam tumidas

vere peracto poneret undas

gracilisque gradu serperet aequo

590nec praecipitem volveret amnem

flavus rupto fonte Lycormas;

nos Palladias ire per aras

.et virgineos celebrare choros.

nos Cadmeis orgia ferre

595tecum solitae condita cistis,

quom iam pulso sidere brumae

tertia soles evocat aestas"

et spiciferae concessa deae

Attica mystas cludit Eleusin.

600nunc quoque casum quemcumque times,

fidas comites accipe fatis:

nam rara fides

ubi iam melior fortuna ruit.

Tu quicumque es qui sceptra tenes,

605licet omne tua vulgus in aula

centum pariter limina pulset:

quom tot populis stipatus eas,

in tot populis vix una fides,

tenet auratum limen Erinys,

610et quom magnae patuere fores,

intrant fraudes cautique doli

ferrumque latens; cumque in populos

prodire paras, comes invidia est:

noctem quotiens summovet Eos,

615regem totiens credite nasci.

pauci reges, non regna colunt:

plures fulgor concitat aulae;

cupit hic regi proximus ipsi

clarus latas ire per urbes:

620urit miserum gloria pectus;

cupit hic gazis implere famem,

nec tamen omnis plaga gemmiferi

sufficit Histri nec tota sitim

Lydia vincit nec quae Zephyro

625subdita tellus stupet aurato

flumine clarum radiare Tagum;

nec si totus serviat Hebrus

ruraque dives iungat Hydaspes

intraque suos currere fines

630spectet toto flumine Gangen:

avidis, avidis natura parum est.

colit hic reges regumque lares,

non ut presso vomere semper

numquam cesset curvus arator

635vel mille secent arva coloni:

solas optat quas ponat opes.

colit hic reges, calcet ut omnes

perdatque aliquos nullumque levet:

tantum ut noceat, cupit esse potens,

rarum est felix idemque senex:

640quota pars moritur tempore fati?

quos felices Cynthia vidit,

vidit miseros enata dies.

Caespes Tyrio mollior ostro

645solet inpavidos ducere somnos;

aurea rumpunt tecta quietem

vigilesque trahit purpura noctes,

o si pateant pectora ditum!

quantos intus sublimis agit

650fortuna metus! Bruttia Coro

pulsante fretum lenior unda est;

pectora pauper secura gerit.

tenet e patula pocula fago,

sed non trepida tenet illa manu;

655carpit faciles vilesque cibos,

sed non strictos respicit enses:

aurea miscet pocula sanguis.

coniunx modico nupta marito

non disposito clara monili

660gestat pelagi dona rubentis,

nec gemmiferas detrahit aures

lapis Eoa lectus in unda,

nec Sidonio mollis aeno

repetita bibit lana rubores,

665nec Maeonia distinguit acu

quae Phoebeis subditus euris

legit Eois Ser arboribus.

quaelibet herbae tinxere colus

quas indoctae nevere manus:

670sed non dubios fovet illa toros.

sequitur dira lampade Erinys

quarum populi coluere diem,

nec sibi felix pauper habetur

nisi felices cecidisse videt.

675Quisquis medium defugit iter

stabili numquam tramite currit:

dum petit unum praebere diem

patrioque puer constitit axe

nec per solitum decurrit iter,

680sed Phoebeis ignota petens

sidera flammis errante rota,

secum pariter perdidit orbem.

medium caeli dum sulcat iter,

tenuit placitas Daedalus oras

685nullique dedit nomina ponto;

sed dum volucres vincere veras

Icarus audet

patriasque puer despicit alas

Phoeboque volat proxumus ipsi,

690dedit ignoto nomina ponto:

male pensantur magna ruinis.

felix alius magnusque sonet;

me nulla vocet turba potentem.

stringat tenuis litora puppis

695nec magna meas aura phaselos

iubeat medium scindere pontum:

transit tutos Fortuna sinus

medioque rates quaerit in alto,

quarum feriunt sipara nubes.

700Sed quid pavido territa vultu,

qualis Baccho saucia maenas,

fert in medium regina gradum?

quae te rursus fortuna rotat?

miseranda, refer: licet ipsa neges,

705vultus loquitur quodcumque tegis.



Deianira Nutrix


Vagus per artus errat excussos tremor,

erectus horret crinis, impulsis adhuc

stat terror animis et cor attonitum salit

pavidumque trepidis palpitat venis iecur,

710ut fractus austro pontus etiamnum tumet,

quamvis quiescat languidis ventis dies,

ita mens adhuc vexatur excusso metu.

semel profecto premere felices deus

cum coepit, urget, hos habent magna exitus.



Nvt.


715Quis tam impotens, miseranda, te casus rotat?



Dei.


Vt missa palla est tabe Nessea inlita

thalamisque maerens intuli gressum meis,

nescio quid animus timuit, an fraudem struit?

libet experiri, solibus dirus ferum

720flammisque Nessus sanguinem ostendi arcuit:

hic ipse fraudes esse praemonuit dolus.

et forte, nulla nube respersus iubar,

laxabat ardens fervidum Titan diem.

vix ora solvi patitur etiam nunc timor.

725medios in ignes solis eieci pavens

quo tincta fuerat palla vestisque inlita;

abiectus horret villus et perdit comam

† tepefactus astris vix quoque est. monstrum elocor.

nives ut Eurus solvit aut tepidus Notus,

730quas vere primo lucidus perdit Mimans,

utque evolutos frangit Ionio salo

opposita fluctus Leucas et lassus tumor

in litore ipso spumat, aut caelestibus

aspersa tepidis tura laxantur focis,

735sic languet omne vellus et perdit comas.

dumque ista miror, causa mirandi perit;

quin ipsa tellus spumeos motus agit

et quicquid illa tabe contactum est labat.

* * * tumensque tacita * * * quassat caput * * *

740[natum paventem cerno et ardenti pede]

[gressus ferentem, prome quid portes novi.]



Hyllus et Deianira


I, profuge, quaere si quid ulterius patet

terris freto sideribus Oceano inferis,

ultra labores, mater, Alcidae fuge.



Dei.


745Nescio quod animus grande praesagit malum.



Hyl.


Regna triumphi, templa Iunonis pete:

haec tibi patent, delubra praeclusa omnia.



Dei.


Effare quis me casus insontem premat.



Hyl.


Decus illud orbis atque praesidium unicum,

750quem fata terris in locum dederant Iovis,

o mater, abiit: membra et Herculeos toros

urit lues nescio qua; qui domuit feras,

ille ille victor vincitur maeret dolet.

quid quaeris ultra?



Dei.


Miserias properant suas

755audire miseri; fare, quo posita in statu

iam nostra domus est? o lares, miseri lares!

nunc vidua, nunc expulsa, nunc ferar obruta.



Hyl.


Non sola maeres. Herculem, toto iacet

mundo gemendus; fata nec, mater, tua

760privata credas: iam genus totum obstrepit.

hunc ecce luctum quem gemis cuncti gemunt,

commune terris omnibus pateris malum.

luctum occupasti: prima, non sola Herculem,

miseranda, maeres.



Dei.


Quam prope a leto tamen

765ede, ede quaeso iaceat Alcides mens.



Hyl.


Mors refugit illum victa quae in regno suo

semel est nec audent fata tam vastum nefas

admittere, ipsas forsitan trepida colus

Clotho manu proiecit et fata Herculis

770timet peragere, pro diem, infandum diem!

hocne ille summo magnus Alcides erit?



Dei.


Ad fata et umbras adque peiorem polum

praecedere illum dicis? an possum prior

mortem occupare? fare, si nondum occidit.



Hyl.


775Euboica tellus vertice immenso tumens

pulsatur omni latere: Phrixeum mare

scindit Caphereus, servit hoc Austro latus;

at qua nivosi patitur Aquilonis minas,

Euripus undas flectit instabilis vagas

780septemque cursus volvit et totidem refert,

dum lassa Titan mergat Oceano iuga.

hic rupe celsa, multa quam nubes ferit,

annosa fulgent templa Cenaei Iovis.

ut stetit ad aras omne votivum pecus

785totumque tauris gemuit auratis nemus,

spolium leonis sordidum tabo exuit

posuitque clavae pondus et pharetra graves

laxavit umeros, veste tum fulgens tua,

cana revinctus populo horrentem comam,

790succendit aras: 'accipe has' inquit 'focis

non false messis genitor et largo sacer

splendescat ignis ture, quod Phoebum colens

dives Sabaeis colligit truncis Arabs.

pacata tellus' inquit 'et caelum et freta,

795feris subactis omnibus victor redi:

depone fulmen.' gemitus in medias preces

stupente et ipso cecidit; hinc caelum horrido

clamore complet: qualis impressa fugax

taurus bipenni volnus et telum ferens

800delubra vasto trepida mugitu replet,

aut quale mundo fulmen emissum tonat,

sic ille gemitu sidera et pontum ferit,

et vasta Chalcis sonuit et voces Cyclas

excepit omnis; hinc petrae Capherides,

805hinc omne voces reddit Herculeas nemus.

flentem videmus, volgus antiquam putat

rabiem redisse; tum fugam famuli petunt.

at ille voltus ignea torquens face

imum inter omnis sequitur et quaerit Lichan.

810complexus aras ille tremibunda manu

mortem metu consumpsit et parvum sui

poenae reliquit, dumque moribundum manu

tenuit cadaver: 'hac manu, hac' inquit 'ferar,

o fata, victus? Herculem vicit Lichas?

815ecce alia clades: Hercules perimit Lichan.

facta inquinentur: fiat hic summus labor.'

in astra missus fertur et nubes vago

spargit cruore; talis in caelum exilit

harundo Getica visa dimitti manu

820aut quam Cydon excussit: inferius tamen

et tela fugient, truncus in pontum cadit,

in saxa vertex: unus ambobus iacet.

'resistite' inquit 'non furor mentem abstulit,

furore gravius istud atque ira malum est:

825in me iuvat saevire.' vix pestem indicat

et saevit: artus ipse dilacerat suos

et membra vasta carpit avellens manu.

exuere amictus quaerit: hoc solum Herculem

non posse vidi; trahere conatus tamen

830et membra traxit: corporis palla horridi

pars est et ipsa: pestis immiscet cuti.

nec causa dirae cladis in medio patet,

sed causa tamen est; vixque sufficiens malo

nunc ore terram languidus prono premit,

835nunc poscit undas: unda non vincit malum;

fluctisona quaerit litora et pontum occupat:

familiaris illum retinet errantem manus.

o sortem acerbam! fuimus Alcidae pares.

nunc puppis illum litore Euboico refert

840Austerque lenis pondus Herculeum rapit;

destituit animus membra, nox oculos premit.



Dei.


Quid, anime, cessas? quid stupes? factum est scelus,

natum reposcit Iuppiter, Iuno aemulum.

reddendus orbi est: quod potes redde exhibe:

845eat per artus ensis exactus meos.

sic, sic agendum est. tam levis poenas manus

tantas reposcit? perde fulminibus, socer,

nurum scelestam. nec levi telo manus

armetur: illud fulmen exiliat polo,

850quo, nisi fuisset genitus Alcides tibi,

hydram cremasses: pestem ut insolitam feri

et ut noverca potius irata malum.

emitte telum quale in errantem prius

Phaethonta missum est: perdidi in solo Hercule

855et ipsa populos, quid rogas telum deos?

iam parce socero: coniugem Alcidae necem

optare pudeat: haec erit voto manus,

a me petatur; occupa ferrum ocius.

cur deinde ferrum? quicquid ad mortem trahit

860telum est abunde: rupe ab aetheria ferar.

haec, haec renatum prima quae poscit diem,

Oeta eligatur, corpus hinc mitti placet;

abrupta cautes scindat et partem mei

ferat omne saxum, pendeant lacerae manus

865totumque rubeat asperi montis latus.

levis una mors est— levis? at extendi potest.

eligere nescis, anime, cui telo incubes;

utinam esset, utinam fixus in thalamis meis

Herculeus ensis: huic decet ferro inmori.

870una perire dextera nobis sat est?

coite, gentes, saxa et immensas faces

iaculetur orbis, nulla nunc cesset manus,

corripite tela, vindicem vestram abstuli:

impune saevi sceptra iam reges gerent,

875impune iam nascetur indomitum malum;

repetentur arae cernere assuetae hostiam

similem colenti: sceleribus feci viam,

ego vos tyrannis regibus monstris feris

saevisque rapto vindice opposui deis.

880cessas, Tonantis socia? non spargis facem

imitata fratrem et mittis ereptam Iovi

meque ipsa perdis? laus tibi erepta incluta est,

ingens triumphus: aemuli, Iuno, tui

mortem occupari,



Hyl.


Quid domum impulsam trahis?

885erroris est hic omne quodcumque est nefas.

haut est nocens quicumque non sponte est nocens.



Dei.


Quicumque fato ignoscit et parcit sibi,

errare meruit: morte damnari placet.



Hyl.


Nocens videri, qui mori quaerit, cupit.



Dei.


890Mors innocentes sola deceptos facit.



Hyl.


Titana fugiens—



Dei.


Ipse me Titan fugit.



Hyl.


Vitam relinques?



Dei.


Miseram, ut Alciden sequar.



Hyl.


Superest et auras ille caelestes trahit.



Dei.


Vinci Hercules cum potuit, hinc coepit mori.



Hyl.


Virum sequeris.



Dei.


Praegredi castae solent.



Hyl.


895Natum relinques fataque abrumpes tua?



Dei.


Quamcumque natus sepelit haec vixit diu.



Hyl.


Si te ipsa damnas, scelere te misera arguis.



Dei.


Nemo nocens sibi ipse poenas inrogat.



Hyl.


900Multis remissa est vita quorum error nocens,

non dextra fuerat, fata quis damnat sua?



Dei.


Quicumque fata" iniqua sortitus fuit.



Hyl.


Hic ipse Megaram nempe confixam suis

stravit sagittis atque natorum indolem

905Lernaea figens tela furibunda manu;

ter parricida factus ignovit tamen

sibi. non furori: fonte Cinyphio scelus

sub axe Libyco tersit et dextram abluit.

quo. misera, pergis? cur tuas damnas manus?



Dei.


910Damnat meas devictus Alcides manus:

placet scelus punire.



Hyl.


Si novi Herculem.

aderit cruenti forsitan victor mali

dolorque fractus cedet Alcidae tuo.



Dei.


Exedit artus virus ut fama est hydrae;

915immensa pestis coniugis membra abstulit.



Hyl.


Serpentis illi virus enectae autumas

haut posse vinci qui malum vivum tulit?

elisit hydram, dente † cum fixo tenens

media palude victor, effuso obrutus

920artus veneno, sanguis hunc Nessi opprimet,

qui vicit ipsas horridi Nessi manus?



Dei.


Frustra tenetur ille qui statuit mori.

vixit satis quicumque cum Alcide occidit:

proinde lucem fugere decretum est mihi.



Nvt.


925Per has aniles ecce te supplex comas

atque ubera ista paene materna obsecro:

depone tumidas pectoris laesi minas

mortisque dirae expelle decretum horridum.



Dei.


Quicumque misero forte dissuadet mori,

930crudelis ille est: interim poena est mori,

sed saepe donum; pluribus veniae fuit.



Nvt.


Defende saltem dexteram, infelix, tuam

fraudisque facinus esse, non nuptae, sciat.



Dei.


Defendar illic: inferi absolvent ream,

935a me ipsa damnor; purget has Pluton manus..

stabo ante ripas immemor, Lethe, tuas

et umbra tristis coniugem excipiam meum.

sed tu, nigrantis regna qui torques poli,

para laborem (scelera quae quisquam ausus est,

940hic vincit error: Iuno non ausa Herculem est

eripere terris) horridam poenam para.

Sisyphia cervix cesset et nostros lapis

impellat umeros; me Tagus fugiat latex

meamque fallax unda deludat sitim;

945merui manus praebere turbinibus tuis,

quaecumque regem Thessalum torques rota;

effodiat avidus hinc et hinc vultur libras;

vacat una Danais, has ego explebo vices:

laxate manes, recipe me comitem tibi,

950Phasiaca coniunx: peior haec, peior tuo

utroque dextra est scelere, seu mater nocens

seu dira soror' es; adde me comitem tuis,

Threicia coniunx, sceleribus; natam tuam,

Althaea mater, recipe, nunc veram tui

955agnosce prolem— quid tamen tantum manus

vestrae abstulerunt? claudite Elysium mihi

quaecumque fidae coniuges nemoris sacri

lucos tenetis; si qua 'respersit manus

viri cruore nec memor castae facis

960stricto cruenta Belias ferro stetit,

in me suas agnoscat et laudet manus,

in hanc abire coniugum turbam libet;

sed et illa fugiet turba tam diras manus,

invicte coniunx, innocens animus mihi,

965scelesta manus est. pro nimis mens credula,

pro Nesse fallax atque semiferi doli!

auferre cupiens paelici eripui mihi.

recede, Titan, tuque quae blanda tenes

in luce miseros vita: caritura Hercule

970lux vilis ista est. exigam poenas tibi

reddamque vitam, fata an extendo mea

mortemque, coniunx, ad tuas servo manus?

virtusne superest aliqua et armatae manus

intendere arcum tela missurum valent?

975an arma cessant teque languenti manu

non audit arcus? si potes letum dare,

animose coniunx, dexteram expecto tuam.

mors differatur: frange ut insontem Lichan.

alias in urbes sparge et ignotum tibi

980inmitte in orbem: perde ut Arcadiae nefas

et quicquid aliud restitit: ab illis tamen,

coniunx, redisti.



Hyl.


Parce iam, mater, precor,

ignosce fatis; error a culpa vacat.



Dei.


Si vera pietas, Hylle, quaerenda est tibi,

985iam perime matrem— trepida quid tremuit manus?

quid ora Sectis? hoc erit pietas scelus.

ignave dubitas? Herculem eripuit tibi

haec, haec peremit dextra cui debes patri

avum Tonantem. maius eripui decus,

990quam in luce tribui, si tibi ignotum est nefas,

a matre disce, seu tibi iugulo placet

mersisse ferrum sive maternum libet

invadere uterum, mater intrepidum tibi

praebebit animum, non erit tantum scelus

995a te peractum: dextera sternar tua,

sed mente nostra, natus Alcidae, times?

ita nulla perages iussa nec franges mala

[erres per orbem, si qua nascetur fera]

referens parentem? dexteram intrepidam para.

1000patet ecce plenum pectus aerumnis: feri.

scelus remitto, dexterae parcent tuae

Eumenides ipsae— verberum crepuit sonus.

quaenam ista torquens angue vibrato comam

temporibus atras squalidis pinnas quatit?

1005quid me flagranti dira persequeris face,

Megaera? poenas poscis Alcidae? dabo.

iamne inferorum, dira. sedere arbitri?

sedent, reclusas carceris video fores.

quis iste saxum immane detritis gerit

1010iam senior umeris? ecce iam victus lapis

quaerit relabi? membra quis quatitur rota?

hic ecce pallens dira Tisiphone stetit,

causam reposcit; parce verberibus precor,

Megaera, parce, sustine Stygias faces:

1015scelus est amoris, sed quid hoc? tellus labat

et aula tectis crepuit excussis— minax

unde iste coetus? totus in vultus meos

decurrit orbis, hinc et hinc populi fremunt

totusque poscit vindicem mundus suum.

1020iam parcite, urbes, quo fugam praeceps agam?

mors sola portus dabitur aerumnis meis.

testor nitentis flammeam Phoebi rotam

superosque testor: Herculem in terris adhuc

moritura linquo.



Hyl.


Fugit attonita, ei mihi.

1025peracta iam pars matris est: statuit mori;

nunc nostra superest, mortis auferre impetum.

o misera pietas: si mori matrem vetas,

patri es scelestus; si mori pateris, tamen

in matre peccas— urget hinc illinc scelus.

1030inhibenda tamen est, verum ut eripiam scelus.



Chorus


Verum est quod cecinit sacer

Thressae sub Rhodopes iugis

aptans Pieriam chelyn

Orpheus Calliopae genus,

1035aeternum fieri nihil.

Illius stetit ad modos

torrentis rapidi fragor,

oblitusque sequi fugam

amisit liquor impetum;

1040et dum fluminibus mora est,

defecisse putant Getae

Hebrum Bistones ultimi.

advexit volucrem nemus

et silva residens venit:

1045aut si qua aera pervolat,

auditis vaga cantibus

ales deficiens cadit;

abrumpit scopulos Athos

Centauros obiter ferens

1050et iuxta Rhodopen stetit

laxata nive cantibus;

et quercum fugiens suam

ad vatem properat Dryas;

ad cantus veniunt tuos

1055ipsis cum latebris ferae,

iuxtaque inpavidum pecus

sedit Marmaricus leo

nec dammae trepidant lupos

et serpens latebras fugit.

1060[tunc oblita veneni.]

Quin per Taenarias fores

manes cum tacitos adit

maerentem feri ens chelyn,

cantu Tartara flebili

1065et tristes Erebi deos

vicit nec timuit Stygis

iuratos superis lacus.

haesit non stabilis rota

victo languida turbine,

1070increvit Tityi iecur,

dum cantu volucres tenet;

et vinci lapis improbus

et vatem potuit sequi;

1075tunc primum Phrygius senex

undis stantibus immemor

excussit rabidam sitim

nec pomis adhibet manus.

auditum quoque navita,

inferni ratis aequoris

nullo remigio venit.

sic cum vinceret inferos

1080Orpheus carmine funditus,

consumptos iterum deae

supplent Eurydices colus!

1085sed dum respicit immemor

nec credens sibi redditam

Orpheus Eurydicen sequi,

cantus praemia perdidit:

quae nata est iterum perit.

1090tunc, solamina cantibus

quaerens, flebilibus modis

haec Orpheus cecinit Getis:

Leges in superos datas

et qui tempora digerit

1095quattuor praecipitis deus

anni, disposuit vices;

nulli non avidi colus

Parcas stamina nectere:

quod natum est, † poterit mori.

1100Vati credere Thracio

devictus iubet Hercules,

iam, iam legibus obrutis

mundo cum veniet dies,

australis polus obruet

1105, quicquid per Libyam iacet

et sparsus Garamas tenet;

arctous polus obruet

quicquid subiacet axibus

et siccus Boreas ferit,

1110amisso trepidus polo

Titan excutiet diem.

caeli regia concidens

ortus atque obitus trahet

atque omnis pariter deos

1115perdet mors aliqua et chaos,

et mors fata novissima

in se constituet sibi.

quis mundum capiet locus?

discedet via Tartari,

1120fractis ut pateat polis?

an quod dividit aethera

a terris spatium sat est

†et mundi nimium malis?

quis tantum capiet (nefas)

1125fatum, quis superos locus?

pontum Tartara sidera

regna unus capiet tria.

Sed quis non modicus fragor

aures attonitas movet?

1130est est Herculeus sonus.



Hercules Chorus


Converte, Titan clare, anhelantes equos,

emitte noctem: pereat hic mundo dies

quo morior, atra nube inhorrescat polus;

obsta novercae, nunc, pater, caecum chaos

1135reddi decebat, hinc et hinc compagibus

ruptis uterque debuit frangi polus;

quid parcis astris? Herculem amittis, pater,

nunc partem in omnem, Iuppiter, specta poli,

ne quis Gyas Thessalica iaculetur iuga

1140et fiat Othrys pondus Encelado leve.

laxabit atri carceris iam iam fores

Pluton superbus, vincula excutiet patri

caelumque reddet, ille qui pro fulmine

tuisque facibus natus in terris eram,

1145ad Styga revertor: surget Enceladus ferox

mittetque quo nunc premitur in superos onus;

regnum omne, genitor, aetheris dubium tibi

mors nostra faciet— antequam spolium tui

caelum omne fiat, conde me tota, pater,

1150mundi ruina, frange quem perdis polum.



Chor.


Non vana times, gnate Tonantis:

nunc Thessalicam Pelion Ossam.

premet et Pindo congestus Athos

nemus aetheriis inseret astris;

1155vincet scopulos inde Typhoeus

et Tyrrhenam feret Inarimen;

feret Aetnaeos inde caminos

scindetque latus montis aperti

nondum Enceladus fulmine victus:

1160iam te caeli regna secuntur.



Herc.


Ego qui relicta morte, contempta Styge

per media Lethes stagna cum spolio redi

quo paene lapsis excidit Titan equis,

ego quem deorum regna senserunt tria,

1165morior nec ullus per meum stridet latus

transmissus ensis, haut meae telum necis

[saxum est nec instar montis abrupti latus]

est totus Othrys. non truci rictu gigans

Pindo cadaver obruit toto meum:

1170sine hoste vincor, quodque me torquet magis

(o misera virtus!) summus Alcidae dies

nullum malum prosternat, inpendo, ei mihi,

in nulla vitam facta, pro mundi arbiter

superique quondam dexterae testes meae,

1175pro cuncta tellus, Herculem vestrum placet

†morte ferire? dirus o nobis pudor,

o turpe fatum, femina Herculeae necis

auctor feretur! morior Alcides quibus?

invicta si me cadere feminea manu

1180voluere fata perque tam turpes colus

mea mors cucurrit, cadere potuissem, ei mihi,

Iunonis odio: feminae caderem manu,

sed caelum habentis, si nimis, superi, fuit,

Scythico sub axe genita domuisset meas

1185vires Amazon— feminae cuius manu

Iunonis hostis vincor? hinc gravior tibi,

noverca, pudor est. quid diem hunc laetum vocas?

quid tale tellus genuit iratae tibi?

mortalis odia femina excessit tua.

1190adhuc ferebas esse te Alcidae imparem:

victa es duobus— pudeat irarum deos.

utinam meo cruore satiasset suos

Nemeaea rictus pestis aut centum anguibus

vallatus hydram tabe pavissem mea,

1195utinam fuissem praeda Centauris datus

aut inter umbras vinctus aeterno miser

saxo sederem! spolia nunc traxi ultima

Fato stupente, nunc ab inferna Styge

lucem recepi, Ditis evici moras—

1200ubique mors me fugit, ut leto inclitae

sortis carerem. pro ferae, victae ferae!

non me triformis sole conspecto canis

ad Styga reduxit, non sub Hesperio polo

Hibera vicit turba pastoris feri,

1205non gemina serpens, perdidi mortem, ei mihi,

totiens honestam: titulus extremus quis est?



Chor.


Viden ut laudis conscia virtus

non Lethaeos horreat amnes?

pudet auctoris, non morte dolet:

1210cupit extremum finire diem

vasta tumidi mole gigantis

et montiferum Titana pati

rabidaeque necem debere ferae.

sed tua causa est, miserande, manus,

1215quod nulla fera est nullusque gigas:

nam quis dignus necis Herculeae

superest auctor nisi dextra tui?



Herc.


Heu qualis intus scorpios. quis fervida

plaga revulsus cancer infixus meas

1220urit medullas? sanguinis quondam capax

tumidi igne cor pulmonis arentes fibras

distendit. ardet felle siccato iecur

totumque lentus sanguinem avexit vapor,

primam cutem consumpsit, hinc aditum nefas

1225in membra fecit, abstulit pestis latus.

exedit artus penitus et costas malum,

hausit medullas: ossibus vacuis sedet;

nec ossa durant ipsa, sed compagibus

discussa ruptis mole conlapsa fluunt,

1230defecit ingens corpus et pesti satis

Herculea non sunt membra— pro quantum est malum

quod esse vastum fateor, o dirum nefas!

en cernite, urbes, cernite ex illo Hercule

quid, quid supersit. Herculem agnoscis, pater?

1235hisne ego lacertis colla Nemeaei mali

elisa pressi? tensus hac arcus manu

astris ab ipsis detulit Stymphalidas?

his ego citatam gressibus vici feram

radiante clarum fronte gestantem caput?

1240his fracta Calpe manibus emisit fretum?

his tot ferae, tot scelera, tot reges iacent?

his mundus umeris sedit? haec moles mea est,

haecne illa cervix? hasne ego opposui manus

caelo ruenti? quis mea custos manu

1245trahetur ultra Stygius? ubi vires prius

memet sepultae? quid patrem appello Iovem?

quid per Tonantem vindico caelum miser?

iam. iam meus credetur Amphitryon pater.

quaecumque pestis viscere in nostro lates,

1250procede— quid me vulnere occulto petis?

quis te sub axe frigido pontus Scythes,

quae pigra Tethys genuit aut Maurum premens

Hibera Calpe litus? o dirum malum!

utrumne serpens squalidum crista caput

1255vibrans an aliquod et mihi ignotum malum?

numquid cruore es genita Lernaeae ferae

an te reliquit Stygius in terris canis?

omne es malum nullumque— quis voltus tibi est?

concede saltem scire quo peream malo;

1260quaecumque pestis sive quaecumque es fera,

palam timere! quis tibi in medias locum

fecit medullas! ecce direpta cute

viscera manus detexit; ulterior tamen

inventa latebra est— o malum simile Herculi!

1265unde iste fletus? unde in has lacrimae genas?

invictus olim voltus et numquam malis

lacrimas suis praebere consuetus (pudet)

iam flere didicit, quis dies fletum Herculis,

quae terra vidit? siccus aerumnas tuli.

1270tibi illa virtus, quae tot elisit mala.

tibi cessit uni; prima et ante omnis mihi

fletum abstulisti: durior saxo horrido

et chalybe voltus et vaga Symplegade

rictus meos infregit et lacrimam expulit,

1275flentem gementem, summe pro rector poli,

me terra vidit, quodque me torquet magis,

noverca vidit, urit ecce iterum fibras,

incaluit ardor— unde nunc fulmen mihi?



Chor.


Quid non possit superare

1280quondam Getico durior Haemo

nec Parrhasio lenior axe

saevo cessit membra dolori

fessumque movens per colla caput

latus alterno pondere flectit,

1285fletum virtus saepe resorbet.

sic arctoas laxare nives

quamvis tepido sidere Titan

non tamen audet vincitque faces

solis adulti glaciale iubar.



Hercules Alcmena


1290Converte voltus ad meas clades, pater:

numquam ad tuas confugit Alcides manus,

non cum per artus hydra fecundum meos

caput explicaret; inter infernos lacus

possessus atra nocte cum Fato steti

1295nec invocavi; tot feras, vici horridas,

reges, tyrannos, nec tamen voltus meos

in astra torsi: semper haec nobis manus

votum spopondit; nulla propter me sacro

micuere caelo fulmina— hic aliquid dies

1300optare iussit, primus audierit preces

idemque summus: unicum fulmen peto;

giganta crede: non minus caelum mihi

asserere potui— dum patrem verum puto,

caelo peperci, sive crudelis, pater,

1305sive es misericors, commoda nato manum

properante morte et occupa hanc laudem tibi.

vel si piget manusque detrectat nefas,

emitte Siculo vertice ardentes, pater,

Titanas in me, qui manu Pindon ferant

1310† aut Ossa qui me monte proiecto opprimat.

abrumpat Erebi claustra, me stricto petat

Bellona ferro; mitte Gradivum trucem,

armetur in me dirus: est frater quidem,

sed ex noverca, tu quoque, Alcidae soror

1315tantum ex parente, cuspidem in fratrem tuum

iaculare, Pallas, supplices tendo manus

ad te, noverca: sparge tu saltem, precor,

telum (perire feminae possum manu)

iam fracta, iam satiata— quid pascis minas?

1320quid quaeris ultra? supplicem Alciden vides,

at nulla tellus, nulla me vidit fera

te deprecantem. nunc milli irata † pater

opus est noverca— nunc tuus cessat dolor?

nunc odia ponis? parcis ubi votum est mori,

1325o terra et urbes, non facem quisquam Herculi.

non arma tradet? tela subtrahitis mihi?

ita nulla saevas terra concipiat feras

post me sepultum nec meas umquam manus

imploret orbis, si qua nascentur mala,

1330nascatur ultor: undique infelix caput

mactate saxis, vincite aerumnas meas.

ingrate cessas orbis? excidimus tibi?

adhuc malis forisque suppositus fores,

ni me. tulisses. vindicem vestri malis

1335eripite, populi: tempus hoc vobis datur

pensare merita— mors erit pretium omnium.



Alcm.


Quas misera terras mater Alcidae petam?

ubi natus, ubinam? certa si visus notat,

reclinis ecce corde anhelante aestuat;

1340gemit: peractum est. membra conplecti ultima,

o nate, liceat, spiritus fugiens meo

legatur ore: bracchia, amplexus cape.

ubi membra sunt? ubi illa quae mundum tulit

stelligera cervix? quis tibi exiguam tui

1345partem reliquit?



Herc.


Herculem spectas quidem,

mater, sed umbram et vile nescio quid mei.

agnosce, mater— ora quid Sectis retro

voltumque mergis? Herculem dici tuum

partum erubescis?



Alcm.


Quis feram mundus novam,

1350quae terra genuit? quodve tam dirum nefas

de te triumphat? victor Herculeus quis est?



Herc.


Nuptae iacentem cernis Alciden dolis.



Alcm.


Quis tantus est qui vincat Alciden dolus?



Herc.


Quicumque, mater, feminae iratae sat est.



Alcm.


1355Et unde in artus pestis aut ossa incidit?



Herc.


Aditum venenis palla femineis dedit.



Alcm.


Vbinam ista palla est? membra nudata intuor.



Herc.


Consumpta mecum est.



Alcm.


Tantane inventa est lues?



Herc.


Errare mediis crede visceribus meis,

1360o mater, hydram et mille cum Lerna feras.

quae tanta nubes flamma Sicanias secat,

quae Lemnos ardens, quae plaga igniferi poli

vetans flagranti currere in zona diem?

in ipsa me iactate. pro comites, freta

1365mediosque in amnes— quis;sat est Hister mihi?

non ipse terris maior Oceanus meos

franget vapores, omnis in nostris malis

deficiet umor, omnis arescet latex.

quid, rector Erebi, me remittebas Iovi?

1370decuit tenere; redde me tenebris tuis,

talem subactis Herculem ostende inferis.

nil inde ducam, quid times iterum Herculem?

invade, mors, non trepida: iam possum mori.



Alcm.


Compesce lacrimas saltem et aerumnas doma

1375malisque tantis Herculem indomitum refer

mortemque differ: quos soles, vince inferos.



Herc.


Si me catenis horridus vinctum suis

praeberet avidae Caucasus volucri dapem.

Scythia gemente flebilis gemitus mihi

1380non excidisset; si vagae Symplegades

utraque premerent rupe. redeuntis minax

ferrem ruinas; Pindus incumbat mihi

atque Haemus et qui Thracios fluctus Athos

frangit Iovisque fulmen excipiens Mimas:

1385non ipse si in me, mater, hic mundus ruat

superque nostros flagret incensus toros

Phoebeus axis, degener mentem Herculis

clamor domaret; mille decurrant ferae

pariterque Iacerent, hinc feris clangoribus

1390aetheria me Stymphalis, hinc taurus minax

cervice tota pulset et quicquid fuit

solum quoque ingens; surgat hinc illinc nemus

artusque nostros durus immittat Sinis:

sparsus silebo— non ferae excutient mihi,

1395non arma gemitus, nil quod impelli potest.



Alcm.


Non virus artus, nate, femineum coquit,

sed dura series operis et longus tibi

pavit cruentos forsitan morbos labor.



Herc.


Vbi morbus, ubinam est? estne adhuc aliquid mali

1400in orbe mecum? veniat, huc aliquis mihi

intendat arcus: nuda sufficiet manus.

procedat agedum huc.



Alcm.


Ei mihi. sensum quoque

excussit illi nimius impulsu dolor.

removete quaeso tela et infestas precor

1405rapite hinc sagittas: igne suffuso genae

scelus minantur; quas petam latebras anus?

dolor iste furor est: Herculem solus domat.

cur deinde latebras aut fugam vaecors petam?

obire forti meruit Alcmene manu:

1410vel scelere pereat, antequam letum mihi

ignavus aliquis mandat ac turpis manus

de me triumphat, ecce lassatus malis

sopore fessas alligat venas dolor

gravique anhelum pectus impulsu quatit.

1415favete, superi, si mihi gnatum indutum

miserae negastis, vindicem saltem precor

servate terris, abeat excussus dolor

corpusque vires reparet Herculeum suas.



Hyllus Alcmena Hercules Philoctetes Tacitus


Pro lux acerba, pro capax scelerum dies!

1420nurus Tonantis occidit, natus iacet,

nepos supersum; scelere materno hic perit,

fraude illa capta est— quis per annorum vices

totoque in aevo poterit aerumnas senex

referre tantas? unus eripuit dies

1425parentem utrumque; cetera ut sileam mala

parcamque fatis: Herculem amitto patrem.



Alcm.


Compesce voces, indutum Alcidae genus

miseraeque fato similis Alcmenae nepos:

longus dolorem forsitan vincet sopor.

1430sed ecce, lassam deserit mentem quies

redditque morbo corpus et luctum mihi.



Herc.


Quid hoc? rigent! cernitur Trachin iugo,

en inter astra positus evasi genus

mortale tandem, quis mihi caelum parat?

1435te te, pater, iam video, placatam quoque

specto novercam. quis sonus nostras ferit

caelestis aures? Iuno me generum vocat.

video nitentem regiam clari aetheris

Phoebique tritam flammea zonam rota.

1440cubile video Noctis; hinc tenebrae volant.

quid hoc? quis arcem cludit et ab ipsis, pater,

deducit astris? ora Phoebeus modo

afflabat axis, iam prope a caelo fui—

Trachina video; quis mihi terras dedit?

1445Oete modo infra steterat ac totus fuit

suppositus orbis; quam bene excideras, dolor!

cogis fateri— parce et hanc vocem occupa.

hoc, Hylle, dona matris hoc munus parant.

utinam liceret stipite ingesto impiam

1450effringere animam quale Amazonium malum

circa nivalis Caucasi domui latus.

o cara Megara, tune cum furerem mihi

coniunx fuisti? stipitem atque arcus date.

dextra inquinetur, laudibus maculam imprimam,

1455summus legatur femina Herculeus labor.



Hyl.


Compesce diras, genitor, irarum minas;

habet, peractum est, quas petis poenas dedit:

sua perempta dextera mater iacet.



Herc.


Cecidit dolose: manibus irati Herculis

1460occidere meruit; perdidit comitem Lichas.

saevire in ipsum corpus exanime impetus

atque ira cogit, cur minis nostris caret

ipsum cadaver? pabulum accipiant ferae.



Hyl.


Plus misera laeso doluit: hinc aliquid quoque

1465detrahere velles? occidit dextra sua,

tuo dolore: plura quam poscis tulit.

sed non cruentae sceleribus nuptae iaces

nec fraude matris: Nessus hos struxit dolos

ictus sagittis qui tuis vitam expuit.

1470cruore tincta est palla semiferi, pater,

Nessusque nunc has exigit poenas sibi.



Herc.


Habet, peractum est, fata se nostra explicant;

lux ista summa est: quercus hanc sortem mihi

fatidica quondam dederat et Parnassio

1475Cirrhaea quatiens templa mugitu specus:

'dextra perempti victor, Alcide, viri

olim iacebis; hic tibi emenso freta

terrasque et umbras finis extremus datur.'

nil querimur ultra: decuit hunc finem dari,

1480ne quis superstes Herculis victor foret.

nunc mors legatur clara memoranda incluta,

me digna prorsus, nobilem hunc faciam diem.

caedatur omnis silva et Oetaeum nemus

considat: ingens Herculem accipiat rogus,

1485sed ante mortem, tu, genus Poeantium,

hoc triste nobis, iuvenis, officium appara;

Herculea totum flamma succendat diem.

ad te preces nunc, Hylle, supremas fero.

est clara captas inter, in voltu genus

1490regnumque referens, Euryto virgo edita

Iole: tuis hanc facibus et thalamis para.

victor cruentus abstuli patriam lares

nihilque miserae praeter Alciden dedi:

et ipse rapitur, penset aerumnas suas,

1495Iovis nepotem foveat et natum Herculis;

tibi illa pariat quicquid ex nobis habet.

tuque ipsa planctus pone funereos, precor,

o clara genetrix: vivit Alcides tibi.

virtute nostra paelicem feci tuam

1500credi novercam. sive nascente Hercule

nox illa certa est sive mortalis meus

pater est— licet sit falsa progenies mei,

[materna culpa cesset et crimen Iovis]

merui parentem: contuli caelo decus

1505materque me concepit in laudes Iovis.

quin ipse, quamquam Iuppiter, credi meus

pater esse gaudet; parce iam lacrimis, parens:

superba matres inter Argolicas eris.

quid tale Iuno genuit aetherium gerens

1510sceptrum et Tonanti nupta? mortali tamen

caelum tenens invidit. Alciden suum

dici esse voluit, perage nunc. Titan, vices

solus relictus: ille qui vester comes

ubique fueram. Tartara et manes peto.

1515hanc tamen ad imos perferam laudem inclutam.

quod nulla pestis fudit Alciden palam '

omnemque pestem vicit Alcides palam.



Chorus


O decus mundi, radiate Titan,

cuius ad primos Hecate vapores

1520lassa nocturnae levat ora bigae.

.dic sub Aurora positis Sabaeis,

dic sub occasu positis Hiberis,

quique sub plaustro patiuntur ursae

quique ferventi quatiuntur axe,

1525dic sub aeternos properare manes

Herculem et regnum canis inquieti,

unde non umquam remeabit ille.

sume quos nubes radios sequantur,

pallidus maestas speculare terras

1530et caput turpes nebulae pererrent.

quando, pro Titan, ubi, quo sub axe

Herculem in terris alium sequeris?

quas manus orbis miser invocabit,

si qua sub Lenia numerosa pestis

1535sparget in centum rabiem dracones,

Arcadum si quis populis vetustis

fecerit silvas aper inquietas,

Thraciae si quis Rhodopes alumnus

durior terris Helices nivosae

1540sparget humano stabulum cruore?

quis dabit pacem populo timent!,

si quid irati superi per orbem

iusserint nasci? iacet omnibus par,

quem parem tellus genuit Tonanti.

1545planctus immensas resonet per urbes

et comas nullo cohibente nodo

feminae exertos feriant lacertos,

solaque obductis foribus deorum

templa securae pateant novercae.

1550Vadis ad Lethen Stygiumque litus,

unde te nullae referent carinae:

vadis ad manes miserandus, unde

Morte devicta tuleras triumphum,

umbra nudatis veniens lacertis

1555languido vultu tenuique collo;

teque non solum feret illa puppis

non tamen vilis eris inter umbras:

Aeacos inter geminosque Cretas

facta discernens, feriens tyrannos.

1560parcite, o dites, inhibete dextras:

laudis est puram tenuisse ferrum,

cumque regnabas, minus in procellis

in tuas urbes licuisse fatis.

Sed locum virtus habet inter astra.,

1565sedis arctoae spatium tenebis

an graves Titan ubi promit aestus?

an sub occasu tepido nitebis,

unde commisso resonare ponto

audies Calpen? loca quae sereni

1570deprimes caeli? quis erit recepto

tutus Alcide locus inter astra?

horrido tantum procul a leone

det pater sedes calidoque cancro,

ne tuo vultu tremefacta leges

1575astra conturbent trepidetque Titan.

vere dum flores venient tepenti

vel comam silvis revocabit aestas

pomaque autumno fugiente cedent,

vel comam silvis hiemes recident:

tu comes Phoebo, comes ibis astris.

1580nulla te terris rapiet vetustas:

ante nascetur seges in profundo

vel fretum dulci resonabit unda,

ante descendet glacialis ursae

1585sidus et ponto vetito fruetur,

quam tuas laudes populi quiescant,

te, pater rerum, miseri precamur:

nulla nascatur fera, nulla pestis,

non duces saevos miseranda tellus

1590horreat, nulla dominetur aula

qui putet solum decus esse regni

semper impendens tenuisse ferrum;

si quid in terris iterum timetur,

vindicem terrae petimus relictae.

1595Heu quid hoc? mundus sonat, ecce maeret,

maeret Alciden pater; an deorum

clamor, an vox est timidae novercae

Hercule et viso fugit astra Iuno?

passus an pondus titubavit Atlas?

1600an magis diri tremuere manes

Herculem et visum canis inferorum

fugit abruptis trepidus catenis?

fallimur: laeto venit ecce voltu

quem tulit Poeans umerisque tela

1605gestat et notas populis pharetras,

Herculis heres.



Nuntius Chorus


Effare casus, iuvenis, Herculeos precor

voltuque quonam tulerit Alcides necem.



Nunt.


Quo nemo vitam.



Chor.


Laetus adeone ultimos

1610invasit ignes?



Nvnt.


Esse iam flammas nihil

ostendit ille. quid sub hoc mundo Hercules

immune vinci liquit? en domita omnia.



Chor.


Inter vapores quis fuit forti locus?



Nvnt.


Quod unum in orbe vicerat nondum malum,

1615et flamma victa est; haec quoque accessit feris:

inter labores ignis Herculeos abit.



Chor.


Edissere agedum, flamma quo victa est modo?



Nvnt.


Vt omnis Oeten maesta corripuit manus,

huic fagus umbras perdit et toto iacet

1620succisa trunco, flectit hic pinum ferox

astris minantem et nube de media vocat:

ruitura cautem movit et silvam tulit

secum minorem, ut Chaonis quondam loquax:

stat vasta late quercus et Phoebum vetat

1625ultraque totum porrigit ramos nemus;

gemit illa multo volnere impresso minax

frangitque cuneos, resilit incussus chalybs

volnusque ferrum patitur et rigidum est parum.

commota tandem cum cadens latam sui

1630duxit ruinam, protinus radios locus

admisit omnis: sedibus pulsae suis

volucres pererrant nemore succiso diem

quaeruntque lassis garrulae pinnis domus.

iamque omnis arbor sonuit et sacrae quoque

1635sensere quercus horridam ferro manum

nullique priscum profuit luco decus;

aggeritur omnis silva et alternae trabes

in astra tollunt Herculi angustum rogum:

raptura flammas pinus et robur tenax

1640et brevior ilex. alba sed complet rogum

populea silva, frontis Herculeae decus.

at ille, ut ingens nemore sub Nasamonio

aegro reclinis pectore immugit leo,

fertur: quis illum credat ad flammas rapi?

1645voltus petentis astra, non ignes erat,

ut pressit Oeten ac suis oculis rogum

lustravit omnem, fregit impositus trabes.

arcus poposcit, 'accipe haec' inquit, 'sate

Poeante, dona, hoc munus Alcidae cape.

1650has hydra sensit, his iacent Stymphalides

et quicquid aliud eminus vici malum.

† victrice felix, iuvenis, has numquam irritas

mittes in postem; sive de media voles

auferre volucres nube, descendent aves

1655et certa praedae tela de caelo fluent,

nec fallet umquam dexteram hic arcus tuam:

librare tela didicit et certam dare

fugam sagittis, ipsa non fallunt iter

emissa nervo tela: tu tantum precor

1660accommoda ignes et facem extremam mihi.

hic nodus' inquit 'nulla quem cepit manus,

mecum per ignes flagret; hoc telum Herculem

tantum sequetur, hoc quoque acciperes' ait

'si ferre posses, adiuvet domini rogum.'

1665tum rigida secum spolia Nemeaei mali

arsura poscit; latuit in spolio rogus.

ingemuit omnis turba nec lacrimas dolor

cuiquam remisit, mater in luctum furens

diduxit avidum pectus atque utero tenus

1670exerta vastos ubera in planctus ferit.

superosque et ipsum vocibus pulsans Iovem

implevit omnem voce feminea locum.

'deforme letum, mater, Herculeum facis,

compesce lacrimas' inquit, 'introrsus dolor

1675femineus abeat; Iuno cur laetum diem

te flente ducat? paelicis gaudet suae

spectare lacrimas, comprime infirmum iecur,

mater: nefas est ubera atque uterum tibi

laniare, qui me genuit.' et dirum fremens,

1680qualis per urbes duxit Argolicas canem,

cum victor Erebi Dite contempto redit

tremente fato, talis incubuit rogo.

quis sic triumphans laetus in curru stetit

victor? quis illo gentibus voltu dedit

1685leges tyrannus? quanta pax habitum tulit!

haesere lacrimae, cecidit impulsus dolor

nobis quoque ipsis, nemo periturum ingemit:

iam flere pudor est; ipsa quam sexus iubet

maerere,, siccis haesit Alcmene genis

1690stetitque nato paene iam similis parens.



Chor.


Nullasne in astra misit ad superos preces

arsurus aut in vota respexit Iovem?



Nvnt.


Iacuit sui securus et caelum intuens

quaesivit oculis, parte an ex aliqua pater

1695despiceret illum, tum manus tendens ait:

' quacumque parte prospicis natum pater,

te te precor, cui nocte commissa dies

quievit unus. si meas laudes canit

utrumque Phoebi litus et Scythiae genus

1700et omnis ardens ora quam torret dies.

si pace tellus plena, si nullae gemunt

urbes nec aras impias quisquam inquinat,

si scelera desunt, spiritum admitte hunc precor

in astra, non me mortis infernae locus

1705nec maesta nigri regna conterrent Iovis,

sed ire ad illos umbra, quos vici, deos,

pater, erubesco, nube discussa diem

pande, ut deorum voltus ardentem Herculem

spectet; licet tu sidera et mundum neges,

1710ultro, pater, cogere: si voces dolor

abstulerit ullas, pande tum Stygios lacus

et redde fatis: approba natum prius:

ut dignus astris videar, hic faciet dies.

leve est quod actum est; Herculem hic, genitor, dies

1715inveniet aut damnabit.' haec postquam edidit,

flammas poposcit. 'hoc age, Alcidae comes

non segnis' inquit 'corripe Oetaeam facem,

noverca cernat quo feram flammas modo.

quid dextra tremuit? num manus pavida impium

1720scelus refugit? redde iam pharetras mihi,

isnave iners inermis— en nostros manus

quae tendat arcus! quid sedet pallor genis?

animo faces invade quo Alciden vides

voltu iacere, respice arsurum, miser.

1725vocat ecce iam me genitor et pandit polos;

venio, pater.' voltusque non idem fuit.

tremente pinum dextera ardentem impulit.

refugit ignis et reluctantur faces

et membra vitant, sed recedentem Hercules

1730insequitur ignem. Caucasum aut Pindum aut Athon

ardere credas: nullus erumpit sonus,

tantum ingemescit ignis. o durum iecur!

Typhon in illo positus immanis rogo

gemuisset ipse quique convulsam solo

1735imposuit umeris Ossan Enceladus ferox;

at ille medias inter exurgens faces,

semiustus ac laniatus, intrepidum tuens:

'nunc es parens Herculea: sic stare ad rogum

te, mater' inquit, 'sic decet Heri Herculem.'

1740inter vapores positus et flammae minas

immotus, inconcussus, in neutrum latus

correpta torquens membra adhortatur, monet,

gerit aliquid ardens, omnibus fortem addidit

animum ministris; urere ardentem putes.

1745stupet omne volgus, vix habent flammae fidem,

tam placida frons est, tanta maiestas viro.

nec properat uri; cumque iam forti datum

leto satis pensavit, igniferas trabes

hinc inde traxit, minima quas flamma occupat,

1750totasque in ignes vertit et quis plurimus

exundat ignis repetit intrepidus ferox,

tunc ora flammis implet: ast illi graves

luxere barbae; cumque iam voltum minax

appeteret ignis, lamberent flammae caput, * * *

1755[non pressit oculos, sed quid hoc? maestam intuor]

[sinu gerentem reliquias magni Herculis]

[crinemque iactans squalidum Alcmene gemit.]



Alcmena Hyllus


Timete, superi, fata: tam parvus cinis

Herculeus, huc huc ille decrevit gigans!

1760o quanta, Titan, ad nihil moles abit;

anilis, heu me, recipit Alciden sinus,

hic tumulus illi est: ecce vix totam Hercules

complevit urnam; quam leve est pondus mihi,

cui totus aether pondus incubuit leve.

1765ad Tartara olim regnaque, o nate, ultima

rediturus ibas— quando ab inferna Styge

remeabis iterum? non ut et spolium trahas

rursusque Theseus debeat lucem tibi—

sed quando solus? mundus impositus tuas

1770compescet umbras teque Tartareus canis

inhibere poterit? quando Taenarias fores

pulsabis. aut quas mater ad fauces agar

qua mors aditur? vadis ad manes iter

habiturus unum. quid diem questu tero?

1775quid misera duras vita? quid lucem tenes?

quem parere rursus Herculem possum Iovi?

quis me parentem natus Alcmenen suam

tantus vocabit? o nimis felix nimis,

Thebane coniunx, Tartari intrasti loca

1780florente nato teque venientem inferi

timuere forsan, quod pater tantum Herculis,

vel falsus, aderas: quas petam terras anus,

invisa saevis regibus (si quis tamen

rex est relictus saevus)? ei miserae mihi!

1785quicumque caesos ingemit natus patres,

a me petet supplicia, me cuncti obruent:

si quis minor Busiris aut si quis minor

Antaeus orbem fervidae terret plagae,

ego praeda ducar; si quis Ismarius gregis

1790Thracis cruenti vindicat, carpent greges

mea membra diri; forsitan poenas petet

irata Iuno: totus huc verget dolor;

secura victo tandem ab Alcide vacat,

paelex supersum— a quanta supplicia expetet,

1795ne parere possim! fecit hic natus mihi

uterum timendum. quae petam Alcmene loca?

quis me locus, quae regio, quae mundi plaga

defendet aut quas mater in latebras agar

ubique per te nota? sic patriam petam

1800laresque miseros? Argos Eurystheus tenet;

marita Thebas regna et Ismenon petam

thalamosque nostros, in quibus quondam Iovem

dilecta vidi? pro nimis felix, nimis,

si fulminantem et ipsa sensissem Iovem!

1805utinam meis visceribus Alcides foret

exectus infans! nunc datum est tempus: datum est

videre natum laude certantem Iovi,

ut et hoc daretur, scire quid fatum mihi

eripere posset, quis memor vivit tui,

1810o nate, populus? omne iam ingratum est genus.

petam Cleonas? Arcadum populos petam

mentisque terras nobiles quaeram tuis?

hic dira serpens cecidit, hic ales fera,

hic rex cruentus, hic tua fractus manu

1815qui te sepulto possidet caelum leo:

si grata terra est, populus Alcmenen tuam

defendat omnis. Thracias gentes petam

Hebrique populos? haec quoque est meritis tuis

defensa tellus: stabula cum regno iacent.

1820hic pax cruento rege prostrato data est:

ubi enim negata est? quod tibi infelix anus

quaeram sepulchrum? de tuis totus rogis

contendat orbis, reliquias magni Herculis

quis populus aut quae templa, quae gentes rogant?

1825quis, quis petit, quis poscit Alcmenes onus?

quae tibi sepulchra, nate, quis tumulus sat est?

hic totus orbis famae erit titulus tibi.

quid, anime, trepidas? Herculis cineres tenes;

complectere ossa: reliquiae auxilium dabunt,

1830erunt satis praesidia, terrebunt tuae

reges vel umbrae.



Hyl.


Debitos nato quidem

compesce fletus, mater Alcidae induti,

non est gemendus nec gravi urgendus prece,

virtute quisquis abstulit fatis iter:

1835aeterna virtus Herculem fieri vetat.

[fortes vetant maerere, degeneres iubent.]



Alcm.


Sedabo questus vindice amisso parens?



Hyl.


Terra atque pelagus quaque purpureus dies

utrumque clara spectat Oceanum rota



Alcm.


1840Quot "misera in uno condidi natos parens?

regno carebam, regna sed poteram dare.

una inter omnes terra quas matres gerit

votis peperci, nil ego a superis peti

incolume nato: quid dare Herculeus mihi

1845non poterat ardor? quis deus quicquam mihi

negare poterat? vota in hac fuerant manu:

quicquid negaret Iuppiter, daret Hercules.

quid tale genetrix ulla mortalis tulit?

deriguit aliqua mater, ut toto stetit

1850succisa fetu, bisque septenos gregem

deplanxit una: gregibus aequari meus

quot ille poterat? matribus miseris adhuc

exemplar ingens derat: Alcmene dabo.

cessate, matres, pertinax si quas dolor

1855adhuc iubet lugere, quas luctus gravis

in saxa vertit; cedite his cunctae malis.

agedum senile pectus, o miserae manus,

pulsate, at una funeri tanto sat est

grandaeva anus defecta, quod totus brevi

1860† iam quaeret orbis? expedi in planctus tamen

defessa quamquam bracchia: invidiam ut deis

lugendo facias, advoca in planctus genus.

Ite Alcmenae

magnique Iovis plangite natum,

1865cui concepto lux una perit

noctesque duas contulit Eos:

ipsa quiddam plus luce perit,

totae pariter plangite gentes,

quarum saevos ille tyrannos

1870iussit Stygias penetrare domos

populisque madens ponere ferrum.

fletum meritis reddite tantis,

totus, totus personet orbis:

fleat Alciden caerula Crete,

1875magno tellus cara Tonanti:

centum populi bracchia pulsent;

nunc Curetes, nunc Corybantes

arma Idaea quassate manu:

armis illum lugere decet;

1880nunc, nunc funus plangite verum:

iacet Alcides

non minor ipso, Creta, Tonante.

flete Herculeos, Arcades, obitus,

nondum Phoebe nascente genus:

1885iuga Parthenii Pheneique sonent

feriatque gravis Maenala planctus

magno Alcidae poscit gemitum

stratus vestris saetiger agris

alesque sequi iussa sagittas

1890totum pinna velante diem.

flete Argolicae, flete, Cleonae:

hic terrentem moenia quondam

vestra leonem

fregit nostri dextera nati:

1895date Bistoniae verbera matres

gelidusque sonet planctibus Hebrus:

flete Alciden.

quod non stabulis' nascitur infans

nec vestra greges viscera carpunt;

fleat Antaeo libera tellus

1900et rapta fero plaga Geryonae:

mecum miserae plangite gentes,

audiat ictus utraque Tethys,

vos quoque, mundi turba citati,

flete Herculeos. numina, casus:

1905vestrum Alcides cervice meus

mundum, superi, caelumque tulit,

cum stelligeri vector Olympi

pondere liber spiravit Atlans:

ubi nunc vestrae, Iuppiter, arces?

1910ubi promissi regia mundi?

nempe Alcides mortalis obit,

nempe sepultus. quotiens telis

facibusque tuis ille pepercit,

quotiens ignis spargendus erat!

in me saltem iaculare facem

1915Semelenque puta.

iamne Elysias, o nate, domus,

iam§ litus habes

ad quod populos natura vocat?

an post raptum Styx atra canem

1920praeclusit iter teque in primo

limine Ditis fata morantur?

quis nunc umbras, nate, tumultus

manesque tenet?

fugit abducta navita cumba

1925et Centauris Thessala motis

ferit attonitos ungula manes

anguesque suos hydra sub undas

territa mersit

teque labores, o nate. timent?

1930fallor, fallor vaesana furens.

nec te manes umbraeque timent.

non Argolico rapta leoni

fulva pellis contecta iuba

laevos operit dira lacertos

1935vallantque ferae tempora dentes:

donum pharetrae cessere tuae t

telaque mittet iam dextra minor;

vadis inermis, nate, per umbras,

ad quas semper mansurus eris.



Vox Herculis et Alcmena


1940Quid me tenentem regna siderei poli '

caeloque tandem redditum planctu iubes

sentire fatum? parce: iam virtus mihi

in astra et ipsos fecit ad superos iter.



Alcm.


Vnde, unde sonus trepidas aures

1945ferit? unde meas inhibet lacrimas

fragor? agnosco victum esse chaos.

A Styge, nate, redis iterum mihi

fractaque nou semel est mors horrida?

vicisti rursus mortis loca

1950puppis et infernae vada tristia?

pervius est Acheron iam languidus

et remeare licet soli tibi

nec te fata tenent post funera?

an tibi praeclusit Pluton iter

1955et pavidus regni metuit sibi?

certe ego te vidi flagrantibus

impositum silvis, cum plurimus

in caelum fureret flammae metus:

arsisti. cur te, cur ultima

1960non tenuere tuas umbras loca?

quid timuere tui manes, precor?

umbra quoque es Diti nimis horrida?

HERC Non me gementis stagna Cocyti tenent

nec puppis umbras furva transvexit meas;

1965iam parce, mater, questibus: manes semel

umbrasque vidi; quicquid in nobis tui

mortale fuerat, ignis evictus tulit:

paterna caelo, pars data est flammis tua.

proinde planctus pone, quos nato paret

1970genetrix inerti; luctus in turpes eat:

virtus in astra tendit, in mortem timor.

praesens ab astris, mater, Alcides cano:

poenas, cruentus iam tibi Eurystheus dabit;

curru superbum vecta transcendes caput.

1975me iam decet subire caelestem plagam:

inferna vici rursus Alcides loca.



Alcm.


Mane parumper, cessit, ex oculis, abit,

in astra fertur, fallor an voltus putat

vidisse natum? misera mens incredula est.

1980es numen et te mundus aeternum tenet,

credo triumphis, regna Thebarum petam

novumque templis additum numen canam.



Chorus


Numquam Stygias fertur ad umbras

inclita virtus: vivunt fortes

1985nec Lethaeos saeva per amnes

vos fata trahent, sed cum summas

exiget horas consumpta dies,

iter ad superos gloria pandet.

sed tu, domitor magne ferarum

1990orbisque simul pacator, ades;

nunc quoque nostras respice terras,

et si qua novo belua voltu

quatiet populos terrore gravi,

tu fulminibus frange trisulcis:

1995fortius ipso genitore tuo

fulmina mitte.


Octavia

Octavia


1Iam vaga caelo sidera fulgens

Aurora fugat.

surgit Titan radiante coma

mundoque diem reddit clarum,

5age. tot tantis onerata malis,

repete assuetos iam tibi questus

atque aequoreas vince Alcyonas,

vince et volucres Pandionias:

gravior namque his fortuna tua est.

10semper, genetrix, deflenda mihi,

prima meorum causa malorum,

tristes questus natae exaudi,

si quis remanet sensus in umbris,

utinam ante manu grandaeva sua

15mea rupisset stamina Clotho,

tua quam maerens vulnera vidi

oraque foedo sparsa cruore!

o lux semper funesta mihi,

tempore ab illo

20lux es tenebris invisa magis:

tulimus saevae iussa novercae,

hostilem animum vultusque truces,

illa illa meis tristis Erinys

thalamis Stygios praetulit ignes

25teque extinxit, miserande pater,

modo cui totus paruit orbis

cuique Britanni

ultra Oceanum terga dedere,

ducibus nostris ante ignoti

30iurisque sui.

coniugis, heu me, pater, insidiis

oppresse iaces servatque domus

cum prole tua capta tyranno.



Nutrix


Fulgore primo captus et fragili bono

35fallacis aulae quisquis attonitus stupet,

subito† latentis ecce Fortunae impetu

modo praepotentem cernat eversam domum

stirpem que Claudi, cuius imperio fuit

subiectus orbis, paruit liber diu

40Oceanus et recepit invitus rates.

en qui Britannis primus imposuit iugum,

ignota tantis classibus texit freta

interque gentes barbaras tutus fuit

et saeva maria, coniugis scelere occidit;

45mox illa gnati: cuius extinctus iacet

frater venenis, maeret infelix soror

eademque coniunx nec graves luctus valet

ira coacta tegere crudelis viri;

quem sancta refugit semper, atque odio pari

50ardens maritus mutua flagrat face.

animum dolentis nostra solatur fides

pietasque frustra: vincit immitis dolor

consilia nostra nec regi mentis potest

generosus ardor, sed malis vires capit.

55heu quam nefandum prospicit noster timor

scelus, quod utinam numen avertat deum.



Octavia Nutrix


O mea nullis aequanda malis

fortuna, licet

repetam luctus, Electra tuos.

60tibi maerenti caesum licuit

flere parentem,

scelus ulcisci vindice fratre,

tua quem pietas hosti rapuit

texitque fides:

65me crudeli sorte parentes

raptos prohibet lugere timor

fratrisque necem deflere vetat,

in quo fuerat spes una mihi

totque malorum breve solamen.

70nunc in luctus servata meos

magni resto nominis umbra.



Nvtr.


Vox en nostras perculit aures

tristis alumnae; cesset thalamis

inferre gradus tarda senectus?



Oct.


75Excipe nostras lacrimas, nutrix,

testis nostri fida doloris.



Nvtr.


Quis te tantis solvet curis,

miseranda, dies?



Oct.


Qui me Stygias mittet ad umbras.



Nvtr.


80Omina quaeso sint ista procul.



Oct.


Non vota meos tua nunc casus,

sed fata regunt.



Nvtr.


Dabit afflictae meliora deus

tempora mitis; tu modo blando

85vince obsequio placata virum



Oct.


Vincam saevos ante leones

tigresque truces,

fera quam saevi corda tyranni.

odit genitos sanguine claro,

90spernit superos hominesque simul,

nec fortunam capit ipse suam

quam dedit illi per scelus ingens

infanda parens, licet ingratum

dirae pudeat munere matris

95hoc imperium cepisse, licet

tantum munus morte rependat,

feret hunc titulum post fata tamen

femina longo semper in aevo.



Nvtr.


Animi retine verba furentis,

temere emissam comprime vocem.



Oct.


100Toleranda quamvis patiar, haud umquam queant

nisi morte tristi nostra finiri mala.

genetrice caesa, per scelus rapto patre,

orbata fratre, miseriis luctu obruta,

maerore pressa, coniugi invisa ac meae

105subiecta famulae luce non grata fruor,

trepidante semper corde non mortis metu,

sed sceleris— absit crimen a fatis meis,

mori iuvabit; poena nam gravior nece est

videre tumidos et truces miserae mihi

110vultus tyranni iungere atque hosti oscula. no

timere nutus cuius obsequium meus

haud ferre posset fata post fratris dolor

scelere interempti, cuius imperium tenet

et sorte gaudet auctor infandae necis.

115quam saepe tristis umbra germani meis

offertur oculis, membra cum solvit quies

et fessa fletu lumina oppressit sopor:

modo facibus atris armat infirmas manus

oculosque et ora fratris infestus petit,

120modo trepidus idem refugit in thalamos meos

persequitur hostis atque inhaerenti mihi

violentus ensem per latus nostrum rapit.

tunc tremor et ingens excutit somnos pavor

renovatque luctus et metus miserae mihi.

125adice his superbam paelicem, nostrae domus

spoliis nitentem”, cuius in munus suam

Stygiae parentem natus imposuit rati,

quam dira post naufragia superato mari

ferro interemit saevior pelagi fretis:

130quae spes salutis post nefas tantum mihi?

inimica victrix imminet thalamis meis

odioque nostri flagrat et pretium stupri

iustae maritum coniugis poscit caput.

emergere umbris et fer auxilium tuae

135natae invocanti, genitor, aut Stygios sinus

tellure rupta pande, quo praeceps ferar.



Nvtr.


Frustra parentis invocas manes tui,

miseranda, frustra, nulla cui prolis suae

manet inter umbras cura: qui nato suo

140praeferre potuit sanguine alieno satum

genitamque fratris coniugem pactus sibi

toris nefandis flebili iunxit face.

hinc orta series facinorum: caedes, doli,

regni cupido, sanguinis clari sitis;

145mactata soceri concidit thalamis gener

victima, tuis ne fieret hymenaeis potens.

pro facinus ingens! feminae est munus datus

Silanus et cruore foedavit suo

patrios penates,-criminis ficti reus.

150intravit hostis, ei mihi, captam domum,

dolis novercae principis factus gener

idemque natus, iuvenis infandi ingeni,

scelerum capacis, dira cui genetrix facem

accendit et te iunxit invitam metu.

155tantoque victrix facta successu ferox

ausa imminere est orbis imperio sacri.

quis tot referre facinorum formas potest

et spes nefandas feminae et blandos dolos

regnum petentis per gradus scelerum omnium?

160tunc sancta Pietas extulit trepidos gradus

vacuamque Erinys saeva funesto pede

intravit aulam, polluit Stygia face

sacros penates, iura naturae furens

fasque omne rupit: miscuit coniunx viro

165venena saeva, cecidit atque eadem sui

mox scelere nati; tu quoque extinctus iaces,

deflende nobis semper infelix puer,

modo sidus orbis, columen augustae domus,

Britanniae, heu me, nunc levis tantum cinis

170et tristis umbra; saeva cui lacrimas dedit

etiam noverca, cum rogis artus tuos

dedit cremandos membraque et vultus deo

similes volanti funebris flamma abstulit.



Oct.


Extinguat et me, ne manu nostra cadat!



Nvtr.


175Natura vires non dedit tantas tibi.



Oct.


Dolor ira maeror miseriae luctus dabunt.



Nvtr.


Vince obsequendo potius immitem virum.



Oct.


Vt fratrem ademptum scelere restituat mihi?



Nvtr.


Incolumis ut sis ipsa, labentem ut domum

180genitoris olim subole restituas tua.



Oct.


Expectat aliam principis subolem domus;

me dira miseri fata germani trahunt.



Nvtr.


Confirmet animum civium tantus favor.



Oct.


Solatur iste nostra, non relevat mala.



Nvtr.


185Vis magna populi est.



Oct.


Principis maior tamen.



Nvtr.


Respiciet ipse coniugem,



Oct.


Paelex vetat.



Nvtr.


Invisa cunctis nempe.



Oct.


Sed cara est viro.



Nvtr.


Nondum uxor est.



Oct.


Iam fiet, et genetrix simul.



Nvtr.


Iuvenilis ardor impetu primo furit,

190languescit idem facile nec durat diu

in Venere turpi, ceu levis flammae vapor:

amor perennis coniugis castae manet.

violare prima quae toros ausa est tuos

animumque domini famula possedit diu,

195iam metuit eadem—



Oct.


Nempe praelatum sibi.



Nvtr.


Subiecta et humilis, atque monumenta extruit

quibus timorem fassa testatur suum.

et hanc levis fallaxque destituet deus

volucer Cupido: «it licet forma eminens.

200opibus superba, gaudium capiet breve.

Passa est similes ipsa dolores

regina deum,

cum se formas vertit in omnes

dominus caeli divumque pater-

205et modo pennas sumpsit oloris

modo Sidonii cornua tauri,

aureus idem fluxit in imbri;

fulgent caelo sidera Ledae,

patrio residet Bacchus Olympo,

210deus Alcides possidet Heben

nec Iunonis iam timet iras,

cuius gener est qui fuit hostis,

vicit sapiens tamen obsequium

coniugis altae pressusque dolor:

215sola Tonantem tenet aetherio'

secura toro maxima Iuno,

nec mortali captus forma

deserit altam Iuppiter aulam,

tu quoque, terris altera Iuno,

220soror Augusti coniunxque, graves

vince dolores.



Oct.


Iungentur ante saeva sideribus freta

et ignis undae, Tartaro tristi polus,

lux alma tenebris, roscidae nocti dies,

225quam cum scelesti coniugis mente impia

mens nostra, semper fratris extincti memor.

utinam nefandi principis dirum caput

obruere flammis caelitum rector paret,

qui saepe terras fulmine infesto quatit

230mentesque nostras ignibus terret sacris

novisque monstris; vidimus caelo iubar

ardens cometam pandere infestam facem,

qua plaustra tardus noctis aeterna vice

regit Bootes, frigore Arctoo rigens:

235en ipse diro spiritu saevi ducis

polluitur aether, gentibus clades novas

minantur astra, quas regit dux impius.

non tam ferum Typhona neglecto Iove

irata Tellus edidit quondam parens:

240hic gravior illo pestis, hic hostis deum

hominumque templis expulit superos suis

civesque patria, spiritum fratri abstulit,

hausit cruorem matris— et lucem videt

fruiturque vita noxiam atque animam trahit!

245pro summe genitor, tela cur frustra iacis

invicta totiens temere regali manu?

in tam nocentem dextra cur cessat tua?

utinam suorum facinorum poenas luat

250orbis tyrannus, quem premit turpi iugo

morumque vitiis nomen Augustum inquinat!



Nvtr.


Indignus ille, fateor, est thalamis tuis,

Nero insitivus, Domitio genitus patre,

sed cede fatis atque fortunae tuae,

alumna, quaeso neve violentam move

255iram mariti, forsitan vindex deus

existet aliquis, Iactus et veniet dies.



Oct.


Gravi deorum nostra iam pridem domus

urgetur ira, prima quam pressit Tenus

furore miserae dura genetricis meae,

260quae nupta demens nupsit incesta face,

oblita nostri, coniugis, legum immemor.

illi soluta crine, succincta anguibus

ultrix Erinys venit ad Stygios toros

raptasque thalamis sanguine extinxit faces:

265incendit ira principis pectus truci

caedem in nefandam: cecidit infelix parens,

heu, nostra ferro meque perpetuo obruit

extincta luctu; coniugem traxit suum

natumque ad umbras, prodidit lapsam domum.



Nvtr.


270Renovare luctus parce cum fletu pios,

manes parentis neve sollicita tuae,

graves furoris quae sui poenas dedit.



Chorus Romanorum


Quae fama modo venit ad aures?

utinam falso credita perdat

275frustra totiens iactata fidem,

nec nova coniunx nostri thalamos

principis intret teneatque suos

nupta penates Claudia proles;

edat partu pignora pacis

280qua tranquillus gaudeat orbis

servetque decus Roma aeternum,

fratris thalamos sortita tenet

maxima Iuno;

soror Augusti sociata toris

285cur a patria pellitur aula?

sancta quid illi prodest pietas

divusque pater,

quid virginitas castusque pudor?

nos quoque nostri sumus immemores

post fata ducis, cuius stirpem

290prodimus aegro suadente metu.

vera priorum virtus quondam

Romana fuit verumque genus

Martis in illis sanguisque viris,

illi reges hac expulerunt

295urbe superbos

ultique tuos sunt bene manes,

[virgo, dextra caesa parentis]

[ne servitium paterere grave et]

[improba ferret praemia victrix]

300[dira libido.]

[te quoque bellum triste secutum est,]

mactata tua miseranda manu,

nata Lucreti,

stuprum saevi passa tyranni.

dedit infandi sceleris poenas

305cum Tarquinio Tullia coniunx,

quae per caesi membra parentis

egit saevos impia currus

laceroque seni violenta rogos

nata negavit.

310haec quoque nati videre nefas

saecula magnum,

cum Tyrrhenum rate ferali

princeps captam fraude parentem

misit in aequor.

properant placidos linquere portus

315iussi nautae,

resonant remis pulsata freta:

fertur in altum provecta ratis,

quae resoluto robore labens

pressa dehiscit sorbetque mare.

320tollitur ingens clamor ad astra

cum femineo mixtus planctu.

mors ante oculos dira vagatur;

quaerit leti sibi quisque fugam:

alii lacerae puppis tabulis

325haerent nudi fluctusque secant,

repetunt alii litora nantes;

multos mergunt fata profundo,

scindit vestes Augusta suas

laceratque comas

330rigat et maestis fletibus ora.

postquam spes est nulla salutis,

ardens ira, iam victa malis:

'haec' exclamat 'mihi pro tanto

munere reddis praemia, nate?

335hac sum, fateor, digna carina,

quae te genui, quae tibi lucem

atque imperium nomenque dedi

Caesaris amens.

exere vultus Acheronte tuos

340poenisque meis pascere, coniunx:

ego causa tuae, miserande, necis

natoque tuo funeris auctor

en, ut merui, ferar ad manes

inhumata tuos,

345obruta saevis aequoris undis'.

feriunt fluctus ora loquentis,

ruit in pelagus

rursumque salo pressa resurgit,

pellit palmis cogente metu

350freta, set cedit fessa labori.

mansit tacitis in pectoribus

spreta tristi iam morte fides:

multi dominae ferre auxilium

pelago fractis viribus audent,

355bracchia quamvis lenta trahentem

voce hortantur manibusque levant.

quid tibi saevi

fugisse maris profuit undas?

ferro es nati moritura tui,

cuius facinus vix posteritas,

360tarde semper saecula credent.

furit ereptam pelagoque dolet

vivere matrem

impius, ingens geminatque nefas:

ruit in miserae fata parentis

365patiturque moram sceleris nullam.

missus peragit iussa satelles:

reserat dominae pectora ferro.

caedis moriens illa ministrum

rogat infelix,

370utero dirum condat ut ensem:

'hic est, hic est fodiendus' ait

'ferro, monstrum qui tale tulit

post hanc vocem

cum supremo mixtam gemitu

375animam tandem

per fera tristem vulnera reddit.



Seneca


Quid me, potens Fortuna, fallaci mihi

blandita vultu, sorte contentum mea

alte extulisti, gravius ut ruerent edita

380.receptus arce totque prospicerem metus?

melius latebam procul ab invidiae malis

remotus inter Corsici rupes maris,

ubi liber animus et sui iuris mihi

semper vacabat studia recolenti mea.

385o quam iuvabat, quo nihil maius parens

Natura genuit, operis immensi artifex,

caelum intueri, [solis et currus sacros]

[mundique motus] solis alternas vices

orbemque Phoebea, astra quem cingunt vaga,

390lateque fulgens aetheris magni decus;

qui si senescit, tantus in caecum chaos

casurus iterum: tunc adest mundo dies

supremus ille, qui premat genus impium

caeli ruina, rursus ut stirpem novam

395generet renascens melior, ut quondam tulit

iuvenis, tenente regna Saturno poli.

tunc illa virgo, numinis magni dea,

Iustitia, caelo missa cum sancta Fide

terris regebat mitis humanum genus.

400non bella norant, non tubae fremitus truces,

non arma gentes, cingere assuerant suas

muris nec urbes: pervium cunctis iter,

communis usus omnium rerum fuit;

et ipsa Tellus laeta fecundos sinus

405pandebat ultro, tam piis felix parens

et tuta alumnis. alia sed suboles minus

conspecta mitis, tertium sollers genus

novas ad artes extitit, sanctum tamen;

mox inquietum, quod sequi cursu feras

410auderet acres, fluctibus tectos gravi

extrahere pisces rete vel calamo levi

decipere volucres crate vel * * *

tenere laqueo, premere subiectos iugo

tauros feroces, vomere immunem prius

415sulcare terram, laesa quae fruges suas

interius alte condidit sacro sinu.

sed in parentis viscera intravit suae

deterior aetas: eruit ferrum grave

aurumque, saevas mox et armavit manus;

420partita fines regna constituit, novas

extruxit urbes/ tecta defendit sua,

aliena telis aut petit praedae imminens.

neglecta terras fugit et mores feros

hominum et cruenta caede pollutas manus

425Astraea virgo, siderum magnum decus.

cupido belli crevit atque auri fames

totum per orbem, maximum exortum est malum

luxuria, pestis blanda, cui vires dedit

roburque longum tempus atque error gravis.

430collecta vitia per tot aetates diu

in nos redundant: saeculo premimur gravi,

quo scelera regnant, saevit impietas furens,

turpi libido Venere dominatur potens,

luxuria victrix orbis immensas opes

435iam pridem avaris manibus, ut perdat, rapit.

sed ecce, gressu fertur attonito Nero

trucique vultu, quid ferat mente horreo.



Nero Praefectus Seneca


Perage imperata: mitte, qui Plauti mihi

Sullaeque caesi referat abscisum caput.



Praef.


Iussa haud morabor: castra confestim petam.



Sen.


440Nihil in propinquos temere constitui decet.



Ner.


Iustum esse facile est cui vacat pectus metu.



Sen.


Magnum timoris remedium clementia est.



Ner.


Extinguere hostem maxima est virtus ducis.



Sen.


Servare cives maior est patriae patri.



Ner.


445Praecipere mitem convenit pueris senem.



Sen.


Regenda magis est fervida adolescentia.



Ner.


Aetate in hac sat esse consilii reor.



Sen.


Vt facta superi comprobent semper tua.



Ner.


Stulte verebor, ipse cum faciam, deos.



Sen.


450Hoc plus verere quod licet tantum tibi.



Ner.


Fortuna nostra cuncta permittit mihi.



Sen.


Crede obsequenti parcius: levis est dea.



Ner.


Inertis est nescire quid liceat sibi.



Sen.


Id facere laus est quod decet, non quod licet.



Ner.


455Calcat iacentem vulgus.



Sen.


Invisum opprimit.



Ner.


Ferrum tuetur principem.



Sen.


Melius fides.



Ner.


Decet timeri Caesarem.



Sen.


At plus diligi.



Ner.


Metuant necesse est—



Sen.


Quicquid exprimitur grave est.



Ner.


Iussisque nostris pareant.



Sen.


Iusta impera.



Ner.


460Statuam ipse.



Sen.


Quae consensus efficiat rata.



Ner.


Respectus ensis faciet.



Sen.


Hoc absit nefas.



Ner.


An patiar ultra sanguinem nostrum peti,

inultus et contemptus ut subito opprimar?

exilia non fregere summotos procul

465Plautum atque Sullam, pertinax quorum furor

armat ministros sceleris in caedem meam,

absentium cum maneat etiam ingens favor

in urbe nostra, qui fovet spes exulum.

tollantur hostes ense suspecti mihi,

470invisa coniunx pereat et carum sibi

fratrem sequatur, quicquid excelsum est cadat.



Sen.


Pulcrum eminere est inter illustres viros,

consulere patriae, parcere afflictis, fera

caede abstinere tempus atque irae dare,

475orbi quietem, saeculo pacem suo.

haec summa virtus, petitur hac caelum via.

sic ille patriae primus Augustus parens

complexus astra est colitur et templis deus.

illum tamen Fortuna iactavit diu

480terra marique per graves belli vices,

hostes parentis donec oppressit, sui;

tibi numen incruenta summisit suum

et dedit habenas imperi facili manu

nutuque terras maria subiecit tuo.

485invidia tristis victa consensu pio

cessit; senatus, equitis accensus favor;

plebisque votis atque iudicio patrum

tu pacis auctor, generis humani arbiter

electus orbem iam sacra specie regis

490patriae parens: quod nomen ut serves petit

suosque cives Roma commendat tibi.



Ner.


Munus deorum est, ipsa quod servit mihi

Roma et senatus quodque ab invitis preces

humilesque voces exprimit nostri metus.

495servare cives principi et patriae graves,

claro tumentes genere quae dementia est,

cum liceat una voce suspectos sibi

mori iubere? Brutus in caedem ducis,

a quo salutem tulerat, armavit manus:

500invictus acie, gentium domitor, Iovi

aequatus altos ipse per honorum gradus

Caesar nefando civium scelere occidit.

quantum cruoris Roma tum vidit sui.

lacerata totiens! ille qui meruit pia

505virtute caelum, divus Augustus, viros

quot interemit nobiles, iuvenes senes

sparsos per orbem, cum suos mortis metu

fugerent penates et trium ferrum ducum,

tabula notante deditos tristi neci!

510exposita rostris capita caesorum patres

videre maesti, flere nec licuit suos,

non gemere dira tabe polluto foro,

stillante sanie per putres vultus gravi.

nec finis hic cruoris aut caedis stetit:

515pavere volucres et feras saevas diu

tristes Philippi, † hausit et Siculum mare

classes virosque † saepe cedentes suos.

concussus orbis viribus magnis ducum:

superatus acie puppibus Nilum petit

520fugae paratis, ipse periturus brevi:

hausit cruorem incesta Romani ducis

Aegyptus iterum; nunc leves umbras tegit.

illic sepultum est impie gestum diu

civile bellum, condidit tandem suos

525iam fessus enses victor hebetatos feris

vulneribus, et continuit imperium metus.

armis fideque militis tutus fuit,

pietate nati factus eximia deus,

post fata consecratus et templis datus.

530nos quoque manebunt astra, si saevo prior

ense occuparo quicquid infestum est mihi

dignaque nostram subole fundaro domum.



Sen.


Implebit aulam stirpe caelesti tuam

generata divo Claudiae gentis decus,

535sortita fratris more Iunonis toros.



Ner.


Incesta genetrix detrahit generi fidem,

animusque numquam coniugis iunctus mihi.



Sen.


Teneris in annis haud satis clara est fides,

pudore victus cum tegit flammas amor.



Ner.


540Hoc equidem et ipse credidi frustra diu,

manifesta quamvis pectore insociabili

vultuque signa properent odium mei,

tandem quod ardens statuit ulcisci dolor.

dignamque thalamis coniugem inveni meis

545genere atque forma, victa cui cedat Venus

Iovisque coniunx et ferox armis dea.



Sen.


Probitas fidesque coniugis, mores pudor

placeant marito: sola perpetuo manent

subiecta nulli mentis atque animi bona;

550florem decoris singuli carpunt dies.



Ner.


Omnes in unam contulit laudes deus

talemque nasci fata voluerunt mihi.



Sen.


Recedet a te (temere ne credas) amor.



Ner.


Quem summovere fulminis dominus nequit,

555caeli tyrannum, saeva qui penetrat freta

Ditisque regna, detrahit superos polo?



Sen.


Volucrem esse Amorem fingit immitem deum

mortalis error, armat et telis manus

arcuque sacras, instruit saeva face

560genitumque credit Venere, Vulcano satum:

vis magna mentis blandus atque animi calor

Amor est; iuventa gignitur, luxu otio

nutritur inter laeta Fortunae bona.

quem si fovere atque alere desistas, cadit

565brevique vires perdit extinctus suas.



Ner.


Hanc esse vitae maximam causam reor,

per quam voluptas oritur; interitu caret,

cum procreetur semper humanum genus

Amore grato, qui truces mulcet feras.

570hic mihi iugales praeferat taedas deus

iungatque nostris igne Poppaeam toris.



Sen.


Vix sustinere possit hos thalamos dolor

videre populi, sancta nec pietas sinat.



Ner.


Prohibebor unus facere quod cunctis licet?



Sen.


575Maiora populus semper a summo exigit.



Ner.


Libet experiri, viribus fractus meis

an cedat animis temere conceptus favor.



Sen.


Obsequere potius civibus placidus tuis.



Ner.


Male imperatur, cum regit vulgus duces.



Sen.


580Nihil impetrare cum valet, iuste dolet.



Ner.


Exprimere ius est, ferre quod nequeunt preces?



Sen.


Negare durum est.



Ner.


Principem cogi nefas.



Sen.


Remittat ipse.



Ner.


Fama sed victum feret.



Sen.


Levis atque vana.



Ner.


Sit licet, multos notat.



Sen.


585Excelsa metuit.



Ner.


Non minus carpit tamen.



Sen.


Facile opprimetur. merita te divi patris

aetasque frangat coniugis, probitas pudor.,



Ner.


Desiste tandem, iam gravis nimium mihi,

instare: liceat facere quod Seneca improbat.

590et ipse populi vota iam pridem moror,

cum portet utero pignus et partem mei.

quin destinamus proximum thalamis diem?

Tellure rupta Tartaro gressum extuli,

Stygiam cruenta praeferens dextra facem

595thalamis scelestis: nubat his flammis meo

Poppaea nato iuncta, quas vindex manus

dolorque matris vertet ad tristes rogos.

manet inter umbras impiae caedis mihi

semper memoria, manibus nostris gravis

600adhuc inultis: reddita est meritis meis

funesta merces puppis et pretium imperi

nox illa qua naufragia deflevi mea;

comitum necem natique crudelis nefas

deflere votum fuerat— haud tempus datum est

605lacrimis, sed ingens scelere geminavit nefas.

perempta ferro, foeda vulneribus sacros

intra penates spiritum effudi gravem

erepta pelago, sanguine extinxi meo

nec odia nati: saevit in nomen ferus

610matris tyrannus, obrui meritum cupit,

simulacra, titulos destruit matris metu

totum per orbem quem dedit poenam in meam

puero regendum noster infelix amor.

extinctus umbras agitat infestus meas

615flammisque vultus noxios coniunx petit,

instat', minatur, imputat fatum mihi

tumulumque nati, poscit auctorem necis,

iam parce: dabitur, tempus haud longum peto.

ultrix Erinys impio dignum parat

620letum tyranno, verbera et turpem fugam

poenasque quis et Tantali vincat sitim,

dirum laborem Sisyphi, Tityi alitem

Ixionisque membra rapientem rotam.

licet extruat marmoribus atque auro tegat

625superbus aulam, limen armatae ducis

servent cohortes, mittat immensas opes

exhaustus orbis, supplices dextram petant

Parthi cruentam, regna divitias ferant:

veniet dies tempusque quo reddat sui3

630animam nocentem sceleribus, iugulum hostibus

desertus ac destructus et cunctis egens.

heu, quo labor, quo vota ceciderant mea?

quo te furor provexit attonitum tuus

et fata, nate, cedat ut tantis malis

635genetricis ira quae tuo scelere occidit?

utinam antequam te parvulum in lucem edidi

aluique, saevae nostra lacerassent ferae

viscera: sine ullo scelere, sine sensu innocens

meus occidisses; iunctus atque haerens mihi

640semper quietam cerneres sedem inferum,

proavos patremque, nominis magni viros,

quos nunc pudor luctusque perpetuus manet

ex te, nefande, meque quae talem tuli.

quid tegere cesso Tartaro vultus meos,

645noverca coniunx mater infelix meis?



Octavia Chorus


Parcite lacrimis urbis festo

laetoque die, ne tantus amor

nostrique favor principis acres

suscitet iras vobisque ego sim

650causa malorum, non hoc primum

pectora vulnus mea senserunt:

graviora tuli; dabit hic nostris

finem curis vel morte dies:

non ego saevi cernere cogar

655coniugis ora,

non invisos intrare mihi

thalamos famulae;

soror Augusti, non uxor ero.

absint tantum tristes poenae

660letique metus.

scelerum diri, miseranda, viri

potes hoc demens sperare memor?

hos ad thalamos servata diu

victima tandem funesta cades.

665sed quid patrios saepe penates

respicis udis confusa genis?

propera tectis efferre gradus,

linque cruentam principis aulam.



Chor.


En illuxit suspecta diu,

670fama totiens iactata dies:

cessit thalamis Claudia diri

pulsa Neronis,

quos iam victrix Poppaea tenet,

cessat pietas dum nostra gravi

675compressa metu segnisque dolor.

ubi Romani vis est populi,

fregit claros quae saepe duces,

dedit in victae leges patriae,

fasces dignis civibus olim,

680iussit bellum pacemque, feras

gentes domuit,

captos reges carcere clausit?

gravis en oculis undique nostris

iam Poppaeae fulget imago,

iuncta Neroni!

affligat humo violenta manus

similes nimium vultus dominae

ipsamque toris detrahat altis

petat infestis mox et flammis

telisque feris principis aulam.



Nutrix Poppaea


690Quo trepida gressum coniugis thalamis tui

effers, alumna, quidve secretum petis

turbata vultu? cur genae fletu madent?

certe petitus precibus et votis dies

nostris refulsit: Caesari iuncta es tuo

695taeda iugali, quem tuus cepit decor

et culpa †Senecae, tradidit vinctum tibi

genetrix Amoris, maximum numen, Venus.

o qualis altos quanta pressisti toros

residens in aula! vidit attonitus tuam

700formam senatus, tura cum superis dares

sacrasque grato spargeres aras mero,

velata summum flammeo tenui caput;

et ipse lateri iunctus atque haerens tuo

sublimis inter civium laeta omina

705incessit habitu atque ore laetitiam gerens

princeps superbo: talis emersam freto

spumante Peleus coniugem accepit Thetin,

quorum toros celebrasse caelestes ferunt,

pelagique numen omne consensu pari.

710quae subita vultus causa mutavit tuos?

quid pallor iste, quid ferant lacrimae doce.



Pop.


Confusa tristi proximae noctis metu

visuque, nutrix, mente turbata feror,

defecta sensu. laeta nam postquam dies

715'sideribus atris cessit et nocti polus,

inter Neronis iuncta complexus mei

somno resolvor; nec diu placida frui

quiete licuit. visa nam thalamos meos

celebrare turba est maesta: resolutis comis

720matres Latinae flebiles planctus dabant;

inter tubarum saepe terribilem sonum

sparsam cruore coniugis genetrix mei

vultu minaci saeva quatiebat facem,

quam dum sequor coacta praesenti metu,

725diducta subito patuit ingenti mihi

tellus hiatu; lata quo praeceps toros

cerno iugales pariter et miror meos,

in quis residi fessa. venientem intuor

comitante turba coniugem quondam meum

730natumque; properat petere complexus meos

Crispinus, intermissa, libare oscula:

irrupit intra tecta cum trepidus mea

ensemque iugulo condidit saevum Nero.

tandem quietem magnus excussit timor;

735quatit ossa et artus horridus nostros tremor

pulsatque pectus; continet vocem timor,

quam nunc fides pietasque produxit tua.

heu quid minantur inferum manes mihi

aut quem cruorem coniugis vidi mei?



Nvtr.


740Quaecumque mentis agitat intentus vigor,

ea per quietem sacer et arcanus refert

veloxque sensus. coniugem thalamos toros

vidisse te miraris amplexu novi

haerens mariti? sed movent laeto die

745pulsata palmis pectora et fusae comae?

Octaviae discidia planxerunt sacros

inter penates fratris et patrium larem.

fax illa, quam secuta es, Augustae manu

praelata clarum nomen invidia tibi

750partum ominatur. inferum sedes toros

stabiles futuros spondet aeternae domus.

iugulo quod ensem condidit princeps tuus:

bella haud movebit, pace sed ferrum teget.

recollige animum, recipe laetitiam, precor.

755timore pulso redde te thalamis tuis.



Pop.


Delubra et aras petere constitui sacras,

caesis litare victimis numen deum,

ut expientur noctis et somni minae

terrorque in hostes redeat attonitus meos.

760tu vota pro me suscipe et precibus piis

superos adora, maneat ut praesens status.



Chorus


Si vera loquax fama Tonantis

furta et gratos narrat amores

(quem modo Ledae pressisse sinum

765tectum plumis pennisque ferunt,

modo per fluctus raptam Europen

taurum tergo portasse trucem),

quae regit et nunc deseret astra,

petet amplexus, Poppaea, tuos,

770quos et Ledae praeferre potest

et tibi, quondam cui miranti

fulvo, Danae, fluxit in auro.

formam Sparte iactet alumnae

licet et Phrygius praemia pastor:

775vincet vultus haec Tyndaridos

qui moverunt horrida bella

Phrygiaeque solo regna dedere.

Sed quis gressu ruit attonito

aut quid portat pectore anhelo?



Nuntius Chorus


780Quicumque tectis excubat miles ducis,

defendat aulam cui furor populi imminet,

trepidi cohortes ecce praefecti trahunt

praesidia ad urbis, victa nec cedit metu

concepta rabies temere, sed vires capit.



Chor.


785Quis iste mentes agitat attonitus furor?



Nvnt.


Octaviae favore percussa agmina

et efferata per nefas ingens ruunt.



Chor.


Quid ausa facere quove consilio doce.



Nvnt.


Reddere penates Claudiae divi parant

790torosque fratris, debitam partem imperi.



Chor.


Quos iam tenet Poppaea concordi fide?



Nvnt.


Hic urit animos pertinax nimium favor

et in furorem temere praecipites agit:

quaecumque claro marmore effigies stetit

795aut aere fulgens, ora Poppaeae gerens,

afflicta vulgi manibus et saevo iacet

eversa ferro; membra per partes trahunt

deducta laqueis, obruunt turpi diu

calcata caeno, verba conveniunt feris

800immixta factis quae timor reticet meus.

sepire flammis principis sedem parant,

populi nisi irae coniugem reddat novam,

reddat penates Claudiae victus suos.

ut noscat ipse civium motus, mea

805voce haud morabor iussa praefecti exequi.



Chor.


Quid fera frustra bella movetis?

invicta gerit tela Cupido:

flammis vestros obruet ignes

quis extinxit fulmina saepe

810captumque Iovem caelo traxit.

laeso tristes dabitis poenas

sanguine vestro.

non est patiens fervidus irae

facilisque regi:

ille ferocem iussit Achillem

815pulsare lyram,

fregit Danaos, fregit Atridem,

regna evertit Priami, claras

diruit urbes:

et nunc animus quid ferat horret

vis immitis violenta dei.



Nero


820O lenta nimium militis nostri manus

et ira patiens post nefas tantum mea,

quod non cruor civilis accensas faces

extinguit in nos, caede nec populi madet

funerea Roma quae viros tales tulit.

at illa. cui me civium subicit furor,

suspecta coniunx et soror semper mihi,

tandem dolori spiritum reddat meo

830iramque nostram sanguine extinguat suo.

825admissa sed iam morte puniri parum est:

graviora meruit impium plebis scelus:

mox tecta flammis" concitant urbis meis,

ignes ruinae noxium populum premant

turpisque egestas, saeva cum luctu fames.

exultat ingens saeculi nostri bonis

835corrupta turba nec capit clementiam

ingrata nostram ferre nec pacem potest,

sed inquieta rapitur hinc audacia,

hinc temeritate fertur in praeceps sua:

malis domanda est et gravi semper iugo

840premenda, ne quid simile temptare audeat

contraque sanctos coniugis vultus meae

attollere oculos: fracta per poenas metu

parere discet principis nutu sui.

sed adesse cerno rara quem pietas virum

845fidesque castris nota praeposuit meis.



Praefectus Nero


Populi furorem caede paucorum, diu

qui restiterunt temere, compressum affero.



Ner.


Et hoc sat est? sic miles audisti ducem?

compressit! haec vindicta debetur mihi?



Praef.


850Cecidere motus impio ferro duces.



Ner.


Quid illa turba, petere quae flammis meos

ausa est penates, principi legem dare,

abstrahere nostris coniugem caram toris,

violare quantum licuit incesta manu

855et voce dira? debita poena vacat?



Praef.


Poenam dolor constituet in cives tuos?



Ner.


Constituet, aetas nulla quam famae eximat.



Praef.


Tua temperet nos ira, non noster timor.



Ner.


Iram expiabit prima quae meruit meam.



Praef.


860Quam poscat ede, nostra ne parcat manus.



Ner.


Caedem sororis poscit et dirum caput.



Praef.


Horrore vinctum trepidus astrinxit rigor.



Ner.


Parere dubitas?



Praef.


Cur meam damnas fidem?



Ner.


Quod parcis hosti.



Praef.


Femina hoc nomen capit?



Ner.


865Si scelera cepit.



Praef.


Estne qui sontem arguat?



Ner.


Populi furor.



Praef.


Quis regere dementes valet?



Ner.


Qui concitare potuit.



Praef.


Haud quemquam reor.



Ner.


Mulier, dedit natura cui pronum malo

animum, ad nocendum pectus instruxit dolis.



Praef.


870Sed vim negavit,



Ner.


Vt ne inexpugnabilis

esset, sed aegras frangeret vires timor

vel poena; quae iam sera damnatam premet

diu nocentem, tolle consilium ac preces

et imperata perage: devectam rate

875procul in remotum litus interimi iube,

tandem ut residat pectoris nostri timor.



Chorus Octavia


O funestus multis populi

dirusque favor,

qui cum flatu vela secundo

880ratis implevit vexitque procul,

languidus idem

deserit alto saevoque mari.

flevit Gracchos miseranda parens,

perdidit ingens quos plebis amor

nimbisque favor genere illustres,

885pietate fide lingua claros,

pectore fortes, legibus acres.

te quoque, Livi, simili leto

Fortuna dedit,

quem neque fasces texere suae

890nec tecta domus, plura referre

prohibet praesens exempla dolor:

modo cui patriam reddere cives

aulam et fratris voluere toros,

nunc ad poenam letumque trahi

895flentem miseram cernere possunt.

bene paupertas humili tecto

contenta latet:

quatiunt altas saepe procellae

aut evertit Fortuna domos.



Oct.


Quo me trahitis quodve tyrannus

900aut exilium regina iubet,

si mihi vitam fracta remittit

tot iam nostris et victa malis?

sin caede mea cumulare parat

luctus nostros, invidet etiam

905cur in patria mihi saeva mori?

sed iam spes est nulla salutis:

fratris cerno miseranda ratem.

hac en cuius vecta carina

quondam genetrix, nunc et thalamis

910expulsa soror miseranda vehar.

nullum Pietas nunc numen habet

nec sunt superi:

regnat mundo tristis Erinys.

quis mea digne deflere potest

915mala? quae lacrimis nostris questus

reddere aedon? cuius pennas

utinam miserae mihi fata darent!

fugerent luctus ablata meos

penna volucri procul et coetus

920hominum tristes caedemque feram.

sola in vacuo nemore et tenui

ramo pendens querulo possem

gutture maestum fundere murmur.



Chor.


Regitur fatis mortale genus,

925nec sibi quisquam spondere potest

firmum et stabile * * *

per quam casus volvit varios

semper nobis metuenda dies;

animum firment exempla tuum,

930iam multa domus quae vestra tulit:

quid saevior est Fortuna tibi?

tu mihi primum

tot natorum memoranda parens,

nata Agrippae, nurus Augusti,

935Caesaris uxor, cuius nomen

clarum toto fulsit in orbe,

utero totiens enixa gravi

pignora pacis,

mox exilium verbera, saevas

940passa catenas, funera, luctus,

tandem letum cruciata diu.

felix thalamis Livia Drusi

natisque ferum

ruit in facinus poenamque suam.

Iulia matris fata secuta est;

945post longa tamen tempora ferro

caesa est, quamvis crimine nullo.

quid non potuit quondam genetrix

tua quae rexit principis aulam

cara marito partu que potens?

950eadem famulo subiecta suo

cecidit diri militis ense.

quid cui licuit regnum in caelum

sperare, parens tanta Neronis?

non funesta violata manu

955remigis ante,

mox et ferro lacerata diu

saevi iacuit victima nati?



Oct.


Me quoque tristes mittit ad umbras

ferus et manes ecce tyrannus,

960quid iam frustra miseranda moror?

rapite ad letum quis ius in nos

Fortuna dedit, testor superos—

quid agis, demens? parce precari

quis invisa es numina divum.

965Tartara testor

Erebique deas scelerum ultrices

et te. genitor,

dignum tali morte et poena:

non invisa est mors ista mihi.

970armate ratem, date vela fretis

ventisque petat puppis rector

Pandatariae litora terrae.



Chor.


Leues aurae zephyrique leves,

tectam quondam nube aetheria

975qui vexistis raptam saevae

virginis aris Iphigeniam,

hanc quoque tristi procul a poena

portate, precor, templa ad Triviae.

urbe est nostra mitior Aulis

980et Taurorum barbara tellus:

hospitis illic caede Utatur

numen superum,

civis gaudet Roma cruore.

